
Introducere 


Destinația şi cadrul lucrării 


Prezenta lucrare, după cum și titlul o indică, încearcă să răspundă unor 
cerințe de ordin didactic; ea este destinată, în principal, studenţilor în drept. 

Absolvenţii care urmează o formă de pregătire post-universitară, în cadrul 
căreia se studiază și disciplina Criminologie, pot găsi la rândul lor în acest 
manual, elementele teoretice de bază și referințele bibliografice minime, 
necesare perfecționării cunoștințelor în domeniu. 

Din anumite puncte de vedere, lucrarea poate prezenta interes și pentru 
practicieni, fie pentru cei implicați în mod nemijlocit în activitatea de justiție 
penală, fie pentru cei angajaţi în diferite activităţi cu caracter social, legate de 
fenomenul criminal sau deviant. Realizarea unei justiții penale înțelepte, 
optimizarea şi umanizarea reacției sociale față de fenomenul criminal, nece- 
sită o raportare permanentă la rezultatele cercetărilor criminologice, mai 
vechi sau mai noi. 

Criminologia acoperă o sferă extrem de vastă de preocupări, fiind vorba 
de o materie interdisciplinară și nenormativă. Principala dificultate pe care o 
întâmpină elaborarea unui manual de criminologie este de a opera o selecţie 
cât mai riguroasă şi concludentă a numărului impresionant de teorii și opinii 
rezultate în urma cercetărilor criminologice. În aceste condiții, în mod 
inevitabil, și prezenta lucrare îşi propune să acopere doar un segment din 
sfera de preocupări a cercetării criminologice, să opereze o selecție. 

După cum vom preciza la momentul potrivit, cercetarea criminologică are 
un dublu caracter: fundamental și aplicativ. Deși examinarea unor aspecte 
legate de criminologia aplicativă ar fi mult mai spectaculoasă, trebuie păs- 
trată ordinea firească a lucrurilor. Nu se poate acționa asupra unui fenomen 
și nu se poate înțelege această acțiune, fără a cunoaște și a înțelege feno- 
menul. Prezenta lucrare se va rezuma, aşadar, la abordarea unor probleme 
legate de criminologia teoretică sau fundamentală, cea care încearcă să 
permită înțelegerea fenomenului criminal, condiţie necesară pentru o acțiune 
eficientă asupra acestuia. 

Utilitatea cercetării fundamentale, deși mai puţin evidentă decât cea a 
cercetării practice (aplicative), nu trebuie desconsiderată. Geneticianul Albert 
Jacquard, un mare savant și umanist contemporan, subliniind importanța 
cercetării fundamentale, afirma: „Obiectivul principal al efortului științific nu 
este, contrar unei credințe larg răspândite, eficacitatea în acţiunea asupra 
universului care ne înconjoară, ci coerenta în reprezentarea noastră asupra 
acestui univers; este, înainte de toate, o căutare de luciditate.” 

Cercetarea criminologică reprezintă și ea, înainte de toate, un efort de a 
obține o imagine cât mai coerentă asupra fenomenului criminal. Această 
„Căutare de luciditate” presupune a lăsa totdeauna un loc pentru îndoială. 
Inexistența unor adevăruri ultime reprezintă „drama”, dar, în același timp, și 
farmecul unor discipline precum criminologia. 

Cei care vor căuta în criminologie certitudini vor fi inevitabil dezamăgiți. 
Dimpotrivă, cei care pot „savura” îndoiala, vor fi atrași de această disciplină, 
în care întrebările au fost și vor fi mereu mult mai numeroase decât 
răspunsurile. 


Problematica lucrării 


Raţiuni didactice, dar și de utilitate în raport cu economia acestui manual, 
impun abordarea prealabilă a unor probleme de ordin metodologic și 
conceptual. 

Vom încerca să lămurim aceste aspecte, examinând în ce măsură cerce- 
tarea criminologică prezintă coerenţa și consistenţa necesare unei discipline 
științifice. Nu vom pleca, așadar, conform manierei tradiționale, de la o 
definiție abstractă a criminologiei, ci vom încerca să ajungem la o definiţie, 
construind-o treptat, pe baza unor elemente concrete ce ţin de realitatea 
cercetării criminologice. 

O dată clarificate aspectele de ordin general, ne putem fixa atenția asupra 
a ceea ce reprezintă rodul cercetării criminologice, respectiv teoriile crimino- 
logice. Considerente de ordin științific impun împărțirea teoriilor criminologice 
în două mari categorii: teorii cauzale și teorii noncauzale. De regulă, doctrina 


' A. Jacquard, Au peril de la science? - Interrogation d'un gâneticien, Ed. Seuil, 
1984, p. 12. 

regrupează aceste două categorii de teorii în două subramuri ale criminologiei 
teoretice: criminologia etiologică și criminologia dinamică. 

Vom aborda, mai întâi, principalele teorii cauzale, care, din punct de 
vedere cronologic, au prioritate, după care vom examina principalele teorii 
noncauzale, apărute relativ mai recent în peisajul criminologic. 


Planul general 


Suntem conduși, astfel, la structurarea prezentei lucrări în trei părți, după 
cum urmează: 

Partea 1. Cercetarea criminologică. 

Partea a Il-a. Criminologia etiologică — Principalele teorii cauzale. 

Partea a Ill-a. Criminologia dinamică — Principalele teorii noncauzale. 


Partea | 
Cercetarea criminologică 


Problematică 


1. Cercetarea criminologică reprezintă un ansamblu de activităţi știin- 
țifice, activități ce își au originea în prima jumătate a secolului al XIX-lea și 
care s-au concretizat, de-a lungul timpului, prin elaborarea unui număr 
foarte mare de teorii. 

Înțelegerea corectă a punctelor de vedere extrem de diverse exprimate în 
teoriile criminologice necesită clarificarea prealabilă a unor aspecte de ordin 
conceptual. Punctul final al acestor clarificări este reprezentat de încercarea 
de a găsi un răspuns convenabil la întrebarea: Ce este Criminologia? 

Răspunsul pe care îl vom propune în încheierea acestei prime părţi, nu 
are pretenţia de a fi nici cel corect și nici cel complet. El este doar unul dintre 
răspunsurile posibile, adecvat contextului explicativ din care face parte, 
având rolul de a sluji drept „ghid provizoriu”, pe „traseul” teoriilor crimi- 
nologice, ce vor fi examinate ulterior. Chiar sub semnul acestui provizorat, 
formularea răspunsului care ne preocupă nu este simplă. Diversitatea de 
opinii și divergenţele existente în doctrină, devansează problema definiției, 
manifestându-se inclusiv în legătură cu caracterul științific al criminologiei. 
Astfel, dileme de genul: „este sau nu criminologia o știință?”, „este sau nu o 
știință autonomă?”, „este o știință fundamentală sau aplicativă?”, nu înce- 
tează nici în prezent să-i preocupe pe specialiști. Tocmai pentru a evita cap- 
canele unor astfel de dileme și pentru a scurta calea spre răspunsul care ne 
interesează, am preferat să construim explicaţiile acestei prime părți în jurul 
expresiei cercetare criminologică, o formulare care are o acoperire concretă 
în eforturile depuse de numeroși oameni de știință, de-a lungul a cel puţin un 
secol și jumătate. 

Dar, oricât de directă ar fi calea pe care o alegem, nu ne putem abate 
prea mult de la un traseu clasic și oarecum didactic, deoarece răspunsul la 
întrebarea: „Ce este Criminologia?” presupune, în primul rând, clarificarea 
unor probleme legate de obiectul cercetării criminologice și, în al doilea rând, 
identificarea modalităţilor de cunoaștere a procedeelor și a finalității în 
cercetarea criminologică. Doar după aceea se poate pune problema definirii 
criminologiei. 

Plan 


2. Această primă parte va cuprinde deci trei capitole, după cum urmează: 
|. Obiectul cercetării criminologice . 

II. Modalităţi de cunoaștere, procedee, finalitate în cercetarea criminologică. 
III. Definirea criminologiei. 


Capitolul | 
Obiectul cercetării criminologice 


Problematică 


3. Examinarea obiectului cercetării criminologice presupune a stabili ce 
anume interesează cercetarea criminologică. 

Un prim indiciu în acest sens îl reprezintă însăși denumirea criminologiei, 
originea acestui cuvânt. Observăm astfel că, din punct de vedere etimologic, 
noțiunea criminologie este alcătuită din două cuvinte de origine greacă 
respectiv: crimen (cu sensul inițial de acuzaţie și apoi de infracțiune”) și 
logos (la origine discurs, rațiune, iar ulterior, știință). 

Pornind de la sensul etimologic se poate formula chiar o definiție prea- 
labilă, pur nominală, în care criminologia ar reprezenta: discursul cu privire la 
crimă, știința crimei. Deși evident incompletă, o asemenea definiție apare 


' Reţinem doar cele două sensuri menţionate, pentru facilitarea expunerii. În 
realitate, etimologia cuvântului crimă este mai complexă și a constituit subiectul 
multor dezbateri în literatura de specialitate. 

Astfel, s-a arătat că termenul crimă provine din grecescul. krimein, care avea 
înțelesul a judeca, a alege, a separa. Cuvântul a fost preluat în latină sub forma 
crimen (-inis) care însemna la origine: „decizie judiciară”. În latina clasică termenul 
crimen capătă de asemenea sensul de «acuzaţie» sau «capăt de acuzare». În 
aceste condiţii „în sensul său etimologic, cuvântul crimă nu desemnează în mod 
direct o acţiune, un act sau un comportament particular, ci mai degrabă actul de a 
judeca un comportament în cadrul unui proces instituțional de tip judiciar”. 
A.P. Pires, La criminologie dhier et d'aujourd'hui, în Histoire des savoirs sur le 
crime et la peine, lucrare colectivă de C. Debuyst ș.a., Ed. Les Presses de 
PUniversite de Montrâal, 1995, p. 17. În același timp este de remarcat faptul că la 
Roma, până la sfârșitul sec. al II-lea î. Hr., termenul crimen nu se referea decât la 
„atingerile aduse suveranităţii Cetăţii”. Uciderea unei persoane a rămas multă vreme 
în afara urmăririi publice, iar „în toată perioada republicană dreptul penal a ignorat 
violul, răpirea și adulteru. N. Rouland, L'Anthropologie juridique, Ed. P.U.F., 1990, 
p. 28. 

destul de frecvent în literatura de specialitate, ia autori de prestigiu, fie 
efectiv în formula „știința crimei”, fie în varianta „studiul științific al fenome- 
nului crimina!?. 

Acest tip de definiție, deși criticabil sub aspectul rigorii, prezintă avantajul 
simplităţii, oferind un reper clar, deși minim, cu privire la „zona” în care se 
situează cercetarea criminologică. 

Pe baza acestui reper, putem presupune că fenomenul criminal intră în 
sfera de interes a cercetării criminologice, face parte din obiectul acesteia. 

Un al doilea indiciu este dat de existenţa evidentă a unor preocupări prac- 
tice legate de fenomenul criminal, de combaterea ori limitarea acestuia. 
Putem presupune că interesul cercetării criminologice este atras și de aceste 
preocupări de ordin practic, pe care le vom numi practică anticriminală. 


Plan 


4. Prezentul capitol va cuprinde așadar două secţiuni: 
Sectiunea 1. Fenomenul criminal — un prim obiect al cercetării criminologice. 
Sectiunea 2. Practica anticriminală — al doilea obiect al cercetării criminologice. 


Secțiunea |. Fenomenul criminal — un prim obiect al 


- .. 


cercetării criminologice 
5. Expresia „fenomen criminal” este foarte des utilizată, dar sensul ei 
diferă, uneori foarte mult, în raport de conţinutul mai restrâns sau mai larg ce 
i se atribuie. Uneori fenomenul criminal este privit doar ca o „abstracţie 


juridică”, situaţie în care conţinutul acestuia este redus la cel al noțiunii de 
infracțiune?. 


1 A se vedea, de exemplu: E. Seelig, Trait6 de criminologie, Ed. Presses 
Universitaires de France,1990, p. 3. 

2 A se vedea, de exemplu: R. Vouin șiJ. Leaute, Droit Pânal et Criminologie, 
Ed. P.U.F., 1956, p. 34. 

3 „Din punct de vedere juridic, fenomenul criminal se reduce la infracţiune (...). 
Putem astfel să-l definim ca fiind: „fapta prevăzută și pedepsită de legea penală ca 
urmare a tulburării pe care o produce ordinii sociale.” G. Stefani, G. Levasseur, 
B. Bouloc, Droit pânal gână&ral, 16* ed. Dalloz, 1997, p.4. 

Alteori, în doctrină, prin utilizarea expresiei „fenomen crimina!” se are în 
vedere doar aspectul macro-criminologic (ansamblul infracțiunilor). În sfârșit, 
unii criminologi dau un sens foarte larg expresiei „fenomen criminal”, consi- 
derând că în conţinutul acesteia trebuie să se regăsească: normele penale 
edictate, violarea acestora, precum și reacţia socială represivă, consecutivă!. 

În mod evident, este o greşeală să privim fenomenul criminal ca pe o 
simplă abstracţie juridică, deoarece el reprezintă o realitate umană și 
socială?. 

În același timp, o viziune exclusiv macro-criminologică (macro-socială) 
asupra fenomenului criminal este doar parțială, deoarece ignoră latura 
individuală a realităţii criminale (crima ca fenomen individual și criminalul ca 
factor sine qua non). În sfârșit, o viziune prea largă asupra fenomenului 
criminal este la rândul ei inexactă. A introduce represiunea în conținutul 
fenomenului criminal echivalează, după opinia noastră, cu o confuzie ce s-ar 
face în medicină, între maladie și tratamentul acesteia. 

Pentru a stabili ce anume intră în conţinutul fenomenului criminal (și pe cale 
de consecinţă în conţinutul obiectului cercetării criminologice) trebuie să pornim 
de la aspectul individual al fenomenului (notiunea de crimă) unde nu trebuie 
ignorat nici factorul uman care este inerent (criminalul și trebuie să avem în 
vedere și aspectul „colectiv” sau „de masă” al fenomenului (Criminalitatea). 


1 „Crima este în inima criminologiei, dar, oricât ar fi de importantă, inima nu este 
niciodată decât un organ printre altele. Rolul ei nu poate fi înțeles decât dacă este 
plasată în organismul din care face parte. Fenomenul criminal este acest ansamblu 
al cărui centru este crima. Leaute (1972: 7-10) concepe fenomenul criminal ca un 
proces în trei etape: 1 — normele penale sunt edictate, 2 — ele sunt violate, 
3 — aceasta provoacă o reacţie socială represivă. Putem la fel de bine să ni-l 
reprezentăm ca pe o dramă în trei personaje: delincventul, victima și agentul de 
control social, și în trei acte: prevenirea, trecerea la act și riposta penală”. 
M. Cusson, La Criminologie, Ed. Hachette, 1998, p. 16. 

2 „Fără îndoială, fenomenul criminal nu apare și nu există decât dacă există o 
societate și pentru că există o societate. Dar nu societatea este cea care îl produce. 
La originea lui există totdeauna acţiunea unei persoane, ființă umană și socială, 
revoltată împotriva societăţii al cărei membru este. Din acest punct de vedere el 
(fenomenul criminal — n.n.) reprezintă o realitate umană și socială.” G. Stefani, 
G. Levasseur,B.Bouloc, op.cit, p.9. 

3 În legătură cu utilizarea expresiilor „crimă, fenomen individua!” și „criminalitate, 
fenomen colectiv”, în sensul celor de mai sus, a se vedea: R. Gassin, Criminologie, 
deuxieme edition, Dalloz, 1990, p. 64, 65. 

6. Noţiunea de crimă are mai multe înțelesuri, fapt ce generează uneori o 
totală confuzie, atât în privința noțiunii în sine, cât și în legătură cu unii 
„compuși” ai acesteia, cum ar fi criminologia și criminologul. 

Această confuzie derivă din înțelesul curent ce se dă noțiunii de crimă, ea 
fiind explicabilă pentru nespecialiști. Mai puțin explicabilă este însă o 
asemenea confuzie printre juristi. Din aceste considerente, o prezentare în 
detaliu a tuturor semnificaţiilor noțiunii de crimă este utilă nu numai pentru 
conturarea obiectului cercetării criminologice, dar și pentru înlăturarea 
oricăror confuzii posibile pe această temă. 

Distingem trei înțelesuri posibile ale noțiunii de crimă: 

a) sensul comun; 

b) sensul penal; 

Cc) sensul criminologic. 

7.a) În sens comun, prin crimă se desemnează, de regulă, o infracțiune 
intenționată împotriva vieţii persoanei, fie că este vorba de omor (art. 174 C. 
pen.), de omor calificat (art. 175 C. pen.) de omor deosebit de grav (art. 176 
C. pen.) sau pruncucidere (art. 177 C. pen.). 

Prin extensie, regăsim aceeași denumire utilizată de multe ori în cazul 
unor infracțiuni care au un alt obiect juridic principal, dar care au ca rezultat 
moartea unei persoane: tâlhărie urmată de moartea victimei [art. 211 alin. (3) 
C. pen.], viol urmat de moartea victimei [art. 197 alin. (3) C. pen.] ș. a. 

Întâlnim această utilizare în limbajul curent, în presă, în opere literare etc. 

La baza folosirii crimei cu acest înțeles se află, probabil, denumirea dată 
categoriei celei mai grave de infracțiuni, în împărțirea tripartită de care vom 
vorbi mai departe. Precizăm însă de pe acum că nu există identitate între 
cele două înțelesuri. 

8. b) În sens penal, crima desemnează o infracţiune gravă, pentru care 
legiuitorul stabilește pedepse diferite şi proceduri speciale, în raport cu 
celelalte infracțiuni. 

Acest sens este dat de împărțirea tripartită a infracţiunii în: crime, delicte 
și contravenţii. 

Pentru prima dată, de o manieră clară, această împărțire a fost reținută de 
Codul penal al Revoluţiei Franceze (cunoscut sub denumirea de Codul lui 
brumar anul IV), a fost preluată de Codul penal de la 1810 (Codul Napoleon), 

apoi, de majoritatea legislaţiilor penale europene elaborate la începutul 
secolului al XIX-lea. 

Ulterior, către sfârsitul secolului trecut, ideea împărțirii trinitare începe să 
piardă teren. Mai întâi Olanda, în 1886, prin elaborarea unui nou cod penal și 
apoi Italia, o dată cu primul ei cod penal din 1889 (Codul Zanaraelli), trec la o 
clasificare bipartită, respectiv: delicte și contravenţii. În timp, alte legislații 
penale europene au urmat aceeași cale, astfel încât, în prezent, sistemul 
tripartit nu mai este menținut decât în Franța, Belgia, Luxemburg, San- 
Marino și Grecia!. 

Consecventă propriei tradiţii, Franța a păstrat vechea împărțire și în noul 
cod penal intrat în vigoare în anul 1994. Potrivit art. 111-1 al acestui cod: 
„infracțiunile sunt clasificate, după gravitatea lor, în crime, delicte și con- 
travenții”. Desi legiuitorul nu o indică în textul citat (și nici în altă parte în mod 
expres), având în vedere natura pedepselor, crimele corespund celor mai 
grave infracțiuni, delictele, infracțiunilor de gravitate medie, iar contravențiile, 
infracțiunilor de minimă gravitate. Pentru justiția franceză, această împărțire 
constituie, în planul tehnicii juridice, baza întregului sistem de drept penal?, 
având consecințe multiple, începând cu natura și cuantumul pedepselor și 
încheind cu procedura de anchetare și judecare, ce sunt diferite pentru 
fiecare categorie de fapte din cele menţionate: 

În legislația penală română a existat aceeași împărțire a infracţiunilor, în 
crime, delicte şi contravenţii, atât în codul de la 1865, cât și în cel de la 1936 
(Codul penal Carol al II-lea). 

Codul Penal socialist de la 1969 a renunţat la sistemul trinitar, lăsând loc 
unei concepții unitare cu privire la infracţiune. În acest sistem, contravențiile 
au ieșit din sfera de reglementare a justiției penale. În rest, orice faptă prevă- 
zută de legea penală și în condiţiile prevăzute de lege, reprezintă infracțiune, 
fără nici o altă distincție. Rezultă că, în contextul legislației românești ac- 
tuale, noțiunea de crimă nu mai are o semnificație penală determinată?. 


În acest sens: J. Pradel, Droit Psnal Compară, Ed. Dalloz, 1995, p. 228. 

2 F. Desportes și F. Le Gunehec, Le nouveau Droit Pânal — Tome | — Droit 
penal gsnăral, Ed. Economica, 1995, p. 67. 

% Există în prezent un proiect de nou cod penal care vizează revenirea la 
împărțirea infracțiunilor în crime si delicte. A se vedea, în acest sens, Revista de 
drept penal nr. 38/2002, p. 127. 

9. Mai trebuie remarcat că noțiunea de crimă folosită în limbajul comun nu 
acoperă integral categoria crimelor din împărţirea tripartită, la care ne-am 
referit anterior. Atâi în vechiul nostru sistem penal, cât și în celelalte legislații 
care au prevăzut ori mai prevăd încă împărțirea trinitară, în categoria 
crimelor intră, pe lângă infracțiunile contra vieții ori care au avut ca urmare 
moartea victimei (vezi limbajul comun), si alte fapte penale grave, cum ar fi 
spre exemplificare: infracțiunile contra siguranței statului, unele fapte de 
corupție, tâlhăriile, violurile, mai nou actele de terorism, traficul organizat de 
stupefiante etc. (Adăugăm pentru comparaţie că în categoria delictelor intră 
infracțiunile „obisnuite” cum ar fi: furt, înşelăciune, vătămare corporală, fals 
etc., iar în categoria contravenţiilor intră, de regulă: încălcări ale normelor de 
conviețuire socială, ale reglementărilor privind circulaţia rutieră, ale unor 
dispoziţii fiscale etc.). Putem conchide că noțiunea de crimă, în limbaj penal, 
o include pe cea utilizată în limbajul curent, dar presupune, în plus, și alte 
fapte penale. 

10. Înainte de a putea trece la examinarea sensului criminologic al noțiunii 
de crimă, se impune precizarea că, în doctrina penală, noțiunea de crimă a 
fost și este utilizată și în sensul general de infracțiune, de faptă penală. Acest 
lucru este valabil atât pentru doctrina de limbă franceză (contrar sensului 
strict stabilit de lege prin împărțirea tripartită), cât și pentru cea de limbă 
engleză. ! 

11. c) În sens criminologic noțiunea de crimă are o accepţiune largă, 
referindu-se la infracțiune în general. După cum vom constata însă, este 
inexact a pune semnul de egalitate între infracțiune și noțiunea de crimă 
utilizată în criminologie. 

Încă de la primele cercetări cu caracter științific efectuate în domeniul 
criminologiei, s-a încercat și parţial s-a reușit o distanțare de viziunea ab- 
stractă cu privire la infracţiune, pe care o practicau penaliștii. Crima a fost 
privită ca fapt uman și social, ca fenomen (în sensul de realitate observabilă 
și repetabilă). Nu întâmplător, cercetarea criminologică a debutat sub denu- 
mirea de antropologie. Pozitiviștii italieni (a se vedea infra nr. 143) au cobo- 
rât pe firul istoriei umanităţii, au depășit granițele statale și continentale, 
pentru a studia crima și omul criminal. În aceste condiţii, una din primele 


1 Astfel, în dreptul american spre exemplu, noţiunea de crimă corespunde celei de 
infracțiune, incluzând în același timp: violation (echivalentul contravenției), misdemeanour 
(ce ar corespunde cu delictul) și felony (echivalentul crimei din împărţirea tripartită). 

observaţii care s-au impus a fost legată de oscilația în timp si spațiu a legii 
penale. Cu puţine excepții, ceea ce „ieri” era considerat drept crimă, „astăzi” 
nu mai este și invers, ceea ce un stat sancţionează ca infracțiune, altul nu o 
face și invers. 

Mai mult, în cadrul aceluiași sistem penal există importante diferențe de 
natură între faptele calificate drept criminale. De la uciderea unei persoane 
până la sustragerea unei franzele, codul penal lipește aceeași etichetă: 
infracțiune. Blamul public, invocat deseori drept reper în „labirintul” sancţio- 
nator, este un fals criteriu. Există fapte care se bazează pe inteligenţa și 
abilitatea autorilor combinate cu naivitatea victimelor. În aceste cazuri blamul 
social este de regulă formal, dacă nu chiar inexistent. Cel mai bun exemplu 
în acest sens îl reprezintă Păcală, personaj care apare sub diferite nume la 
mai toate popoarele și care, potrivit codului penal, este un escroc veritabil, în 
vreme ce în povestirile populare este privit cu simpatie, drept un personaj 
pozitiv care sancţionează prostia omenească. O categorie intermediară o for- 
mează fraudele fiscale și furturile în paguba statului, care declanșează în 
opinia publică un oprobriu de principiu, impersonal. În sfârşit, există si o altă 
categorie, reprezentată în principal de agresiuni și furturi în paguba avutului 
privat care declanșează sentimente de insecuritate și iritare și față de care 
blamul public este maxim'. 

12. Această relativitate a legii penale, ce presupune relativitatea noțiunii 
de crimă, a scos la iveală necesitatea găsirii unor criterii proprii, crimino- 
logice, pentru definirea ei. 

Primul care a încercat o rezolvare coerentă a acestei probleme a fost 
R. Garofalo. El a propus o abordare sociologică a noțiunii de crimă, dându-i 
acesteia semnificaţia de delict natural (în opoziție cu delictul convenţional). 
Astfel, în opinia lui Garofalo, pentru ca un act să fie considerat crimă, el 
trebuie să producă „vătămarea acelei părți a simțului moral care constă în 
sentimentele altruiste fundamentale, mila și probitatea”?. Ulterior au existat și 
alte tentative de definire a crimei, însă criteriile propuse de Garofalo au re- 
venit cel mai des, sub o formă ori alta, în concepțiile exprimate. Astfel, B. di 
Tullio defineste crima în aproape aceiași termeni ca și Garofalo, arătând că: 


1 A se vedea, în același sens, G. Picca, La criminologie, 3 Ed. P.UF., 1993, 
p. 5. 

2 R. Garofalo, La criminologie, cinquieme €&dition entierement refondue et 
augmentee, Felix Alcan, editeur, Paris, 1905, p. 35. 

„... Putem deci considera drept crimă acel fenomen care, aducând atingere sen- 
timentelor altruiste fundamentale, tulbură condițiile de viață ale ansamblului 
social și contravine moralității medii dintr-o epocă și dintr-o societate 
determinată”!. 

Dintre încercările recente, merită a fi amintită soluția propusă de R. Gassin 
care pornește de la distincția ce se poate face între „valorile-scop” și 
„valorile-mijloc”, primele reprezentând „bunurile” protejate de legea penală, 
iar celelalte „mijloacele” (procedeele), prin care s-ar aduce atingere respecti- 
velor bunuri și care sunt, la rândul lor, prohibite. În timp ce „bunurile” pro- 
tejate variază mai mult sau mai puţin, în timp și spațiu, „mijloacele” (proce- 
deele) prohibite prezintă un element de constanţă: violența și viclenia au fost 
întotdeauna incriminate?. O definiție a noţiunii de crimă ar trebui să por- 
nească, deci, de la aceste elemente. Problema gradului de la care violenţa și 
viclenia ar trebui să fie sancţionate (ori ar trebui să fie considerate crime) 
rămâne însă nerezolvată... 

Prin urmare, nu se poate vorbi în prezent despre o definiție a crimei 
unanim acceptată în doctrina criminologică. Toate dezbaterile care au avut 
loc în jurul acestui subiect au scos însă la iveală caracterul pozitiv al crimei 
(în sensul de realitate observabilă) și faptul că, pentru înțelegerea ei, se 
impune a merge dincolo de teoria clasică a doctrinei penale, în care 
infracțiunea (crima) este considerată o abstracţie, ea neexistând decât sub 
forma unui concept juridic. 

13. Sigur că, din punct de vedere penal, unde nu este lege nu este 
infracțiune, iar principiul nullum crimen sine lege este totdeauna gata să ne-o 
reamintească. Dar, după cum s-a remarcat pe bună dreptate în doctrina 
criminologică, „nu este mai puțin adevărat că acest concept legal acoperă o 
realitate umană și socială care, înțeleasă ca fenomen, este anterioară legii și 
o motivează”*. Cu alte cuvinte putem spune, deși construcția apare ca 
paradoxală, că omul a încălcat și încalcă norma, legea penală, înainte ca 


'B. di Tullio, Manuel d'anthropologie criminelle, Ed. Payot, Paris, 1951, p. 16. 

2 A se vedea R. Gassin, op. cit., p. 53, 54. 

3 J. Pinatel, Traitg de Droit pânal et Criminologie, Tome |il, Ed. Dalloz, 1963, 
p. 40. 

În același sens, B. di Tullio arată: „... fenomenul crimă, luat în sensul naturalist 
și uman, nu este creat de către legi; el preexistă acestor legi care și-au găsit în el 
rațiunea lor de a fi”. B. di Tullio, op.cit. p. 16. 

aceasta să existe. Acest paradox aparent este confirmat însă, atât la nivelul 
istoriei umanităţii, cât și la nivelul realității cotidiene. Mai întâi a existat un 
comportament uman care, cu timpul, a fost socotit ca neconvenabil pentru 
comunitate și abia ulterior, acest comportament a fost catalogat ca imoral, iar 
mai târziu ca infracțional. Norma penală vine să sancţioneze un comporta- 
ment preexistent, ea nu creează comportamente. În timpurile prezente lucru- 
rile se petrec la fel: apar norme noi, legi penale, care vin să sancţioneze 
anumite comportamente devenite neconvenabile pentru societate. În același 
timp, unele fapte sunt dezincriminate, dându-se „frâu liber” unor comporta- 
mente prohibite anterior. 

Toate aceste fluctuații ale legii penale, după cum vom arăta, sunt recep- 
tate de cercetarea criminologică și de aceea noțiunea de crimă cu care 
aceasta operează trebuie să-și asigure un anumit grad de autonomie. 

Rezultă din cele expuse anterior că, în sens criminologic, noțiunea de 
crimă trebuie să pornească de la conceptul de infracțiune din dreptul penal, 
însă trebuie să meargă dincolo de acesta, așa cum se întâmplă în realitate, 
în cercetarea criminologică. 

14. Pentru a stabili limitele în care operează noţiunea de crimă, vom pleca 
și noi așadar de la definiția dată infracțiunii în legea penală. Conform dispo- 
zițiilor din codul penal [art. 17 alin. (1)], pentru ca o faptă să fie considerată 
infracțiune trebuie să îndeplinească în mod cumulativ trei condiţii (trăsături) 
esenţiale: 1) să fie prevăzută de legea penală, 2) să fie comisă cu vinovăţie 
și 3) să prezinte pericol social. După cum se precizează în doctrina penală, 
„lipsa vreuneia dintre trăsăturile esenţiale duce la inexistenţa infracțiunii, cu 
toate consecinţele ce decurg din această situaţie”!. 

Vom lua pe rând fiecare dintre aceste trei trăsături pentru a observa în ce 
măsură cercetarea criminologică este îndreptăţită să se intereseze și de 
fapte cărora le lipsește una sau alta dintre ele. 

15. 1) Prima condiţie se referă la necesitatea existenței unei dispoziţii 
legale de incriminare, în vigoare la data comiterii faptei. 

După cum se va putea observa și din teoriile analizate ulterior, cercetarea 
criminologică este interesată și de fapte care nu mai fac obiectul legii penale, 
dar care, în trecutul mai mult sau mai puţin îndepărtat, au fost incriminate. 


' C. Bulai, Drept penal român. Partea generală, vol. |, Ed. Șansa, 1992, p. 113. 

Avem de-a face în principiu cu două categorii de situaţii: în prima este 
vorba de fapte incriminate cu zeci ori sute de ani în urmă și care de multă 
vreme nu mai figurează în legislaţiile penale (ex. vrăjitoria); în a doua cate- 
gorie intră faptele recent dezincriminate și avem aici suficiente exemple din 
legislația noastră de după 1989, cum ar fi: unele fapte contra siguranței 
statului, avortul în toate variantele sale și trecerea frauduloasă a frontierei 
(temporar dezincriminate) etc. 

În primul caz, criminologia este interesată în studierea respectivelor fapte, 
de obicei, pentru ca pe baza metodei istorice să tragă unele concluzii gene- 
rale privind natura fenomenului criminal. Mai poate fi de asemenea intere- 
sată în cazul examinării infractorului, când se încearcă stabilirea traseului 
ereditar al acestuia. Faptele comise de ascendenți și incriminate la vremea 
respectivă vor fi avute în vedere. 

În cel de-al doilea caz interesul este și mai ușor sesizabil, el purtând 
asupra mai multor aspecte. Pe de o parte, faptele dezincriminate au intrat la 
un moment dat în statisticile criminale și de aceea, pentru orice analiză 
comparativă, ele trebuie luate în seamă. Pe de altă parte, interesul este legat 
de persoana infractorului, care a fost condamnat și a executat o pedeapsă 
sub imperiul legii vechi. Sigur că, prin dezincriminarea faptei, condamnarea 
anterioară nu mai are nici o relevanță din punct de vedere penal; în 
eventualitatea comiterii unei noi infracțiuni, făptuitorul va avea statutul de 
infractor primar. La o analiză criminologică a personalităţii respectivului făp- 
tuitor nu se va putea însă face abstracţie de faptul că el a mai suferit o 
condamnare penală, a străbătut deja procesul de executare a pedepsei cu 
toate plusurile și minusurile acestuia etc. 

Exemplele ar putea fi multiplicate. Credem însă că cele arătate până 
acum sunt suficiente pentru a motiva necesitatea ca în cercetarea crimino- 
logică să fie avute în vedere și fapte care nu mai sunt prevăzute de legea 
penală. 

16. 2) Cea de-a doua condiție se referă la necesitatea ca fapta să fie 
comisă cu vinovăţie. În cazurile în care se constată lipsa de vinovăţie, fapta 
nu reprezintă infracțiune. Cercetarea criminologică este însă interesată și de 
acele fapte în care se constată lipsa vinovăţiei și aceasta cel puțin din două 
motive: 

Pe de-o parte, în marea majoritate a cazurilor, lipsa vinovăţiei este un 
element în plus care se adaugă unor împrejurări tipice, cu un ridicat potenţial 

criminogen. Cu alte cuvinte, pe aceeași „schemă” ori pe una identică se 
produc și fapte care au caracter de infracțiune. Analiza situaţiilor cu potenţial 
criminogen în care a fost comisă fapta, chiar dacă în spetă lipsește vinovăția, 
poate duce la concluzii interesante în legătură cu genul respectiv de fapte. 
Pentru clarificare, putem lua exemplul unui omor comis în legitimă apărare, 
în condiţiile deja clasice ale unui conflict apărut între victimă și agresor pe 
fondul consumului excesiv, în comun, de băuturi alcoolice. În acest caz, lipsa 
vinovăţiei, care desigur are relevanţa ei majoră din punct de vedere penal, 
nu schimbă cu nimic mecanismul factorilor cauzali ori favorizanți pe care-l! 
regăsim și în alte fapte asemănătoare, dar comise cu vinovăţie, și deci, 
catalogate drept infracțiuni. Mai putem nota că, în aceste situaţii de lipsă de 
vinovăţie, rezultatul socialmente periculos ori dăunător se produce în fapt, 
ceea ce constituie un motiv în plus pentru criminologie să ia în calcul 
asemenea fapte. 

Pe de altă parte, toate faptele comise cu lipsa vinovăţiei intră până la un 
punct în statisticile penale, aparținând, mai exact, criminalității aparente (a se 
vedea infra 34). Această împrejurare se datorează faptului că lipsa vinovăţiei 
trebuie constatată pe cale judiciară, fie de organele de urmărire penală, fie 
de instanţele de judecată și nu de puţine ori se întâmplă ca această consta- 
tare să apară la sfârsitul unui întreg ciclu procesual. Deoarece aceste fapte 
intră practic într-una din categoriile de criminalitate „contabilizate”, este 
normal ca ele să fie avute în vedere de cercetarea criminologică. 

17. 3) Cea de-a treia condiţie se referă la necesitatea ca fapta să prezinte 
un anumit grad de pericol social pentru a fi socotită infracțiune. 

În cazul faptelor ce nu prezintă acest grad de pericol social, pentru 
criminologie subzistă acelaşi interes de a le avea în vedere, legat de 
statisticile criminale, ca și în cazul celorlalte două condiţii analizate anterior. 
Aceasta deoarece aplicarea art. 18! C. pen., prin care se constată lipsa 
pericolului social, este de competenţa justiției penale. Respectivele fapte vor 
intra și ele în categoria criminalităţii aparente, contribuind prin aceasta la 
formarea unei imagini asupra fenomenului criminal. 

În același timp, caracterul endemic al unor astfel de fapte „mărunte”, la o 
analiză criminologică atentă, poate furniza date importante atât cu privire la 
persoana făptuitorului (în multe cazuri potenţial infractor), cât și cu privire la o 
serie de factori favorizanţi (criminogeni) de ordin socio-economic. 

lată deci, pe scurt, motivele pentru care cercetarea criminologică ia în 
calcul și acele fapte care nu prezintă gradul de pericol necesar pentru a fi 
considerate infracțiuni. 

18. Rezultă aşadar, din cele expuse până aici, că în limbaj criminologic 
echivalarea noțiunilor de crimă și infracțiune nu este riguros exactă, deoa- 
rece noțiunea de crimă, deși o include pe cea de infracțiune, cuprinde în plus 
și alte fapte cărora este posibil să le lipsească unul din cele trei elemente 
definitorii ale infracțiunii, dar care păstrează o „justificată” aparență penală 
prin existența celorlalte două elemente. Pentru a acoperi și aceste situații 
vom spune că, în sens criminologic, noțiunea de crimă desemnează fapta 
penală sau fapta cu justificată aparență penală. 

Mai trebuie precizat că în preocupările criminologiei intră și studierea altor 
categorii de fapte, de comportamente, ce ies din sfera noțiunii de crimă, chiar 
în înțelesul larg pe care i l-am atribuit. Este vorba, în esență, de acele com- 
portamente apreciate ca deviante, care se depărtează deci de normele 
socio-morale, fără însă a intra în conflict cu legea penală. Un exemplu tipic în 
acest sens îl reprezintă alcoolismul, comportament deviant ce a constituit 
obiect de studiu încă de la începuturile cercetărilor criminologice, Lombroso 
de pildă acordându-i un interes particular. Mai pot fi date ca exemple: consu- 
mul de substanțe stupefiante (în măsura în care acest consum nu este incri- 
minat de legea penală), abandonul școlar, tendințele spre vagabondaj ori 
vagabondajul (când acesta nu constituie infracțiune), prostituția (la fel, în 
măsura în care nu este considerată drept infracțiune) etc. 

În literatura de specialitate s-a pus problema dacă aceste comportamente 
intră ori nu în sfera obiectului cercetării criminologice, iar părerile au fost atât 
pro, cât și contra. 

O soluţie mediană ar fi aceea de a considera că aceste comportamente 
fac parte din „sfera de interes” a criminologiei!. 

Așa cum arătam mai sus, realitatea ne obligă să constatăm că cercetarea 
criminologică este interesată și de asemenea comportamente. Considerăm 
însă că o distincție totuși se impune. 

Când comportamentele deviante reprezintă centrul de interes al preocu- 
părilor, ne vom afla probabil, mai degrabă, în prezența unor cercetări socio- 
logice, eventual de sociologie criminală. 


1 A se vedea: Rodica M. Stănoiu, Criminologie, vol. |, Ed. Oscar Print, seria 
Criminologie, 1995, p. 24. 

În cazul în care respectivele comportamente sunt studiate în legătură cu 
fenomenul criminal și pentru o mai bună cunoaştere și înțelegere a acestuia, 
este vorba fără îndoială de cercetare criminologică. Se poate observa, de 
altfel, că în preocupările criminologilor intră în general doar acele comporta- 
mente deviante care prezintă riscuri foarte mari de a se transforma în 
comportamente infracționale sau altfel spus, este studiată devianța care 
generează delincvență. 

Aceste precizări fiind făcute, considerăm că introducerea devianţei în 
conţinutul obiectului criminologiei ar fi forțată și ar presupune depășirea 
sferei de „competență materială” a acestei discipline. Nu mai puțin adevărat 
însă, este și faptul că cercetarea criminologică trebuie să ia în calcul și unele 
comportamente diferite de cel criminal (deviante și nu numai), dar numai în 
cazul și în măsura în care acestea au o legătură directă cu fenomenul cri- 
minal, favorizându-l ori chiar determinându-l. Aceste comportamente rămân 
însă în afara obiectului propriu-zis al criminologiei. 

19. În finalul acestei sectiuni să concluzionăm deci că notiunea de crimă, 
în sensul de faptă penală sau cu justificată aparență penală, reprezintă un 
prim element al fenomenului criminal. 

Dar crima, aşa cum am văzut, este înainte de toate un fapt uman și, de 
aceea, orice crimă presupune existenţa unui criminal. 


$ 1.2. Criminalul 


20. Noțiunea de criminal va necesita mai puţine explicaţii, deoarece sunt 
valabile și în acest caz o mare parte din constatările făcute în legătură cu 
noțiunea de crimă. 

Mai întâi trebuie arătat că, în general, termenul de criminal este folosit în 
acelaşi timp și de cele mai multe ori în același înțeles cu termenii de infractor 
și delincvent, fără a face vreo distincţie între aceștia. 

Indiferent însă de noţiunea utilizată, care de altfel poate fi și alta în afara 
celor menţionate, respectiva noțiune capătă în criminologie o semnificaţie 
aparte și, de aceea, unele precizări se impun. 


1 Ne referim aici la teoriile aboliționiste care reclamă înlocuirea termenilor de 
infractor și delincvent cu expresii de genul: „persoană implicată”, „aflată într-o situaţie 
problemă” etc. A se vedea, în acest sens, L. Hulsman și J. Bernat de Celis, 


Peines perdues — le systeme penal en question, Ed. Centurion, Paris, 1982. 


18 Cercetarea criminologică 


În sens general, infractorul sau delincventul este persoana care a comis o 
infracțiune. În sens penal, mai riguros, se adaugă și condiţia existenţei unei 
hotărâri definitive de condamnare. Acest sens este exact și util: exact, pentru 
că permite raportarea la criteriile clare prevăzute de lege privind infracțiunea 
și util, pentru că permite raportarea la statisticile criminale oficiale care pot da o 
imagine aproximativă, dacă nu despre „calitatea” infractorilor, cel puţin despre 
numărul lor. 

21. Sigur că și criminologia va porni tot de la această semnificaţie penală 
care se dă infractorului. Mai mult, „materialul uman” furnizat cercetării crimi- 
nologice a provenit și provine, în marea sa majoritate, din rândul populaţiei 
penitenciare, deci, persoane care nu numai că au comis infracțiuni, dar au și 
fost condamnate, suportând rigorile pedepsei. 

Cu toate acestea, semnificaţia penală a noțiunii de infractor nu este 
suficientă în criminologie. 

Există, spre exemplu, persoane care sunt suficient de abile pentru ca 
acțiunile lor să nu cadă niciodată sub incidenţa legii deși trăiesc într-o stare 
permanentă de „fraudă a legii penale”. Pe aceștia: „Ar fi foarte grav a-i lăsa 
în afara criminologiei, deoarece nu se poate observa prea bine ce anume, în 
afara unei abilități dovedite, îi distinge de delincventul «legal»"” 

O categorie aparte, care trebuie avută în vedere aici, o reprezintă bolnavii 
psihic și ne referim acum la cei care suferă de maladii grave, ce au ca efect 
lipsa totală a discernământului. Aceste persoane, datorită stării mentale, nu 
vor putea fi trase la răspundere penală și deci nu pot deveni infractori în 
sensul penal al termenului, indiferent cât de gravă ar fi fapta pe care au 
comis-o. Bolnavii psihic și faptele pe care le comit au constituit însă, încă din 
faza incipientă a criminologiei, o preocupare prioritară pentru specialiști, iar 
cercetările în acest domeniu sunt mereu de actualitate. 

Analiza mecanismului de producere a infracțiunilor în cazul bolnavilor 
psihic este importantă nu numai pentru a desluși această categorie de crime, 
ci, prin comparaţie, se pot dezvălui mecanismele faptelor comise de oameni 
normali (ori considerați ca atare). La altă scară, la alte proporții, uneori 
mecanismele se repetă?. 


1 G. Stefani, G. Levasseur, R. Jambu-Merlin, Criminologie et science 


p$nitentiaire, troisieme edition, Dalloz, 1972, p. 127. 
2 A se vedea, în acest sens, A. Hesnard, Psychologie du crime, Ed. Payot, 
Paris, 1963, p. 94 și urm. 

Tratând foarte succint, dar în același timp sugestiv problema diferenţierii 
între abordarea penală și cea criminologică a noțiunii de criminal, profesorul 
R. Gassin arată: 

„Spre deosebire de penalist, care vede în condamnarea penală criteriul 
delincventului, criminologia se atașează la realitatea fenomenului și definește 
delincventul ca «acela care a comis o crimă». Nu este deloc nevoie ca acesta 
să fi fost condamnat nici măcar urmărit ori cunoscut de autoritățile de poliție și 
justiție (delincventul ascuns a interesat întotdeauna pe criminolog). În sens 
invers, condamnarea nu este totdeauna suficientă, căci trebuie să avem în 
vedere erorile judiciare”!. 

Credem că cele arătate până acum sunt în măsură să conducă la ideea 
că noțiunea de criminal trebuie să aibă în criminologie o semnificație aparte. 

22. Intră în categoria criminologică de „criminal” persoana care comite o 
„Crimă” în sensul de faptă penală sau cu justificată aparență penală. 

Criminalul, în această acceptiune extrem de largă, intră în mod implicit 
alături de crimă în conținutul fenomenului criminal și prin urmare în sfera de 
preocupări a cercetării criminologice, face parte din obiectul acesteia. 

Dar crima, fiind un fapt uman, este implicit și un fapt social, o realitate 
care din păcate nu este singulară. Privite în ansamblul lor, crimele înseamnă 
criminalitate, noţiune de care ne vom ocupa în cele ce urmează. 


$ 1.3. Criminalitatea 


23. Ideea de criminalitate și noțiunea în sine au apărut relativ recent, 
respectiv către sfârșitul secolului al XVIII-lea și începutul secolului al XIX-lea. 
Această apariție corespunde cu începuturile presei și cu primele statistici 
criminale care „au obișnuit spiritele să conceapă existența unui fenomen 
social global care merită a fi explicat”?. 

Notiunea de criminalitate desemnează la modul general, ansamblul fap- 
telor penale comise într-un spațiu și într-o perioadă de timp determinate. 

Ea poate fi utilizată fie în acest sens general, fie într-un sens mai precis, 
pentru a desemna anumite categorii de fapte penale. 

Regruparea faptelor penale după diverse criterii conduce la obținerea 
unor categorii de criminalitate diferite. Aceste diferite categorii de crimina- 


'R. Gassin, op. cit., p. 55. 
2 Jdem, p. 66. 

litate pot fi clasificate în două moduri: după criterii subiective, variabile (c/a- 
sificarea subiectivă) şi după un criteriu obiectiv, invariabil (c/asificarea 
obiectivă). 

24. Clasificarea subiectivă a criminalității se referă la categorii de crimi- 
nalitate obținute prin raportarea la diferite elemente de referință alese în mod 
arbitrar, în funcţie de interesul cercetării criminologice. 

O primă serie de diferențieri rezultă din chiar definiția pe care am dat-o 
criminalităţii, respectiv din raportarea acesteia la unități de spațiu și timp. 
Astfel, în funcţie de spaţiul de referință, cel mai adesea se operează cu 
categoria de criminalitate națională, ce cuprinde totalitatea faptelor penale 
comise pe teritoriul unui anumit stat (noțiunea de teritoriu fiind înțeleasă în 
sensul atribuit de legea penală). Dar mai pot fi avute în vedere fie categorii 
mai restrânse (regiune, oraș, cartier etc.), fie categorii mai largi (crimina- 
litatea zonală, de ex. Europa occidentală sau Europa de Est; criminalitate 
continentală și mondială). În funcţie de perioada de timp avută în vedere, se 
operează de regulă cu noțiunea de criminalitate anuală. Pot fi avute însă în 
vedere și unități mai reduse de timp (semestru, lună, zi inclusiv secunde: ex. 
„la fiecare x secunde în statul y se comit z omoruri) ori unități mai mari de 
timp (cincinal, deceniu, secol etc.). 

O altă diferenţiere se poate face în funcţie de natura faptelor penale care 
sunt avute în vedere de cercetarea criminologică. În acest sens, se poate 
face distincția, spre exemplu, între faptele de violență și faptele comise cu 
viclenie, rezultând două categorii corespunzătoare: criminalitatea violentă și 
respectiv criminalitatea vicleană. 

În sfârșit, dacă faptele penale sunt raportate la diferite categorii de per- 
soane care le comit pot rezulta o serie de alte categorii cum ar fi: criminalita- 
tea adultă şi criminalitatea juvenilă, criminalitatea masculină și criminalitatea 
feminină etc. 

Schimbând elementul de referință, se poate obține o mare varietate de 
categorii ce pot fi adăugate la cele enumerate mai sus. 

Am numit acest tip de clasificare subiectivă, tocmai datorită faptului că 
elementul de referință „impus” este variabil, în funcţie de interesul cercetării 
criminologice (aceasta nu vrea să însemne că, în sine, categoriile respective 
nu ar avea o existență obiectivă; termenul subiectiv se referă doar la 
modalitatea de clasificare). 

25. Clasificarea obiectivă a criminalităţii se referă la categorii de crimina- 
litate obținute prin raportarea la un criteriu unic, respectiv gradul de cunoaș- 
tere a faptelor penale de către organele de justiție penală. 

Conform acestui criteriu; criminalitatea se împarte în următoarele cate- 
gorii: 1) criminalitatea reală; 2) cifra neagră a criminalităţii; 3) criminalitatea 
aparentă (sau relevată); 4) criminalitatea legală (sau judecată). 

Ne vom opri asupra acestei clasificări deoarece o considerăm importantă 
din cel puțin două puncte de vedere: 

Pe de-o parte, majoritatea teoriilor criminologice operează cu categoriile 
de criminalitate sus-menţionate, ori fac referire la ele. 

Pe de altă parte, explicarea fiecărei categorii de criminalitate, precum și a 
relaţiilor dintre ele, permite înțelegerea mai corectă a criminalităţii în ansam- 
blu și avertizează asupra capcanei pe care o poate reprezenta uneori sta- 
tistica pentru criminologie (aspect asupra căruia vom mai reveni). 

Pentru facilitarea înțelegerii, am recurs la o reprezentare grafică a celor 
patru categorii de criminalitate la care ne vom referi în continuare (a se 
vedea fig. nr. 1). 

26. 1) Criminalitatea reală (C. R.), se referă la ansamblul faptelor penale 
comise efectiv, indiferent dacă ele sunt ori nu sunt cunoscute de către 
vreunul din organele justiției penale (poliție, parchet, instanță de judecată). 
Această categorie are un grad maxim de generalitate, incluzând toate cele- 
lalte categorii (a se vedea schema). 

Prin urmare, cunoașterea criminalității reale sub diversele sale aspecte 
(amploare, forme, localizare, evoluţie) este de maximă importanță pentru 
cercetarea criminologică. Din păcate însă, o cunoaștere riguros științifică a 
acestei categorii nu este posibilă!; din multitudinea faptelor comise, o bună 
parte rămâne întotdeauna necunoscută, din diverse motive. Această parte 
ascunsă reprezintă așa-numita „cifră neagră” a criminalității despre care vom 
vorbi mai departe. 

27. 2) Cifra neagră a criminalităţii (C. N.), (“dark number”, în literatura de 
limbă engleză și „le chiffre noir” în cea franceză), reprezintă așadar ansam- 
blul faptelor penale care se comit efectiv, dar care nu ajung la cunoștința 
organelor de justiție penală. 

În reprezentarea grafică pe care am imaginat-o, cifra neagră este locali- 
zată în zona intermediară dintre criminalitatea reală și criminalitatea aparentă 
(C.R. și C.A). Rezultă că, într-o ecuație matematică, am putea exprima cifra 


1 G. Stefani, G. Levasseur, R.Jambu-Merlin, op. cit., p. 52. 

neagră prin diferența dintre criminalitatea reală și criminalitatea aparentă, 
adică: C.N. = C.R. -C.A. 


C.R. = Criminalitate reală 


C.N. = Cifra neagră 


C.A. = Criminalitate aparentă 
C.L. = Criminalitate legală 
X = Faptă penală 


Fig. 1 


28. Factorii care generează cifra neagă sunt numeroși și au origine 
diversă. Ei pot fi însă grupaţi în trei categorii principale, care acoperă marea 
majoritate a ipotezelor practice. Aceste categorii sunt: A) abilitatea infracto- 
rilor, B) ineficiența organelor de cercetare penală; C) „pasivitatea” victimelor. 

29. A) Abilitatea infractorilor presupune comiterea unor fapte penale în 
condiţiile în care urmele materiale și rezultatul socialmente periculos ale 
respectivelor fapte sunt greu ori imposibil de sesizat de către organele de 
cercetare penală. În această categorie putem înscrie atât fapte cu caracter 
patrimonial (precum unele operaţii financiare bine concepute), cât și infrac- 
țiuni împotriva vieții (spre exemplu un omor disimulat într-o sinucidere 
aparentă sau un omor urmat de ascunderea cadavrului etc.). 

Atragem atenţia că, în aceste cazuri, abilitatea infractorilor constă în 
aceea că însăși fapta nu este descoperită și nu ajunge deci la cunoștința 
organelor de justiție. Nu trebuie confundată această ipoteză cu cea a unor 
infracțiuni aparente, ajunse deci la cunoștința organelor judiciare, dar ră- 
mase cu autorul neidentificat (așa-zisele „dosare cu A.N.”). În aceste cazuri 

există de asemenea o anumită abilitate a infractorilor, dar ea se materia- 
lizează în aceea că autorii nu pot fi identificaţi de organele judiciare. Faptele 
în sine sunt însă cunoscute în această ipoteză, iar ele vor intra în categoria 
criminalității aparente, ieșind din zona cifrei negre. 

30. B) ineficienta organelor de cercetare penală. Folosim această denu- 
mire generică pentru a ne referi, în primul rând, la organele de cercetare ale 
poliției, care au competenţa generală în materie (potrivit art. 207 C. proc. 
pen.). Se adaugă la acestea organele de cercetare penală speciale (art. 208 
C. proc. pen.), precum și organele parchetului, în virtutea atribuțiilor ce revin 
procurorului în conducerea și controlul activităţii de cercetare penală 
[art. 209 alin. (1) C. proc. pen.] și în efectuarea urmăririi penale [art. 209 
alin. (3) C. proc. pen.]. 

Aceleași consecințe cu privire la cifra neagră decurg însă și din ineficiența 
altor organe cu anumite atribuţii de control în diferite domenii, care au 
obligaţia legală de a sesiza organele de urmărire penală în cazul constatării 
unor infracțiuni (cum ar fi spre exemplu, Garda financiară sau Curtea de 
Conturi). 

Ineficiența la care ne referim poate decurge: 1) dintr-o organizare defici- 
tară a organelor sus amintite; 2) din incompetenţă profesională; 3) din inco- 
rectitudinea unor funcţionari care își desfășoară activitatea în cadrul res- 
pectivelor organe. 

1) Organizarea deficitară poate avea la rândul ei surse obiective (lipsa de 
personal, lipsa de mijloace tehnice, cadrul legal necorespunzător etc.) ori 
subiective (repartizarea necorespunzătoare a resurselor umane și materiale, 
alegerea greşită a unor obiective ori priorităţi în activitate etc.). 

Pentru înțelegerea mai exactă a ipotezei la care ne referim, putem folosi 
drept exemplu situaţia infracţiunilor cu caracter comercial: lipsa unor con- 
troale sistematice, să spunem în zona Pieței X, (datorată numărului redus de 
lucrători sau unei planificări defectuoase a activităţii), va face ca unele infrac- 
țiuni comerciale, comise în zona respectivă, să rămână nedescoperite (și 
posibil, legat de acestea, un lanț întreg de alte fapte penale, precum cele de 
corupție, fraudă fiscală etc.). 

2) Incompetenţa profesională la care ne referim se manifestă prin incapa- 
citatea funcţionarilor cu atribuţii de cercetare penală de a sesiza, de a de- 
pista unele fapte penale comise. Pentru înțelegerea ipotezei să revenim la 
exemplul anterior: sigur că, dacă Piaţa X este supusă de această dată unui 

control sistematic, însă persoana ori persoanele care asigură acest control 
sunt slab pregătite profesional, incapabile, rezultatul va fi același pe care 
l-am avut și în primul caz, când controlul lipsea cu desăvârșire. 

3) În sfârșit, problema incorectitudinii unor funcţionari poate viza fie 
aspecte de fermitate, fie de corupție. Și ca lucrurile să fie clare, să „poposim” 
pentru ultima oară în Piaţa X. Există un control sistematic; funcţionarul este 
capabil și observă comiterea unor fapte penale; dacă în continuare, fie dato- 
rită lipsei de fermitate (comoditate, indulgență nejustificată etc.) fie datorită 
corupției, respectivul funcționar nu întocmește actele de cercetare penală 
necesare, rezultatul este același ca și în cazul în care controlul nu s-ar fi 
efectuat. În lipsa unui act oficial de sesizare, organul de cercetare penală 
rămâne practic în necunostință de cauză, iar toate faptele comise vor 
rămâne în sfera cifrei negre a criminalității. 

31. C) „Pasivitatea” victimelor. Deși în ordinea prezentării apare pe ultimul 
loc, această categorie de factori are o contribuție substanţială la sporirea 
cifrei negre. 

Includem în această categorie situaţiile în care persoanele care au suferit 
direct sau indirect o vătămare de pe urma unor fapte penale, nu sesizează 
organelor de justiție respectivele fapte. 

Natura infracțiunilor susceptibile de a intra în această categorie este di- 
versă (furt, înșelăciune, vătămare corporală, viol etc.). Nu are relevanță, în 
ce priveşte cifra neagră, dacă este vorba de fapte pentru care este necesară 
procedura plângerii prealabile (art. 279 și următoarele C. proc. pen.), ori de 
fapte ce se urmăresc din oficiu. În ambele cazuri, ne referim la ipoteza în 
care organele judiciare nu pot afla fapta pe o altă cale (autosesizare, denunț) 
iar victima, singura care ar putea-o reclama, nu face acest lucru. 

Motivele care pot sta la baza unei atitudini „pasive” din partea victimei 
sunt extrem de diverse. Vom prezenta spre exemplificare două ipoteze a 
căror frecvență poate fi bănuită, deoarece, din când în când, fapte de acest 
gen reușesc să părăsească zona cifrei negre, devenind cunoscute. 

O primă ipoteză se referă la infracțiuni patrimoniale, de regulă sustrageri, 
având ca obiect material diverse categorii de bunuri a căror deținere este 
ilegală (substanțe stupefiante sau toxice, materiale nucleare sau alte materii 
radioactive etc.) sau a căror provenienţă este ilegală (rezultă din săvârșirea 
altor infracţiuni). În aceste cazuri victimele nu sunt interesate să reclame 
respectivele infracțiuni deoarece sunt în situația de a fi chiar ele trase la 
răspundere penală. 

Existența unor astfel de situaţii se poate constata, de regulă, cu ocazia 
cercetărilor efectuate în alte cauze, cunoscute, când infractorul sau membrii 
unui grup de infractori mărturisesc și comiterea altor fapte în afara celor 
pentru care sunt cercetaţi, fapte pentru care nu existaseră reclamaţii din 
partea persoanelor păgubite. 

A doua ipoteză se referă la infracțiunile împotriva vieţii sexuale, în parti- 
cular la viol. În cazul unor astfel de infracţiuni este ușor de înțeles de ce, 
probabil de multe ori, victimele preferă să treacă: sub tăcere faptele comise 
împotriva lor. Examinările medico-legale, întrebările inevitabil „indiscrete” din 
cursul anchetei, publicitatea procesului penal, teama față de reacția soțului, 
prietenului ori a rudelor mai mult sau mai puțin apropiate etc., creează 
fiecare în parte și toate împreună un efect „descurajator” asupra victimei. Și 
în legătură cu astfel de infracțiuni nereclamate, se întâmplă uneori să fie 
făcute destăinuiri de către infractori cercetaţi pentru fapte similare, ceea ce 
ne permite să bănuim că o bună parte din violurile comise rămân pentru 
totdeauna în zona cifrei negre a criminalității. 

În afara celor trei categorii de factori sus-amintite, cifra neagră poate avea 
și alte surse. O dată cu problema identificării acestor surse, cercetarea crimi- 
nologică și-a pus și problema evaluării cifrei negre. 

32. Posibilităţile de evaluare a cifrei negre. Existenţa cifrei negre a crimin- 
alității a fost pusă în evidenţă o dată cu primele estimări cantitative ale feno- 
menului criminal, estimări ce au aparținut „Școlii cartografice” reprezentată 
de Quetelet și Guerry (vezi infra 129). Mai mult, Quetelet a formulat o ipoteză 
potrivit căreia există un raport invariabil între infracțiunile cunoscute și cele 
totale, de unde rezultă că cifra neagră crește ori descrește în aceeași pro- 
porție cu criminalitatea aparentă. Această ipoteză a avut darul „să-i linis- 
tească pe statisticieni”!, deoarece în conformitate cu ea, cifra neagră nu ar fi 
viciat estimările cantitative cu privire la criminalitate. 

Lucrurile nu stau însă așa. Pentru a ne da seama, este suficient să ne 
imaginăm variaţia uneia dintre categoriile de factori care generează cifra 
neagră, analizate anterior. Astfel, spre exemplu, dacă, printr-o mai bună 
organizare și prin perfecționarea calității profesionale a lucrătorilor, organele 
de cercetare penală îşi sporesc activitatea de depistare a unor fapte penale, 
sigur că în mod corelativ, cifra neagră va fi în scădere. Sub diferite forme și 


1J. Pinatel, La socigts criminogene, Ed. Calman-Levy, 1971, p. 170. 

în diferite limite, toți factorii care influențează cifra neagră pot varia, 
antrenând modificări ale acesteia fără a fi obligatoriu să regăsim modificări 
direct proporționale la nivelul criminalității aparente!. 

În aceste condiţii, s-a impus necesitatea găsirii unor soluţii pentru ev- 
aluarea cifrei negre. 

33. Cercetarea criminologică folosește în principal două tehnici pentru a 
determina valoarea necunoscutei din ecuaţia criminalităţii: anchetele de 
auto-confesiune şi anchetele de victimizare. După cum arată însăși denu- 
mirea acestor anchete, primele se adresează potenţialilor delincvenți, iar 
celelalte potenţialelor victime. 

În primul caz, se regrupează o anumită categorie de populaţie și pe baza 
unor chestionare personale, se încearcă stabilirea numărului de infracțiuni 
comise şi rămase nedescoperite. Bineînţeles că o primă condiţie de reusită a 
unei astfel de anchete este asigurarea totală a secretului identității, deoa- 
rece, în fapt, se cere mărturisirea propriilor infracțiuni. 

În cazul anchetelor desfășurate în rândul potenţialelor victime, tot pe baza 
chestionarelor se încearcă aflarea infracțiunilor suferite de persoanele în 
cauză, fără ca faptele respective să fie reclamate sau să ajungă în vreun alt 
fel la cunoștința organelor de justiţie. 

Prioritatea utilizării ambelor tehnici revine S.U.A. 

Astfel, prima anchetă de auto-confesiune a avut loc în anul 1947 la New 
York, iar prima anchetă de depistare a cifrei negre cu ajutorul victimelor a 
avut loc în anul 1965 tot în S.U.A.2 

Ulterior, asemenea anchete au fost efectuate și în unele țări europene 
(Anglia, Germania, Olanda etc.) și s-a încercat în permanență perfecționarea lor. 

În pofida tehnicilor din ce în ce mai bine puse la punct, anchetele în cauză 
nu pot oferi, din păcate, decât o „evaluare foarte imprecisă a cifrei negre”. 
Chiar și în aceste condiţii însă, anchetele de auto-confesiune și cele de 
victimizare nu trebuie abandonate. Pe de-o parte, aceste evaluări, chiar 
imprecise, pot oferi o imagine cantitativă a criminalității nedepistate (ceea ce 
este oricum mai bine decât nimic), iar, pe de altă parte, anchetele cuprind și 
indicaţii calitative referitoare la sursele cifrei negre, ceea ce poate conduce la 


1 În același sens, a se vedea: G. Stefani, G. Levasseur, R. Jambu-Merilin, 
op. cit., p. 56. 

2 J. Pinatel, La socist& criminogene, op. cit., p. 171 si urm. 

%R. Gassin, op. cit., p. 124. 

unele ameliorări din această perspectivă. Astfel, spre exemplu, așa cum s-a 
reținut în literatura de specialitate: „cercetarea americană a arătat că în 58 % 
din cazuri victimele nu au informat poliția deoarece au estimat că aceasta din 
urmă ar fi fost neputincioasă, sau că nu ar fi vrut să fie deranjată, sau că 
depistarea infractorului nu ar fi avut succes”!. Dezvăluirea unor astfel de 
surse subiective și „tratarea” lor poate duce la diminuarea cifrei negre, dacă 
nu la cunoașterea ei cu precizie. 

Dintre faptele aflate la un moment dat în zona cifrei negre, unele reușesc 
câteodată să iasă la suprafață, adăugându-se celor cunoscute de la început 
de organele de justiție și formând astfel următoarea categorie, cea a 
criminalității aparente. 

34. 3) Criminalitatea aparentă (sau relevată) (C.A.) reprezintă totalitatea 
faptelor cu aparență penală ajunse la cunoștința organelor de justiție. 

Căile prin care justiția ia la cunoștință despre comiterea unor asemenea 
fapte sunt cele prevăzute de lege. 

Modalitatea principală constă în sesizarea organelor de urmărire penală. 
Astfel, potrivit dispoziţiilor procedurale: „Organul de urmărire penală este 
sesizat prin plângere sau denunţ, ori se sesizează din oficiu, când află pe 
orice cale că s-a săvârșit o infracțiune” [art. 221 alin. (1) C. proc. pen.]. O 
modalitate aparte de sesizare a organelor de urmărire penală este cea a 
plângerii prealabile [art. 221 alin. (2) C. proc. pen.]. 

În conformitate cu aceste dispoziţii și cu atribuţiile ce revin fiecăruia dintre 
organele de justiție penală, potrivit legii, faptele ce vor intra în categoria crimi- 
nalității aparente sunt înregistrate în marea majoritate a cazurilor (mai întâi) la 
organele de poliție, uneori la parchete și, în mod excepțional, la instanțele de 
judecată. Această distincție este importantă, deoarece presupune că o eva- 
luare cantitativă corectă a criminalității aparente necesită luarea în calcul a 
datelor statistice aparținând tuturor celor trei categorii de organe amintite. 

Am putut constata, cu ocazia analizării cifrei negre, de ce o parte din 
faptele comise în realitate nu ajung să pătrundă în zona criminalității apa- 
rente, rămânând necunoscute. Am stabilit astfel ceea ce diferenţiază crimi- 
nalitatea aparentă de criminalitatea reală. 

Vom stabili acum ceea ce diferenţiază criminalitatea aparentă de crimina- 
litatea judecată, adică vom analiza pe scurt motivele pentru care o parte din 


1J. Pinatel, La socigtă criminogene, op. cit., p. 172. 

faptele relevate nu ajung să fie judecate ori să se pronunţe în legătură cu ele 
o hotărâre de condamnare. 

35. După cum lasă să se întrevadă și denumirea ei, criminalitatea apa- 
rentă cuprinde toate acele fapte care, cel puţin într-o fază incipientă, prezintă 
o aparență penală. Dacă această aparenţă se confirmă ori nu, dacă avem 
sau nu de a face cu o infracțiune, deci cu o faptă care atrage răspunderea 
penală, este datoria organelor judiciare de a stabili. Aceasta presupune 
uneori un volum mare de muncă, pricepere și, nu în ultimul rând, timp. La 
această operaţie contribuie atât organele de cercetare și urmărire penală, cât 
și, atunci când cauzele ajung în faţa lor, instanțele de judecată. 

În multe cazuri, după administrarea probelor necesare, organele judiciare 
pot ajunge la concluzii contrare aparenţei inițiale. Astfel, se poate constata 
că: fapta nu există; fapta nu este prevăzută de legea penală; lipsește unul 
din elementele constitutive ale infracțiunii etc. În alte situaţii, faptele în sine 
se confirmă, însă se constată în același timp și existența unor împrejurări 
care, nu permit tragerea la răspundere penală cum ar fi: lipsa plângerii prea- 
labile, intervenţia amnistiei, decesul făptuitorului etc. 

Toate situaţiile arătate mai sus, precum și altele care nu au fost menţionate, 
reprezintă cazuri în care punerea în mișcare sau exercitarea acțiunii penale 
este împiedicată și sunt prevăzute expres de lege (art. 10 C. proc. pen.). 

Când constatarea vreunuia din cazurile prevăzute de art. 10 C. proc. pen. 
se face mai înainte ca urmărirea penală să fi fost începută, procurorul va da 
o soluţie de neîncepere a urmăririi penale (cu excepția cazului în care fapta 
nu prezintă gradul de pericol social al unei infracțiuni - art. 10 lit. b') - când se 
va da o soluție de scoatere de sub urmărire penală). Dacă urmărirea penală 
se află în curs, procurorul va dispune, după caz, fie scoaterea de sub 
urmărire penală [pentru situaţiile de la art. 10 lit. a)-c)], fie încetarea urmăririi 
penale [în cazurile prevăzute în art. 10 lit. f)-j)]. 

În sfârșit, dacă în momentul constatării cauza se află deja în fața instanţei 
de judecată, aceasta va pronunța, după caz, fie achitarea [art. 10 lit. a)-e)], 
fie încetarea procesului penal [art. 10 lit. )-j)]. 

Putem deci concluziona că un prim motiv pentru care unele fapte rămân 
în zona criminalității aparente îl reprezintă constatarea vreunuia din cazurile 
în care punerea în mișcare sau exercitarea acţiunii penale este împiedicată. 

Cel de-al doilea motiv îl reprezintă neidentificarea autorilor pentru o serie 
de fapte penale. În aceste cazuri se constituie așa-zisele dosare cu autor 
necunoscut sau A.N.-uri, despre care am mai amintit. 

Ca și în cazul nedescoperirii faptei, dosarele cu A.N. își au sursa fie în 
abilitatea infractorilor, fie în erorile de investigare sau, mai des, în conjugarea 
acestor două elemente. Nu revenim asupra acestor aspecte, deoarece ele 
au fost analizate pe larg în contextul cifrei negre. 

Atragem însă din nou atenţia (deoarece confuzia este frecventă) că 
dosarele cu A.N. nu fac parte din cifra neagră, ele reprezintă fapte sesizate, 
apar în estimările statistice și aparțin deci criminalității aparente. Ele rămân 
în această zonă atâta timp cât autorul nu este descoperit. 

În sfârșit, faptele sesizate de către organele judiciare, care nu întâmpină 
nici unul din „obstacolele” menţionate mai sus, au doar o existență pasageră 
în zona criminalității aparente, ele încheindu-și parcursul în zona criminalităţii 
legale. 

36. Criminalitatea legală (sau judecată) (C.L.), reprezintă ultima, dar și cea 
mai restrânsă din categoriile analizate. Se includ aici faptele penale pentru 
care s-a pronunţat o hotărâre judecătorească de condamnare definitivă. 

Rezultă că nu toate cazurile ajunse pe rolul instanțelor de judecată vor 
intra în această categorie. Din acest punct de vedere, denumirea „criminali- 
tate judecată” este improprie și poate genera confuzii. Menţionăm de aceea 
încă o dată că hotărârile prin care se pronunță achitarea inculpatului ori 
încetarea procesului penal rămân în sfera criminalității aparente, așa după 
cum a rezultat când am analizat respectiva categorie. 

La o primă vedere criminalitatea legală ar reprezenta indicatorul cel mai 
veridic în estimarea criminalităţii, garanţia fiind dată de condamnarea definitivă. 

După cum a rezultat însă deja, din analiza celorlalte categorii de crimina- 
litate, lucrurile nu stau deloc așa. Criminalitatea legală este tributară față de 
toate „dereglările” survenite până ce cauzele să ajungă în instanţă și în plus, 
față de cele ce pot interveni în timpul judecății. Astfel, pe de-o parte, lipsesc 
din acest tablou al criminalităţii faptele comise dar nedescoperite, cele pentru 
care în mod nejustificat s-a dat o soluție de neurmărire și cele unde s-a dis- 
pus în mod gresit achitarea inculpatului; pe de altă parte, sunt incluse în mod 
artificial cazurile de condamnare definitivă nejustificate (erorile judiciare). 

Ca o concluzie la toate cele arătate în legătură cu clasificarea obiectivă, 
se impune următoarea constatare: pentru evaluarea cât mai corect posibil a 

criminalităţii, trebuie avute în vedere toate categoriile examinate mai sus, 
cunoscând particularitățile fiecăreia în parte şi conexiunile existente între ele. 

Criminalitatea, înțeleasă ca ansamblu de fapte penale comise, reprezintă 
la rândul ei o componentă a fenomenului criminal. 

37. În finalul acestei secţiuni, prin reunirea tuturor elementelor analizate, 
putem stabili conținutul fenomenului criminal. 

Fenomenul criminal, perceput din punct de vedere uman și social, iar nu 
ca simplă abstracţie juridică, reunește în conținutul său o realitate individuală 
— crima cu vectorul ei inerent criminalul — și o realitate colectivă — 
criminalitatea. 

Fenomenul criminal, având conținutul indicat anterior, reprezintă un prim 
obiect al cercetării criminologice. 


secțiunea a II-a. Practica anticriminală 
al doilea obiect al cercetării criminologice 


38. În logica expunerii, se impune la acest moment o paranteză legată de 
controversa privind caracterul criminologiei: dacă aceasta este o știință 
teoretică sau este o stiință practică? 

Disputa pleacă de la împărțirea filozofică a științelor, în general, în științe 
teoretice (sau pure, sau fundamentale), pe de-o parte, și științe practice (sau 
tehnice, sau aplicative), pe de altă parte. În linii mari, această împărțire se 
referă la natura și scopul cunoașterii, la metodele folosite: în timp ce științelor 
teoretice le este specifică cercetarea fundamentală ce are ca scop cunoaș- 
terea în sine a obiectului de studiu, științele practice sunt caracterizate printr- 
o cercetare aplicativă, având drept finalitate o cunoaștere utilitară. 

Vom prezenta pe scurt controversa în cauză, deoarece ne va ajuta să 
punem în evidență dublul caracter al cercetării criminologice și pe cale de 
consecință existenţa celui de-al doilea obiect al cercetării criminologice. 


$ 2.1. Dublul caracter al cercetării criminologice 


39. O primă categorie de opinii consideră criminologia drept o știință funda- 
mentală ori teoretică, având prin urmare ca obiect cercetarea fenomenului 

criminal în sine!. În această variantă, de știință pură, criminologia este indi- 
ferentă la aplicaţiile practice care ar putea decurge din rezultatele cercetărilor 
sale. 

De cealaltă parte a baricadei se află opiniile potrivit cărora cadrul crimi- 
nologiei se reduce la cercetarea aplicativă; nu există criminologie în condiţiile 
în care nu există perspective terapeutice. În acest sens, s-a afirmat: „cri- 
minologia nu poate fi definită prin ea însăși, ci numai în raport cu ceea ce 
realizează”; „criminologia este și nu poate fi decât o terapeutică particulară”?. 

Ca de obicei, între două extreme există și o cale de mijloc. Astfel, într-un 
remarcabil studiu epistemologic, profesorul Giacomo Canepa remarca dubla 
finalitate a cercetării criminologice ceea ce presupune: 

„a) de o parte, cercetarea cauzelor comportamentului antisocial și, în 
consecință, studiul problemelor în sine, independent de utilizarea practică a 
rezultatelor (cercetare fundamentală); 

b) de cealaltă parte, programarea metodelor adecvate pentru prevenirea și 
tratamentul comportamentului antisocial și, în consecință, studiul problemelor 
urmărite în scopul utilizării practice a rezultatelor (cercetarea aplicativă)”. 

Acelaşi autor remarcă însă în continuare că în cazul criminologiei dis- 
tincția dintre cele două tipuri de cercetare nu este absolută, deoarece „soluția 
unei probleme puse de cercetarea fundamentală poate deseori constitui 
obiectul unei alte investigaţii în domeniul cercetării aplicative”. 

În scopul de a justifica dubla finalitate și implicit dublul caracter al cercetă- 
rii criminologice, în literatura de specialitate s-a apelat deseori la o compa- 
rație sugestivă între criminologie și medicină. S-a remarcat astfel că, 
„cercetarea cauzelor crimei oferă aceeași utilitate imediată ca cea a cauzelor 
unei maladii în medicină: ea permite o mai bună cunoaștere a tratamentelor 
apte să vindece răul. Potrivit acestei maniere de a vedea lucrurile, criminologia 


5 


devine, în același timp, o știință pură și o știință aplicativă 


1 În legătură cu aceste opinii, a se vedea R. Gassin, op. cit., p. 40, unde se fac 
referiri cu privire la doi dintre susținătorii lor: P. Cuche și H. Levy-Bruhl. 

2 F. Dadognet, Science et criminologie, în „L'equipement en criminologie” (Actes 
du XIV-eme Cours International de Criminologie), Ed. Masson, Paris, 1965, p. 525, 
citat de G. Canepa, RDPC nr. 8/1971, p. 764. 

3 G. Canepa, L'6pistemologie et la recherche criminologique, în RDPC 
nr. 8/1971, p. 764. 

* Idem. 

5 Vouin etJ. Leaute, Droit pânal et criminologie, Ed. P.U.F., 1956, p. 22. 

În realitate această dispută, pe care Ferri ar fi caracterizat-o drept un 
„bizantinism”, își are răspunsul în chiar preocupările concrete ale cercetării 
criminologice. Astfel, se poate remarca faptul că, de la primele cercetări cu 
caracter științific realizate în criminologie, pe lângă studierea fenomenului 
criminal, s-a pus și problema găsirii unor soluţii practice de limitare a acestuia, 
școala pozitivistă fiind exemplul cel mai sugestiv din acest punct de vedere. 

Cercetarea fenomenului criminal doar ca un scop în sine ar fi lipsită de 
sens; aplicaţiile practice pe care criminologia le poate degaja sunt singurele 
care justifică efortul de cunoastere a realităţii criminale. 

În acest sens, în doctrina criminologică recentă se remarcă pe bună drep- 
tate că: „Opinia care vede în criminologie o știință în același timp teoretică și 
practică pare a fi singura satisfăcătoare: ea singură, în fapt, ia în considerare 
natura particulară a obiectului său, fenomenul criminal înțeles ca rău social 
care atrage lupta împotriva lui, în scopul de a-l îndigui și a-l refula”!. 

Acest dublu caracter al criminologiei antrenează dublarea obiectului cer- 
cetării criminologice; apare pe lângă obiectul „originar”, respectiv fenomenul 
criminal, cel de-a! doilea obiect pe care îl vom numi practica anticriminală şi 
pe care vom încerca să-l explicăm în cele ce urmează. 


Ş 2.2. Practica anticriminală 


40. Pentru desemnarea preocupărilor practice legate de fenomenul crimi- 
nal, în literatura de specialitate întâlnim formulări diverse, precum: prevenirea 
și combaterea fenomenului criminal, prevenirea și tratamentul comporta- 
mentului antisocial, reacția socială contra crimei, mijloacele de luptă împotriva 
criminalităţii etc. 

Toate aceste denumiri, mai mult ori mai puţin diferite, vizează, în prin- 
cipiu, aceleași preocupări practice legate de fenomenul criminal. 

41. Pentru a înțelege în ce constau aceste preocupări practice, vom apela 
la sistematizarea ce pare a fi cea completă și de actualitate. 

Astfel, în literatura de specialitate s-a formulat opinia potrivit căreia în „lupta” 
împotriva criminalității sunt utilizate în concret două categorii de mijloace: 

a) mijloacele juridice, în care intră totalitatea normelor de drept ce contri- 
buie direct sau mai puțin direct la combaterea și prevenirea fenomenului 


1 R. Gassin, op. cit., p. 40. 

criminal (în principal dreptul penal în sens larg, deci și procedura penală, dar 
și alte dispoziţii legale: civile, administrative etc.). 

b) mijloacele empirice, unde sunt incluse „practicile instituționale” (poliție, 
parchet, instanțe de judecată, penitenciare etc.) care au ca scop combaterea 
și prevenirea criminalităţii. 

Prin combinarea celor două categorii de mijloace rezultă în practică trei 
„domenii principale” de luptă contra criminalității: 

1) domeniul dreptului penal și al aplicărilor lui concrete; 

2) domeniul tratamentului delincvenţilor și 3) domeniul prevenirii criminalității! 

42. În total acord cu opinia redată anterior, putem adăuga că cele trei 
domenii alcătuiesc un ansamblu unitar, un sistem având ca finalitate stă- 
pânirea fenomenului criminal. Prin stăpânirea fenomenului criminal înțele- 
gem menţinerea acestuia în cadrul unor limite și structuri suportabile din 
punct de vedere social. 

Ar mai fi de adăugat că interesul și vocația de a stăpâni fenomenul cri- 
minal aparține statului și de aceea, în mod firesc, tot sistemul de care amin- 
team anterior este creat și pus în miscare, într-un cuvânt aplicat, printr-o 
voință statală, printr-o decizie politică anticriminală (vezi infra 92). 

43. Având în vedere cele arătate mai sus, dispunem de toate elementele 
necesare pentru definirea noțiunii care ne interesează: 

Practica anticriminală reprezintă sistemul mijloacelor aplicate de către stat 
în scopul stăpânirii fenomenului criminal. 

În sensul stabilit prin definiția de mai sus, practica anticriminală constituie 
cel de-al doilea obiect al cercetării criminologice?. 

44. La încheierea acestui prim capitol, putem nota în concluzie: 

Distingem două obiecte ale cercetării criminologice*, în concordanță cu 
dublul caracter al acestei cercetări: 

1. Fenomenul criminal; 

2. Practica anticriminală. 


1 A se vedea R. Gassin,op. cit., p. 69. 

2 Interesul pe care cercetarea criminologică îl manifestă față de acest al doilea 
obiect este mai puţin evident la o primă vedere. După cum va rezulta mai departe 
(infra 57) este vorba, în linii generale, de a stabili gradul de eficacitate al mijloacelor 
legale utilizate în practica anticriminală. 

3 În doctrina criminologică, ideea existenţei unui dublu obiect al cercetării 
criminologice, respectiv al criminologiei, este fie exprimată direct (a se vedea 
R. Gassin, op. cit., p. 45 şi urm.), fie sugerată de contextul explicativ (a se vedea 
M. Cusson, La Criminologie, op. cit., p. 15). 


Capitolul |I 
Modalităţi de cunoaştere, procedee, 
finalitate în cercetarea criminologică 


Problematică 


45. După ce am stabilit într-un prim capitol care este obiectul cercetării 
criminologice, vom încerca să desluşim în continuare: cum (din ce perspec- 
tive) se urmărește cunoașterea respectivului obiect; care sunt metodele și 
tehnicile utilizate și care este scopul cercetării criminologice. 

Istoria de până acum a criminologiei reprezintă o succesiune de abordări 
din perspective diverse ale fenomenului criminal: biologică, sociologică, 
psihologică, psihiatrică, psihanalitică, genetică etc. 

Este normal ca fiecare din abordările enumerate să fi încercat cunoaș- 
terea fenomenului criminal din perspective proprii, utilizând metode și tehnici 
de cercetare specifice. Toate aceste eforturi, aparent eterogene, au însă un 
element comun: finalitatea cercetării criminologice. 


Plan 


46. Prezentul capitol va cuprinde prin urmare trei secțiuni, după cum urmează: 
Sectiunea 1. Modalităţi de cunoaștere în cercetarea criminologică. 
Secțiunea 2. Procedee în cercetarea criminologică. 

Secţiunea 3. Finalitatea cercetării criminologice. 

secțiunea |. Modalităţi de cunoaştere 
în cercetarea criminologică 


47. Preocupările cercetării criminologice variază în funcţie de epocă, de 
categoriile de specialiști implicaţi în studierea fenomenului (medici, sociologi, 
juriști etc.), de fragmentarea obiectului de studiu (crimă, criminal, crimina- 
litate), și inclusiv de conjunctura socio-politică. 

În acest context, inventarul modalităţilor de cunoaștere se poate întocmi 
după criterii diverse. Vom folosi în continuare un criteriu cronologic, pe care îl 
considerăm util pentru înțelegerea evoluţiei ulterioare a teoriilor criminologice. 


Ş 1.1. Cunoaşterea descriptivă 


48. Primele preocupări cu caracter științific în domeniul criminologiei! au 
fost de natură descriptivă și au avut ca obiect criminalitatea, evaluarea aces- 
teia. Este vorba în principal de aprecieri cantitative și, în aceste circumstanțe, 
nu este de mirare că „primii savanţi care s-au aplecat asupra fenomenului 
delincvenţei au fost matematicieni care au utilizat statisticile criminale. 
Condorcet a lansat ideea unei „matematici sociale”; Quetelet, matematician și 
astronom, s-a ambiționat să formuleze o „mecanică socială”, care a repre- 
zentat corespondentul „mecanicii celeste” a lui Laplace'?. 

Cunoașterea descriptivă utilizează categorii precum: volumul, structura și 
dinamica fenomenului criminal colectiv. 

49. Volumul criminalităţii reprezintă o evaluare strict cantitativă, referindu- 
se la numărul total de fapte penale comise. Este vorba, desigur, de crimina- 
lttatea aparentă sau de cea legală, singurele în măsură a fi cuantificate cu 
oarecare precizie; volumul criminalităţii reale poate fi cel mult aproximat, pe 
baza unor indicii asupra cifrei negre (a se vedea supra 33). 

50. Structura criminalităţii presupune o delimitare a acesteia în funcţie de 
diversele categorii de fapte penale ori alte criterii (a se vedea clasificarea 
subiectivă, supra 24). Este vorba și aici de o evaluare cantitativă, deoarece 
are la bază comparații numerice. Având în vedere însă intervenţia unei 


1 Facem abstracţie aici de unele constatări din domeniul frenologiei și al psihiatriei 
care au atins doar în mod adiacent fenomenul criminal (a se vedea infra 147 şi 148). 
2 G. Stefani, G. Levasseur, R. Jambu-Merlin, op. cit., p. 36. 

opțiuni în ceea ce privește stabilirea diverselor categorii, putem considera că 
în cazul structurii apare o formă incipientă de cunoaștere calitativă. 

51. Dinamica privitoare la criminalitate se referă la evoluția și variația 
acesteia în timp și spațiu. 

Evoluţia în timp a criminalităţii comportă la rândul ei trei tipuri de 
descriere: 

a) tendințele pe termen lung (ceea ce corespunde noțiunii de „trend” 
utilizată în literatura de limbă engleză); 

b) variațiile sezoniere (respectiv oscilațiile criminalităţii în funcţie de 
succesiunea anotimpurilor); 

c) mișcările accidentale (datorate unor evenimente excepționale, cum ar fi 
starea de război, catastrofele naturale etc.). 

Variația în spaţiu a criminalităţii poate fi estimată în funcţie de diferitele 
„teritorii” luate ca termeni de comparaţie, fie în sens pur geografic, fie în sens 
statal, administrativ (diferențe nord-sud, est-vest, diferențe între state, între 
continente etc.). 

52. Descrierea dinamicii prezintă un grad mai mare de complexitate în 
raport cu volumul și structura, implicând deja, uneori o cunoaștere calitativă 
a fenomenului. Este cazul descrierii „trendului”, unde simplele aprecieri nu- 
merice nu mai sunt suficiente, ci „trebuie în fapt corijate aceste date „naive”, 
ținând cont de două feluri de factori de perturbare: factorii intrinseci statisticii, 
care consistă în schimbări sau variaţii ale sistemului de înregistrare a crimi- 
nalității; factori extrinseci statisticii, care rezultă din diverse fenomene inerente 
funcționării sistemului de justiție penală: schimbări ale legislaţiei penale, modi- 
ficări în nivelul de activitate al serviciilor de poliție ca și în atitudinile victi- 
melor față de reclamaţie, variațiile în sistemul de urmărire al parchetelor, 
severitatea condamnărilor și aplicarea sancţiunilor penale”!. 

53. Cunoașterea descriptivă este nu numai din punct de vedere crono- 
logic o primă etapă în cercetarea criminologică. Ea este o primă etapă 
necesară și celorlalte modalităţi de cunoaștere, fiind astfel o permanenţă în 
cercetarea criminologică. 

Perfecţionarea tehnicilor de calcul și de înregistrare a datelor, utilizarea 
din ce în ce mai eficientă a ordinatorului, permit o evoluţie continuă a 


' R. Gassin, op. cit., p. 134. 

cunoașterii descriptive și, indirect, a celorlalte modalităţi de cunoaștere, 
printre care cea cauzală. 


$ 1.2. Cunoaşterea cauzală 


54. Cunoașterea cauzală sau etiologia criminală vizează, după cum și 
denumirea o indică, aflarea cauzelor, a condiţiilor și a factorilor care deter- 
mină sau favorizează fenomenul criminal. 

Apariția preocupărilor etiologice poate fi pusă în relaţie cu apariția școlii 
pozitiviste italiene. Acest moment coincide la rândul său cu „acordarea” de 
către specialiști a statutului științific criminologiei (se consideră, în general, 
că cercetările anterioare au avut cel mult un caracter semi-științific și, până la 
apariția pozitivismului, nu se poate vorbi, despre o știință a criminologiei). 

Pe bună dreptate, aflarea cauzelor fenomenului criminal a reprezentai un 
pas înainte în studierea acestuia; de această dată este vorba despre o 
cunoaștere calitativă, iar metodele utilizate sunt pe măsura scopului urmărit. 
Explicaţiile de natură cauzală utilizează concepte, precum: cauze, condiții, 
factori etc. 

Cunoaștere cauzală poate fi divizată: pe de-o parte, în funcţie de frag- 
mentul obiectului de cercetare care se dorește a fi cunoscut (etiologia crimei 
ca fenomen individual și etiologia crimei ca fenomen colectiv); pe de altă 
parte, în funcţie de direcția preponderentă a cercetărilor (biologică, psiho- 
logică, sociologică). 

Abordările etiologice diverse au antrenat încă de la început caracterul 
multidisciplinar al criminologiei, care s-a constituit prin contribuția cercetărilor 
efectuate în alte domenii științifice: biologie criminală, sociologie criminală, 
psihologie criminală. 

În aceste condiţii, cercetarea cauzală a scos în evidență existența unor 
factori de natură extrem de diversă care acționează asupra fenomenului 
criminal, așa cum se va putea constata cu prilejul analizei teoriilor etiologice. 

Este de remarcat însă că analiza factorilor cauzali și, în generai, 
cunoașterea etiologică nu este posibilă decât dacă pleacă de la o imagine 
cât mai clară a fenomenului criminal. În acest sens, ea se află în contact 
permanent cu cunoașterea descriptivă. 

În același timp, se impune precizarea că, și în cazul unor abordări aparent 
diferite ale fenomenului criminal, cunoașterea cauzală are un anumit rol, ce 
nu este neglijabil. Ne referim la așa-numita „criminologie a reacției sociale”, 


38 Cercetarea criminologică 


care, în principiu, refuză a lua în discuție aspectele etiologice. Principalul 
curent al acesiei orientări, interacționismul, consideră că ceea ce trebuie să 
intereseze în legătură cu fenomenul criminal (se folosește de fapt noțiunea 
mai largă de devianţă) nu este actul în sine, ci procesele prin care societatea 
„lipește eticheta de deviant” anumitor indivizi și maniera în care aceștia 
reacționează la respectiva „stigmatizare”. Pornind de la această idee, se 
ajunge la concluzia că „grupurile sociale creează devianţă instituind norme a 
căror transgresiune constituie devianță, aplicând aceste norme anumitor 
indivizi și etichetându-i ca devianți”!. 

După cum se poate însă constata chiar și din textul citai, teoriile interac- 
ționiste se fundamentează în ultima instanță tot pe o cunoaștere cauzală, 
chiar dacă este vorba de această dată de o etiologie diferită de cea obiş- 
nuită, în sensul că factorii generatori se află în interiorul mecanismelor 
grupurilor sociale. 

Revenind la cunoașterea cauzală „tradițională”, mai precizăm că aceasta a 
dominat în cercetarea criminologică până în jurul anilor '50 (ai sec. al XX-lea), 
când o nouă modalitate de cunoaștere prinde contur: cunoașterea dinamică. 


$ 1.3. Cunoaşterea dinamică 


55. Cunoașterea dinamică. Prin cunoașterea dinamică se urmărește 
înțelegerea proceselor ce însoțesc „trecerea la actul criminal”, mecanismele 
interne ale acestuia. Este o cunoaștere calitativă, ce tinde la explicarea 
conduitei criminale printr-o succesiune de etape, având o logică proprie. 

Inițial, cunoașterea dinamică a apărut ca o completare a cunoașterii etiolo- 
gice, „trecerea la act” fiind o consecință a acumulării și a combinării anumitor 
factori cauzali. Este, spre exemplu, cazul modelului de comportament criminal 
conceput de J. Pinatel, pentru care, fiecare etapă a conduitei criminale este 
pusă în relaţie cu una din componentele personalităţii infractorului, aceasta din 
urmă explicabilă prin intervenția unor factori cauzali (a se vedea infra 209). 

Ulterior, explicaţiile dinamice s-au constituit într-un front antideterminist, 
antietiologic, rezultând ceea ce se denumește în literatura de specialitate 
criminologia dinamică ori criminologia trecerii la act. 


'H.S. Becker, Outsiders, Ed. A. M. Metailie, Paris, 1985, (traduit de /'americain 
par J.P. Briand et G.M. Champoulie), p. 32. 

Această nouă modalitate de cunoaștere este interesată de conduita crimi- 
nală ca acțiune izolată, pe care o consideră o realitate bine individualizabilă 
în viața autorului, distinctă de celelalte acte realizate de acesta. Abordată din 
această perspectivă, conduita criminală este susceptibilă de o explicaţie în 
sine, independentă de trecutul infractorului, de factorii endogeni ori exogeni 
care ar fi putut acţiona asupra acestuia, înainte de momentul trecerii la act”. 

Explicaţiile bazate pe cunoașterea dinamică folosesc categorii economice 
precum: eficiență, raționalitate, oportunitate, utilitate, finalitate etc. Se repune 
în discuţie ideea de liber arbitru și se adoptă o poziție pragmatică în raport cu 
activitatea represivă. 

În acest fel se pătrunde deja în domeniul cunoașterii axiologice, ultima din 
modalitățile analizate. 


$ 1.4. Cunoaşterea axiologică 


56. Această modalitate de cunoaștere se referă la cel de-al doilea obiect 
al cercetării criminologice. Ea presupune stabilirea, după criterii științifice, a 
valorii mijloacelor aplicate în lupta împotriva fenomenului criminal, altfel 
spus, evaluarea științifică a practicii anticriminale. 

Așa cum am stabilit anterior (vezi supra 41), în zona practicii anticriminale 
acționează o serie de mijloace juridice și empirice. Crearea și punerea în 
mișcare a acestor mijloace reprezintă un act de voinţă politică. În aceste 
condiții atât legea penală, cât și instituțiile chemate să o aplice, răspund unor 
criterii de politică anticriminală, care nu întotdeauna țin cont de rezultatele 
cercetărilor științifice relative la fenomenul criminal (constatarea este valabilă 
și pentru celelalte domenii ale practicii anticriminale: tratamentul delinc- 
venţilor și prevenirea extrapenală). 

Astfel dacă urmărim, spre exemplu, dezbaterile parlamentare privind 
unele reforme legislative în domeniului dreptului penal (fie modificarea ori 
abrogarea unor incriminări, fie incriminarea unor fapte noi) vom constata că 
sunt luate în discuţie diferite considerente, nu numai extracriminologice, dar 
și extrapenale precum: conjunctura economico-socială internă, aspecte de 
ordin financiar-bugetar (ex. costurile implicate de o anumită incriminare), 
aspecte tehnico-materiale (ex. capacitățile necesare anumitor instituții), as- 
pecte legate de conjunctura internaţională (poziția unor organisme interstatale 


1 Ase vedea, în acest sens: R. Gassin, op. cit., p. 12 și 202. 

ori organizații nonguvernamentale cu privire la respectivele probleme) și, nu în 
ultimul rând, aspecte politice, uneori de ordin pur electoral. 

Legislația penală română în tranziție oferă un exemplu grăitor în sensul 
celor de mai sus, însă, în general, lucrurile se petrec în mod asemănător în 
toate legislaţiile penale. 

Având în vedere această realitate se impune stabilirea unei ierarhii valo- 
rice a mijloacelor anticriminale, pe criterii exclusiv științifice, pentru a se 
putea aplica necesarele corecții. 

Criteriile științifice sunt legate de noțiunea de eficacitate, respectiv de 
efectele mijloacelor utilizate asupra fenomenului criminal. După cum s-a re- 
marcat însă, pe bună dreptate, în doctrina criminologică, o anumită efica- 
citate „poate fi obținută, cel puţin pentru o perioadă scurtă, prin aplicarea 
unor constrângeri ilegitime (tortură, spălarea creierelor...)!. Acest gen de 
mijloace poate reprezenta obiectul cercetării criminologice ca formă de 
manifestare a fenomenului criminal, dar nu interesează din punct de vedere 
al cunoașterii axiologice. Rezultă că la criteriul eficacității trebuie adăugată 
condiția legalității mijloacelor anticriminale. 

În sinteză la cele arătate, se poate reţine că prin cunoașterea axiologică 
se urmărește stabilirea gradului de eficacitate al mijloacelor legale utilizate în 
practica anticriminală. 


secțiunea a II-a. Procedee în cercetarea 
criminologică 


57. Procedeele sau mijloacele utilizate pentru a ajunge la rezultatele 
urmărite în cercetarea criminologică, sunt la rândul lor extrem de diverse, 
adecvate uneia ori unora dintre modalitățile de cunoaștere analizate anterior. 
Putem clasifica procedeele în două categorii, metode și tehnici și ne vom 
opri doar asupra aspectelor esenţiale legate de fiecare dintre acestea. 


Ş 2.1. Metode 


58. Cuvântul metodă are origine greacă (meta — spre și odos — cale), 
însemnând, într-o traducere aproximativă, „calea ce trebuie urmată”. 


1 R. Gassin, op. cit., p. 70. 

Pornind de la sensul etimologic, noțiunea de metodă științifică poate fi 
definită, în termeni generali, drept ansamblul procedeelor care conduc gân- 
direa spre cunoaștere. 

Pentru a accede la un caracter cu adevărat științific, cercetarea crimi- 
nologică a fost nevoită să se auto-organizeze și „auto-disciplineze”, să des- 
copere propriile căi spre cunoaștere. Acest traseu propriu nu exclude însă 
folosirea unor metode generale, comune și altor științe, cu care criminologia 
are puncte comune. 

59. Metode generale. Începând cu Aristotel, logica, în sensul ei clasic de 
știință a legilor gândirii, admite existența a două procedee ale spiritului, cu un 
grad mare de generalitate: inducția și deducția. 

60. Metoda inductivă constă în ansamblul procedeelor prin care gândirea 
trece de la particular la general (sau face legătura între ...). Inducţia este 
considerată drept o metodă mai puțin riguroasă în comparaţie cu deducția, 
însă nu este mai puţin adevărat că ea stă la baza celor mai importante 
descoperiri ale spiritului uman. 

61. Metoda deductivă reprezintă un ansamblu de procedee reputat mai 
riguros și constă în aplicarea unui principiu general la un caz particular”. 

62. Începuturile cercetărilor ştiinţifice în criminologie, care așa cum am 
văzut coincid cu apariția pozitivismului italian, au fost dominate de utilizarea 
metodei inductive. În afara faptului că această metodă reprezenta realmente 
instrumentul principal de lucru pentru școala pozitivistă, născută din confrun- 
tarea cu gândirea clasică, ea servea și unei demarcări metodologice față de 
clasicism. Chiar și așa, pozitiviștii nu excludeau posibilitatea unei cunoașteri 
deductive și utilizarea metodei corespondente. 

Astfel, argumentând abordarea fenomenului criminal ca fapt uman și so- 
cial, în opoziție cu tradiția clasică de a privi crima ca entitate juridică, Ferri 
afirma: „În gândirea şi în munca științifică nu există decât două mari căi: sau 
deducția apriorică, sau inducția pozitivă, fără ca, bineînțeles, metoda deduc- 
tivă să excludă absolut orice inducţie în aprioric, și viceversa, pentru că este 
doar o problemă de predominanţă”?. 


1 A se vedea, în sensul celor de mai sus, D. Julia, Dictionnaire de la philosophie 
Ed. Club France Loisirs, Paris, avec lautorisation de la Librairie Larousse, 1984, 
p. 60, 138, 158 şi 175. 

2 E. Ferri, La sociologie criminelle, traduit de Titalien par. |. Terrier, Ed. Felix 
Alcan, Paris, 1905, p. 27. 

În realitate, aşa cum Ferri anticipa, cercetarea criminologică folosește 
ambele metode, fie individual, fie, cel mai frecvent, combinate în cadrul unei 
metode mai vaste. Această metodă, proprie științelor empirice (sau experi- 
mentale) bazate pe observarea realității și pe experiență, poartă numele de 
empirică. 

63. Metoda empirică se regăsește în cadrul teoriei generale a cunoașterii 
fizice elaborată de J. Stuart Mill, considerat a fi cel dintâi care a abordat în 
mod sistematic problematica epistemologiei (studiul metodelor cercetării și al 
cunoștințelor științifice)". 

În schema clasică a metodei empirice se disting trei etape: observarea 
faptelor, inducția ipotezei și verificarea experimentală. 

Așa cum aminteam anterior, metoda empirică include celelalte două 
metode generale: 

- inductia, care corespunde etapei a doua și care având la bază obser- 
vaţia permite enunţarea unei ipoteze, și 

- deductia, care corespunde celei de a treia etape, constând în verificarea 
ipotezei pe baza unor fapte noi sau a unui număr sporit de observaţii 
particulare?. 

Caracterul specific al cercetării criminologice, rezultat în principal din 
obiectul ei de studiu, face ca metoda empirică să prezinte, în acest caz, 
anumite trăsături particulare. 

64. Particularităţile metodei empirice în cercetarea criminologică se 
manifestă în principal în legătură cu prima și cu cea de a treia etapă: 

Observarea faptelor prezintă o primă particularitate care constă în aceea 
că percepția directă (a fenomenului criminal) este foarte rară și cu totul 
întâmplătoare?. 

În același timp, tot din punctul de vedere al obiectului observat, în 
cercetarea criminologică nu avem de a face, ca în domeniul științelor naturii, 


1 J. Stuart Mill (Londra 1806 - Avignon 1873), filosof și economist englez, 
aparține de școala experimentală. Filosofia sa se apropie de cea a lui Hume și de 
empirismul secolului al XVII-lea. Originalitatea sa se afirmă în domeniul logicii: teoria 
sa cu privire la inducție și procedeele experimentale au rămas celebre. A se vedea, 
în acest sens, D. Julia, op. cit., p. 176. 

2 În același sens, a se vedea D. Julia, op. cit., p. 60, 138 și 175. 

3 A se vedea, în acest sens, J. Larguier, Criminologie et science p&nitentiaire, 
sixisme edition, Dalloz, 1989, p. 12 (se dă exemplul unei infracțiuni filmate 
întâmplător de o cameră video instalată într-o bancă). 

cu fapte obiective, simple, reproductibile la infinit; delincvenţța, ca și celelalte 
fapte umane, se caracterizează prin subiectivitate, complexitate, istoricitate. 

Metoda empirică prezintă particularități și din punctul de vedere al 
„observatorului”, care în criminologie, „departe de a fi neutru, tinde să se 
asocieze cu realitatea pe care o observă (orice criminolog este un delincvent 
potenţial ... dacă nu a comis deja o infracțiune)”. 

Verificarea experimentală (sau verificarea ipotezei) prezintă de asemenea 
unele particularităţi în cercetarea criminologică. 

După cum remarca E. Ferri, pentru fenomenele sociale în general, deci și 
pentru fenomenul criminal, „experimentul este foarte dificil și adesea imposibi!”?. 

Într-adevăr, spre deosebire de științele naturii, unde fenomenele obser- 
vate se pot, de obicei, reproduce în interesul cercetării, în criminologie „nu se 
pot produce crime în laborator”?. 

Există totuși și în cercetarea criminologică posibilitatea efectuării unor 
experimente indirecte, prin simularea unor situaţii reale ca, spre exemplu, în 
cazul testelor efectuate în legătură cu evaluarea agresivității. 

De asemenea, în cazul tratamentului penal, suntem în prezența unui 
experiment vis-ă-vis de condamnat. Experimentul este însă incomplet în 
acest caz, deoarece nu se poate determina care ar fi fost rezultatele în cazul 
aplicării unui alt tip de tratament penal aceluiași condamnat“. 

Mai trebuie făcută precizarea că nici succesiunea și nici integralitatea 
celor trei etape nu trebuie să fie absolutizate. În practica cercetării, deseori 
se poate întâmpla, spre exemplu, ca formularea ipotezei să preceadă unei 
observaţii sistematice sau să apară concomitent cu aceasta (în cursul ei), 
după cum la fel de bine se poate întâmpla ca prima etapă, observarea 
faptelor, să fie și ultima, în acest caz urmărindu-se doar simpla descriere a 
fenomenului, fără a se tinde la explicarea lui. 

Metoda empirică, cu particularitățile arătate mai sus, poate fi considerată 
drept principala metodă în cercetarea criminologică, metoda generală. 

Alături de aceasta coexistă, independent sau în combinaţie, o serie de alte 
metode, mai puţin generale, și care pot fi sistematizate în diferite modalități. 


' R. Gassin, op. cit., p. 73. 
2 E. Ferri, op. cit., p. 184. 

%R. Gassin, op. cit., p. 76. 
*J. Larguier,op. cit., p. 12. 

65. Alte metode; clasificări diverse. O posibilă clasificare este cea bazată pe 
diferenţierea între cercetarea criminalității şi cercetarea crimei: în primul caz 
vor predomina metodele științelor sociale în general (istorie, etnografie, 
sociologie); în cel de-al doilea caz vor fi aplicate „în mod esenţial metodele 
medicinii, biologiei, psihiatriei, psihologiei”!. O asemenea clasificare, deși are 
avantajul că este accesibilă, nu rezolvă practic problema metodelor decât 
indirect. În fapt, după cum se observă, sunt precizate doar anumite științe care 
pot interveni în cercetarea fenomenului criminal, iar nu metodele în sine. 

66. Unii autori pornesc în stabilirea metodelor de la enumerarea activi- 
tăților concrete de cercetare. Este și cazul lui Edwin Sutherland (a se vedea 
infra 186) care reține următoarele metode de studiu: 1) statisticile criminale; 
2) studiul statistic al particularităţilor psihologice și situaționale ale cri- 
minalilor; 3) studiul cazurilor individuale; 4) studiul anumitor comportamente 
particulare; 5) studiul criminalului în „aer liber” și 6) metoda experimentală?. 
Această clasificare, deși foarte clară și utilă, este discutabilă din punct de 
vedere metodologic, deoarece nu face distincţia între metode și tehnici, iar 
procedeele care sunt menţionate pot fi în unele cazuri considerate drept 
tehnici, și nu metode (ex. statisticile criminale). 

În sfârsit, o ultimă clasificare asupra căreia ne oprim este cea care dis- 
tinge între metoda cantitativă și metoda calitativă. 

67. Metoda cantitativă este cea care utilizează măsura ca mijloc de cu- 
noaștere; folosirea datelor statistice și prelucrarea matematică a acestora 
(prelucrare din ce în ce mai sofisticată) reprezintă principalele tehnici pe care 
se bazează metoda cantitativă. 

68. Metoda calitativă folosește ca procedeu de cunoaștere cercetarea 
caracteristicilor obiectului de studiu; ea este susceptibilă de a releva aspecte 
nebănuite și de a descoperi corelaţii și procese noi în legătură cu realitatea 
cercetată?. 

69. Există desigur și alte modalități de clasificare; cercetarea criminolo- 
gică a folosit ori folosește si alte metode în afara celor amintite anterior, 
precum există și posibilitatea apariţiei în viitor a unor noi metode. Indiferent 


1 G. Stefani, G. Levasseur,R. Jambu-Merlin, op. cit., p. 35. 

2 E.H. Sutherland, D.R. Cressey, Principes de criminologie, version frangaise 
6tablie sur le texte de la sixieme edition de „Principles of Criminology”, Ed. Cujas, 
Paris, 1966, prima parte, capitolul al III-lea. 

3 În sensul celor arătate, a se vedea R. Gassin, op. cit., p. 100-103. 

de tipul ori denumirea metodei, punerea acesteia în practică se realizează 
prin intermediul unor tehnici, aspect pe care îl vom aborda în continuare. 


Ş 2.2. Tehnici 


70. Cuvântul tehnică își are și el originea în greaca veche, cu sensul de 
„Vicleșug”, procedeu. În general, prin tehnică de cercetare se desemnează 
felul practic în care se utilizează o metodă, procedeul concret prin care se 
obțin date asupra realității studiate. Această apropiere între noțiunile de me- 
todă și tehnică explică faptul că, în multe cazuri, aceeași denumire este utili- 
zată pentru desemnarea ambelor procedee. Se vorbește astfel atât despre 
metoda cât și despre tehnica observaţiei, despre metoda statistică și despre 
tehnicile statistice, metode cantitative și calitative și respectiv tehnici canti- 
tative și calitative. 

În principiu, diferența dintre cele două procedee ar consta în aceea că 
tehnica permite doar o „colectare” de date cu privire la fenomen, în timp ce 
metoda, permite cunoașterea de ansamblu, înțelegerea acestuia. Distincția 
este însă uneori greu de făcut în practică. De aceea, ceea ce contează în 
final este valoarea pe care fiecare cercetător o acordă unui anumit procedeu, 
modul în care îl utilizează, iar nu denumirea în sine. 

La această dificultate de ordin metodologic se adaugă marea diversitate 
de procedee utilizate în concret, în cercetarea criminologică. 

În aceste condiţii, prezentarea tehnicilor poate fi și ea extrem de diversă 
și, de obicei, doar parțială. 

O posibilă clasificare se poate face în funcţie de diferenţierea între cerce- 
tarea criminalităţii (tehnici macro-criminologice) si cercetarea crimei ca feno- 
men individual (tehnici micro-criminologice). 

71. 1) Tehnicile macro-criminologice sunt procedeele care permit obți- 
nerea de date cu privire la criminalitate, „măsurarea” acesteia. În principal, 
acestea sunt tehnici cantitative și ele servesc cunoașterii descriptive, dar 
sunt în același timp utile și cunoașterii etiologice. 

Se includ în categoria tehnicilor macro-criminologice următoarele procedee: 

72. A) Statisticile crirninale; acestea sunt procedee prin care se „con- 
tabilizează” şi exprimă numeric, diferitele categorii de criminalitate. Este vorba 
despre tehnici cantitative, ce slujesc în primul rând cunoașterii descriptive. 

Diferitele tipuri de statistici pot fi împărțite în două categorii: 

- statistici oficiale, realizate de poliție, de parchete, de instanțele de 
judecată ori de instituții de stat cu atribuţii statistice; 

- statistici private, realizate fie de cercetători individuali, fie de grupuri de 
cercetare ori de asociaţii nonguvernamentale cu preocupări în acest sens. 

Dintre toate tehnicile de cercetare criminologică, statisticile criminale sunt 
cele mai frecvent utilizate, atât ca procedee în sine, cât și ca instrumente în 
cadrul altor tehnici. Ele au o importanță deosebită nu numai în cercetarea 
criminologică, ci și în domeniul justiției penale, în politica anticriminală. 

În aceste condiții, se impune semnalarea caracterului relativ al acestor 
tehnici, care doar în aparenţă sunt foarte exacte. 

Dincolo de parabola pâinilor! care invită la o prudență generală față de 
„statisticizarea” socio-umanului, în cercetarea criminologică apar unele 
„capcane” specifice. 

E. Ferri atrăgea atenţia asupra unor astfel de „capcane”, referindu-se la 
diferențele dintre legislaţiile statale, la inconsecvenţa (inconstanța) în activi- 


tate a poliției, la noile incriminări, etc.? 

73. Factorii obiectivi și subiectivi care concurează la vicierea statisticilor 
sunt numeroși. Vom indica, pe scurt, doar aspectele mai importante de care 
trebuie să se țină seama în evaluarea statisticilor. 

Dintre factorii obiectivi sau involuntari care produc efecte asupra datelor 
statistice putem aminti: 

a) modificările intervenite în legislaţie („jocul” incriminare-dezincriminare); 

b) modificările intervenite în sistemele de înregistrare și prelucrare a da- 
telor și eventualele erori materiale în înregistrare; 

c) fluctuațiile intervenite în activitatea organelor represive (în special în 
activitatea poliţiei), în funcţie de care diversele fapte pot rămâne în zona 
cifrei negre sau pot „migra” spre una din celelalte două categorii de crimi- 
nalitate (a se vedea supra 30). 


1 Această parabolă se folosește pentru a marca relativitatea ori superficialitatea 
datelor statistice. O variantă ar putea suna în felul următor: dacă reunesc într-o 
încăpere trei oameni și trei pâini, din punct de vedere statistic se poate afirma că 
„există o pâine de persoană”, chiar dacă, din diverse motive, unul va mânca două 
pâini, altul una, iar altul nici una. 

2 E. Ferri,op. cit., p. 187-190 și 194. 

Pe lângă acești factori involuntari apare și pericolul deformării intenționate 
a statisticilor, de regulă în scopuri politice. Și în această privință există mai 
multe „procedee” posibile, unele grosiere, altele mai subtile. 

Dintre factorii subiectivi sau intenţionaţi care duc la vicierea datelor 
statistice putem reține: 

a) falsificarea datelor pur si simplu; 

b) prezentarea trunchiată a datelor și punerea în lumină cu precădere a 
anumitor cifre; 

c) campaniile anti-x infracțiune, prin care se „direcționează” organele re- 
presive în depistarea cu precădere a anumitor fapte; sigur că, în aceste 
condiții, criminalitatea aparentă relativă la acele infracțiuni va spori, fără însă 
a exista vreo modificare reală a fenomenului criminal respectiv (cel mai bun 
exemplu în acest sens îl reprezintă campaniile împotriva corupției...). 

Interesul politic în mistificarea statisticilor criminale constă în faptul că 
sentimentul de insecuritate poate juca uneori un rol decisiv în campaniile 
electorale. Manevrarea abilă a unor date statistice, combinată cu mane- 
vrarea la fel de abilă a mass-mediei, poate crea o imagine cu totul deformată 
asupra fenomenului criminal". 

În literatura criminologică recentă, caracterul relativ al statisticilor crimi- 
nale este subliniat fără echivoc. În același timp se constată că, în ciuda 
acestei relativități, atât opinia publică și mass-media, cât și, din păcate, chiar 
factorii de decizie politică, acordă o importanță exclusivă cifrelor: 

„Nu există un subiect mai potrivit pentru falsele interpretări decât 
statisticile criminale (...) Cu toate acestea, statistica joacă un rol decisiv în 
imaginea pe care o avem despre criminalitate. Ea orientează deciziile 
politice, linistește sau îngrijorează opinia publică, justifică sau condamnă 
reformele. Or, ea contribuie, uneori, mai mult la a ne înșela decât la a ne 
informa, pentru că, ceea ce ea ignoră cu privire la criminalitate este deseori 
mai important decât ceea ce subliniază”?. 

Toate aceste precizări nu vor să diminueze rolul statisticilor criminale. 
Acestea sunt nu numai utile, dar și indispensabile. Ca și în cazul altor 
„produse”, însă, ele trebuie să fie „consumate cu moderație”. 


' A se vedea, în acest sens: J.C. Chesnais, Histoire de la violence en Occident 
de 1800 ă nos jour, Ed. Robert Lafont, Paris, 1981, p. 76. 
2 G. Picca,op. cit., p. 51. 

74. B) Tehnicile de evaluare a „cifrei negre”, respectiv: anchetele de auto- 
confesiune şi anchetele de victimizare. Aceste tehnici, după cum și denu- 
mirea lor o arată, încearcă „să aducă puţină lumină” asupra cifrei negre. Cu 
ajutorul lor se pot avansa unele estimări probabile cu privire la volumul 
criminalităţii reale. Ambele au fost prezentate când am analizat posibilitățile 
de evaluare a cifrei negre și facem trimitere la cele arătate acolo (a se vedea 
supra 33). 

75. C) Estimările privind „costul” crimei. Aceste tehnici constau în evalu- 
area prejudiciilor materiale cauzate prin comiterea diverselor infracțiuni, la 
care se adaugă și evaluarea cheltuielilor necesare întreținerii și funcţionării 
aparatului represivo-preventiv. Estimările privind „costul” crimei reprezintă o 
cuantificare indirectă a fenomenului criminal, iar constatările de acest gen 
pot avea diferite utilități. 

76. 2) Tehnicile micro-criminologice sunt procedeele care permit obține- 
rea unor date cu privire la crimă ca fenomen individual. Acestea sunt tehnici 
calitative și servesc atât cunoașterii etiologice, cât și celei dinamice. 

Putem include printre tehnicile micro-criminologice următoarele procedee: 

77. A) Examenul clinic. În conformitate cu denumirea care derivă din me- 
dicină, această tehnică se aseamănă celei medicale, presupunând obser- 
varea delincventului condamnat aflat la locul de detenţie. Examenul clinic 
constă în primul rând în controlul medical: general patologic, psihiatric si 
eventual psihanalitic. Acest control poate fi precedat de studierea dosarului 
de personalitate întocmit în cursul procesului penal și poate fi succedat de o 
anchetă socială completă (situație materială, profesională, familială etc.). 
Bazele examinării clinice și implicit ale criminologiei clinice au fost puse prin 
activitatea practică și lucrările științifice publicate de criminologul belgian 
Etienne de Greeff!. 

78. B) Biografiile criminale reprezintă procedee de investigare a trecutului 
delincventului; ele se realizează prin interviuri cu acesta, la care se adaugă 
exploatarea oricăror alte surse cu caracter biografic (fise medicale, cazier 


1 E. de Greeff, medic psihiatru de formaţie, și-a desfășurat o mare parte a 
carierei ca medic de penitendar și expert psihiatru de justiție (atașat pe lângă 
tribunal), având deci un bogat „material de studiu”. Ulterior, el a ocupat funcții 
importante, cum ar fi Director al Serviciului de Antropologie penitendară al Belgiei, 
Presedinte al Școlii de Științe Criminale a Universităţii din Louvain, Președinte al 
Comisiei Științifice a Societăţii Internaţionale de Criminologie. 


Modalităţi de cunoaștere, procedee, finalitate în cercetarea criminologică 49 


judiciar, acte civile etc.). În unele cazuri sunt folosite mărturisirile condamna- 
ților (autobiografiile spontane), adică unele însemnări, mai mult ori mai puțin 
literare, în care condamnații descriu propriul trecut dintr-o pornire sinceră și 
dezinteresată. Aceste autobiografii, dintre care unele au rămas celebre, au 
prezentat un interes deosebit pentru primii criminologi (spre exemplu 
Lombroso sau Lacassagne, care fac deseori referiri la acest gen de scrieri 
autobiografice). Cercetarea criminologică recentă a redescoperit se pare 
această tehnică pe care încearcă să o valorifice cât mai eficient!. 

79. C) Studiile de urmărire (follow up studies) sunt procedee destinate a 
observa „devenirea” criminalului, evoluţia acestuia pe o perioadă lungă de 
timp (5-15 ani), după efectuarea pedepsei. Cele mai cunoscute studii de 
acest gen au fost efectuate în S.U.A., între anii '50-'60, de către o echipă 
condusă de soţii Sheldon și Eleonor Glueck. Aceștia au urmărit grupuri de 
minori devianți sau delincvenți în evoluţia lor ulterioară contactului cu justiția, 
reușind să desprindă concluzii interesate privind personalitatea infractorului, 
starea de pericol etc. Pe baza observaţiilor făcute pe parcursul acestor studii, 
cei doi cercetători au elaborat Tabele de predicţie care au rămas celebre în 
literatura criminologică (cum ar fi, spre exemplu, cele privind conformația 
somatică?.) 

80. D) Studiile prin „cohorte”, sunt inspirate de „studiile de urmărire” cu 
care se aseamănă într-o oarecare măsură. Ele reprezintă procedee desti- 
nate a sesiza „devenirea colectivă” a unui ansamblu de subiecţi, aparținând 
unei anumite categorii, respectiv „cohorta”. Se înțelege prin „cohortă” în 
acest caz: „ansamblul indivizilor care au trăit în cursul aceleiași perioade un 
eveniment fundamental din existenţa lor, cum ar fi nașterea sau căsătoria?. 
Categoria de cohortă este împrumutată din demografie; în cercetarea 
criminologică, termenii în funcţie de care se stabilesc „cohortele” se referă 
mai des la alte genuri de evenimente, cum ar fi: anul de condamnare, anul 
de eliberare din penitenciar etc. 


' În acest sens, a se vedea M. Cusson, Dăliquants pourquoi ?, Ed. Armand 
Colin, 1981, p.7. 

2 A se vedea, în acest sens, spre exemplu: E.T. Glueck, La conformation 
somatique dans la pr&vision de la d&linquance, în R.S.C.D.P.C. nr. 1/1958, p. 81. 

3 Anne-Marie Favard, J. Pinatel, Etude par cohortes, în A.I.C. 1979-1980 
(Volume 18 nr. 1), p. 12. 


50 Cercetarea criminologică 


Studiile prin „cohorte” reprezintă în opinia unor autori mai mult decât o 
tehnică, respectiv „o nouă metodologie”, având în vedere că se operează cu 
o „categorie analitică” ce permite, prin studiul „succesiunii de evenimente 
trăite în cursul timpului de fiecare membru al „cohortei”, caracterizarea de- 
venirii „colective” a ansamblului de subiecţi din această „cohortă”!. 

81. Atât metodele, cât și tehnicile amintite anterior sunt în principiu spe- 
cifice pentru cercetarea fundamentală; ele permit cunoasterea și înțelegerea 
fenomenului criminal. 

Nu este exclusă însă utilizarea acelorași procedee și în cercetarea 
aplicativă, desigur, cu anumite particularități determinate de obiectul specific 
al acestei cercetări, respectiv, practica anticriminală. 

Toate procedeele puse în lucru în cercetarea criminologică, fie fundamen- 
tală fie aplicativă, au însă în comun faptul că tind spre o aceeași finalitate; 
despre aceasta va fi vorba în continuare. 


secțiunea a III-a. Finalitatea cercetării criminologice 


Problema finalității cercetării criminologice presupune stabilirea scopului 
și funcţiilor acesteia. 

După cum s-a arătat, pe bună dreptate, în literatura de specialitate: 
„Opiniile cu privire la scopul și funcţiile criminologiei au evoluat de-a lungul 
timpului, în raport cu evoluția însăși a criminologiei și mai ales cu concepțiile 
privitoare la obiectul de studiu”. Este firesc deci ca abordarea problemei 
finalității să urmeze logica explicativă, utilizată în legătură cu obiectul și 
procedeele cercetării criminologice. În acest spirit vom examina în continuare 
problemele principale legate de scopul și funcţiile cercetării criminologice. 


$ 3. 1. Scopul cercetării criminologice 


82. În concordanță cu delimitarea între cercetarea criminologică fundamen- 
tală și cea aplicativă se poate distinge între: un scop imediat (sau particular) și 
un scop mediat (sau general). 


' Anne-Marie Favard, J. Pinatel, loc. cit. 
2 Rodica M. Stănoiu, op. cit., p. 26. 

Scopul imediat al cercetării criminologice constă în cunoașterea fenome- 
nului criminal în toată complexitatea lui, prin stabilirea cauzelor și a condiţiilor 
care îl determină și respectiv îl favorizează, precum și a proceselor care îl 
caracterizează. 

Scopul mediat constă în stabilirea celor mai eficiente mijloace utilizate în 
practica anticriminală, pentru limitarea fenomenului criminal și a consecin- 
telor acestuia. 

Tinzând spre cele două obiective amintite, cercetarea criminologică este 
în măsură să conducă implicit spre umanizarea reacției sociale față de feno- 
menul criminal. Această tendință de umanizare a reacției sociale reprezintă 
de altfel aspectul cel mai important legat de finalitatea cercetării crimino- 
logice, un „supra-scop” al acesteia. 


$ 3.2. Funcțiile cercetării criminologice 


83. Corespunzător scopurilor pe care și le propune sau mai exact spus în 
realizarea acestora, cercetarea criminologică exercită unele funcții specifice. 

Într-o delimitare cu caracter general, cercetarea criminologică îndepli- 
nește două funcții, una teoretică și una practică, în consonanţă cu delimi- 
tarea între cercetarea fundamentală și cea aplicativă și cu delimitarea între 
scopul imediat și respectiv mediat, pe care le urmărește. 

În literatura de specialitate s-a recurs și la delimitări mai amănunțite. Astfel, 
s-a distins spre exemplu între: funcţia teoretico-explicativă, pe de o parte, și 
funcţiile aplicativă și prospectivă, pe de altă parte!. Într-o altă clasificare? se 
rețin patru funcţii distincte, și anume: 1) funcția descriptivă; 2) funcția explica- 
tivă; 3) funcţia predictivă și 4) funcţia profilactică. 

1) Funcţia descriptivă corespunde stabilirii caracteristicilor generale ale 
fenomenului criminal. 

2) Funcţia explicativă constă în descifrarea naturii, a cauzelor și a 
condiţiilor care determină și respectiv favorizează comportamentul criminal. 

3) Funcţia predictivă presupune anticiparea evoluţiei fenomenului criminal 
în timp și spațiu. 

4) Funcţia profilactică răspunde necesităţii găsirii celor mai eficiente re- 
medii în legătură cu fenomenul criminal. 


' A. Dincu, Bazele criminologiei, Ed. Pro Arcadia, 1995, p. 34 și 39. 
2 Rodica M. Stănoiu, op. cit., p. 28, 29. 

84. În încheierea capitolului, se pot formula câteva scurte concluzii: 

Cercetarea criminologică presupune diverse modalități de cunoaștere în 
concordanță cu complexitatea problemelor legate de fenomenul criminal și 
practica anticriminală. 

Procesul cunoașterii se realizează pe baza unor metode riguroase și prin 
intermediul unor tehnici eficiente fie adaptate, fie proprii cercetării crimi- 
nologice. 

Cercetarea criminologică are o finalitate particulară, bine determinată. 


Capitolul III 
Definirea criminologiei 


Problematică 


85. Conform celor arătate până în prezent, se poate constata că cer- 
cetarea criminologică își îndreaptă interesul către fenomenul criminal și 
practica anticriminală, pe care încearcă să le cunoască și evalueze dintr-o 
perspectivă complexă, cu ajutorul unor procedee adecvate și conform unui 
scop particular, bine determinat. 

Rezultă 'în același timp o coerenţă evidentă între elementele mai sus 
arătate, respectiv: obiectul cercetării criminologice, modalitățile de cunoaș- 
tere, metodele și tehnicile utilizate și finalitatea cercetării criminologice. 

Această coerență incontestabilă, pe de-o parte, confirmă caracterul știin- 
țific al cercetării criminologice în general, iar, pe de altă parte, legitimează 
reunirea tuturor cercetărilor de această natură într-un ansamblu unitar, 
denumit criminologie. 

Acceptând această realitate, se poate trece la definirea criminologiei, 
ceea ce presupune: 1) delimitarea acesteia în cadrul științelor criminale și, în 
final, 2) găsirea unei „formule” prin care să o putem individualiza. 


Plan 


86. Rezultă deci că prezentul capitol va fi alcătuit din două secțiuni: 
Secțiunea 1. Domeniul criminologiei. 
Secţiunea 2. Definiţia criminologiei. 

Secțiunea |, Domeniul criminologiei 


87. Problema domeniului criminologiei presupune delimitarea acesteia față 
de celelalte preocupări științifice ori practice legate de fenomenul criminal. 

Distincţiile cele mai importante trebuie făcute în legătură cu dreptul penal 
și politica anticriminală. 

În prealabil însă este utilă o distincţie în chiar interiorul criminologiei. 

Astfel, după cum s-a arătat anterior, cercetarea criminologică are o latură 
teoretică şi una practică. Corespunzător acestei distincţii, criminologia poate 
fi împărțită în două ramuri principale: criminologia teoretică și criminologia 
aplicativă. Deosebirea dintre cele două ramuri poate fi evidenţiată printr-o 
reprezentare grafică (a se vedea fig. nr. 2). Criminologia teoretică (C.T.) se 
axează în mod exclusiv asupra fenomenului criminal (F.C.), culegând și apoi 
prelucrând datele cu privire la acesta. 


C. = Criminologie Pr.Ac. = Practică anticriminală 

C.T.= Criminologie teoretică D, = Domeniul dreptului penal 

C.Ap. = Criminologie aplicativă  D, = Domeniul tratamentului delincvenţilor 
F.C. = Fenomen criminal D, = Domeniul prevenirii criminalității 


I., le = Circuite informaţionale 


Fig. nr.2 

Astfel, pe baza unei surse unice de alimentare se formează un prim 
„Circuit informaţiona!” (1) în forma simplă, direcționat dinspre fenomenul 
criminal spre criminologia teoretică. 

Criminologia aplicativă (C.Ap.) se axează asupra a ceea ce am numit 
practică anticriminală (Pr.Ac.), în scopul evaluării acesteia (a se vedea supra 
40), dar indirect și asupra fenomenului criminal, pe care îl analizează din 
punctul de vedere al impactului produs asupra lui de practica anticriminală 

Se formează un al doilea „circuit informaţional!” (12), ce are o dublă sursă 
de alimentare: pe de o parte, practica anticriminală, în care sunt incluse cele 
trei domenii de luptă împotriva criminalităţii: dreptul penal (D,), tratamentul 
delincvenţilor (D2) și prevenirea criminalității (D-), iar, pe de altă parte, 
fenomenul criminal. 

88. Aceste precizări fiind făcute, se poate trece la delimitarea crimin- 
ologiei față de dreptul penal (1.1.) și politica anticriminală (1.2.) pentru ca 
apoi să putem stabili modul în care acestea conlucrează la controlul 
fenomenului criminal (1.3.). 


Ş 1.1. Dreptul penal şi criminologia 


89. Dreptul penal desemnează, pe de o parte, o ramură a sistemului de 
drept, iar, pe de altă parte, o ramură a științelor juridice. După cum se 
precizează în literatura de specialitate, cele două noțiuni sunt distincte: 
„Prima se raportează la normele și instituțiile dreptului penal, privite în evo- 
luția lor istorică ori ca drept pozitiv. A doua are în conținutul său concepțiile, 
ideile, teoriile privitoare la dreptul penal, adică „doctrina” dreptului pena!”!. 

Criminologia se află într-o relaţie de interdependență atât cu dreptul 
penal, ca ramură a sistemului de drept, cât și cu știința dreptului penal. 

Pe de o parte, așa după cum s-a putut observa deja, criminologia por- 
nește de la unele concepte din dreptul penal, așa cum acestea sunt prevă- 
zute în lege ori explicate în doctrină, pentru a construi noțiunile proprii (a se 
vedea relația crimă-infracțiune, criminal-infractor, etc.). 

Pe de altă parte, rezultatele cercetării criminologice declanșează uneori 
modificări în doctrină și în legislația penală. 

90. Diferența esenţială între criminologie și dreptul penal, ca știință, 
constă în aceea că, în timp ce prima este o știință empirică, ce utilizează cu 


' C. Bulai, op. cit., p. 7. 

prioritate raționamentele inductive, cea de a doua este o știință normativă, ce 
operează cu metoda deducției. Altfel spus, criminologia se preocupă de 
„ceea ce este”, în timp ce dreptul penal se preocupă de „ceea ce trebuie să 
fie”!. Această deosebire face ca „dialogu!” să nu se realizeze întotdeauna cu 
ușurință. După cum s-a subliniat în literatura de specialitate „... vor exista 
mereu unele dificultăți de înțelegere între jurist, care vrea certitudini, și 
criminolog, care practică întocmai ca pe o virtute îndoiala științifică. Nu este 
mai puțin adevărat că un aport reciproc trebuie să servească în același timp 
viitorului criminologiei și celui al dreptului penal!”.2 

Mai trebuie remarcat că dreptul penal se află într-o relație particulară și cu 
politica anticriminală, fiind principalul instrument al acesteia. În aceste împre- 
jurări, relaţia criminologiei cu politica anticriminală, pe care o vom analiza în 
continuare, se răsfrânge și asupra dreptului penal. 


$ 1.2. Politica anticriminală şi criminologia 


91. În literatura de specialitate se folosesc de regulă noțiunile de politică 
penală ori criminală. 

Politica penală, într-un sens strict, etimologic, este susceptibilă să desem- 
neze doar o activitate represivă*. De aceea, în doctrina franceză se face 
distincție între „politique penale” și „politique criminelle”, aceasta din urmă 
acoperind o sferă mai largă de preocupări în raport cu fenomenul criminal. 

Denumirea „politique criminelle” este la rândul ei criticabilă sub aspect formal, 
deoarece indică exact contrariul a ceea ce dorește în realitate să exprime. 

Având în vedere acest inconvenient, s-a propus formula politică anticri- 
minală“. Deși această denumire nu s-a impus deocamdată în literatura de 


1 În același sens, a se vedea A.G.P. de Molina, Criminologia — Una introduccion 
a sus fundamentos tedricos para juristas, 3* Ed. Tirant lo Blanch (Valencia), 1996, 
p. 86. 

2 R. Vouin și J. Leaute, op. cit, p. 39. 

3 În doctrina penală română se dă o semnificație extinsă noțiunii de politică penală, 
dincolo de sensul pur represiv. A se vedea, în acest sens, C. Bulai, op. cit., p. 14. 

* A se vedea, în acest sens, G. Picca, op. cit., p. 33, care la rândul său o citează 
pe M.L. Rassat, Pour une politique anticriminelle du bon sens, Paris, La Table 
Ronde, 1983; ambii autori consideră corectă denumirea politică anticriminală. 

specialitate, o considerăm ca fiind adecvată și de aceea am optat pentru 
utilizarea ei'. 

92. Dincolo de aspectele de ordin lingvistic, conţinutul însusi al noțiunii a 
cunoscut interpretări diferite. În doctrina recentă se optează de regulă pentru 
o abordare managerială, considerându-se politica anticriminală drept o „ges- 
tiune a fenomenului criminal”. Astfel, ea a fost definită ca „analiza și înțele- 
gerea unei afaceri particulare a cetăţii, fenomenul criminal (pe de o parte), și 
punerea în aplicare a unei strategii pentru a răspunde situaţiilor de 
delincvență sau devianță (pe de altă parte)?. 

Din această definiție rezultă un dublu obiect al politicii anticriminale și, 
implicit, divizarea ei în două zone distincte:* 1) Ştiinţa politicii anticriminale (o 
zonă teoretică, de informare și analiză în raport cu fenomenul criminal); 
2) Practica anticriminală (o zonă aplicativă, de punere în funcţiune a 
strategiei de răspuns). 

Nu rezultă din definiția reprodusă un element ce prezintă o importanță 
capitală: „decizia de politică anticriminală”. Considerăm că această decizie 
exprimă esențialmente voința politică și are un caracter statal. Ea se inter- 
pune între zona teoretică și cea practică, determinând în final, configurația 
„strategiei de răspuns”. 

Reamintim în același timp că practica anticriminală este alcătuită din an- 
samblul mijloacelor juridice și empirice, combinate în cele trei domenii prin- 
cipale, care au ca finalitate stăpânirea fenomenului criminal (a se vedea 
supra 42). 

93. Sintetizând precizările anterioare într-o reprezentare grafică, se poate 
sesiza mai ușor atât configurația sistemului de politică anticriminală, cât și 


' Precizăm că, din punct de vedere al conținutului, atribuim denumirii de politică 
anticriminală un sens echivalent celui exprimat de noțiunea „politique criminelle” 
utilizată în doctrina franceză. În consecinţă, în referirile pe care le facem la autori 
francezi, noțiunea „politique criminelle” va fi tradusă prin politică anticriminală (evi- 
tând astfel și cacofonia ce ar rezulta dintr-o preluare ad litteram). 

2 Christine Lazerges, La politique criminelle, Ed. „Que sais-je?” Presses 
Universitaires de France, 1987, p. 5. 

% Facem precizarea că vom relua în continuare unele raționamente și explicaţii 
utilizate într-o lucrare anterioară: V. Cioclei, Viaţă sexuală și politică penală, 
Ed. Holding Reporter, 1994, p. 3-12. Semnalăm în același timp că am operat unele 
modificări de ordin formal (cum ar fi, spre exemplu, înlocuirea expresiei politică 
penală cu cea de politică anticriminală etc.). 

dinamica funcţionării acestuia (a se vedea fig. nr. 3). Explicaţia schemei 
propuse ar fi următoarea. 

La nivel teoretic, știința politicii anticriminale (S.P.Ac.) elaborează un 
anumit proiect de strategie care va fi transmis mai departe factorilor de 
decizie. Proiectul, mai mult ori mai puțin modificat, se va concretiza într-o 
„decizie de politică anticriminală”, în zona corespunzătoare (D.P.Ac.). 

Punerea în aplicare a „deciziei” se realizează prin intermediul „mijloacelor 
de luptă” grupate în cele trei domenii (D1, D2, D3) ale zonei de practică 
anticriminală (Pr.Ac.). „Proiecţia” mijloacelor de luptă asupra fenomenului 
criminal (F.C.) îmbracă forma unor „răspunsuri” specifice, cum ar fi, spre 
exemplu: aplicarea unei sancţiuni penale (R,); aplicarea unei măsuri 
administrative în cursul executării pedepsei cu închisoarea (R,); aplicarea 
unei sancțiuni civile ori administrative cu caracter preventiv (R3). 


P.A.c F.C. 


S.P.Ac. 
D.P.Ac. 
P.Ac. = Politică anticriminală D, = Domeniul dreptului penal 
S.P.Ac. = Știința politicii anticriminale D, = Domeniul tratamentului 
D.P.Ac. = Decizia de politică delincvenţilor 
anticriminală D, = Domeniul prevenirii 
F.C. = Fenomen criminal criminalității 
Pr.Ac = Practică anticriminală R., R2, Rs= Răspunsuri specifice 


Fig. nr. 3 

94. Pe baza acestor explicaţii, putem defini politica anticriminală ca fiind 
ansamblul teoriilor și al strategiilor concepute în scopul stăpânirii feno- 
menului criminal precum și sistemul mijloacelor aplicate efectiv, de către stat, 
în același scop. 

Definind în acest mod politica anticriminală, rezultă aproape de la sine 
legătura dintre aceasta și criminologie. 

O primă relaţie se stabilește la nivel teoretic, în sensul că rezultatele 
cercetării criminologice fundamentale ar trebui valorificate de știința politicii 
anticriminale. 

În plan practic, aşa cum deja s-a anticipat, criminologia aplicativă îşi pro- 
pune evaluarea științifică a practicii anticriminale. Rezultatele obținute ar 
trebui în mod normal să fie valorificate tot prin intermediul politicii anticri- 
minale; această valorificare ar consta în final fie în corectarea mijloacelor 
(juridice ori empirice) care funcționează deja, fie în crearea unora noi. 

Relaţia la care ne-am referit (între criminologie și politica anticriminală) 
este în realitate doar parţial stabilită, deoarece, așa cum s-a subliniat în lite- 
ratura de specialitate: „În fapt, politica anticriminală se inspiră de o manieră 
insuficientă din învățămintele criminologiei”!, Vom reveni însă la acest aspect 
în subsecţiunea următoare, deoarece controlul fenomenului criminal, în 
ansamblu, este perturbat de această lipsă de comunicare. 


$ 1.3. „Controlul“ fenomenului criminal 


95. În noțiunea de „control!” includem atât cunoașterea fenomenului criminal, 
cât și stăpânirea acestuia. 

Criminologia, dreptul penal și politica anticriminală ocupă un loc aparte în 
cadrul științelor criminale, prin contribuția lor esenţială la asigurarea contro- 
lului asupra fenomenului criminal. Raporturile strânse existente între cele trei 
categorii de preocupări duc la formarea unui veritabil sistem de control. 

Structura acestui sistem de control se poate evidenția prin reunirea sche- 
melor propuse anterior, într-o nouă reprezentare grafică (a se vedea fig. 4). 

Dinamica sistemului ar fi, în linii generale, următoarea: 

Într-un prim circuit (1,) criminologia teoretică (C.T.) ar analiza fenomenul 
criminal (F.C.), iar datele obținute ar fi transmise științei politicii anticriminale 
(S.P.Ac.). Pe baza acestor date se vor elabora proiectele de strategie, ce vor 


1 G. Picca, op.cit, p. 35. 

fi transmise mai departe factorilor de decizie. Proiectele se vor transforma în 
decizii de politică anticriminală în zona corespunzătoare (D.P.Ac.). Punerea 
în aplicare a deciziilor se va face prin intermediul mijloacelor grupate în cele 
trei domenii (D., D,, D,) ale zonei de practică anticriminală (Pr. Ac.) rezultând 
o serie de răspunsuri specifice (R., R-, R3). 


C. = Criminologie D, = Domeniul dreptului penal 

C.T.= Criminologie teoretică D, = Domeniul tratamentului delincvenţilor 
C.Ap. = Criminologie aplicativă  D; = Domeniul prevenirii criminalității 

F.C. = Fenomen criminal S.P.Ac. = Știința politicii anticriminale 

I» la = Circuite informaționale D.P.Ac. = Decizia de politică anticriminală 


P.Ac. = Politică anticriminală 


R., R2, R = Răspunsuri specifice 
Pr.Ac = Practică anticriminală 


T.C. = Traseu comun 
Fig. nr. 4 


Într-un al doilea circuit (17), ce poate fi denumit circuit de corecție, intervine 
criminologia aplicativă (C.Ap.). Pe baza celor două surse informative, 
aceasta va evalua practica anticriminală și impactul acesteia asupra feno- 
menului criminal pentru a identifica soluţiile cele mai utile. Datele astfel ob- 
ținute vor fi retransmise în zona științei politicii anticriminale, pentru corec- 
tarea răspunsurilor inițiale. 

Cele două circuite ar presupune un flux continuu și o porțiune de traseu 
comun (T.C.), în sensul că datele cu privire la fenomenul criminal si cele 
privind evaluarea practicii anticriminale trebuie să fie în permanenţă reînnoite 
și respectiv reunite între ele, pentru găsirea celor mai bune strategii, care vor 
fi la rândul lor reevaluate, și așa mai departe. 

Această dinamică a sistemului de control al fenomenului criminal repre- 
zintă o variantă ideală. 

În realitate apar o serie de disfuncţionalităţi, cum ar fi: precaritatea ori 
chiar lipsa rezultatelor în cercetarea criminologică; indiferența factorilor de 
decizie față de rezultatele pertinente ale cercetării criminologice etc. 

De aceea sistemul prezentat, precum și dinamica acestuia, se referă mai 
mult la ceea ce ar trebui să fie decât la ceea ce este în realitate. 

Considerăm că, dincolo de imperfecţiunile inerente oricărui model, 
schema propusă permite clarificarea locului și a rolului criminologiei în siste- 
mul științelor criminale, înlesnind totodată definirea acesteia ca știință. 


secțiunea a II-a. Definiția criminologiei 


96. Dată fiind diversitate a punctelor de vedere exprimate în literatura de 
specialitate, găsirea unei definiții optime reprezintă o întreprindere dificilă. 

Însă, după cum s-a subliniat pe bună dreptate în doctrină, multitudinea 
definiţiilor date criminologiei nu se datorează atât „fanteziei” și indisciplinei 
criminologilor, cât complexităţii fenomenului criminal". 

Caracterul complex, și prin aceasta dificil de analizat, al obiectului crimi- 
nologiei, a impus încă de la debutul acesteia existența unor maniere diferite 
de abordare concretizate în diverse tipuri de definiţii. 


97. Tipuri de definiţii? . O primă diferenţiere are ca sursă principală per- 
ceperea sau abordarea diferită a domeniului criminologiei. 

Din acest punct de vedere au existat două tendințe diametral opuse: 

- pe de o parte, tendința de realizare a unor cercetări specializate, cu 
caracter etiologic: biologie criminală, sociologie criminală, psihologie criminală. 


'R. Gassin, op. cit., p. 4. 
2 A se vedea, pentru diferenţierile reținute, R. Gassin, op. cit., p.4 şi urm. 

- pe de altă parte, o tendinţă integratoare, de reunire a tuturor cercetărilor 
specializate sub umbrela unei științe unice, complexe. 

Aceste tendinţe s-au concretizat în două maniere de definire a criminologiei: 

a) definițiile de tip restrictiv - care în principiu au considerat criminologia 
drept o știință a cauzelor criminalităţii, străină de preocupări profilactice; 

b) definițiile de tip extensiv - care au prezentat criminologia drept o știință 
integratoare, preocupată atât de etiologia criminală, cât și de aspectele 
preventiv-represive. 

A doua diferenţiere rezultă din abordarea diferită a obiectului criminologiei. 

În acest sens, primele cercetări criminologice se disting printr-o sciziune 
între definirea criminologiei ca știință a crimei, pe de o parte, și știință a 
criminalului, de cealaltă parte. 

Evoluţia teoriilor moderne cu privire la fenomenul criminal aduce cu sine 
noi divergențe în aprecierea asupra conținutului cercetării criminologice. 

Astfel, pe lângă opoziţia tradițională: știință a crimei, știință a criminalului, 
apare opoziția între „stiința factorilor” și „știința proceselor”, precum și opo- 
ziția contemporană între criminologia trecerii la act și criminologia reacției 
sociale (a se vedea supra 55). 

Desigur, toate aceste deosebiri în planul abordării criminologiei s-au 
reflectat în maniera de definire a acesteia. 

Aprofundarea disputelor și exemplificarea diferitelor maniere de definire, 
deși ar oferi un tablou mai larg pentru o eventuală opțiune, depăsește 
economia prezentei lucrări. 

Ne vom limita la expunerea cu titlu exemplificativ a unor definiții reținute 
cu precădere în literatura de specialitate. 

98. Diferite definiţii (exemple). Una din primele definiţii, și în același timp 
una din cele mai des citate, aparține sociologului francez E. Durkheim, care 
privește criminologia drept o știință a crimei: „Constatăm existența unui 
anumit număr de acte ce prezintă toate acel caracter exterior, care le face 
ca, odată comise, să determine din partea societăţii o reacţie particulară, pe 
care o numim pedeapsă. Facem din aceste acte o grupă sui generis căreia îi 
impunem o rubrică comună: numim crimă orice act pedepsit și facem din 
crimă astfel definită obiectul unei științe speciale, criminologia”!. 


' E. Durkheim, Les regles de la mâthode sociologique, Ed. P.U.F., 1956, p. 33. 

Printre definițiile de tip extensiv este reprezentativă cea formulată de 
E. Ferri în lucrarea sa „Sociologie criminală”: „Studiul științific si experimental 
al delincventului și, prin urmare, al mijloacelor preventive și represive care 
pot apăra societatea, iată sociologia criminală, știință unică și complexă”! (Ferri 
utilizează noțiunea de „sociologie criminală” cu sensul de „criminologie”). 

Concepţia integratoare a criminologului italian rezultă în mod explicit dacă 
adăugăm la această definiţie o altă remarcă pe care Ferri o face, și anume: 
„Antropologia și statistica penală, precum și dreptul criminal și penal nu sunt 
decât capitole diferite ale acestei științe”?. 

Reţinem şi o definiție pe care însuși autorul ei o caracterizează drept 
inedită și în care criminologia apare ca o „supra-știință” a omului: „Definim de 
o manieră inedită criminologia ca studiul complet și integral al omului cu 
preocuparea constantă de a cunoaste mai bine cauzele și remediile activității 
sale antisociale. Este știința completă a omului'*. 

În prezent, doctrina criminologică este dominată de o viziune echilibrată 
în ce privește definiţia. Se rețin de regulă atât preocupările etiologice și 
dinamice în raport cu fenomenul criminal, cât și preocupările profilactice, 
evitându-se încălcarea domeniului altor discipline juridice ori nejuridice care 
au preocupări apropiate. 

În literatura de specialitate română regăsim această concepție echilibrată 
în definirea criminologiei“ 

99. O posibilă definiție. Având în vedere diversitatea de opinii la care 
ne-am referit mai sus, utilitatea unei definiţii constă de fapt în capacitatea 
acesteia de a se integra în contextul celorlalte explicaţii ce o însoțesc și, pe 
cât posibil, de a sintetiza aceste explicaţii. 

Plecând de la această idee, considerăm că, în logica celor expuse până 
la acest punct, este posibilă și utilă următoarea definiție: 

Criminologia reprezintă ansamblul cercetărilor cu caracter științific ce se 
ocupă, pe de o parte, cu studierea fenomenului criminal, urmărind cunoaș- 
terea complexă a acestuia și, pe de altă parte, cu evaluarea practicii anticri- 
minale, în scopul optimizării acesteia. 


1 E. Ferri, op. cit., p. 625. 

2 Jdem, p. 623. 

3 M. Laignel-Levastine și V.V. Stanciu, Prgcis de criminologie, Ed. Payot, 
Paris, 1950, p. 14. 

+ A se vedea, în acest sens, A. Dincu, op. cit, p. 4 și Rodica M. Stănoiu, 
op. cit., p. 124. 


Partea a |l-a 
Criminologia etiologică 
Principalele teorii cauzale 


Definiția criminologiei etiologice 


100. Având în vedere totalitatea precizărilor anterioare, situarea etiologiei 
criminale în contextul mai larg al criminologiei nu mai reprezintă o problemă. 

Prin etiologie în general se înțelege știința cauzelor. Etiologia criminală 
este, înainte de toate, o modalitate specifică de cunoastere în cadrul cerce- 
tării criminologice, prin care se vizează aflarea cauzelor, a condiţiilor ori a 
factorilor care determină sau favorizează fenomenul criminal, așa după cum 
deja s-a anticipat (a se vedea cunoașterea cauzală, supra 54). 

Problemele pe care încearcă să le soluţioneze etiologia criminală sunt cât 
se poate de firești: 

Un prim set de întrebări ce se pune este: De ce unii oameni comit crime, 
iar alţii nu? Există anumite cauze ori anumiţi factori care îi determină? Unde 
trebuie căutaţi acei factori? 

Pentru a se putea răspunde la acest set de întrebări, comportamentul 
criminal a fost în general privit ca un răspuns al personalităţii față de o 
situație determinată. În aceste condiţii „se poate situa etiologia crimei fie în 
personalitatea delincventului, fie în situația precriminală, fie în conjugarea 
celor două elemente”?! 

Un al doilea set de întrebări ar fi: De ce nu toți criminalii comit aceleași 
crime? Există factori care favorizează un anumit gen de crime? Există 
diferențieri între criminali? 

Pentru a răspunde la aceste întrebări, au fost elaborate diferite clasificări 
ale factorilor, au fost realizate diverse tipologii ale criminalului. 

Datorită legitimităţii întrebărilor puse, etiologia criminală reprezintă o 
constantă în cercetarea criminologică. Deşi răspunsurile date nu s-au ridicat 
întotdeauna la nivelul așteptărilor, acestea se constituie într-un ansamblu 
consistent și oarecum coerent în cadrul criminologiei. 

În aceste condiţii, criminologia etiologică poate fi considerată drept o 
subramură distinctă, bine conturată în cadrul criminologiei teoretice. 

101. Astfel, se poate defini criminologia etiologică drept acea subramură 
a criminologiei teoretice ce se ocupă cu studierea cauzelor, a condițiilor sau 
a factorilor care determină ori favorizează fenomenul criminal. 


' R. Gassin, op. cit., p. 410. 

Problematică 


102. Diversele reprezentări în legătură cu fenomenul criminal, care s-au 
succedat de-a lungul istoriei, ar putea fi regrupate în funcţie de cele trei 
etape care, în concepția lui Auguste Comte, au marcat evoluția umanității: 
era teologică, cea metafizică și cea pozitivistă!. 

Primei etape i-ar corespunde o viziune diabolică asupra crimei, specifică 
evului mediu. 

Celei de-a doua etape i-ar corespunde concepția clasică, utilitaristă, 
izvorâtă din ideile lui C. Beccaria. 

În sfârșit, cea de-a treia etapă ar corespunde unor explicaţii ştiinţifice, 
demarate o dată cu școala pozitivistă italiană și continuate cu teoriile 
moderne asupra fenomenului criminal. 

Teoriile etiologice reprezintă explicaţii științifice și s-ar înscrie deci în cea 
de-a treia etapă. Ele nu pot fi însă desprinse din contextul celorlalte expli- 
caţii, mai ales dacă avem în vedere că etapizarea prezentată are un anumit 
grad de artificialitate, ca orice clasificare. 

În realitate, lucrurile sunt ceva mai complexe: o tendință de „diabolizare” 
va exista totdeauna, concepția considerată metafizică este reluată astăzi de 
pe poziţii științifice (în latura ei utilitaristă), iar perioada pozitivistă, născută pe 
ruinele concepției clasice, a fost precedată de alte explicaţii care nu pot fi 
ignorate, chiar dacă suportul lor științific este destul de fragil. 

În aceste împrejurări, trecerea în revistă a teoriilor etiologice presupune: 
abordarea primelor explicaţii referitoare la fenomenul criminal, analiza concep- 
țiilor școlii pozitiviste și, în final, prezentarea teoriilor etiologice moderne. 


Plan 


103. Rezultă că această a doua parte va cuprinde următoarele capitole: 
|. Primele explicaţii cu privire la fenomenul criminal. 

II. Pozitivismul italian. 

III. Teoriile etiologice moderne. 


'J. Pinatel, Tratat, op. cit., p. 61. 


Capitolul | 
Primele explicații cu privire la fenomenul criminal 


Problematică 


104. În domeniul științelor umane și sociale este destul de dificil a trage o 
linie de demarcaţie care să separe foarte clar cunoașterea comună de 
cunoașterea științifică. 

Din considerente preponderent didactice se admite, în mod convenţional, 
că apariția criminologiei coincide cu cercetările pozitiviste care au oferit 
primele explicaţii științifice cu privire la fenomenul criminal. 

Nu se poate face însă abstracţie de faptul că în „jocul dialectic” al cunoaș- 
terii, antiteza pozitivistă se construieste pe teza clasică, pe ideile lui Beccaria. 
Aceste idei pătrund astfel, cel puțin pe cale indirectă, în circuitul valoric al 
doctrinei criminologice. 

Nu se poate ignora nici faptul că, anterior ori în paralel cu ideile pozitiviste, 
au fost formulate o serie de alte explicaţii cu privire la fenomenul criminal. 
Principalele şcoli criminologice care au oferit aceste explicaţii nu pot nici ele să 
fie excluse din circuitul valoric al criminologiei. 


Plan 


105. Acest capitol va cuprinde, prin urmare, două secțiuni: 
Sectiunea 1. Beccaria, precursor al gândirii criminologice. 
Sectiunea 2. Principalele „Școli” criminologice. 

Problematică 


102. Diversele reprezentări în legătură cu fenomenul criminal, care s-au 
succedat de-a lungul istoriei, ar putea fi regrupate în funcţie de cele trei 
etape care, în concepția lui Auguste Comte, au marcat evoluția umanității: 
era teologică, cea metafizică și cea pozitivistă!. 

Primei etape i-ar corespunde o viziune diabolică asupra crimei, specifică 
evului mediu. 

Celei de-a doua etape i-ar corespunde concepția clasică, utilitaristă, 
izvorâtă din ideile lui C. Beccaria. 

În sfârșit, cea de-a treia etapă ar corespunde unor explicaţii științifice, 
demarate o dată cu școala pozitivistă italiană și continuate cu teoriile 
moderne asupra fenomenului criminal. 

Teoriile etiologice reprezintă explicaţii științifice și s-ar înscrie deci în cea 
de-a treia etapă. Ele nu pot fi însă desprinse din contextul celorlalte expli- 
caţii, mai ales dacă avem în vedere că etapizarea prezentată are un anumit 
grad de artificialitate, ca orice clasificare. 

În realitate, lucrurile sunt ceva mai complexe: o tendință de „diabolizare” 
va exista totdeauna, concepţia considerată metafizică este reluată astăzi de 
pe poziţii științifice (în latura ei utilitaristă), iar perioada pozitivistă, născută pe 
ruinele concepției clasice, a fost precedată de alte explicaţii care nu pot fi 
ignorate, chiar dacă suportul lor științific este destul de fragil. 

În aceste împrejurări, trecerea în revistă a teoriilor etiologice presupune: 
abordarea primelor explicaţii referitoare la fenomenul criminal, analiza concep- 
țiilor școlii pozitiviste și, în final, prezentarea teoriilor etiologice moderne. 


Plan 


103. Rezultă că această a doua parte va cuprinde următoarele capitole: 
|. Primele explicaţii cu privire la fenomenul criminal. 

II. Pozitivismul italian. 

III. Teoriile etiologice moderne. 


1J. Pinatel, Tratat, op. cit., p. 61. 

Ideile cuprinse în Tratat au declanșat transformări rapide și radicale în 
sistemele penale ale unor state europene”. 

Mai mult, principiile umaniste formulate în cuprinsul Tratatului, în legătură 
cu drepturile și libertăţile individuale, au stat la baza redactării unor articole 
importante din „Declaraţia drepturilor omului și cetățeanului” de la 1789 
(art. 7 și 8). 

108. Acest succes rapid și aproape universal a părut la vremea respectivă 
și poate părea și astăzi surprinzător având în vedere că, în comparaţie cu 
marile spirite ale epocii, Beccaria nu era nici un jurist „eminent” și nici un 
filozof din categoria „titanilor. 

Asemeni enciclopediștilor, Beccaria și-a făcut studiile preuniversitare într-un 
colegiu iezuit. Ulterior a obținut titlul de doctor în drept canonic și drept 
roman, absolvind cursurile Universităţii din Pavia?. În ciuda acestui debut, 
Beccaria nu a urmat o carieră juridică. În ce privește pregătirea sa filozofică, 
Beccaria însuşi mărturisește, într-una din corespondenţele sale, că aceasta 
era sumară?. De fapt, ulterior publicării Tratatului, Beccaria pare să aban- 
doneze atât studiile juridice, cât și pe cele filozofice, sau în orice caz, nu a 
încercat să-și construiască o carieră într-unul din aceste domenii. El a fost 
numit profesor de economie politică la Universitatea din Milano; chiar această 
numire s-a datorat probabil mai puțin pregătirii sale în domeniul economic și 


1 „În 1772, Gustav al III-lea, regele Suediei, desființează tortura, iar în 1776, Maria 
Tereza o desființează de asemenea, în unele provincii. În 1787, Iosif al Ilea 
promulgă un nou cod penal, în care nu mai figurează pedeapsa cu moartea, 
exceptând unele infracțiuni militare, iar în 1788, un nou cod de procedură penală care 
interzice tortura. (...) În Toscana, în 1786, marele duce Leopold desființează 
pedeapsa cu moartea, tortura, confiscănle și dispune o reducere generală a 
pedepselor, realizând astfel pentru prima dată în legislaţie idealul umanitar al lui 
Beccaria. Ecaterina a l-a, care încercase zadarnic să-l atragă pe Beccaria la 
Petersburg, a întocmit o instrucție pentru reforma codului penal, în care problemele 
fundamentale erau rezolvate în sensul și chiar în termenii folosiţi de Beccaria. În 
Franța, o ordonanţă din 1780 limitează aplicarea torturii și proclamă necesitatea unei 
reforme penitenciare; o altă ordonanţă din 1788 anunță o reformă generală a 
procedurii penale, iar până la realizarea ei, desființează complet tortura și abrogă mai 
multe abuzuri” (V. Papadopol, Studiu introductiv la Despre infracțiuni și pedepse, 
Ed. Științifică București, 1965 p. LXXXI). 

2 Ase vedea A. Balaci, Prefaţă la Despre infracțiuni ș i pedepse, op. cit., p. X. 

% „Datez de cinci ani epoca conversiunii mele Ia filozofie și o datorez lecturii 
Scrisorile persane” (lucrare a lui Montesquieu apărută în anul 1721 n. n.) - pasaj din 
răspunsul lui Beccaria la scrisoarea lui Morellet, op. cit., p. 246. 

mai mult faimei pe care o dobândise în urma publicării Tratatului. În plus, 
autoritățile austriece s-au temut, se pare, că în cele din urmă Beccaria va ceda 
la insistențele Ecaterinei a Il-a, care se străduia să-l atragă la Petersburg, iar 
oferta lor a avut rolul de a-l reține la Milano. 

Deși a mai publicat câteva lucrări în domeniul economiei, precum și un 
studiu „despre natura stilului”, singura lucrare cu adevărat valoroasă a lui 
Beccaria a rămas Tratatul despre delicte și pedepse. 

Această competență, îndoielnică în aparență, a născut în epocă unele 
suspiciuni în legătură cu paternitatea operei lui Beccaria, care a fost pusă fie 
pe seama enciclopediștilor francezi, fie pe seama iluministului milanez Pietro 
Verri, bun prieten de altfel cu Beccaria! . 

Deși poate părea paradoxal, este probabil ca tocmai „sumara” pregătire 
filozofico-juridică, în combinaţie cu tinerețea lui Beccaria, să fi făcut posibilă 
apariția unei lucrări care a bulversat efectiv cursul gândirii și al practicii 
juridico-penale. Nefiind tentat să facă parada unei pregătiri savante, Beccaria a 
putut evita cercul vicios al argumentării filozofico-juridice; în același timp, „can- 
doarea” specifică vârstei i-a permis să exprime cu „nonșalanță” idei care 
depășesc cu mult spiritul epocii respective, reprezentând pentru minţile 
rutinate ale vremii adevărate erezii. În aceste împrejurări, Beccaria își 
prezintă ideile într-o formă clară și directă, ceea ce a contribuit din plin la 
succesul Tratatului?. 

109. La momentul apariției, reușita lucrării a fost facilitată și de diplomaţia 
de care autorul a dat dovadă, prin inserarea în lucrare a unor afirmaţii de 
genul: „Dacă am putut să cercetez liber adevărul, dacă m-am ridicat dea- 
supra opiniilor comune, aceasta se datorează guvernării blânde și luminate 
sub care am bucuria de a trăi. Marii regi și prinți, care doresc fericirea 
oamenilor pe care îi guvernează, sunt prietenii adevărului”?. 

Pe termen scurt, succesul Tratatului s-a datorat, în mare măsură, și 
concepției „strategice” în care a fost elaborat: Beccaria demolează un întreg 
sistem juridico-penal, cu rădăcini adânci, iar, pe locul rămas gol, fixează doar 
câțiva „piloni”. El a fost conștient că, dacă ar fi oferit variante complete, 
acestea ar fi fost la rândul lor imperfecte, iar confruntarea ar fi fost deturnată 
spre criticarea acestora. Or, în momentul respectiv, obiectivul prioritar era 


1 A se vedea A. Balaci, op. cit., p. XIII. 
2 În același sens, a se vedea V. Papadopol, op. cit, p. LXXIX. 
3 C. Beccaria, în introducerea la ediția în limba franceză, op. cit., p. 2. 

desființarea unui sistem perimat; construirea altuia nou reprezenta o între- 
prindere de durată, așa după cum Beccaria a intuit-o, iar trecerea timpului a 
dovedit-o. 

Dar lucrarea lui Beccaria, după cum arătam, nu a avut doar un succes de 
moment. Pe termen lung, dincolo deci de diplomaţie, strategie ori alte ele- 
mente conjuncturale, ideile lui Beccaria au supraviețuit prin valoarea lor 
intrinsecă. 


$ 1.2. Principalele idei din Tratatul lui Beccaria 


110. Structura operei beccariene are la bază două coordonate: 

- demolarea vechilor șabloane ale gândirii juridico-penale, total anacronice; 

- stabilirea principiilor de bază în vederea unei noi construcții legislative în 
domeniul penal. 

Pe aceste două coordonate, principalele idei exprimate în Tratatul lui 
Beccaria ar putea fi sistematizate astfel: 

111. 1) Codificarea riguroasă a delictelor și a pedepselor, necesitatea ela- 
borării unui corp de legi scrise, clare și accesibile 

Această primă idee susţine, în alți termeni, principiul legalității delictelor și 
pedepselor. 

Deși exprimat printr-un celebru adagiu latin: nu/lum crimen, nulla poena sine 
lege, principiul legalității delictelor și pedepselor nu este de origine romană. 
Dreptul roman și legislaţiile antice ignorau, se pare, acest principiu. Prima 
exprimare sistematică o regăsim în operele filozofilor secolului al XVIII-lea. 
Principiul își găsește consacrarea în Constituţia Statelor Unite. Forma lui 
definitivă este stabilită prin Declaraţia Drepturilor Omului și Cetățeanului din 27 
august 1789 (art. 8), care îi asigură universalitatea și perenitatea!. „Părintele” 
articolului 8 din Declaraţie este socotit a fi C. Beccaria. 

Meritul lui Beccaria constă nu atât în enunţarea principiului în sine?, cât în 
justificarea acestuia. Se conturează în discursul beccarian cele trei garanții 
majore pe care principiul legalităţii le presupune: 


' A se vedea, în acest sens: R. Merle si A. Vitu, Traits de droit criminel, 
Ed. Cujas, Paris, 1967, p. 105. 

După ce justifică originea pedepselor și dreptul de a pedepsi pe elementele 
contractului social, Beccaria adaugă: „Prima consecință a acestor principii este că 
legile singure pot fixa pedepsele pentru fiecare delict și că dreptul de a face legi 

- cetățeanul nu poate fi limitat în drepturile sale individuale decât prin 
voința legiuitorului, ca reprezentant al voinţei generale; 

- cetățeanul trebuie să fie protejat împotriva abuzurilor puterii (executive); 

- cetățeanul trebuie să cunoască ceea ce este permis și ceea ce este 
interzis (înaintea pedepsei trebuie să existe avertismentul)!. 

Astfel, pe lângă faptul că acordă exclusiv legiuitorului dreptul de a stabili 
delictele și pedepsele, Beccaria arată necesitatea ca legile să fie clare. 
Numai existența unor legi clare, neechivoce, pe de o parte, va stopa arbitra- 
riul și abuzurile magistraţilor, iar, pe de altă parte, va permite destinatarilor 
cunoașterea normelor. În aceste împrejurări, legea penală devine utilă, 
permițând manifestarea „liberului arbitru”2. 

112. 2) Justificarea pedepsei prin caracterul ei retributiv, descurajant și 
prin urmare util pentru conservarea ordinii sociale 

Consecvent ideii de liber arbitru, Beccaria susține necesitatea existenţei 
unor pedepse proporţionale cu delictul; sancţiunea trebuie să apară ca o 
justă „răsplată” pentru fapta comisă: 

„Pentru ca pedepsirea să-și producă efectul pe care trebuie să-l aștep- 
tăm, ajunge ca răul pe care ea îl cauzează să depășească binele pe care 
făptuitorul îl obține din crimă”>. 

În același timp, pedeapsa nu trebuie să urmărească o chinuire a vino- 
vatului. Scopul ei trebuie să fie împiedicarea făptuitorului de a mai dăuna 
societății, precum și „deturnarea concetăţenilor acestuia din calea crimei”?. 


penale nu poate rezida decât în persoana legiuitorului, care reprezintă toată socie- 
tatea unită printr-un contract social”, Beccaria, op. cit. p. 18. 

' Cu privire la raţiunile ce justifică principiul legalităţii, a se vedea R. Merle și 
A. Vitu op. cit., p. 106. 

2 |deea existenţei „liberului arbitru” presupune că omul este în măsură a decide 
între o conduită sau alta, între un comportament conform legii penale ori contrar 
acesteia, în acest caz. În epocă, ideea nu era nouă. Beccaria îşi însușește această 
idee și o integrează într-un sistem explicativ coerent, punând-o în legătură cu 
principiul legalității: „Cu legi penale executate în litera lor, fiecare cetățean poate 
cunoaște exact inconvenientele unei acțiuni negative; ceea ce este util, deoarece 
această cunoaștere va putea să-l abată de la crimă”, Beccaria, op. cit., p. 24. 

3 Beccaria, op. cit., p. 91. 

+ Idern, p. 89. 

113. 3) Necesitatea aplicării unor pedepse moderate, dar sigure (certe) și 
prompte 

Epoca în care apar ideile lui Beccaria se caracterizează prin existența 
unor pedepse barbare, greu de imaginat în prezent. Supliciile la care erau 
supuși condamnațţii dovedeau o „fantezie” demnă de o cauză mai bună. 

Beccaria atrage atenţia că violența pedepselor este contagioasă și deter- 
mină creșterea violenţei în comportamentele individuale: „Țările și secolele 
în care supliciile cele mai înspăimântătoare au fost puse în practică, sunt, de 
asemenea cele unde s-au văzut crimele cele mai oribile. Acelaşi spirit de 
ferocitate care dicta legi de sânge legiuitorului, punea pumnalul în mâinile 
asasinului ori ale paricidului”!. 

Sălbăticia pedepselor este nu numai inumană, dar și inutilă, deoarece nu 
rigoarea supliciului, ci certitudinea pedepsei poate exercita un rol preventiv. 
Beccaria a intuit foarte exact că perspectiva unor sancțiuni moderate, dar 
inevitabile, va face întotdeauna o impresie mai puternică decât „teama vagă 
a unui supliciu teribil, față de care se prezintă unele speranțe de impunitate”? 
cum ar fi, spre exemplu, graţierea ori diferite imunităţi (azilul). 

114. 4) Desființarea pedepsei cu moartea 

Beccaria este primul care, într-o lucrare publicată”, pune sub semnul 
întrebării dreptul de a recurge la pedeapsa cu moartea, solicitând abolirea 
acesteia. 

Un prim argument este de natură moral-juridică, în sensul că această 
pedeapsă nu poate fi întemeiată pe nici un drept. Este adevărat că, în cadrul 
„contractului social, omul cedează „mici porțiuni” din libertatea sa, unele 
drepturi, dar nu poate ceda dreptul la viață, așa după cum nici el însuși nu 
poate renunţa la viață prin sinucidere. 

Atât morala creștină, cât și dreptul penal al epocii sancționau suicidul. Or, 
din moment ce omul nu are dreptul să-și curme singur viața, el nu poate nici 
să cedeze acest drept. Ar însemna să cedeze un drept care nu-i aparține. 

Dincolo de acest argument abstract, Beccaria dovedește că pedeapsa cu 
moartea nu este nici necesară și nici utilă. 


' Idem, p. 90. 

2 demn, p. 127. 

3F. Helie, comentariu pe marginea textului în Des Dălits et des Peines, op. cit., 
p. 106. 

Cu privire la caracterul necesar, Beccaria admite totuși existența a două 
excepții, două ipoteze în care pedeapsa cu moartea ar putea fi socotită ne- 
cesară: în perioada de anarhie și dezordine, când o persoană prin reputația 
ei, chiar privată de libertate fiind, ar putea reprezenta un pericol pentru stat; 
când comiterea de noi crime nu ar putea fi altfel împiedicată. Ambele ipoteze 
au un evident substrat politic, iar Beccaria face probabil aceste concesii mai 
mult din raţiuni „diplomatice” decât din pură convingere. 

Pentru a demonstra caracterul inutil al pedepsei cu moartea, autorul 
invocă „experiența tuturor secolelor”, experiență care dovedește faptul că 
niciodată „sceleraţii” n-au putut fi împiedicaţi să dăuneze, prin ameninţarea 
reprezentată de existența respectivei pedepse. 

Severitatea are un efect mai mic asupra spiritului uman decât durata 
pedepsei. 

„Spectacolul înspăimântător dar momentan al morţii unui scelerat este 
pentru crimă o frână mai slabă decât lungul și continuul exemplu al unui om 
privat de libertatea sa”. 

115. 5) Introducerea sistemului acuzator în procedura penală; necesitatea 
ca judecata și probele să fie publice 

În secţiunea destinată „indiciilor delictului și formelor de judecată”, Beccaria 
critică ierarhia probelor și sugerează ca la baza aprecierii judecătorului să stea 
„intima convingere”. Or, o asemenea convingere nu poate fi formată decât pe 
baza unui proces public și contradictoriu. Autorul se pronunță împotriva 
procedurilor secrete și a delaţiunii, care nu au nimic în comun cu spiritul de 
justiție și favorizează comiterea unor abuzuri. 

Beccaria critică, de asemenea, practica prin care se impune inculpatului 
prestarea unui jurământ. Acesta este și inutil şi inuman, deoarece, în cazul în 
care există vinovăţie, presupune o contradicţie între două din „cele mai 
sfinte” datorii ale omului: cea față de instinctul de conservare, care îndeamnă 
la minciună, şi cea față de divinitate, care impune recunoașterea adevărului. 

116. 6) Desființarea torturii ca procedeu de anchetă, ca mijloc de obtinere 
a probelor 

La vremea respectivă, aplicarea torturii se baza pe o tradiţie atât de veche 
și pe niște proceduri atât de riguroase, încât se integra în mod aproape 
„natura!” în sistemul de justiție penală. În aceste împrejurări, aprecierile lui 


' Beccaria, op. cit. p. 97. 

Beccaria cu privire la tortură și cererea fermă a acestuia de a o interzice, 
păreau de-a dreptul surprinzătoare. 

În capitolul privitor la tortură sau „chestiune”, cum mai era denumită, se 
face o analiză a tuturor cazurilor în care aceasta era utilizată: recunoașterea 
faptei în cauză; mărturisirea în legătură cu eventuale alte fapte în afară de 
cele pentru care făptuitorul era cercetat; indicarea eventualilor complici. 

Beccaria demască în mod virulent caracterul inuman al torturii, dar în 
același timp demonstrează inutilitatea, ineficienţa juridică a acesteia: 

„Tortura este deseori un mijloc sigur de a-l condamna pe inocentul slab și 
de a-l achita pe sceleratul robust. Acesta este în mod obișnuit rezultatul 
teribil al acestei barbarii ce se consideră capabilă de a produce adevărul, 
acestui uzaj demn de canibali...”!. 

117. 7) Necesitatea prevenirii delictelor 

Importanţa și necesitatea prevenirii delictelor răzbate din întreaga lucrare, 
din modul în care Beccaria înțelege natura și utilitatea pedepselor. 

În finalul cărţii sale, Beccaria tratează, într-un paragraf separat, „mijloa- 
cele de prevenire a crimelor” și ajunge la concluzia că: „Merită mai mult a 
preveni crimele, decât a le pedepsi. 

Ideea nu era nouă; ea fusese formulată încă din antichitate, inițial ca 
percept medical, și a fost reluată ulterior de filozofii iluminiști. Întâlnim această 
idee și la Montesquieu:, a cărui operă Beccaria o cunoscuse și apreciase. 

Meritul lui Beccaria constă și de această dată, nu atât în enunţarea unui 
principiu, cât în justificarea acestuia, în inserarea lui într-un context unitar și 
coerent. Astfel, ideea de prevenire apare ca o finalizare firească a tuturor 
ideilor exprimate în legătură cu natura și rolul legii penale, cu natura și rolul 
pedepsei. 

118. În stilul concis ce caracterizează întreaga lucrare, Beccaria sinte- 
tizează într-o frază de încheiere a Tratatului, toate ideile de forță din cuprin- 
sul acestuia: „Pentru ca o pedeapsă să nu constituie un act de violență 
împotriva cetățeanului, ea trebuie să fie esențialmente publică, promptă, 


' Idem, p. 63. 

2 dem, p. 211. 

3 În aceste state (este vorba de statele moderne, n.n.), un bun legiuitor se va 
preocupa mai puțin să pedepsească crimele, decât să le prevină, se va strădui mai 
mult să formeze moravuri, decât să aplice suplicii” (Montesquieu, De /esprit des 
I0is, Ed. Librairie ch. Detagrave, Paris, 1901, cartea a șasea, cap. lX). 

necesară, cea mai slabă dintre pedepsele aplicabile în circumstanțele date, 
proporțională cu delictul și stabilită prin lege” . 


$ 1.3. Actualitatea ideilor lui Beccaria 


119. La o primă vedere, în prezent, ideile mai sus consemnate exprimă 
locuri comune, realități juridice incontestabile. La un examen mai atent, 
observăm că multe din ideile exprimate de Beccaria au rămas, cel puţin 
parțial, simple deziderate, de unde și caracterul lor mereu actual: 

120. 1) Astfel, referitor la principiul legalităţii constatăm că, în prezent, 
acesta se află înscris în codurile penale și chiar în constituțiile majorităţii 
statelor, deci problema pare rezolvată, cel puţin din punct de vedere teoretic, 
formal. Așa după cum arătam însă, principiul legalităţii are, printre altele, 
menirea de a garanta faptul că destinatarul normei penale cunoaste această 
normă, pentru a o putea respecta. 

În prezent, sigur, nu se mai pun problemele pe care Beccaria le demasca: 
folosirea unor texte de lege anacronice, dispersate și scrise într-o limbă 
moartă (latina), necunoscută de cetățeanul de rând. 

Necunoașterea dispoziţiilor legale este însă și în prezent o realitate ce are 
două surse majore: 

a) lipsa de claritate a unor incriminări al căror sens este de multe ori 
inaccesibil specialiștilor, nu numai destinatarilor comuni; 

b) inflația legislativă în materie penală care duce la o imposibilitate 
practică a cunoasterii unor dispoziţii legale, împrejurare în care principiul 
nemo censetur ignorare legem devine o simplă declarație abstractă, lipsită 
de acoperire.? 

Clarificarea unor dispoziții legale și stoparea inflației penale sunt două 
probleme nerezolvate încă. Până atunci, însuși principiul legalității este 
„infirm”. lată de ce, sub acest aspect, Beccaria este încă actual. 

121. 2) Punerea accentului pe caracterul retributiv și descurajant al pedep- 
selor a reprezentat o constantă a politicilor represive, în pofida unor modificări 
intervenite în legislațiile penale, ca urmare a teoriilor școlii pozitiviste. 


'Beccaria, op. cit., p. 224. 

2 În legătură cu inflaţia legislativă în materie penală și lipsa de claritate a unor 
texte de lege, a se vedea V. Cioclei, Despre nevoia de echilibru în Justiția penală, 
A.U.B. seria drept/2001, p. 15-22. 

După o perioadă relativ scurtă de timp, perioadă în care s-a mizat pe 
caracterul educativ al pedepselor, pe resocializarea infractorului, în prezent, 
o serie de teorii moderne reiau principiul utilitarist și consideră pedeapsa 
drept o simplă barieră în calea unui criminal dotat cu un liber arbitru absolut. 

122. 3) Ineficiența sporirii pedepselor, pe de-o parte, și eficiența certitu- 
dinii aplicării lor, pe de altă parte, au fost demonstrate de cercetări criminolo- 
gice recente, confirmând intuiţiile lui Beccaria. „În stadiul actual al cunoștin- 
telor (...), teza lui Beccaria rezistă când se aplică la durata încarcerării. 
Rezultă că o creștere a certitudinii pedepselor cu închisoarea va avea mai 
mult efect decât o creștere proporțională a duratei acestora. Spre exemplu, 
oamenii vor fi mai intimidaţi de o probabilitate de 10 % de a primi un an de 
închisoare, decât de o probabilitate de 5 % de a primi doi ani de închisoare”!. 

123. 4) În ciuda faptului că pedeapsa cu moartea a fost abrogată în 
majoritatea statelor europene, la nivel mondial dezbaterea cu privire la 
aplicarea acestei pedepse rămâne și astăzi deschisă. Mai mult, chiar și în 
statele în care pedeapsa cu moartea a fost abrogată, periodic, se repune în 
discuție această problemă, existând voci care cer reintroducerea ei. 

124. 5) Din punct de vedere procedural persistă sciziunea între sistemul 
acuzatorial (anglo-american) și cel inchizitorial sau mixt, specific Europei 
continentale. Acesta din urmă conţine încă faza urmăririi penale, care 
păstrează într-o anumită măsură un caracter secret (cu unele diferenţe de la 
un stat la altul). Există actualmente o tendință generală de „deschidere” a 
acestei faze a procesului penal, de conferire a unor drepturi suplimentare 
inculpatului și apărătorului etc. 

125. 6) Tortura ca mijloc de anchetă, deși ilegală, continuă să fie prac- 
ticată la proporții îngrijorătoare, fapt ce a determinat încheierea unor con- 
venţii europene și internaţionale, menite să asigure o protecţie în plus din 
acest punct de vedere [de exemplu: „Convenţia împotriva torturii și a altor 
pedepse ori tratamente cu cruzime inumane, ori degradante” (O.N.U. 1984) 
și „Convenţia europeană pentru prevenirea torturii și a pedepselor sau 
tratamentelor inumane ori degradante” (1987)]. 

126. 7) În sfârsit, prevenirea criminalităţii reprezintă astăzi o componentă 
esenţială în cadrul politicilor anticriminale; se elaborează tactici și strategii 


'M. Cusson, Pourquoi punir?, Ed. Dalloz, 1987, p. 121. În același sens, de con- 
firmare a intuiţiei lui Beccaria cu privire la certitudinea pedepselor, a se vedea și R. 
Gassin, op. cit., p. 599. 

preventive pentru a căror punere în practică se alocă, în unele state, sume 
considerabile. 


$ 1.4. Dimensiunea criminologică 


127. În mod evident, opera lui Beccaria conţine idei filozofico-juridice cu 
un mare impact socio-legislativ și de o mare longevitate. 

Rolul reformator al gândirii beccariene a fost deseori subliniat în doctrina 
penală, mai mult, s-a remarcat vocaţia universală a operei sale!. 

Deși bazată esenţial pe intuiţie și raționamente deductive, creația becca- 
riană are şi o dimensiune criminologică incontestabilă. 

Din acest punct de vedere, aspectul cel mai evident este legat de accen- 
tuarea laturii preventive în raport cu cea represivă. 

Dincolo de acest aspect de ordin general, în cursul Tratatului regăsim 
germeni ai ideilor exprimate ulterior de: Ferri, Garofalo, Sutherland; sunt 
schițate „marile capitole ale criminologiei psihologice contemporane”?. 

În sfârșit, o remarcă specială merită unele intuiţii ale lui Beccaria, cum ar 
fi: 

- rolul certitudinii pedepsei în limitarea criminalității, aspect confirmat de 
cercetări recente riguroase (a se vedea supra 122); 

- caracterul criminogen al unor practici si instituţii juridice, problemă 
reluată pe larg de criminologia reacției sociale. 


1 Încă de la primele cuvinte, Europa este cea pe care Beccaria o pune în scenă 
în prefața la Tratatul despre delicte și pedepse (...). Cu alte cuvinte, Tratatul despre 
delicte și pedepse avea de la origine vocaţie internaţională”. Mireille Delmas- 
Marty, Le rayonnement international de la pensee de Cesare Beccaria, în R.S.C. 
nr. 1/1998, p. 253. 

2 J. Pinatel, Beccaria, pr&curseur de la Criminologie, în A. |. C. 2-e sem/1964, 
p. 401; autorul articolului se referă la câteva din ideile lui Beccaria cu privire la 
educație, arătând că se prefigurează prin acestea constatările lui Piaget în legătură 
cu „trecerea de la morala de constrângere la morala de autonomie și cooperare” 


(p. 402). 

Secţiunea a II-a. Principalele „Şcoli” criminologice 


128. Principiile stabilite de C. Beccaria au stat la baza Școlii clasice a 
dreptului penal, cea care a dominat ulterior, timp de un secol, gândirea și 
practica juridico-penală. 

Valul de reforme legislative declanșat de școala clasică, a condus la ame- 
liorarea substanţială a tehnicilor juridice și la o primă etapă de umanizare a 
justiției penale. 

În toată această perioadă însă, în ciuda reformelor penale, fenomenul 
criminal și-a continuat ascensiunea. 

Dimensiunea socială a fenomenului criminal începe să fie percepută din 
ce în ce mai clar. Această „nouă” percepție a atras după sine, inevitabil, o 
serie de întrebări care aveau nevoie de răspuns. 

Astfel, primele explicaţii cu privire la geneza fenomenului criminal apar 
către a doua jumătate a secolului al XIX-lea, în contextul unei intensificări a 
cercetării științifice în diferite domenii. 

Aceste prime explicaţii ale fenomenului criminal pot fi grupate în jurul unor 
„Școli” criminologice, în funcţie de factorii socotiți a fi determinanți, respectiv: 
fizici, economici, sociali. 


$ 2. 1. şcoala geografică (sau cartografică) 


129. Reprezentanţii acestei școli au fost belgianul Quetelet și francezul 
Guerry. 

130. Lambert Adolphe Jaques Quetelet (1796-1874), doctor în mate- 
matică, a fost directorul Observatorului astronomic din Bruxelles. 

Pe lângă matematică, fizică, astronomie și meteorologie, Quetelet a fost 
preocupat de probleme de ordin social și, implicit, de cele legate de 
fenomenul criminal, fapt ce rezultă încă din primele sale lucrări: „Cercetări cu 
privire la populaţie, nașteri, decese, închisori, etc. în Regatul Țărilor de Jos” 
(Bruxelles 1827) și „Cercetări cu privire la tendința spre crimă la diferite 
vârste” (Bruxelles, 1832). 

Principala lucrare a lui Quetelet a fost: „Despre om și dezvoltarea facul- 
tăților sale sau Eseu de fizică socială” (1835), unde sunt cuprinse, de altfel, 
și cele mai importante constatări legate de fenomenul criminal. Această 
lucrare completată și revizuită a fost republicată spre sfârșitul carierei lui 

Quetelet sub denumirea „Fizica socială sau Eseu cu privire la dezvoltarea 
facultăţilor omului” (1869). 

Quetelet aplică fenomenelor sociale metode împrumutate din fizică, 
realizând o stiință a „omului mediu”, fizica socială. El consideră că la nivel 
social majoritatea populaţiei constituie „centrul”, reprezentat prin „omul 
mediu”, iar la extreme se plasează indivizi cu o tendinţă foarte slabă sau 
dimpotrivă foarte puternică spre crimă!. 

Quetelet accentuează importanța educaţiei morale, care prevalează 
asupra instrucției școlare. Această opinie, contrară punctului de vedere 
comun, o vom regăsi ulterior reexprimată de către Garofalo și reluată de pe 
alte poziţii de către Freud. 

O altă „opinie separată” exprimată de către Quetelet este aceea potrivit 
căreia nu sărăcia generează criminalitate, ci mai degrabă „discrepanţa între 
posibilitățile materiale și nevoile, aspiraţiile oamenilor?. Regăsim aici 
„germeni” ai teoriei anomiei, schițată ulterior de Durkheim și formulată mult 
mai târziu de Merton. 

131. Andre-Michel Guerry (1802-1866), jurist de formaţie, a fost directorul 
departamentului de statistică penală de la Ministerul Justiţiei din Franţa. 

În anul 1829, Guerry publică un studiu referitor la relaţia dintre instrucţie şi 
criminalitate. Lucrarea sa: „Eseu asupra statisticii morale în Franța” (1833) 
aduce o contribuție importantă la dezvoltarea statisticilor criminale. O altă 
lucrare a lui Guerry, „Statistica morală a Angliei comparată cu Statistica 
morală a Franţei” a fost publicată în anul 1864. 

Foarte interesat de aspectul geografic, Guerry repartizează departa- 
mentele franceze în cinci regiuni, în cadrul cărora constată o regularitate 
remarcabilă în ce privește criminalitatea. Din această regularitate rezultă 
ideea că „precum fenomenele naturale, comportamentul uman este și el 
supus unor legi”?. 

Asemănător lui Quetelet, dar contrar a ceea ce se credea în epocă, 
Guerry constată că, nici sărăcia și nici instrucția școlară nu au o influență 
directă asupra cifrei criminalităţii. 


1 În acest sens, a se vedea, J. Van Kerckvoorde, Statistique criminelle et 
statistique morale ou XIX-eme siecle, în Histoire de la Criminologie frangaise, 
Ed. L'Harmattan, 1995, ch. XI, p. 260. 

2 /dem, p. 261. 

% ldem, p. 256. 

În general, Guerry rămâne prudent în comentariile sale. „El se limitează la 
descriere, punând în evidenţă unele coincidențe, dar fără a se aventura prea 
mult pe calea explicaţiilor”!. 

132. Cercetările ambilor reprezentanți ai Școlii geografice s-au bazat, în 
cea mai mare măsură, pe primele statistici criminale europene, respectiv 
cele realizate în Franţa între anii 1826-1830. 

În mod tradițional, în doctrina criminologică se reține că, din studierea 
datelor statistice franceze, cei doi cercetători au desprins următoarea con- 
cluzie: infracțiunile împotriva persoanelor predomină în regiunile sudice și în 
timpul sezonului cald, iar infracțiunile patrimoniale predomină în regiunile 
nordice și în timpul sezonului rece. Această constatare a fost denumită: 
„Legea termică a criminalităţii” . 

Școala geografică a avut numeroşi adepți, mai ales în Franţa, până la 
elaborarea teoriei lombrosiene, după care a căzut în uitare. O încercare de 
revenire la această orientare a avut loc în Statele Unite, în anii '50 ai 
secolului al XX-lea?. 

Orientarea geografică poate fi supusă, firește, unor critici diverse. Nu se 
poate nega însă că studiul statistico-geografic a contribuit la nașterea unei 
criminologii științifice“. 


$ 2.2. şcoala lyoneză 


133. Alexandre Lacassagne (1843-1924), profesor de medicină legală la 
Universitatea din Lyon, a fost principalul exponent al acestei școli. 

În urma unei confuzii ce s-a perpetuat de-a lungul timpului, orientarea 
criminologică născută în jurul profesorului Lacassagne este cunoscută în 
doctrină sub numele de „Școala mediului social”. 

Aparent, Lacassagne și discipolii săi au pus accentul pe factorii sociali în 
stabilirea etiologiei criminale. 

După cum s-a remarcat în literatura de specialitate, teoria lui Lacassagne 
se poate rezuma în câteva aforisme care au rămas celebre. Seria acestora 
este demarată cu ocazia primului Congres de antropologie criminală, ce a 


' Idem, p. 257. 

2 A se vedea R. Gassin, op. cit., p. 160. 

3 A se vedea J. Pinatel, Tratat, op. cit., p. 63. 
+J. van Kerckvoorde, op. cit., p. 266. 

avut loc în anul 1885 la Roma, și este, ulterior, continuată cu fiecare prilej de 
polemică, la adresa pozitiviștilor italieni. 

Există patru asemenea aforisme care au fost reținute de doctrină: 

a. „Orice act dăunător existenţei unei colectivități este o crimă”. 

b. „Orice crimă este un obstacol în calea progresului”. 

Cc. „Mediul social este „zeama” de cultură (bouillon de culture) a crimina- 
lității; microbul este criminalul, un element care nu are importanță decât în 
ziua în care găsește „zeama” care îl face să fermenteze”. 

d. „Societăţile au criminalii pe care îi merită”!. 

134. Opiniile sus menţionate au reuşit să inducă în eroare pe majoritatea 
istoricilor criminologiei, care au făcut din Lacassagne „seful” unei școli a 
„mediului social” practic inexistentă. Dincolo de aforisme, preocupările reale 
ale lui Lacassagne și ale colaboratorilor săi au fost îndreptate într-o direcție 
cu totul opusă. 

Un studiu atent? a demonstrat că, în realitate, Lacassagne a fost și a 
rămas toată viața sa un partizan al frenologiei lui Gall și un admirator secret 
al lui Lombroso pentru criticarea căruia și-a consacrat aproape întreaga 
energie. Se remarcă faptul că la intervale relativ scurte de timp, ulterior lui 
Lombroso, medicul lyonez publică studii pe aceleași teme abordate de 
colegul său italian: asupra tatuajului (1881); compararea criminalului cu omul 
primitiv (1882); studiul criminalului ca o specie de animal (1882). Rezultă că, 
de fapt, Lacassagne era el însuși un partizan al determinismului biologic, iar 
nu „sociologul” despre care s-a vorbit întotdeauna. 

Concluzia studiului amintit este cât se poate de tranșantă și contribuie la 
demascarea unui „mare fals” apărut în „mica istorie” a criminologiei: „Prima 
concluzie a acestui studiu este că, în mod evident, Lacassagne și școala sa 
au insistat frecvent asupra rolului mediului social, deşi ei împărtășeau, în 
realitate, aceleași credințe în ereditatea crimei ca mulţi dintre colegii lor 
italieni, pentru că aceasta servea în mod clar o strategie de valorizare, de 
distincție. Expresia școala franceză (sau lyoneză după unele texte) a 
mediului social, pe care ei înşişi au impus-o, era o denumire de luptă, o 


''H. Souchon, Alexandre Lacassagne et PEcole de Lyon, Reflexions sur les 
aphorismes et ce concept du „Milieu social”, în RSC/D.P.C. nr. 2/1974, p. 538. 

2 L. Mucchielli, Hgrgditg et Milieu social, le faux antagonisme franco-italien, la 
place de /Ecole de Lacassagne dans histoire de Ia criminologie, în Histoire de la 


Criminologie frangaise, op. cit., p. 189 şi urm. 

justificare, o revendicare ce nu avea sens decât în măsura în care permitea 
demarcarea de un adversar proclamat”. 

În aceste împrejurări, singurul rol pe care istoria criminologiei îl poate 
atribui scolii lyoneze este acela de „sparring-partner” al pozitivismului. 

Intuind parcă această ironie a destinului, la moartea lui Lombroso, 
Lacassagne abandonează orgoliile și publică un articol elogios la adresa 
rivalului său. 


$ 2.3. şcoala socialistă 


135. Explicaţiile fenomenului criminal reunite în jurul școlii socialiste au ca 
fundament opiniile formulate de Marx (1818-1883) și Engels (1820-1895). 

Potrivit concepției marxiste, criminalitatea depinde de condiţiile econo- 
mice, în sensul că inegalitatea economică generează criminalitatea. Cum 
însă inegalitatea economică este considerată o însușire proprie regimului 
capitalist, rezultă că însuși capitalismul naște criminalitatea. 

După cum s-a subliniat în doctrină, relația între factorii economici și feno- 
menul criminal are la origine studii valabile: „În Belgia, Ducpetiaux, inspector 
general al închisorilor și așezămintelor de binefacere, arată influența sărăciei 
din perioada 1845-1847 şi 1856-1857 asupra criminalităţii în Flandra. Influ- 
ența crizelor economice și a anilor de penurie asupra criminalității este subli- 
niată în Franța de Dupuy, mai ales în materia delincvenţei feminine. Legoyt, 
studiind efectul creșterii prețului la grâu asupra întregii criminalități, recu- 
noaşte că atentatele contra proprietății cresc mai sensibil, în această împre- 
jurare, decât atentatele contra persoanelor. Bery reia acest studiu pentru 
Germania începând cu 1882 și confirmă concluziile lui Legoyt”?. 

136. Din considerente ideologice, școala socialistă prezintă o variantă 
extremă, transformând aceste explicaţii parțiale în explicaţii cu caracter 
general, valabile pentru fenomenul criminal în ansamblu. Se comite astfel o 
eroare de ordin științific, sesizată chiar în epocă de Garofalo. Acesta, 
apelând atât la procedee polemice, cât și la argumente științifice, reușește să 
desființeze teoriile socialiste. 

Astfel, el arată că dacă fenomenul criminal ar fi o expresie a inegalităților 
economice, nu ar trebui să avem atâţia proletari și țărani victime ale unor 


' L. Mucchielli, op. cit., p. 203. 
2 J. Pinatel, Tratat, op. cit., p. 63. 

infracțiuni și nu ar trebui ca reprezentanții claselor înstărite să se regăsească 
atât de des printre infractori. 

Referitor la studiile ce au constatat o crestere a criminalității patrimoniale 
proporțional cu creșterea prețurilor la unele produse agricole, Garofalo de- 
monstrează, pe baza datelor statistice, că de fapt are loc o mutație în struc- 
tura fenomenului criminal, care rămâne constant în valoare absolută. El arată 
că în perioadele de criză numărul infracțiunilor contra persoanelor scade; 
dimpotrivă, în perioadele de belșug material, caracterizate prin scăderea 
prețurilor, scade și numărul infracțiunilor patrimoniale, dar crește numărul 
celor contra persoanei: „Aceste cifre dovedesc că oscilaţiile în echilibrul 
economic, întotdeauna instabil prin natura sa, nu reprezintă adevărata cauză 
a criminalităţii, ci doar forma sub care aceasta se manifestă”!. 

137. În ciuda argumentelor de ordin științific ce s-au formulat împotriva sa, 
orientarea școlii socialiste s-a perpetuat de-a lungul timpului, bucurându-se 
de un sprijin de ordin politic. În perioada contemporană, această orientare se 
transformase într-o adevărată „nouă criminologie”, denumită marxistă, în 
cadrul căreia se puteau deosebi două tipuri de explicaţii: 

- pe de-o parte, explicaţiile aparținând specialiștilor din țările comuniste, 
care vedeau în criminalitate fie o expresie a „moștenirii” capitaliste, fie un 
„accident” individual; 

- pe de altă parte, explicaţiile aparținând criminologilor din unele țări 
necomuniste, unde se putea susține în continuare varianta potrivit căreia 
criminalitatea este o expresie a luptei de clasă, iar criminalul este victima 
capitalismului bazat pe exploatarea omului de către om. 

În ambele variante explicative, criminologia marxistă considera în mod 
utopic că „înaintarea pe calea comunismului” va duce în mod inevitabil la 
dispariția fenomenului criminal. 

Căderea comunismului a antrenat pierderea celui mai important suport al 
criminologiei marxiste, cel ideologic. 


$ 2.4, şcoala interpsihologică 


138. Fondatorul acestei orientări a fost criminologul francez Gabriel Tarde 
(1843-1904), cel care a pus bazele psihosociologiei și ale criminologiei franceze. 


' R. Garofalo, La criminologie, cinquieme €dition F. Alcan, Paris, 1905, p. 178. 
2 „Născut la Sarlat, magistrat de carieră, chemat în fruntea serviciului de statistici 
al Ministerului de Justiție (francez n.n.), fondator împreună cu Lacassagne al 

Principalele lucrări ale lui Tarde au fost: „Criminalitatea comparată” (1886) 
și „Legile imitaţiei” (1890). 

În construirea propriilor explicaţii, criminologul francez pornește de la o 
critică obiectivă a teoriei lombrosiene, precum și de la o analiză pertinentă a 
datelor statistice. 

Tarde urmărește evoluţia criminalității de-a lungul celei de-a doua jumătăți 
a secolului al XIX-lea, şi constată o creștere a acesteia, în cifră absolută, de 
proporții îngrijorătoare. El atrage atenţia asupra unor „capcane” pe care 
statistica le poate aşterne în calea observatorului neavizat sau care pot fi 
speculate în scop politic. 

Astfel, Tarde a observat o scădere a numărului de crime, în timp ce 
delictele crescuseră de trei ori. În această situație, s-ar fi putut afirma că 
există motive de satisfacție din moment ce infracțiunile mai grave (crimele) 
au scăzut ca număr. Autorul arată însă că această scădere este doar 
aparentă, pentru că, în realitate, numărul crimelor (violuri, omoruri etc.) a 
crescut. Deformarea realităţii prin cifrele statistice apărea ca urmare a mai 
multor fenomene printre care ponderea cea mai mare o avea „corecţio- 
nalizarea”, adică trecerea unui număr de fapte din categoria crimelor în cea a 
delictelor. Era vorba atât de o corecţionalizare legală (prin modificarea 
legislaţiei în sensul arătat), dar mai ales de una ilegală, respectiv omiterea cu 
bună știință pe parcursul procesului penal a unor circumstanțe ale unor 
fapte, care deveneau, prin omisiunea respectivă, delicte. 

Raţiunile corecționalizării ilegale erau legate în primul rând de evitarea 
curților cu jurați, dar și de tendința de „cosmetizare” a realității. 

139. În cursul acestei analize statistice, Tarde pune în discuție problema 
progresului social și cea a moralității, care pot contribui la explicarea feno- 
menului criminal. Cu această ocazie, autorul își exprimă opinia privind rolul 
imitaţiei în formarea comportamentului criminal: 

„.. Atunci când,. dimpotrivă, apare imoralitatea, ea este aceea care 
frapează privirile și strălucește imitativ (s.n.) în mediul său, și acesta este 
momentul în care ea se naște (din punct de vedere social). 

Realitatea socială prin excelență, în fapt, este aparența, așa cum forța 
socială prin excelenţă este imitarea (s.n.) sub toate formele ei în sens activ și 


Arhivelor de antropologie criminală, Gabriel Tarde este înainte de toate și mai ales un 
criminolog care, pe parcurs, a realizat o operă de sociolog, de psiholog și de filozof.” 
J. Pinatel, Traite de droit penal et criminologie, Tome III, Ed. Dalloz, 1975, p. 102. 

pasiv; ardoarea crescândă a prozelitismului și a apetitului surescitat al 
asimilării”!. 

Urmând logica celor afirmate, G. Tarde consideră că un delict este nu 
numai „un rău” în sine ci, în același timp, o sursă probabilă a „unor rele” noi; 
de aceea, sensul revelaţiilor statistice ar trebui agravat, iar nu diminuat. 

„lată de ce, cresterea numerică a oamenilor loviți de o condamnare este 
și mai înfricoșătoare decât pare. Căci cu cât numărul acestora crește cu atât 
el tinde să crească și mai mult, după cum o arată progresia lor neîntreruptă; 
și cu cât ei sunt mai numeroși și sunt lăsaţi să se adune, cu atât mai mult ei 
vor fi tentaţi să se copieze unul pe celălalt, în loc de a recepta exemplul 
oamenilor cinstiți, așa cum o dovedește proporția mereu în creștere a 
recidiviștilor printre condamnaţi”?. 

După cum se poate remarca și din pasajele citate, teoria lui Tarde se 
fondează pe constatarea potrivit căreia raporturile interumane sunt guver- 
nate de un fapt social fundamental: imitația. 

În această logică, explicarea fenomenului criminal are la bază „ideea 
esenţială” că fiecare individ „se comportă potrivit cutumelor acceptate de 
către mediul său'* și, în consecință, comportamentul criminal este și el un 
comportament imitat. 

140. O lămurire se impune și în legătură cu denumirea școlii: „interpsiho- 
logică”. Aceasta derivă din faptul că Tarde consideră că sociologia nu este 
decât o interpsihologie, atâta timp cât nu avem de a face (în sociologie) 
decât cu raporturi interindividuale?. 

Ideile lui G. Tarde cu privire la rolul imitației în geneza criminalităţii sunt 
reluate ulterior în cuprinsul altor explicaţii de natură socială. Astfel, spre 
exemplu, „procesul de învățare” ce va sta la baza teoriei asociaţiilor diferen- 
țiate elaborate de Sutherland (a se vedea infra 187) va include, printre alte 
mecanisme, și pe cel al imitaţiei. 

Privită ca teorie socială cu caracter general, construcţia lui Tarde este 
criticabilă. 


'G. Tarde, La criminalits comparee, Ed. Felix Alcan, Paris, 1886, p. 82. 
2 dem, p. 82. 

5 R. Gassin, op. cit., p. 162. 

1J. Pinatel, Tratat, op. cit., p. 67. 

Fundamentarea vieţii sociale pe un „instinct mimetic” este combătută în 
psihologia modernă, unde imitația este admisă, în principal, doar în sensul 
de „voință de imitare”, ceea ce presupune o iniţiativă individuală: 

„Ceea ce am putea denumi sofismul sau, în orice caz, capcana con- 
strucției dialectice a lui Tarde, este perpetua aplicare a unei concepții total 
mecanice despre imitație, la fapte care sunt, în realitate, de ordinul opțiunii 
personale și chiar al libertăţii”. 

Cu toate acestea, rolul important al imitației în cadrul comportamentului 
uman este subliniat și în psihologia contemporană. 

Teoriile psihologice moderne consideră comportamentul ca fiind esenţial- 
mente o funcție de relaţie. În cadrul acestei funcţii relaţionale, factorul dina- 
mic este reprezentat de motivaţie?, iar în procesul motivaţional imitația joacă 
un rol ce nu poate fi neglijat. 

După cum s-a remarcat, „imitația socială și identificarea cu celălalt este 
utilizată, de către tineri, ca o strategie în urmărirea propriei dezvoltări”?. 

Pe cale de consecință, în cazul existenței unor modele criminale, imitația 
poate contribui la dezvoltarea altor comportamente, echivalente ale mode- 
lelor respective. Într-un asemenea context explicativ, iată că teoria lui 
G. Tarde este departe de a fi pierdut din actualitate. 


Ş 2.5. şcoala sociologică 


141. Principalul reprezentant al acestei școli este socotit a fi sociologul 
francez Emile Durkheim (1858-1917). Principalele lucrări ale lui Durkheim, în 
care sunt cuprinse și unele idei importante pentru gândirea criminologică, au 
fost, în ordinea apariţiei: „Despre diviziunea muncii sociale” (1893); „Regulile 
metodei sociologice” (1894); „Suicidul” (1897) precum și studiul numit „Două 
legi ale evoluţiei penale” (1900). 

Fiind considerat unul din fondatorii sociologiei, Durkheim se remarcă prin 
aceea că reduce faptele morale la fapte sociale, pe care le consideră 
independente de conștiința individuală. 


' M. Pradines, Trait6 de Psychologie Gengrale, Ed. P.U.F., 1986, Tome ||, „Le 
genie humain: ses oeuvres”, p. 558. 

2 În acest sens J. Nuttin, Thâorie de la motivation humaine - Du besoin au projet 
d'action, 3-eme Ed. P.U.F., 1991, p. 15. 

% Jdem, p. 298 și, în același sens, p. 170. 

Deși s-a ocupat în mod accidental de criminologie, Durkheim este printre 
primii care au definit-o, iar concluziile sale în legătură cu fenomenul criminal 
nu pot fi neglijate. 

Originalitatea opiniilor lui Durkheim constă în faptul că el consideră crima 
drept un fenomen de normalitate socială. El pleacă de la constatarea că nu 
există și nu a existat societate care să nu cunoască fenomenul criminal: 
„Peste tot și totdeauna au existat oameni care s-au comportat de o așa 
manieră, încât au atras asupra lor represiunea penală”. 

Pentru Durkheim crima este nu numai un element inerent oricărei socie- 
tăți sănătoase, ci chiar un „factor de sănătate publică”, ceea ce duce la 
următoarele consecinţe: 

1) din moment ce crima este un fenomen „norma!”, ea nu provine din 
cauze excepționale, ci din structura însăși a culturii căreia îi aparține; 

2) deoarece criminalitatea este rezultanta marilor curente colective ale 
societăţii, existența și raporturile sale cu ansamblul structurii sociale prezintă 
un caracter de permanență; 

3) criminalitatea trebuie să fie înțeleasă și analizată nu prin ea însăși, ci 
totdeauna relativ la o cultură determinată în timp și spațiu?. 

142. În explicarea criminalităţii, E. Durkheim introduce și termenul de 
anomie (din grecescul a nomos: fără lege) pe care îl înțelege în sensul de 
„slăbire a rolului normelor sociale”. Această stare apare ca urmare a tendin- 
țelor crescânde ale individului spre satisfacerea unor idealuri de confort 
material și prestigiu social. 

Imposibilitatea realizării pe cale legală a idealurilor propuse de individ (și 
unanim acceptate în societăţile industrializate) poate duce la încălcarea 
normei. 

Explicaţiile durkheimiene cu privire la faptele și mecanismele sociale au 
reprezentat repere importante pentru sociologie, în general, dar și pentru 
criminologia sociologică. Conceptul de „anomie” utilizat de Durkheim este 
reluat ulterior de sociologul american R. K. Merton și utilizat în explicarea 
fenomenului criminal. 


' E. Durkheim, Les regles de la methode sociologique, Ed. Presses Universitaires 
de France 1963, p. 65. 

2 J. Pinatel, Tratat, op. cit., p. 64. 

3 În sensul celor arătate, a se vedea R. Gassin, op. cit., p. 163. 

Problematică 


143. Pozitivismul italian sau școala pozitivistă, cum este adeseori denu- 
mită în literatura de specialitate, reprezintă o etapă esenţială în istoria crimi- 
nologiei, nucleul gândirii criminologice. 

Această afirmaţie nu se bazează doar pe faptul că, în mod tradițional și 
oarecum formal, se recunoaște criminologiei statutul de știință abia începând 
cu cercetările pozitiviste. Avem în vedere, pe de-o parte, faptul că școala 
italiană a reușit să concentreze și să exprime în mod sintetic, pe baze știin- 
țifice, toate „căutările” anterioare și contemporane ei, în legătură cu feno- 
menul criminal. Pe de altă parte, gândirea pozitivistă reprezintă punctul de 
plecare al teoriilor etiologice moderne, care nu pot face abstracţie de 
realizările ei. 

Forța gândirii pozitiviste, privită în ansamblu, rezidă însă în faptul că 
principalii ei exponențţi: Lombroso, Garofalo și Ferri au oferit, fiecare în parte, 
un adevărat univers de explicaţii în legătură cu fenomenul criminal. 

Rezultă că abordarea pozitivismul italian presupune a marca rădăcinile 
acestuia, a trece în revistă ideile principalilor exponenți și, în final, a fixa 
unele puncte comune care au constituit ulterior rampa de lansare a teoriilor 
moderne. 


Plan 


144. Prezentul capitol va cuprinde așadar următoarele secțiuni: 
Sectiunea 1. Premisele pozitivismului italian. 

Secţiunea 2. C. Lombroso — teoria anormalităţii biologice. 
Secţiunea 3. R. Garofalo — teoria anormalității morale. 
Secţiunea 4. E. Ferri — teoria anormalităţii bio-psiho-sociale. 
Secţiunea 5. Caracteristicile pozitivismului italian. 

Secțiunea |. Premisele pozitivismului italian 


145. 1) O primă împrejurare ce a favorizat apariția pozitivismului o 
reprezintă semi-eșecul școlii clasice a dreptului penal, respectiv neputința 
acesteia de a propune soluții valabile, pentru limitarea fenomenului criminal. 

În acest context, gândirea pozitivistă apare ca o continuare, dar și ca o 
replică la scoala clasică. Raporturile dintre cele două orientări sunt foarte 
exact sintetizate de E. Ferri în partea introductivă a Sociologiei criminale. 

Potrivit opiniei lui Ferri, școala clasică și-a propus și a obținut, în planul 
practic, o diminuare a pedepselor, iar în planul teoretic, studiul abstract al 
crimei, considerată ca o entitate juridică. La rândul ei, școala pozitivistă și-a 
propus, în plan practic, diminuarea delictelor (aflate în continuă creștere), iar, 
în plan teoretic, tocmai pentru a putea atinge obiectivul practic, si-a propus 
„studierea completă a delictului, nu ca abstracţie juridică, ci ca acțiune 
umană, ca fapt natural și social; în consecință, ea întreprinde studierea nu 
numai a delictului în sine, ca raport juridic, dar, de asemenea și înainte de 
toate, a aceluia care comite acest delict, adică delincventur”?. 

146. 2) A doua premisă importantă a reprezentat-o dezvoltarea cercetării 
științifice în general și, în particular, aplicarea metodei inducției pozitive, o 
caracteristică pentru secolul al XIX-lea. Ferri remarca, de altfel, că școala 
pozitivistă reprezintă, după cum și numele o arată, „una din aplicaţiile atât de 
numeroase și fecunde ale metodei pozitive în studiul faptelor sociale”?. 

În aceeași ordine de idei, se cuvine a aminti și influența considerabilă pe 
care doctrina evoluționistă a exercitat-o asupra ideilor pozitiviștilor italieni. 
Rezultatele cercetărilor științifice întreprinse de Charles Darwin (1809-1882) 
și opera fundamentală a acestuia: „Despre originea speciilor pe calea 
selecției naturale” (1859) au fost cunoscute și valorificate de Lombroso, 
Garofalo și Ferri. 

O menţiune particulară trebuie făcută în legătură cu unele cercetări în 
domeniul frenologiei și psihiatriei, realizate în prima jumătate a secolului al 
XIX-lea. Ne referim în primul rând la studiile realizate de Gall și respectiv 
Morel, care au influențat în mod direct și decisiv cercetările lui Lombroso, dar 
și pe cele ale celorlalți reprezentanți ai pozitivismului. 


' E. Ferri, op. cit., p. 20. 
2 Idem. 

147. Franz Joseph Gall (1758-1828) a studiat medicina la Strasbourg și 
Viena, fiind preocupat în principal de problemele legate de anatomia creierului. 

Între anii 1810-1819 apar cele patru volume ale celei mai importante 
dintre lucrările sale: „Anatomia și fiziologia sistemului nervos în general și a 
creierului în particular”. 

Gall formulează o teorie a tendințelor umane potrivit căreia comportamen- 
tul omului este reglat prin „jocul” unor tendinţe (sau facultăţi) care își găsesc 
fiecare „condiția materială de posibilitate” într-o porţiune a cortexului. Porţi- 
unea este proeminentă dacă tendința este dezvoltată și, respectiv, atrofică 
dacă tendinţa este redusă, rezultând o adevărată „cartografie corticală”. 

Admiţând că oasele boltei craniene se mulează deasupra cortexului, în 
aşa fel încât, acolo unde cortexul este dezvoltat se constituie o proeminență 
osoasă, iar acolo unde cortexul este atrofic se formează o adâncitură, rezultă 
că printr-o simplă palpare exterioară a craniului se poate observa gradul de 
dezvoltare al fiecărei tendințe; această tehnică a fost denumită de Gall: 
„cranioscopie”!. 

Potrivit afirmațiilor lui Gall ar exista, în principiu, trei zone care ar putea 
interesa fenomenul criminal și care ar putea fi sondate printr-o „cranioscopie 
abilă”: 

- Prima se situează în spatele canalului auditiv extern și corespunde 
instinctului de apărare; cea de-a doua se plasează deasupra canalului 
auditiv și ar corespunde unor tendințe spre omor; a treia se situează în par- 
tea mijlocie a arcului frontal, la nivelul arcadei sprâncenoase și corespunde 
instinctului de proprietate și tendinței spre furt.. Potrivit acestor constatări, 
Gall credea că prin cranioscopie s-ar putea aduce un ajutor substanțial 
bunului mers al justiției penale, fără însă a i se substitui?. 

Gall are meritul de a fi fost primul susținător al ideii de „localizare”, idee 
care a fost reluată ulterior de numeroși savanţi, dând naștere unor polemici 
aprinse. În detaliu însă teoria sa este eronată: 

„Astăzi, datorită în principal unor studii detaliate ale cortexului maimuţei 
macac şi unor date asupra creierului uman, știm că localizarea există până la 
un anumit punct. În același timp, deoarece marea majoritate a activităților 
mentale cer ca numeroase zone corticale să lucreze în colaborare, ideea de 


' G. Lanteri-Laura, Phrânologie et criminologie au debut du XIX-eme siecle. 
Les idees de F. J. Gall, în Histoire de la criminologie frangaise, op. cit., p. 23. 
2 Idem, p. 25. 

localizare nu poate fi sistematizată și împinsă până la ultimele ei 
consecințe”!. 

148. Benedict August Morel (1809-1873), de formaţie medic psihiatru, și-a 
desfășurat activitatea într-un azil public, unde a efectuat numeroase 
cercetări, concretizate într-o vastă lucrare: „Tratat privind degenerescenţele 
fizice, intelectuale și morale ale speciei umane” (1857). 

Morel concepe degenerescenţa ca pe o maladie ereditară, maladie ce are 
drept efect o deviere a individului de la tipul normal. El tratează, de 
asemenea, pe larg, problema nebuniei morale (,folie morale”), termen pe 
care îl preia de la un autor englez, James Cowles Prichard (1786-1848), care 
publicase în 1842 o lucrare intitulată: „Despre diferitele forme ale bolii în 
relație cu jurisprudența” (On the Different Forms of Insanity in relation to 
Jurisprudence) unde folosea termenul „moral insanity”2. Morel abordează 
problema nebuniei morale prin prisma interesului său particular pentru 
medicina legală. El propune asocierea „nebunilor morali” la marea categorie 
a „nebuniilor” ereditare, pe care el o stabilise. 

În sfârșit, Morel face o clasificare a maladiilor mentale, arătând care sunt 
cele predispuse la crimă. 

149. 3) Cea de-a treia premisă generală a pozitivismului este repre- 
zentată de explicaţiile anterioare ori contemporane cu privire la fenomenul 
criminal, grupate în Școlile criminologice: cartografică, lyoneză etc. (a se 
vedea supra 129). 

Explicaţiile formulate în cuprinsul școlilor amintite au constituit puncte de 
reper importante pentru cercetătorii italieni. Aceştia au cunoscut și valorificat 
toate celelalte constatări referitoare la fenomenul criminal, fie preluând unele 
aspecte, fie criticându-le pe altele. 

Polemica dintre Lacassagne ori Tarde, pe de-o parte, și Lombroso ori 
Ferri, de cealaltă parte, spre exemplu, nu a putut avea decât un rol cons- 
tructiv în evoluţia ideilor despre fenomenul criminal. 


1 Fr. Crick, L'Hypotese Stupefiante - A la recherche scientifique de /âme, 
Ed. Plon, 1994, p. 125. 

2 J.-C. Cofin, La Folie Morale — figure pathologique et entit& miracle des hypo- 
theses psyichiatriques au XIX-eme siecle, în „Histoire ...”, op. cit., p. 91. 

% dem, p. 95. 

secțiunea a II-a. Cesare Lombroso (1835-1909). 
Teoria anormalităţii biologice 


150. Lombroso s-a născut la 6 noiembrie 1835 la Viena, într-o familie 
israelită relativ numeroasă, el fiind cel de-al șaselea copil. Și-a efectuat 
studiile la facultățile din Padova, Viena și Pavia, iar din anul 1859 a început 
să lucreze ca medic militar. 

În anul 1864 i se încredințează cursul de psihiatrie la Universitatea din 
Pavia şi devine, în același timp, director al unui azil de alienați. 

În anul 1876 ocupă postul de profesor de medicină legală la Torino. În 
același an publică o mică lucrare, „L'Uomo delinquente” (“Omul criminal”), 
care în scurt timp îl face celebru!. 

În decursul anilor, Lombroso a adus importante completări studiului inițial, 
care se transformă în cele din urmă într-o lucrare de proporţii. Aceasta a fost 
republicată în numeroase ediții și tradusă în toate limbile de circulaţie 
mondială. 

Pe lângă „Omul criminal”, operă care l-a consacrat, Lombroso a mai 
publicat numeroase alte studii și lucrări importante, cum ar fi: „Antropologia 
criminală și recentele ei progrese” sau „Omul de geniu”. C. Lombroso a avut 
o contribuție substanțială la extinderea cercetărilor criminologice și la 
formarea criminologiei ca știință. Sub influența ideilor sale are loc, în anul 
1885 la Roma, primul Congres Internaţional de Antropologie criminală, ce a 
fost considerat drept actul de identitate al științei criminologice. Lombroso a 
murit la 18 octombrie 1909, după ce cunoscuse, atât triumful, cât și gloria, 
opera sa fiind pe rând admirată și contestată, încă din timpul vieții sale. 

Premisele apariției operei lombrosiene coincid cu cele ale pozitivismului 
în general. Ca surse directe de inspiraţie se citează de obicei: „Tratatul de 
fizionomie” al lui Della Porta, publicat în anul 1640, unde se subliniază 
existența unor raporturi între caracterul individului și fizionomia acestuia; 
studiile de frenologie ale lui Gall și cele de psihiatrie ale lui Morel (a se vedea 
supra 147 și 148). 


'J. Pinatel, Tratat, op. cit., p. 173. 

151. Opera lui Lombroso a fost prezentată de multe ori superficial, uneori 
chiar tendenţios, caricatural. Aceste prezentări deformate s-au datorat atât 
relei-credințe, cât și ignoranței unor autori care „s-au pretins calificați să-l 
judece pe Lombroso fără a-i citi opera”!. 

Dincolo de interpretările tendenţioase ori superficiale, au existat și opinii 
avizate care, însă, au prezentat incomplet gândirea lombrosiană, reducând-o 
la formule de genul: „Teoria omului crimina!”, „Teoria criminalului născut”, 
„Teoria atavismului crimina!”, etc., ceea ce corespunde doar fazei de debut a 
cercetărilor savantului italian. 

În realitate, concepțiile lui Lombroso au evoluat o dată cu rezultatele 
cercetărilor sale. 

Vom încerca să retrasăm, în linii generale această evoluţie, în speranța 
redării unei imagini cât mai corecte asupra gândirii lombrosiene, deși este 
evident că opera lui Lombroso este atât de vastă și complexă, încât orice 
încercare de sistematizare este inevitabil incompletă. 

152. La originea cercetărilor lombrosiene a stat descoperirea, la craniul 
unui criminal, în zona occipitală medie, a unei adâncituri (fosetă) accentuate, 
trăsătură ce se regăsea la unele cranii primitive. Această descoperire i-a 
sugerat lui Lombroso ipoteza atavismului (adică oprirea în dezvoltare pe 
lanţul filogenetic). 

Pentru verificarea acestei ipoteze, Lombroso a efectuat numeroase cerce- 
tări, ajungând la studierea a 393 de cranii, după cum afirmă în primul volum 
al „Omului crimina!2. 

Recurgând la un sistem complex și riguros de măsurători, Lombroso a 
reușit să distingă unele trăsături craniene ce se regăseau într-o proporție spo- 
rită la infractori, așa zisele stigmate ale omului criminal: sinusurile frontale 


"ML. Lavastine și V.V. Stanciu, op. cit., p. 120. 

2 A se vedea C. Lombroso, L'homme criminel (deuxieme edition frangaise, 
traduite sur la cinquieme edition italienne), Ed. Felix Alcan, Paris, 1895, vol. |, partea 
a II-a, capitolul |, „Examenul a 383 de cranii de criminali”. După cum rezultă din 
explicaţiile la titlul capitolului, C. Lombroso se referă atât la cranii studiate de el 
personal, cât și la rezultatele obținute de alţi cercetători în studiul unor cranii. 

foarte pronunțate, pomeții și fălcile voluminoase, orbitele mari și depărtate, 
asimetria feței și a deschiderilor nazale, apendice lemurian al fălcilor!. 

Concluziile cu privire la stigmatele craniene, și în special la foseta occi- 
pitală, au fost confirmate în epocă de cercetările altor antropologi, pe cranii 
de nebuni și antropomorfe?. Urmărind ideea atavismului, Lombroso a studiat 
organismele inferioare, omul sălbatic și copilul (în care vedea un mic pri- 
mitiv). El a cercetat, de asemenea, unele anomalii ale creierului, ale sche- 
letului și ale unor organe interne (inimă, ficat). 

Extinzând cercetările la criminali în viață, Lombroso îi studiază atât din 
punct de vedere anatomic, cât și fiziologic. O constatare interesantă pe care 
o face este în legătură cu lipsa durerii (analgezia), care îl apropie și ea pe 
criminal de omul sălbatic. Un lucru mai puțin amintit în doctrină este faptul că 
Lombroso a efectuat nu numai studii anatomo-fiziologice, dar s-a ocupat și 
de unele aspecte socio-culturale: tatuaj, jargon, alcoolism, credință și prac- 
tică religioasă?, literatura criminalilor etc. 

Din toate aceste cercetări întreprinse, Lombroso a reținut, în mod obiectiv, 
aspectele care îi confirmau caracterul atavic al criminalului. 

153. O a doua fază a studiilor lombrosiene se referă la unele malformații 
morfo-funcționale de natură degenerativă; cercetările s-au axat în special asupra 
componentei psihice. Lombroso se ocupă de „nebunia morală” care fusese 
tratată de Morel drept o maladie ereditară degenerativă (a se vedea supra 148). 

Bazându-se pe propriile studii, dar și pe cercetările unor psihiatri renumiţi 
în epocă, Lombroso stabilește existența unor analogii între „nebunul moral” 
și „criminalul născut”, mai cu seamă sub aspectul simțului moral“. 


1 C. Lombroso, L'anthropologie criminelle et ces recents progres (deuxieme 
edition, revue et augmentee avec 13 figures dans le texte), Ed. Felix Alcan, Paris, 
1891, p. 10. 

2 „Marselli (Archive de Psihiatrie 1890) tocmai a găsit această fosetă la 14 % din 
200 de nebuni. Studiind 70 de cranii de antropomorfe, el a găsit-o constant la 
semnopiteci și la cinomorfe; cu câteva absenţe la ilobate, aceasta lipsea aproape 
totdeauna la antropomorfele superioare: cimpanzeu 0 din 3; gorilă 1 din 3, urangutan 
1 din 30, ceea ce confirmă importanța atavistică a acestei fosete”. C. Lombroso, 
L'antropologie criminelle..., op. cit., p. 43. 

3 „„.. mulţi criminali își construiesc o religie senzuală și adaptabilă, totdeauna în 
avantajul lor, care face din Dumnezeu al păcii și al justiției o specie de tutore 
binevoitor, un complice al acţiunilor lor criminale”. C. Lombroso, L'homme criminel, 
vol. |, op. cit., p. 439. 

* A se vedea C. Lombroso, L'homme criminel, op. cit., vol. II, p. 28. 

Examinarea „criminalului nebun” scoate și ea la iveală existența acelorași 
stigmate ca în cazul „omului criminal”, stigmate ce sunt explicate de această 
dată pe baza degenerescenţei” . 

154. În sfârşit, într-o ultimă etapă, Lombroso se concentrează asupra 
studierii epilepsiei, pe care o consideră, alături de atavism, un factor - cheie 
în etiologia criminală?. Mai mult, el vede în epilepsie o punte de legătură între 
omul criminal, criminalul nebun și nebunul moral, considerând epilepsia atât 
drept „una din psihozele cele mai atavice*, cât și „nucleul tuturor dege- 
nerescențelori. 

155. După cum rezultă din cele de mai sus și așa cum preciza B. di Tullio 
într-una din puţinele sistematizări convenabile, teoria lombrosiană parcurge 
trei faze: 

1) natura atavică a criminalului; concluzia se bazează pe existenţa fosetei 
occipitale și a altor stigmate (ceea ce a creat doctrina criminalului născut); 

2) raportul între degenerescentă și criminalitate, constatarea ia în calcul 
numeroasele anomalii morfologice și funcţionale de natură degenerativă, ce 
au fost sesizate în cursul cercetărilor efectuate pe criminali; 

3) criminalitatea ca formă a epilepsiei, ipoteza se întemeiază pe supoziţia 
că, în cazul anumitor persoane, convulsiile sunt înlocuite prin impulsuri vio- 
lente și irezistibile spre crimă (aspect rezultat din ultimele cercetări efectuate 
de Lombroso asupra criminalilor). 

Cum însă pentru Lombroso caracterele degenerative se regăsesc, fie în 
trăsăturile atavice, fie în cele epileptice, etiologia criminală se poate rezuma 
la aceste din urmă două trăsături. 

Astfel, se poate conchide că în teoria lombrosiană fenomenul criminal 
este determinat de o anormalitate biologică bazată pe atavism organic și 
psihic și pe o patologie epileptică. 


' Idem, p. 256. 

2 „Criminalitatea este deci un fenomen atavistic care este provocat de cauze mor- 
bide, a căror manifestare fundamentală este epilepsia. Este foarte adevărat, crimi- 
nalitatea poate fi provocată și de alte maladii (isterie, alcoolism, paralizie, vesanie, 
frenastenie etc.), dar epilepsia este aceea care îi dă, prin frecvența răului, prin 
gravitatea sa, baza cea mai întinsă. Ubi major adest minor cessat”. C. Lombroso 
L'homme criminel, op. cit., vol. II, p. 120. 

% dem, p. 117. 

+ dem, p. 256. 

5 A se vedea, în acest sens, B. di Tullio, op. cit., p. 31-32. 

156. Fireste că „omul criminal”, în sensul de tip universal valabil, nu există. 
Însuși Lombroso excludea această idee!. Este adevărat, de asemenea, că 
teoria lombrosiană cu privire la etiologia crimei nu poate constitui o explicaţie 
cu caracter general valabil. 

Importanța operei lombrosiene depășește însă problema unui tip ori a 
unei teorii. 

După cum s-a remarcat pe bună dreptate în doctrină, „el a fost primul care 
a făcut ca studiul criminalului să treacă de la faza metafizică la studiul 
științific. EI s-a aplecat cu răbdare și geniu asupra realităţii”?. 

Cercetările lombrosiene au constituit punctul de plecare al unor nume- 
roase investigații științifice cu privire la fenomenul criminal. Atât explicaţiile 
de natură biologică, venite ca o „reacţie prin simpatie”, cât și explicaţiile de 
natură socio-morală, apărute ca o „reacţie contrară”, datorează foarte mult 
„provocării lombrosiene”. 

Analiza minuțioasă a trăsăturilor criminalului face din Lombroso un pre- 
cursor al biotipologiei?. 

Pe de altă parte, dincolo de imaginea emblematică, dar incompletă a 
„omului criminal”, opera lombosiană conţine constatări deosebit de utile și 
încă actuale, cum ar fi, spre exemplu, cele referitoare la infractorii bolnavi 
mintal?. 


'C. Lombroso, L'anthropologie criminelle..., op. cit., p. 12. 

2 ML. Levastine și V.V. Stanciu, op.cit, p.7. 

3 „Trebuie să-l considerăm pe Lombroso nu numai ca fondator al Antropologiei 
criminale, dar, de asemenea, ca precursor al biotipologiei. În fapt, el a confirmat, cu 
un lux de detalii și cu o documentare savantă, intuiţia lui Goethe: „Was ist ihnem ist 
aussen” (ceea ce este înăuntru este în afară), deci unitatea caracterelor fizice și 
psihice”. ML. Levastine și V.V. Stanciu, op. cit., p. 121. 

+ „Trebuie să amintim extrema actualitate a numeroaselor aspecte ale gândirii lui 
Lombroso referitor la atitudinea societăţii față de delincvenţii anormali pentru care 
închisoarea este o injustiţie, iar libertatea un pericol, și de care ne ocupăm rău, prin 
măsuri insuficiente, care violează, în același timp, morala și securitatea”. G. Canepa 
Perspectives de contradiction et d'innovation dans la pensee de Cesare Lombroso, 
în R.S.C./D.P.C. nr. 2/1977 p. 551 (autorul articolului îl citează la rândul său pe 
L. Ferrio, Antologia lombrosiana, Ed. Pavese, Paris, 1962). 

157. În sfârșit, contribuţia fundamentală a lui C. Lombroso la dezvoltarea 
gândirii criminologice constă în negarea ideii de liber arbitru și, implicit, a 
celei de răspundere morală, ca temei al represiunii. 

Paradoxal, creatorul „omului criminal!” a fost în realitate creatorul „crimina- 
lului OM” o ființă neputincioasă în fața unui „destin biologic” ostil. 

În cuvântul rostit la cel de-al Vl-lea Congres de Antropologie criminală 
(1906), Lombroso cuprinde în câteva propoziţii, formulate cu modestie și 
simplitate, ideea esenţială a întregii sale opere, respectiv existența unui 
determinism biologic la originea crimei: „Vechiul proverb: „Nu este nimic nou 
sub soare” se potrivește foarte bine antropologiei criminale, căci concluziile 
ei cele mai importante, chiar acelea care par cele mai paradoxale, au fost 
ghicite cu multe secole în urmă de către savanţi; ele se aflau pe buzele 
oamenilor. Noi stim că încă din timpurile vechi se remarcase că oamenii 
vicioși sau criminalii au riduri anormale, asimetria chipului și corpului, 
stângăcie, strabism. Și nu fără emoție, putem citi în Hamlet: „Există unii 
oameni care poartă încă de la naștere câteva triste stigmate de care nu sunt 
responsabili, deoarece nu au avut alegerea propriei origini”. 

În pofida criticilor numeroase ce i-au fost aduse, C. Lombroso reprezintă o 
figură marcantă a gândirii criminologice. Opera lui a influenţat în așa măsură 
criminologia, încât se poate afirma pe bună dreptate că: ,... până și erorile 
sale au fost fecunde prin reacțiile, discursurile și investigaţiile noi pe care le- 
au antrenat”?. 


secțiunea a III-a. Raffaele Garofalo (1851-1934). 
Teoria anormalității morale 


158. Baronul R. Garofalo a fost magistrat de carieră, îndeplinind funcţia 
de Președinte de Cameră la Curtea de Apel din Neapole. 

Principala lucrare a lui Garofalo, „Criminologie”, a fost publicată pentru 
prima dată în anul 1885. Ulterior, lucrarea a fost revizuită și completată, fiind 


1 C. Lombroso, Discours d'ouverture du VI-e congres d'anthropologie criminelle, 
1906, în A.J.C., 2-eme sem./1967, p. 557. 

2 M. Ancel, Le centenaire de Puomo dilinquente (Expozeu introductiv), în 
R.S.C./D.P.C. nr. 1/1977, p. 288. 

publicată, succesiv, în mai multe ediţii, și tradusă în diferite limbi: franceză, 
engleză, spaniolă, turcă etc. 

Istoria criminologiei reține numele lui Garofalo în special datorită titlului pe 
care acesta l-a ales pentru lucrarea sa și care ulterior a înlocuit denumirea 
de antropologie criminală!. Dar Criminologia datorează lui Garofalo mai mult 
decât propria denumire. 

În lucrarea sa fundamentală, Garofalo face o evaluare competentă a 
numeroaselor cercetări efectuate în epocă și reușește să formuleze o teorie 
proprie, coerentă, cu privire la fenomenul criminal. 


$ 3. ]. Teoria anormalității morale 


159. Întreaga construcţie teoretică elaborată de Garofalo se întemeiază 
pe noțiunea de delict natural. 

Deși magistrat, Garofalo pornește de la premisa că noțiunea de crimă 
trebuie privită din punct de vedere sociologic, și nu juridic. Pentru a stabili 
noțiunea de crimă în sens sociologic, este necesară realizarea distincției 
între delictele naturale și delictele convenționale. Delictele convenţionale 
sunt creaţii ale legiuitorului, au un caracter conjunctural și, deci, sunt varia- 
bile în timp și spaţiu, ceea ce generează, de altfel, relativitatea legii penale. 
În opoziție, delictele naturale se caracterizează prin constanţă, prin invaria- 
bilitate în timp si spațiu. Noţiunea de crimă, în sens sociologic, ar trebui să 
includă, potrivit opiniei lui Garofalo, doar categoria delictelor naturale. Pentru 
identificarea delictului natural, „... trebuie abandonată analiza acțiunilor și 
întreprinsă aceea a sentimentelor. Crima este în fapt, întotdeauna, o acțiune 
dăunătoare care, în același timp, rănește acele sentimente pe care le numim 
simțul moral al unei colectivități umane”?. 

Garofalo consideră că singurele sentimente care au importanță pentru 
morala socială și, în același timp, sunt utile analizei pe care o întreprinde, 


' Problema priorităţii în utilizarea noțiunii de criminologie a fost pe larg dezbătută 
în doctrină, existând păreri contradictorii. 

Primul care a utilizat denumirea criminologie în sensul contemporan este totuși 
Garofalo și nu Topinard, cum în mod greșit se reține de către anumiţi autori. Se pare 
că Paul Topinard a propus în anul 1887 (deci oricum după Garofalo) termenul de 
„Criminalogie”, format potrivit „unei false analogii cu cuvântul criminalitate şi eronat 
din punct de vedere etimologic”. A.P. Pires, La criminologie d'hier et d'aujoura'hui, 
„Histoire des savoirs..., op. cit., p. 52”. 

2 R. Garofalo, Criminologie, op. cit., p. 6. 

sunt sentimentele altruiste, „adică cele care au ca obiect direct interesul 
altora, cu toate că, indirect, aceasta se poate întoarce în avantajul nostru”!. 

În categoria sentimentelor altruiste există două constante, pe care le 
regăsim sub diferite grade de dezvoltare la toate popoarele și la toate clasele 
aceluiași popor: mila și probitatea (cinstea). 

Pe baza celor două sentimente considerate de Garofalo drept fundamen- 
tale: mila și probitatea, se poate realiza identificarea delictelor naturale. 

Astfel, Garofalo concluzionează că „elementul de imoralitate necesar 
pentru ca un act dăunător să fie considerat drept criminal de către opinia 
publică, este vătămarea acelei părți a simțului moral care constă în senti- 
mente altruiste fundamentale, mila și probitatea. Trebuie însă, în plus, ca 
vătămarea să nu atingă partea superioară și cea mai delicată a acestor 
sentimente, ci măsura medie în care acestea sunt posedate de către o co- 
munitate, și care este indispensabilă pentru adaptarea individului la socie- 
tate. Aceasta este ceea ce vom denumi crimă sau delict natural'?. 

Ideea potrivit căreia crima este un act în același timp dăunător și imoral 
nu era nouă. Garofalo demonstrează însă, după cum s-a putut observa, că 
nu poate fi socotită crimă decât „o specie determinată de imoralitate”. 

160. Plecând de la înțelegerea crimei ca delict natural, în sensul mai sus 
precizat, Garofalo își propune identificarea tipului criminal, respectiv a indi- 
vidului „capabi!” să comită un astfel de delict. Pentru aceasta el recurge la o 
evaluare obiectivă a rezultatelor cercetărilor întreprinse de Lombroso și dis- 
cipolii săi, luând în același timp în consideraţie și criticile formulate la adresa 
acestora. 

Pe baza acestei evaluări, Garofalo admite ideea că „delincvenţii sunt ființe 
aparte”. El constată totodată că „din punct de vedere antropologic tipul 
criminal este foarte departe de a fi conturat” și își exprimă scepticismul în 
legătură cu posibilitatea ca cercetări viitoare să poată clarifica acest lucru. 

Pe de altă parte, Garofalo consideră că toate cercetările efectuate duc la 
concluzia că diferența, anormalitatea criminalului, trebuie căutată în zona 
simțului moral, ceea ce se înscrie în logica delictului natural pe care el a 
propus-o: „Criminalul este un anormal pentru că diferă de majoritatea con- 
temporanilor şi concetățenilor săi prin lipsa anumitor sentimente și a 


' /dem, p. 20. 
2 Jdem, p. 36. 

anumitor dezgusturi, această lipsă fiind asociată unui temperament special 
sau unei absenţe a energiei morale”. 

Problema care se pune este de a ști dacă această anomalie de ordin 
moral are sau nu, întotdeauna, un substrat organic, fiziologic. Garofalo apre- 
cia că, la epoca respectivă, știința nu era capabilă să ofere un răspuns cert 
la problema enunțată. 

Neputința de a oferi o explicaţie nu înlătură însă caracterul obiectiv al 
constatării și, pentru Garofalo, „criminalul tipic este un monstru în plan moral, 
având unele caracteristici comune cu sălbaticii, iar alte caracteristici îl decad 
chiar dedesubtul umanităţii”; este acela căruia „fi lipsește total altruismul" . 

Formulându-și în acest fel propria teorie cu privire la tipul criminal, 
Garofalo evită să-i dea acestuia un caracter absolut: „Nu este mai puțin 
adevărat că este imposibil să tragem o linie care să separe în mod distinct 
lumea criminală de cea a oamenilor onești, pentru că există ca peste tot în 
natură grade și nuanțe. 

Admitem deci o zonă intermediară între delincvenţi și oamenii normali și 
introducem aici ofensele mai puțin grave aduse sentimentului de milă, toate 
acelea care nu pot fi atribuite unei cruzimi instinctive, ci mai curând durității, 
care derivă în principal din lipsa de educaţie sau de reținere convențională”?. 

În același fel, în cazul delictelor rezultate din lipsa sentimentului de 
probitate, un rol preponderent îl pot avea lipsa de educaţie ori alte influențe 
ale mediului (iar nu ereditatea) ceea ce duce la existența aceleaşi zone 
intermediare între delincvenţi și oameni normali. 

În cadrul tipului criminal general conceput, Garofalo stabilește urmă- 
toarele categorii: 1) asasini; 2) violenţi; 3) necinstiți și 4) cinici. Explicațiile 
care însoțesc fiecare din aceste categorii, precum și cele privind delimitările 
între ele sunt insuficiente. Din această cauză, valoarea științifică a clasificării 
este minimă. Astfel, din construcţia elaborată de Garofalo se conturează 
doar tipul general al infractorului, anormalul moral, lipsit de altruism, 
caracterizat în primul rând prin indiferență afectivă 

Putem să tragem concluzia că, în conceptia lui Garofalo, fenomenul 
criminal este expresia unei anormalități morale. 


' /dem, p. 120. 
2 dem, p. 132. 


104 Criminologia etiologică. Principalele teorii cauzale 
$ 3.2. Importanța operei lui Sarofalo 


161. Teoria anormalităţii morale nu poate constitui nici ea, firește, o 
explicaţie general valabilă. O serie de teorii moderne cu privire la fenomenul 
criminal au reluat însă ideea, integrând-o într-un cadru explicativ mai larg; în 
tipologizările contemporane, indiferența afectivă este o trăsătură a perso- 
nalităţii criminale reținută frecvent. 

Dincolo de încercarea de tipologizare a infractorului, în opera lui Garofalo 
găsim aspecte interesante în legătură cu influențele socio-economice asupra 
criminalității. 

Pe baza datelor statistice existente în epocă, Garofalo constată că in- 
strucția școlară nu are un efect direct benefic asupra fenomenului criminal. 
Scăderea numărului de analfabeți nu duce, așa cum se credea la vremea 
respectivă, la scăderea numărului de infracţiuni, ci la creșterea numărului de 
infractori alfabetizaţi!. 

În ce priveşte religia, Garofalo susţine că aceasta ar putea avea efecte 
benefice, dar numai în cazul în care perceptele morale sunt receptate în 
copilărie. 

Referitor la factorii economici, se demonstrează că aceștia nu reprezintă 
nici ei adevărata cauză a criminalităţii, iar Garofalo „reduce la absurd” teoriile 
socialiste contemporane (a se vedea supra 136). 

162. Contribuţia cea mai importantă a lui Garofalo la dezvoltarea gândirii 
criminologice constă în introducerea noțiunii de tembilitate sau periculozitate 
a infractorului. După cum s-a reținut în doctrină: „... primul om de stiință care 
a sugerat formula ce trebuie să servească unificării sistematice a cercetărilor 
antropologice, psihologice și sociologice efectuate relativ la delincvenţi este 
R. Garofalo. Acesta, în fapt, încă din 1877, a enunțat principiul după care, 
„baza și criteriul de proporționalizare a pedepsei, trebuie să fie cel al 
periculozităţii criminale'2. 

Pe lângă crearea noțiunii de periculozitate, Garofalo deţine prioritatea și 
în sublinierea necesităţii efectuării de anchete sociale cu privire la infractor. 


! „lată deci că biata armă a alfabetului, despre care se spera că va face minuni, 
este sfărâmată de statistică; ideea că pentru fiecare școală deschisă se va închide o 
pușcărie, nu este mai mult decât o absurditate”. R. Garofalo, op. cit., p. 150. 

2 F. Grispigni, Introduction de politique criminelle au probleme de I'etat 
dangereux, în Le probleme de Istat dangereux, deuxieme Cours International de 
Criminologie, Ed. Maison de '/UNESCO, Paris, sept. 1954, p. 57. 

Datorită acestor contribuții Garofalo, este considerat un „pionier al crimino- 
logiei clinice”!. 


secțiunea a IV-a. Enrico Ferri (1856-1929). 
Teoria anormalității bio-psiho-sociale 


163. Remarcabila personalitate a lui E. Ferri a influențat gândirea juridică, 
sociologică și criminologică a începutului de secol XX. 

După efectuarea studiilor juridice la Universitatea din Bologna, Ferri a 
desfășurat o activitate profesională densă, fiind profesor universitar (la 
Roma, Torino, Bruxel), avocat și om politic (membru în Parlamentul italian). 

Spirit enciclopedic și dotat cu o mare capacitate de muncă, pe lângă 
activitatea practică, Ferri a avut o bogată activitate științifică, fiind autorul a 
numeroase tratate, cursuri universitare, monografii, studii științifice etc. 

Principala sa lucrare ce interesează domeniul criminologiei, a apărut 
pentru prima dată în anul 1881, sub denumirea „Noile orizonturi ale dreptului 
pena!” și a fost republicată ulterior, cu titlul: „Sociologie criminală”. În cuprin- 
sul acestei lucrări, Ferri evaluează în mod critic toate rezultatele cercetărilor 
criminologice anterioare și formulează o teorie proprie a delictului, o teorie 
multifactorială. 

Reluând într-un tablou sintetic explicaţiile contemporane cu privire la 
originea delictului, Ferri constată că acesta a fost considerat un fenomen de: 

- normalitate (fie biologică, fie socială); 

- anormalitate biologică, prin: atavism; patologie; degenerescență; defici- 
ență de nutriție a sistemului nervos central; deficiență de dezvoltare a 
centrilor inhibitori; anomalie morală; 

- anormalitate socială prin: influențe economice; inadaptare juridică; in- 
fluențe sociale complexe. 

În opinia lui Ferri, explicaţiile ce privesc delictul ca fenomen normal sunt 
total inexacte, iar celelalte reprezintă doar „adevăruri parțiale”, deoarece, în 
realitate, delictul reprezintă un fenomen de anormalitate biologico-socială. 


1 A se vedea, în acest sens, J. Pinatel, Tratat, op. cit., p. 396. 

Deși, în rubrica pe care şi-o rezervă în tabloul sus-amintit, Ferri utilizează 
formula anormalitate biologico-socială, el ia în considerare și factorul psihic 
(pe care îl include în sfera biologicului). 

Astfel, după evaluarea critică a celorlalte explicaţii, Ferri conchide că 
delictul este întotdeauna o rezultantă ce include: „atât anormalitatea spe- 
cială, permanentă sau tranzitorie, congenitală sau dobândită, a constituției 
organice sau psihice, cât și circumstanțe exterioare, fizice și sociale, care 
concură într-un anumit timp și loc date, la determinarea acțiunii unui anumit 
om”!. 

Luarea în considerare și a componentei psihice rezultă, după cum se va 
observa, și din ciasificarea pe care Ferri o reţine în legătură cu factorii 
criminogeni. În aceste împrejurări explicaţiile formulate de E. Ferri în legătură 
cu etiologia fenomenului criminal, pot fi sintetizate în formula: „Teoria 
anormalității bio-psiho-sociale”. 


$ 4.1. Teoria anormalității bio-psiho-sociale 


164. În construirea teoriei sale, Ferri pleacă de la o clasificare a crimi- 
nalului, în cinci categorii:2 

1) criminalii nebuni; 
2) criminalii născuţi; 
3) criminalii obișnuiți sau din obișnuință dobândită; 
4) criminalii de ocazie; 
5) criminalii din pasiune. 

1) În această categorie intră, în primul rând, toate cazurile patologice, 
respectiv diversele maladii mentale (idiotism, diferitele manii, epilepsia etc.). 

O varietate aparte în cadrul acestei categorii o reprezintă „nebunul moral”, 
adică acea persoană lipsită de simţul moral (sau social, cum preferă Ferri să-l 
numească). Această varietate este greu de separat de cea a criminalului 
născut și face de fapt legătura între cele două categorii. 

2) Criminalii născuți sunt cei la care se regăsesc, de o manieră tranșantă, 
caracteristicile speciale (stigmatele) relevate de antropologia criminală (a se 
vedea Lombroso supra 152). 


1 E. Ferri, op. cit., p. 126. 
2 Idem, p. 151. 

Criminalul născut este rezultatul „tiraniei inexorabile a tendinţelor 
congenitale”!. 

Marea majoritate a recidivistilor este alcătuită din criminali născuți sau 
criminali din obișnuință. 

3) La această categorie se regăsesc mai puțin trăsăturile antropologice 
ale omului criminal. Criminalul din obișnuință se caracterizează prin slăbi- 
ciune morală, la care se adaugă stimuli ai „circumstanțelor și mediului co- 
rupt”; cel mai adesea începe cariera la o vârstă fragedă și comite infracțiuni 
contra proprietăţii, detenţia, în loc să-l amelioreze, îl degradează fizic și 
moral. 

4) În cadrul acestei categorii se regăsesc cei care „nu au primit de la 
natură o tendință activă spre delict”, dar care sunt împinși să comită fapte 
penale de unele condiţii legate de mediul fizic și social. Ferri admite totuși că 
„Și la criminalul de ocazie, o parte din cauzele care determină delictul aparțin 
ordinii antropologice, deoarece, fără dispozițiile particulare ale individului, 
impulsurile exterioare nu ar fi suficiente”?. 

5) Criminalii din pasiune reprezintă, de fapt, o varietate a criminalilor de 
ocazie. Ei sunt foarte rari în comparație cu celelalte categorii și comit, de 
cele mai multe ori, atentate contra persoanei, sunt indivizi a căror viață a fost 
fără pată până în momentul comiterii crimei; au un temperament sanguin sau 
nervos și o sensibilitate exagerată. 

Ferri admite că granițele între cele cinci categorii de criminali nu sunt 
foarte ferme, fiind vorba în realitate de ,... diferențe de grad și de modalitate, 
atât în privința caracteristicilor organice ori psihice, cât și în ce privește 
concursul mediului fizic și social?. 

Pe baza tipologiei criminale elaborate și ținând cont de unele date 
statistice, Ferri își pune problema grupării factorilor ce concură la producerea 
crimei, în categorii distincte. 

O parte din factorii pe care Ferri îi reține fuseseră menţionati anterior de alți 
autori (de exemplu Bentham), dar de o manieră „fragmentară și dezordonată”. 

165. Factorii criminogeni sunt grupaţi de către Ferri în trei categorii: 

1) factorii antropologici sau individuali ai delictului; 

2) factorii fizici sau cosmo-telurici ai delictului; 


' der, p. 157. 
2 dem, p. 168. 
% dem, p. 171. 

3) factorii sociali ai delictului. 

1) Factorii antropologici sunt divizați, la rândul lor, în trei subcategorii: 

a) constituția organică a individului (unde intră toate anomaliile organice 
ale craniului, creierului, viscerelor, activității reflexe etc.); 

b) constituția psihică a criminalului (unde sunt incluse anomaliile inteli- 
genţei și sentimentelor, mai ales ale simțului social — moral — (... ); 

c) caracteristicile personale ale criminalului (condiţiile biologice de rasă, 
vârstă, sex; condițiile biologico-sociale, cum ar fi: starea civilă, profesia, 
domiciliul ...); 

2) Factorii fizici sau cosmo-telurici cuprind toate cauzele aparținând 
mediului fizic precum: climat, natura solului, succesiunea zilelor și a nopților, 
anotimpurile, temperatura anuală, condițiile atmosferice, producţia agricolă. 

3) Factorii sociali rezultă din mediul social în care trăieste delincventul, 
precum: densitatea, nivelul (stadiul) opiniei publice și al religiei, structura 
familiei și a sistemului educațional, producția industrială, alcoolismul, organi- 
zarea economică și politică, cea a administraţiei publice, a justiţiei și a poliției 
judiciare, sistemul legislativ civil și penal". 

Rezultă că, în opinia lui E. Ferri, crima ca fenomen individual este deter- 
minată de o multitudine de factori concurenți de natură biologică, psihologică 
și socială?. 


$ 4,2. Contribuția lui Ferri Ia dezvoltarea gândirii criminologice 


166. Ferri este, așadar, primul om de știință care exprimă într-un mod 
foarte clar o viziune complexă asupra etiologiei crimei, elaborând o teorie 
multifactorială. Contribuţia sa la dezvoltarea gândirii criminologice trece însă 
dincolo de formularea teoriei amintite. 

De la studierea crimei ca fenomen individual, Ferri trece la analiza 
criminalității. Utilizând datele statistice, el observă că într-un mediu social 
dat, în condiții individuale și fizice date, se produce un număr determinat de 
infracţiuni (legea saturatiei criminale). În condiţii deosebite, legate de feno- 
mene economice, politice, etc., numărul infracțiunilor poate atinge un prag 
maxim (supra-saturaţia criminală). 


' Idemm, p. 205-206. 

2 Nu reținem în mod distinct factorii fizici, deoarece putem considera că aceștia 
acționează mijlocit, fie prin intermediul bio-psihicului (de exemplu: temperatura, 
condiţiile atmosferice), fie prin intermediul socialului (de exemplu producţia agricolă). 

În aceste condiţii, se impun două constatări importante: 

- nu există o regularitate mecanică a fenomenului criminal (și aici, Ferri 
combate opinia lui Quetelet); 

- pedepsele nu au eficiența care le este atribuită în general, deoarece 
„delictele cresc şi descresc în virtutea unui ansamblu de cauze diferite de 
aceste pedepse”. 

Concluzia pe care Ferri o degajă este că „trebuie să se recurgă la alte 
metode și alte mijloace decât pedepsele pentru apărarea societăţii”!, res- 
pectiv la echivalenți ai pedepselor (substitutivi penali - sau mijloace 
substituite pedepselor). 

167. Echivalenţii pedepselor reprezintă, în opinia lui Ferri, unele modificări 
în structurile politice, economice, admistrative etc., prin care individul să fie 
„ghidat neîncetat și de o manieră indirectă pe căi non-criminale” și îndepărtat 
de tendinţele naturale ori de ocaziile delictuale?. 

Trecând în revistă principalele modificări ce s-ar impune, Ferri elaborează 
un adevărat program de reformă socială: 

În plan economic, el preconizează liberul schimb, impozite și restricții 
indirecte în legătură cu fabricarea și vinderea alcoolului?, salarizarea cores- 
punzătoare a funcţionarilor publici, iluminatul nocturn etc. 

Din punct de vedere politic se pune accentul pe respectarea de către 
guvern a libertăţilor publice, (libertatea de opinie), a drepturilor individuale și 
sociale, descentralizarea politico-administrativă etc. 

În domeniul științific, Ferri preconizează folosirea unor tehnici moderne 
pentru investigare şi pentru protecţia cetățeanului (sisteme de alarmă, anti- 
furt, etc.). 

În plan civil şi administrativ, se urmăresc: facilitarea accesului Ia justiția 
civilă; simplificarea legislației comerciale; un sistem riguros și expeditiv de 
reparare a daunelor suferite de victimele delictelor, perfecționarea funcțio- 
nării notariatelor şi birourilor de stare civilă (s-ar evita fraudele și falsurile cu 
privire la identitate, bigamia etc.) efectuarea de verificări medicale mai 


1 E. Ferri, op. cit., p. 253. 

2 Jdem, p. 270. 

% E. Ferri face o analiză extrem de interesantă în legătură cu influenţele alco- 
olului şi alcoolismului asupra crimei și a criminalităţii, se folosesc date statistice con- 
cludente precum și raționamente bio-psiho-sociale referitoare la această problemă (a 
se vedea, în legătură cu aceasta, E. Ferri, op. cit., p. 274-284). 

riguroase în cazul bolnavilor psihic; crearea unor societăți de patronaj pentru 
condamnații eliberaţi și pentru infractorii minori etc. 

În privința educației, Ferri crede că sunt necesare: suprimarea unor spec- 
tacole ce instigă la cruzime; direcționarea experimentală a pedagogiei; 
salarizarea decentă a învăţătorilor; îngrijirea și educarea copiilor abandonați. 

Punerea în practică a măsurilor preconizate, ce constituie un „cod preven- 
tiv”, ar avea o eficiență mult mai mare, în opinia lui Ferri, decât codul penal. 

168. În sfârșit, una din contribuţiile cele mai importante în dezvoltarea 
gândirii criminologice este adusă de Ferri prin formularea teoriei pozitiviste a 
răspunderii penale. 

Ferri neagă ideea de „liber arbitru” pe care o consideră o „pură iluzie”. El 
critică atât concepția clasică a „liberului arbitru absolut”, cât și teoriile neo- 
clasice prin care se susținea existența unui „liber arbitru limitat”, relativ. 
Pentru combaterea ideii de „liber arbitru”, Ferri recurge la o demonstraţie în 
cel mai pur stil pozitivist apelând la argumente psihofiziologice, la rezultatele 
unor cercetări din domeniul biologiei, al antropologiei și al psihiatriei. Toate 
argumentele utilizate converg, în opinia lui Ferri, spre constatarea că: „omul 
acționează cum simte și nu cum gândește”. Pentru a fi mai convingător, Ferri 
citează o frază celebră a unui psihiatru francez: „eu vreau constată o situație, 
dar nu o creează”!. 

Negând „liberul arbitru”, se neagă implicit răspunderea morală, punându- 
se în discuţie temeiul răspunderii penale: „Dar atunci, dacă omul comite 
fapte rele nu prin libera alegere a voinței sale, ci prin tirania fatală a orga- 
nismului său anormal și a mediului exterior, cum am putea să-l pedepsim, 
să-l facem răspunzător de greșeli ce nu sunt ale lui?? 

Pentru rezolvarea acestei dileme, Ferri înlocuiește răspunderea morală 
cu răspunderea socială, prin care înțelege o „obligație” a individului față de 
societatea în care trăiește: „Actele omului pot să-i fie imputate și el este în 
consecință răspunzător, pentru că trăiește în societate”. 

Opiniile lui Ferri cu privire la răspunderea socială și la echivalenți 
pedepselor au readus în discuţie problema prevenirii delincvenţei și au 
antrenat o serie de modificări legislative în domeniul penal. 


1 Th. Ribot, Les maladies de la volontă, Ed. Felix Alcan, Paris, 1883, p. 175. 
2 E. Ferri, op. cit., p. 340. 
3 Idem, p. 400. 

În același timp, teoria etiologică multifactorială elaborată de Ferri a dat o 
nouă orientare cercetării criminologice și, după cum vom vedea, teoriile 
etiologice moderne nu pot face abstracţie de explicaţiile savantului italian. 

Opera lui E. Ferri încheie cu succes ciclul strădaniilor pozitiviste și repre- 
zintă punctul de plecare al criminologiei moderne. 


Secțiunea a V-a. Caracteristicile şcolii pozitiviste 


169. Încercarea de a rezuma, în câteva trăsături, vasta creație pozitivistă 
este desigur dificilă și prezintă, inevitabil, o mare doză de arbitrar. Credem 
totuși că o astfel de sintetizare este utilă, pentru mai buna înțelegere a 
locului și rolului școlii pozitiviste în gândirea criminologică. 

Foarte pe scurt, pot fi reţinute cinci principale caracteristici: 

1) studiul complet al fenomenului criminal ca realitate umană și socială și, 
în mod corelativ, contestarea viziunii abstracte asupra crimei; 

2) formularea unor concluzii bazate pe observarea fenomenului criminal, 
pe metoda inducției pozitive, și renunţarea la deducţia apriorică, speculativă; 

3) negarea „liberului arbitru” și înlocuirea acestei idei cu cea a determinis- 
mului bio-psiho-social; 

4) înlocuirea ideii de răspundere morală cu cea de răspundere socială; 

5) justificarea activităţii juridico-penale prin raţiuni de apărare socială, 
ceea ce presupune măsuri de protecție (reparatorii, eliminatorii) și măsuri de 
prevenire (educative, curative etc.). 


Capitolul III 
Teoriile etiologice moderne 


Problematică 


170. Includem în categoria teoriilor etiologice moderne acele explicații 
referitoare la fenomenul criminal formulate în secolul al XX-lea, ulterior 
teoriei multifactoriale elaborată de Ferri. 

Aceste teorii au continuat tradiția școlii pozitiviste și au reprezentat, multă 
vreme, principala preocupare a criminologilor. Ulterior, explicaţiile etiologice 
au fost înlocuite de cele privind trecerea la act și cele care se bazează pe 
mecanismele de reacţie socială. 

Deși, în mod formal, se consideră că, începând cu cea de-a doua jumă- 
tate a secolului, explicaţiile etiologice au încetat să mai preocupe cercetarea 
criminologică, este evident că și teoriile ulterioare au abordat, într-un fel sau 
altul, problema cauzalității fenomenului criminal. 

171. Teoriile etiologice moderne prezintă următoarele carateristici: 

1) Admit în unanimitate ideea că delincvenţa reprezintă un fenomen 
multifactorial; 

2) Diversele teorii etiologice s-au ocupat fiecare în mod prioritar de o 
anumită categorie de factori care au fost considerați preponderenți: biologici, 
morali, sociali (fără ca prin aceasta să se nege caracterul multifactorial); 

3) Toate aceste teorii pleacă de la premisa că și comportamentul criminal, 
ca și celelalte conduite umane, prezintă o componentă psihologică impor- 
tantă — și, de aceea, teoriile etiologice moderne au un element comun: 
factorul psihologic!. 


1 A se vedea, în acest sens, R. Gassin, op. cit., p. 170. 

Plan 


172. În mod corespunzător celor arătate mai sus, teoriile etiologice mo- 
derne pot fi grupate în trei categorii, ce vor fi tratate în prezentul capitol: 

Sectiunea 1. Teoriile psiho-biologice. 

Secțiunea 2. Teoriile psiho-sociale. 

Sectiunea 3. Teoriile psiho-morale. 


secțiunea |. Teoriile psiho-biologice 


173. Teoriile regrupate în această categorie continuă, mai mult sau mai 
puțin, tradiția lombrosiană. Conform ideii centrale a acestor teorii, crima ca 
fenomen individual are o bază biologică (organică sau funcțională). 

Se consideră că ceilalți factori, exteriori individului (factorii exogeni), au 
doar un rol indirect, secundar. Din multitudinea teoriilor de acest gen am 
selectat câteva ce pot fi considerate reprezentative. 


Ş 1.1. Teoria bio-fipologică 


174. Această teorie cuprinde mai multe variante, ce au ca element comun 
susținerea ideii potrivit căreia există o corelație între activitatea criminală și 
biotip (tipul biologic). 

Corelaţia se stabilește fie în raport cu structura corpului (morfo-caractero- 
logice); fie în raport cu somatotipul (tipul corpului avut în vedere, plecând de 
la embrion), fie în raport cu tipul endocrinian!. 

Reținem pe scurt, în cele ce urmează, varianta ce stabilește corelația 
între crimă și structura corpului: 

175. Ernest Kretschmer (1888-1964), psihiatru german, a observat exis- 
tența unei relaţii precise între unele tipuri morfologice și anume tulburări 
psihice; pornind de la această observaţie, el a creat un sistem caracterologic 
complet. Principala lucrare a lui Kretschmer, ce interesează criminologia, a 
fost „Structura corpului și caracterul” („Korperbau und Character”). 


1 A se vedea, în acest sens, R. Gassin, op. cit., p. 172; se fac referiri la 
Kretschmer, Sheldon și respectiv Pende pentru fiecare din cele trei variante. 

Kretschmer consideră că, în funcţie de constituția corporală, se pot 
distinge patru tipuri de indivizi, fiecare categorie având o anumită structură 
psihică și o înclinaţie mai puternică spre comiterea unor infracțiuni specifice!. 

1) Tipul picnicomorf (sau picnic): indivizi corpolenţi (chiar grași), scunzi, 
cu extremităţi scurte, față rotundă, calviție, adeseori inteligenţi și expansivi; ei 
se caracterizează printr-o criminalitate tardivă și vicleană (înșelăciune, 
fraudă). 

2) Tipul leptomorf (sau astenic): intră în această categorie indivizii înalți, 
slabi, cu chipul prelung; ei sunt dotați divers din punct de vedere intelectual, 
sunt interiorizați și, de regulă, adaptarea socială este precară; se caracte- 
rizează printr-o criminalitate precoce și o tendință spre recidivă; infracțiunile 
comise, de regulă, sunt patrimoniale: furt, abuz de încredere etc. 

3) Tipul atletomorf (sau atletic): se evidenţiază printr-un sistem osteomus- 
cular puternic; oscilează între sentimentalism și brutalitate; se caracterizează 
printr-o criminalitate brutală (omoruri, tâlhării) și o tendință spre recidivă 
indiferent de vârstă. 

4) Tipul displastic: cuprinde indivizi înapoiaţi în plan psihic și morfologic, 
cel mai adesea foarte slabi, cu deficiențe ale caracterelor sexuale ori cu 
malformații corporale; din punct de vedere psiho-medical, regăsim în această 
categorie debili mintal și schizofreni; displasticii comit de regulă delicte se- 
xuale (dar nu numai), operează într-un mod neașteptat (uneori stupid, alteori 
sălbatic), își încep cariera criminală de regulă după 18 ani și sunt expusi 
recidivei. 


$ 1.2. Teoria inadaptării bio-psihice? 


176. Această teorie a fost formulată de criminologul suedez Olof Kinberg, 
a cărui principală lucrare „Problemele fundamentale ale criminologiei”, a 
apărut pentru prima oară în anul 19355. Olof Kinberg a fost unul dintre 


' A se vedea J. Pinatel, Tratat, op. cit., p. 212-213. 

2 Această teorie se regăsește în doctrina criminologică fie sub denumirea Teoria 
inadaptării (|. Pinatel, Tratat supracit., p. 199), fie sub denumirea Teoria inadaptării 
biologice (R. Gassin, op. cit., p. 173). Considerăm formula „inadaptare bio-psihică” 
mai apropiată de explicaţiile conţinute în cadrul teoriei și, în consecință, mai 
oportună. 

* Prima ediţie a lucrării a fost publicată în limba engleză sub titlul Basic Problems 
of Criminology şi reunea două studii anterioare ale autorului. Referirile pe care le vom 
face în continuare se bazează pe ediţia în limba franceză din anul 1959 care, 

continuatorii școlii lombrosiene. El reia ideea unei antropologii criminale, ce 
caută să deceleze caracterele fundamentale ale delincventului într-un com- 
plex bio-psihic; afinităţile sale cu determinismul pozitivist sunt evidente!. 

Pentru Kinberg, omul este o ființă nu doar biologică, ci și psihologică și 
socială, caracterizată prin „plasticitate”, adică prin facultatea de a-si modifica 
reacția nu numai în funcție de influenţele fizice și chimice, dar și în funcţie de 
factori psihologici și sociali. Dacă „plasticitatea” nu se corelează cu influ- 
ențele mediului, se creează o stare de inadaptare între organism și mediu. 
Inadaptarea poate avea surse și forme diverse. 

„Toate aceste forme diverse de inadaptare pot, pe căi diferite, să ajungă 
la o inadaptare socială și, cu sau fără alte simptome, la delict”?. 

Manifestarea inadaptării sub forma unei încălcări a legii reprezintă deci o 
reacţie a individului la diverși stimuli ai mediului. Dar cum individul reacţio- 
nează în general, în opinia lui Kinberg, în funcţie de propria sa structură bio- 
psihică, rezultă că, pentru a stabili cauzele crimei, este necesar a se analiza 
structura bio-psihică a individului sau, altfel spus personalitatea acestuia. 

177. Există două elemente ce trebuie avute în vedere la analiza structurii 
bio-psihice: 1) nucleul constituțional și |1) funcția morală. 

l) Nucleul constitutional reprezintă „suma tendințelor reacționale ale 
individului”*. Se pot distinge patru trăsături psihologie fundamentale (radicali 
constituționali), ce alcătuiesc nucleul constituțional: 

1. capacitatea - respectiv nivelul maxim pe care poate să-l atingă inteli- 
gența unui individ, sub influența unor condiții de mediu optim; 

2. validitatea - respectiv cantitatea de energie de care dispune individul; 

3. stabilitatea - respectiv facultatea subiectului de a dobândi comporta- 
mente ferme, fixate prin obiceiuri, durabile, în așa fel încât să poată face 
același lucru în același fel, economisind forță; 

4. soliditatea - trăsătură care se referă la coeziunea internă a perso- 
nalităţii, în opoziție cu disociabilitatea. 


conform precizărilor făcute de autor, a fost în martie parte refăcută. A se vedea, în 
acest sens, O. Kinberg, Les problemes fondamentaux de la criminologie, Ed. Cujas, 
Paris, 1959, Avant-propos, p. 2. 

' M. Ancel, în prefața la ediția în limba franceză, Les problemes fondamentaux 
de la criminologie, op. cit., p. Il. 

2 O. Kinberg, op. cit., p. 124. 

9 dem, p. 214. 

Aceste trăsături se regăsesc în personalitatea indivizilor în cantitatea 
variabilă: fie excedentară, fie medie, fie deficitară. În cazurile extreme, vom 
avea următoarele perechi diametral opuse: 

a. supercapabil - inteligent, spiritual, adaptabil; 

b. subcapabil - stupid, mărginit, inert; 

c. supervalid - atent, expansiv, întreprinzător, calm, sigur, tenace, responsabil; 

d. subvalid - precaut, anxios, teamă de acțiune și de răspundere; 

e. superstabil - rece afectiv, abil, abstract, elegant, asiduitate ideatică; 

f. substabil - afectiv, interesat de lucruri concrete, asiduitate practică; 

g. supersolid - lent, ferm, obiectiv circumspect; 

h. subsolid - schimbător, subiectiv, neserios, uneori mincinos. 

Pentru a estima importanța unuia din radicalii constituționali, ca sursă a 
delictului, el trebuie avut în vedere în contextul întregului „aliaj constituționa!”!. 

În același timp este nevoie a se lua în calcul și cel de-al doilea element 

178. II) Funcţia morală. Aceasta reprezintă, în opinia lui Kinberg „moda- 
litatea și profunzimea asimilării valorilor morale care compun atmosfera 
morală unde subiectul a trăit ori trăiește”?. 

Ca fenomen psihologic, funcția morală este compusă din elemente 
emoționale și elemente cognitive. Dacă se ia în considerare calitatea acestor 
elemente, se pot distinge patru categorii de subiecţi:* 

1. indivizi a căror funcţie morală se reduce la unele cunoștințe ale evalu- 
ărilor morale, general acceptate, dar cărora le lipseste elementul emoțional 
aproape complet (intră aici imbecilii, debilii mintali etc.); 

2. indivizi care nu numai că posedă cunoștințe despre regulile morale, dar 
sunt capabili să reacționeze emoţional la stimuli adecvaţi (oamenii așa zis 
normali); 

3. indivizi ale căror funcţii morale au suferit modificări în urma unor leziuni 
patologice ale țesuturilor cerebrale (traumatisme, encefalite etc.); la această 
categorie se întâlnesc frecvent fapte antisociale; sunt afectate elementele 
emoţionale (afectivitatea); 


' Idem, p. 218. 

2 |dem, p. 218. 

3 O. Kinberg, De la Morale comme ph&nomene social objectif, în R.D.P.C. 
(belge), Tome 1940-1946, p. 446. 

4. indivizi care cunosc regulile morale, răspund emoțional la stimuli, însă 
au o percepție deformată a sensului real al actului; sunt în eroare cu privire 
la semnificația morală a acestuia. 

În urma combinației dintre un anumit tip de nucleu constituțional și o 
anumită configurație a funcţiei morale, rezultă indivizi inadaptați care, la 
anumiţi stimuli, vor reacţiona în contradicție cu legea penală (care exprimă 
evaluările morale acceptate de mediu). 

În afară de personalităţile normale, Kinberg studiază și cazurile psiho- 
patologice, unde există de obicei alterări grave ale funcţiei morale, și 
analizează predispoziţiile spre delict în aceste cazuri. 

Teoria inadaptării nu se referă la indivizi totalmente distincți de „tipul 
normal”, deoarece, așa cum preciza Kinberg, complexitatea personalității 
umane face imposibilă divizarea umanităţii în două grupe: cei buni și cei răi!. 


$ 1.3. Teoria constituției criminale 


179. Reprezentantul acestei teorii este criminologul italian Benigno di 
Tullio, profesor la Universitatea din Roma, a cărui principală lucrare: „Tratat 
de antropologie criminal”, a fost publicată pentru prima oară în anul 1945. 

Prin constituție criminală autorul înțelege „o stare de predispoziție 
specifică spre crimă, altfel spus capacitatea care există în anumiţi indivizi de 
a comite acte criminale, în general grave, în urma unor instigări exterioare ce 
rămân sub pragul ce operează asupra generalității oamenilor?. 

Pentru di Tullio, studiul crimei nu poate fi exclusiv biologic ori exclusiv 
sociologic, ci totdeauna biosociologic. În același timp, biologicul nu poate fi 
desprins de psihic, deoarece „în realitatea organică a corpului uman nu 
există nici o funcţie, afară de cele pur vegetative, care să se poată detașa de 
activitatea psihică”. Rezultă că personalitatea individului nu poate fi corect 
apreciată decât după criterii biopsihologice?. 

Pornind de la aceste premise, autorul încearcă să determine factorii ce 
conduc la formarea unei personalități criminale (personalitate predispusă 
spre crimă). 


1 0. Kinberg, Quelques aspects criminologiques r&cents, R.S.C., 1957, p. 798; 
citat de J. Pinatel, Tratat, op. cit., p. 202. 

2 B. di Tullio, Manuel d'anthropologie criminelle, op. cit., p. 36. 

B. di Tullio, op. cit., p. 49. 

Un prim factor important este ereditatea; cu toată influența sa puternică, 
aceasta trebuie însă considerată ca o posibilitate sporită, iar nu ca o 
determinare absolută. 

Predispoziția spre crimă poate avea ca sursă și unele disfuncționalități 
cerebrale, hormonale etc. 

Vârsta și crizele biologice pe care le antrenează sunt de asemenea 
importante: pubertatea, cu modificările ei specifice de ordin psihofiziologic, 
precum și procesele involutive ale îmbătrânirii, pot conduce la tulburări de 
comportament și chiar la crimă. 

180. După analizarea minuțioasă a unei multitudini de factori, di Tullio 
conchide: „Se poate afirma că predispoziția spre crimă este expresia unui 
ansamblu de condiţii organice și psihice, ereditare, congenitale sau dobân- 
dite, care, diminuând rezistența individuală la instigări criminogene, permite 
individului, cu mai multă probabilitate, să devină un crimina!”!. Di Tullio nu 
ignoră, după cum s-ar putea crede, factorii sociali ori fizici, exteriori indivi- 
dului. El face o analiză minuțioasă a acestora, însă consideră că ei nu pot 
avea o influență reală, decât în măsura în care întâlnesc o constituție 
criminală preexistentă ori contribuie la formarea unei astfel de personalități: 

„««. De unde convingerea noastră că mediul nu devine un factor crimi- 
nogen decât dacă, prin grava sa persistență, poate exersa asupra individului 
o influență peiorativă, degenerativă sau patologică, și să provoace în acest 
fel un „super-eu” imoral, un dezechilibru psihic acompaniat de instigări 
criminogene, sau dacă operează asupra unor indivizi în mod particular 
receptivi, ca urmare a constituțiilor biopsihice”?. 

După cum se poate observa, cercetările și concluziile lui di Tullio s-au 
apropiat cel mai mult de teoria lombrosiană; autorul se folosește însă de 
unele descoperiri noi în domeniul bio-psihologiei și al geneticii; în plus, nu 
evită să se pronunţe asupra factorilor sociali și asupra legăturii dintre aceștia 
și personalitatea criminală. 


$ 1.4, Teoria genetică 


181. Încercarea lui Lombroso de a găsi o dovadă palpabilă care să 
demonstreze existența unui substrat biologic al comportamentului criminal, 


' Idem, p. 72. 
2 Jdem, p. 94. 

deși blamată de numeroși oameni de știință, nu a fost, și probabil nu va fi 
niciodată, total abandonată. 

O dată cu dezvoltarea tehnicilor moderne de cercetare, preocupările de a 
stabili un raport între comportamentul criminal și structurile biologice ale 
individului s-au deplasat în sfera genetică. Apar astfel în anii șaptezeci 
numeroase ipoteze și explicaţii care ar putea fi reunite sub denumirea de: 
„teoria genetică” (sau teoria aberaţiilor cromozomiale). 

După cum se ştie cariotipul uman presupune 46 cromozomi dispuși în 23 
de perechi din care 22 reprezintă «soma» (partea nereproductivă), iar o 
pereche reprezintă germenul «goma» (partea care asigură reproducerea), 
alcătuită din cromozomi sexuali. 

Sexul genetic este dat de prezența sau absența unui cromozom parti- 
cular, notat în mod convenţional cu litra Y, astfel încât formula genetică 
femeiască este 46 XX, iar cea bărbătească 46 XY. 

Materialul cromozomial uman a fost descris pentru prima oară în mod 
corect abia în anul 1956, iar ulterior, prin multiple cercetări, s-a descoperit că 
pot exista unele anomalii cantitative ori calitative, unele abateri de la 
cariotip.! 

Anomaliile cromozomice depistate cel mai frecvent la delincvenţi sunt în 
legătură cu cromozomii sexuali (germenul). 

182. Astfel, o primă anomalie, cu relevanță în comportamentul criminal, 
este apariția suplimentară a unui cromozom de tip X, care conduce la 
formula 46 XXY, anomalie care a fost denumită „sindromul lui Klinefelter”. 

Subiecţii care prezintă această deviaţie de la cariotip au o aparență 
masculină, sunt înalţi și slabi, prezintă o pilozitate pubiană de tip feminin, au 
barba rară sau absentă. Diferite cercetări au stabilit că frecvența sindromului 
Klinefelter printre delincvenţi este de cinci până la zece ori mai mare decât în 
rândul populaţiei generale. Faptele comise de aceste persoane sunt diverse 
(de la furt la agresiune fizică), dar se poate totuși observa o tendință ușor 
accentuată spre delicte cu tematică sexuală, pedofilie, exhibiționism, furt din 
considerente fetișiste etc. 

Din punct de vedere psihic, subiecţii care prezintă anomalia în cauză se 
caracterizează prin: pasivitate, timiditate, tendințe spre ipohondrie și depre- 
sie; deseori prezintă diferite tulburări mentale. 


1 A se vedea, în acest sens, R. Van Durne, Avatars du syndrome XYY, l'agre- 
ssivit& g&nătique est-elle un mythe?, în RDPC (belge) nr. 1/1974-1975, p. 3 si urm. 

S-a observat în același timp însă, că excesul de cromozomi X nu are 
drept consecință doar comportamentul criminal, ci că acesta se integrează 
într-o personalitate deseori deja anormală psihiatric!. 

183. O altă anomalie importantă care a fost descoperită și care la un 
moment dat a fost puternic mediatizată, vorbindu-se chiar despre „cromo- 
zomul crimei”, este apariția unui Y suplimentar care duce la formula: 47 XYY. 

Subiecţii la care se regăsește această anomalie, nu prezintă în general 
particularități morfologice evidente. Sunt indivizi cu o aparență masculină (ca 
și în primul caz), deseori foarte înalți (peste 1,80 m); uneori se constată la 
aceste persoane anomalii în configuraţia urechilor, miopie, calviție avansată, 
dar aceste trăsături sunt departe de a fi constante. 

Frecvența acestei anomalii în rândul populaţiei de infractori este, potrivit 
unor estimări, de aproximativ zece ori mai mare decât în rândul populaţiei 
generale. Acest sindrom a interesat foarte mult cercetările criminologice 
deoarece apariția lui se asociază în mod frecvent cu fapte violente, chiar 
omucideri, iar predispoziția generală spre crimă a indivizilor din această 
categorie este mai accentuată decât în cazul sindromului Klinefelter. 

184. În doctrina criminologică s-a subliniat că ambele anomalii, ca și 
altele mai puţin relevante cu privire la comportamentul criminal, pot exista și 
la indivizi perfect normali, „atât prin inteligență, cât și prin comportament”. 
Această constatare duce, sigur, la concluzia că anomaliile în cauză 
„constituie o predispoziție” și, chiar dacă subiecţii respectivi ajung în mod 
frecvent să comită infracţiuni, acest deznodământ nu este obligatoriu?. 

În aceste circumstanţe, în mod evident, explicaţiile bazate pe aberaţiile 
cromozomice nu pot fi generalizate. De fapt, după o perioadă de „înflorire” a 
cercetărilor pe această linie, ce a coincis oarecum cu apariția tezelor socio- 
biologice, interesul cercetărilor criminologice, în acest domeniu, pare că s-a 
diminuat constant. Un rol „descurajator” este posibil să-l fi avut și problemele 
etico-juridice care s-au născut în urma constatărilor sus-amintite; aceste pro- 
bleme au fost sesizate în doctrina criminologică concomitent cu semnalarea 
legăturilor între aberaţiile cromozomiale și comportamentul criminal, ele 
putând fi reduse la trei chestiuni mai importante: 


! A se vedea, în sensul celor de mai sus, Q. Debray, L'apport de la gânetique â 
la connaisance du criminel, în „Aberrations chromosomiques, biochimie de cerveau 
et criminalite”, Ed. Neret, Paris, 1975, p. 13. 

2 În sensul celor de mai sus, a se vedea Q. Debray, op. cit., p. 15. 

— problema păstrării secretului privind rezultatele testelor efectuate la 
naștere, cu privire la cariotip, pentru a nu influența anturajul copilului și 
pentru a nu-i aduce prejudicii în dezvoltare (în cazul în care s-a descoperit 
un X sau Y suplimentar); 

— problema revizuirii conceptului de răspundere care, în aceste condiții, 
se dovedeste o dată în plus o simplă ficțiune etico-juridică, fără suport 
științifico-medical; chestiunea este valabilă pentru toate sistemele penale; 

— problema înființării unor structuri capabile să supravegheze, să ajute, 
eventual să îngrijească persoanele aflate într-o asemenea situaţie; ce caracter 
ar trebui să aibă și ce mijloace ar putea să folosească asemenea structuri?! 

Aceste probleme ca și altele de aceeași natură, care s-ar naște în cazul în 
care s-ar valida teza existenței unei corespondențe generale (sau majoritare) 
și inevitabile (sau aproape), între eventualele aberaţii cromozomiale și 
comportamentul criminal, sunt de nesoluționat sau, mai exact, orice soluție 
ar conţine, pe lângă avantajele urmărite, unele inconveniente de neacceptat. 

Din păcate, trista istorie a ultimului secol a lăsat urme adânci și există 
justificarea morală ca anti-discriminarea să meargă eventual până la anti- 
ştiinţă. În acest context cercetările biologice în general, biologia criminală în 
mod particular se găsesc în fața unei probleme de principiu: ce s-ar întâmpla 
în momentul în care s-ar confirma, eventual, ipoteza existenței unor diferențe 
biologice între indivizi, diferențe ce nu ar putea fi acceptate actualmente din 
punct de vedere moral? Pentru că, în mod evident, lumea actuală, deși 
dispusă din ce în ce mai mult să accepte „dreptul la diferență”, la modul 
general, nu ar putea accepta, moralmente, existența unor diferenţe biologice, 
care ar destrăma idealul egalității umane. 

În fața acestei probleme care are un efect aproape „paralizant” este firesc 
să asistăm la un oarecare impas al teoriilor psiho-biologice. Totuși, deşi mai 
puțin spectaculos și mai discret mediatizate, se pare că cercetările în 
domeniul biologiei genetice avansează, și destul de rapid. 

În 1993, după o minuțioasă analiză a cercetărilor din domeniul geneticii şi 
al socio-biologiei, celebrul criminolog canadian Denis Szabo afirma, printre 


' A se vedea, în acest sens, J. Mendlewicz și J. Wilmotte, Les dăterminants 
g&netiques de la d&linquance — Problemes de lanomalie XYY, în RDPC (belge) nr. 
41970, p. 450. 

altele: „Imaginea științifico-fantastică derivată din clonaj rămâne, mulțumesc 
lui Dumnezeu, o ficțiune”!. 

După circa trei ani, o oaie botezată Dolly devenea simbolul unei ficțiuni 
transformate în realitate. La sfârşitul anului 2002 s-a anunţat nașterea primei 
ființe umane rezultată în urma clonării. Între timp, la începutul anului 2001 
avea loc un alt eveniment excepțional, publicarea genomului uman în versi- 
une completă. Nu este exclus, într-un asemenea context, să asistăm la o 
nouă relansare a cercetărilor din domeniul biologiei criminale. 


secțiunea a II-a. Teoriile psiho-sociale 


185. În cadrul mai larg al criminologiei etiologice, o serie de teorii moderne 
acordă o importanță sporită factorilor sociali ai fenomenului criminal. 

Aceste teorii poartă amprenta unora din școlile criminologice din secolul 
trecut (interpsihologică, sociologică) și, bineînțeles, nu pot face nici ele ab- 
stracție de teoria multifactorială a lui Ferri și de o serie de factori de natură 
socială pe care acesta i-a evidenţiat. 

În marea lor majoritate, teoriile psiho-sociale încearcă să răspundă la 
întrebarea: de ce viața socială determină anumiţi indivizi să comită fapte 
penale, în timp ce alți indivizi nu devin delincvenţi? Aceste teorii au fost 
denumite: Teoriile factorilor sociali ai delincvenţei. Există și unele excepții, 
unde întrebarea este pusă dintr-o perspectivă contrară: de ce majoritatea 
indivizilor se supun legii și nu comit fapte penale? Aceste teorii au fost regru- 
pate sub denumirea: Teoriile factorilor sociali ai respectului legii penale? . 

Vom prezenta în cele ce urmează principalele teorii psiho-sociale, ce 
aparțin ambelor maniere de a pune problema. 

Primele trei teorii examinate, respectiv: Teoria asociaţiilor diferenţiate, 
Teoria conflictelor de culturi și Teoria anomiei, sunt reprezentative pentru 
prima categorie (Teoriile factorilor sociali ai delincvenţei). Ultima teorie pre- 
zentată în această secţiune, respectiv: Teoria angajamentului, aparține celei 
de-a doua categorii: Teoriile factorilor sociali ai respectului legii penale. 


' D. Szabo, De Vanthropologie ă la criminologie comparge — Quatre legons au 
College de France, Ed. Librairie philosophique J. Vorin, Paris, 1993, p. 41. 
2 În acest sens, a se vedea R. Gassin, op. cit., p. 177. 

$ 2.1. Teoria asociațiilor diferențiate 


186. Această teorie aparține criminologului american Edwin Sutherland, 
profesor la Universitatea din Indiana. 

Principala lucrare a lui Sutherland a fost publicată pentru prima oară în 
anul 1924, cu titlul Criminologie. Ulterior lucrarea a fost completată și repu- 
blicată în anul 1934, sub denumirea „Principii de Criminologie”. O ultimă 
variantă cu același titlu a fost publicată în anul 1955, sub îngrijirea 
colaboratului principal al lui Sutherland, Donald R. Cressey. 

În cuprinsul „Principiilor de Criminologie”, Sutherland formulează teoria 
asociaţiilor diferenţiate, care i-a adus celebritatea. 

Pentru formularea teoriei sale, autorul pleacă de la o premisă foarte clară 
în plan metodologic: 

Nu se poate vorbi de un caracter științific al unei teorii criminologice, dacă 
aceasta nu răspunde aceloraşi exigențe la care este supusă orice teorie 
ştiinţifică. În speță „condiţiile cărora le sunt atribuite cauzele delincvenței 
trebuie să fie totdeauna prezente, dacă există delincvenţă, și totdeauna 
absente, dacă nu există delincvență”. 

Pornind de la această premisă, autorul constată că există două tipuri de 
explicaţii științifice ale fenomenului criminal: „fie în funcţie de elementele care 
intră în joc în momentul în care infracțiunea este comisă, fie în funcţie de ele- 
mentele care şi-au exercitat influența anterior, mai ales în viața delinc- 
ventului. În primul caz, explicația poate fi calificată „mecanistă”, „situațională” 
sau „dinamică”; în al doilea caz, istorică sau genetică?. 

Sutherland consideră că teoria sa face parte din categoria explicațiilor 
genetice (ceea ce echivalează de fapt cu explicaţiile etiologice în opoziție cu 
cele dinamice). El fondează această explicație pe ipoteza că un act criminal 
se produce atunci când există o situație propice, pentru un individ 
determinat. 

187. Explicaţia actului criminal în viziunea lui Sutherland presupune 
următoarele coordonate: 

1. comportamentul criminal este învățat; el nu este ereditar, iar cel care 
nu a primit o „pregătire” criminală nu inventează crima; 


' E. Sutherland, Principes de criminologie, version frangaise etablie sur le texte 
de la sixieme edition de Principles of Criminology, Ed. Cujas, Paris, 1966, p. 85. 
2 ldem, p. 87. 

2. învățarea se realizează în contact cu alte persoane, printr-un proces 
complex de comunicare; 

3. învățarea are loc mai ales în interiorul unui grup restrâns de persoane; 

4. procesul de învăţare presupune: asimilarea tehnicilor de comitere a 
infracțiunilor; orientarea mobilurilor, a tendințelor impulsive, a raționamen- 
telor și atitudinilor; 

5. orientarea mobilurilor și a tendinţelor impulsive este în funcţie de inter- 
pretarea favorabilă sau defavorabilă a dispozițiilor legale; 

6. un individ devine criminal dacă interpretările defavorabile respectului 
legii domină interpretările favorabile; „acesta constituie principiul asociaţiilor 
diferențiate...”; „cei care devin criminali o fac pentru că sunt în contact cu 
modele criminale și nu au sub ochi modele anticriminale; 

7. asociaţiile diferenţiate pot varia în privința duratei, frecvenţei, intensității 
etc.; 

8. formaţia criminală prin asociaţie nu se dobândește doar prin imitație; 

9. comportamentul criminal este expresia unui ansamblu de nevoi și 
valori, dar nu se explică prin aceasta (hoțul fură în general pentru a avea 
bani, dar tot pentru a avea bani oamenii cinstiți muncesc)!. 

Mecanismul anterior explică fenomenul criminal la nivelul individual. 
Extinzând raționamentul la nivel colectiv, se poate explica și criminalitatea: o 
rată a criminalităţii ridicată este datorată unei „organizări sociale diferenţiate. 
„Un grup poate fi organizat fie de manieră a favoriza dezvoltarea fenome- 
nului criminal, fie de manieră a i se opune. Majoritatea grupurilor sunt ambi- 
valente, iar rata criminalității este expresia unei organizări diferenţiate a gru- 
pului. Organizarea diferențiată a grupului înțeleasă ca explicaţie a variațiilor 
ratei criminalităţii, corespunde explicaţiei prin teoria asociaţiei diferențiate a 
procesului prin care indivizii devin criminali? . 

În opinia lui Sutherland, teoria asociaţiilor diferenţiate este singura capabilă 
să ofere o explicaţie cu caracter general valabil pentru fenomenul criminal. 


Ş 2.2. Teoria conflictelor de culturi 


188. Teoria conflictelor de culturi, sau a conflictelor culturale, cum mai 
poate fi denumită, aparține criminologului american Thorsten Sellin, profesor 


' Idem, p. 89. 
2 Idem, p. 90. 

al Universităţii din Pennsylvania si timp de mai mulți ani, Președinte al 
Societăţii Internaţionale de Criminologie. 

Principala lucrare a lui Sellin, „Conflictul cultural și crima” a fost publicată 
pentru prima oară în anul 1938", după care a fost republicată în mai multe 
ediţii, la diferite intervale de timp. Lucrarea a avut un mare succes în Statele 
Unite și treptat a căpătat o reputație mondială, fiind tradusă în limbile 
spaniolă, franceză și chiar japoneză?. 

Pentru T. Sellin, demersul cognitiv vis-ă-vis de fenomenul criminal pleacă 
de la premise nefavorabile, criminologia fiind considerată: „o știință bastardă, 
născută din preocuparea generală față de o calamitate socială”?. O cunoaș- 
tere pur științifică în criminologie, ca și în celelalte științe umane și sociale, 
este iluzorie, tocmai datorită obiectului cercetării: comportamentul uman este 
indeterminabil ceea ce face imposibil adevărul științific“. 

În aceste condiţii, „ambiția” criminologiei ar trebui să se limiteze doar la 
formularea unor ipoteze cu un grad sporit de probabilitate. Pe aceste coordo- 
nate limitative a înțeles autorul să-si construiască teoria. Aceasta nu se 
năștea pe un teren gol, deoarece, la vremea respectivă, mai multe studii 
fuseseră consacrate subiectului „conflict de cultură” și delincvenţă, chiar 
dacă nu fuseseră încă definite în mod clar conceptele?. 

Termenii cultură și conflict, ce alcătuiesc atât titlul lucrării lui Sellin, cât și 
elementele principale ale teoriei sale, au o semnificaţie particulară, ce 
impune unele explicații. 

Astfel, prin termenul cultură autorul desemnează „totalitatea ideilor, a 
instituțiilor și a produselor muncii care, aplicată la grupuri determinate de 
ființe umane, permite a se vorbi despre regiuni culturale, despre tipuri de 
cultură, despre cultură naţională și așa mai departe. În acest sens al 


' Lucrarea, având titlul original, Culture Conflict and Crime, a apărut în Buletinul 
nr. 41/1938 al Social Science Research Council, fiind de fapt un Raport al „Subcomi- 
tetului pentru delincvența” ce funcționa în cadrul „Comitetului pentru personalitate și 
cultură”. Raportul a fost întocmit de către profesorul T. Sellin în calitatea sa de 
Președinte al Subcomitetului sus-amintit. 

2 A se vedea, în acest sens, M. Ancel, Conflits de Culture et Criminalig, introdu- 
cere la ediţia în limba franceză, Ed. A. Pedone, Paris, 1984, p. XI. 

3T. Sellin, Conflits de Culture et Criminalită, op. cit., p. 3. 

+ dem, p. 4. 

5 Idem, p. 58. 

termenului, populația cea mai primitivă, mai înapoiată, mai analfabetă și cea 
mai puțin luminată posedă o cultură”. 

Prin „conflict cultural”, autorul desemnează lupta între valori morale ori 
norme de conduită opuse sau aflate în dezacord. La rândul lor, normele de 
conduită înseamnă reguli, exprimate sau implicite, pe care o persoană le 
urmează atunci când se găsește într-o situaţie care impune o acţiune sau un 
răspuns din partea sa. 

Codul personal de morală al individului depinde de normele pe care le-a 
captat, în urma experienţelor pe care le-a trăit ca membru al unor diverse 
grupuri sociale. Fiecare grup are propriile norme de conduită, care se impun 
a fi respectate: „Din acest punct de vedere, codul de conduită al gangsterilor 
este un cod moral în aceeași măsură ca decalogul ori legea penală'?. 

În lumea modernă, individul se găsește din ce în ce mai des în contact cu 
valori si norme diferite. 

Diferenţele etnice, sociale, de vârstă, profesionale, religioase, etc., antre- 
nează diferențe de reguli și valori morale. În aceste condiţii, apar inevitabil 
situaţii în care individul, supunându-se unei norme acceptate de grupul din 
care face parte (sau de unul dintre aceste grupuri), riscă să încalce o alta, 
aparținând altui grup cu care intră în contact. 

Se poate vorbi de un conflict cultural „atunci când conduita unei per- 
soane, socialmente aprobată sau chiar cerută într-o anumită situaţie, nu este 
apreciată de aceeași manieră de toate grupurile sociale la care ea datorează 
supunere”?. 

În mod frecvent, conflictul normativ între cele două (sau mai multe) 
sisteme de referință este receptat la nivelul psihicului, iar conduita pe care 
individul o va urma, va fi în funcţie de ponderea unuia sau altuia dintre 
sistemele la care se raportează. Nu este însă obligatoriu ca acest conflict 
normativ să se convertească într-un conflict mental. Chiar în situaţii aparent 
clare de încălcare a legii este posibil ca individul să acționeze fără a avea 
această reprezentare, datorită raportării unilaterale la un sistem diferit de 
valori. Pentru a ilustra această situație, Sellin dă următorul exemplu real: 

Un bărbat de origine siciliană care locuia la New Jersey îl ucide pe 
seducătorul fiicei sale în vârstă de 16 ani. Sicilianul „își exprimă surprinderea 


“T. Sellin, Culture Conflict and Crime, în RDPC (belge) nr. 9/1960, p. 815. 
2 ldem, p. 821. 
3 Idem, p. 833. 

în momentul în care fu arestat, atâta timp cât nu făcuse altceva decât să 
apere de o manieră tradițională onoarea familiei sale”. Autorul constată că în 
acest caz nu a existat un conflict mental. „Conflictul a fost extern și s-a 
produs între coduri sau norme culturale”. 

189. Există în principal trei situaţii generatoare de conflict: 

1. conflictul poate să apară între două atitudini perfect morale, dar bazate 
pe valori diferite (este cazul colonizării, când asimilarea legislativă este prea 
rapidă); 

2. conflictul se poate situa între legi arbitrare (ca cele din starea de ocu- 
paţie) ori legi care favorizează corupția, pe de-o parte, și indivizi care se 
supun unor concepții morale sănătoase, pe de altă parte; 

3. conflictul se poate ivi între legi conforme cu valorile socialmente 
acceptate și indivizi care au coduri morale particulare (cazul imigranţilor)?. 

Șocul produs între normele de conduită diferite este în mod particular pro- 
nunţat în societatea americană, care a cunoscut mai multe valuri de imi- 
granţi . Teoria lui Sellin poate fi însă adaptată și la celelalte societăţi occiden- 
tale care au cunoscut sau cunosc fenomenul imigrant, precum și la orice tip 
de societate în care se pot manifesta conflicte sub una din celelalte două 
variante ori sub alte forme. 

Teoria conflictelor de culturi nu poate oferi însă decât o explicaţie parțială 
a fenomenului criminal. Ea poate fi considerată ca o formă particulară de 
manifestare a teoriei asociaţiilor diferenţiate așa cum de altfel o considera 
Sutherland. Referindu-se la conflictele de culturi, Sutherland admitea că 
acestea „au o influență asupra criminalităţii, mai ales prin aceea că deter- 
mină asociaţii diferenţiate, cu exemple de comportament care încurajează 
violarea legilor penale”?. 


Ş 2.3. Teoria anomiei 


190. Sociologul american Robert K. Merton formulează o teorie bazată pe 
conceptul de anomie, într-o lucrare apărută inițial în 1949 și republicată 


1 T. Sellin, op. cit., p. 68. 
2 A se vedea J. Pinatel, op. cit., p. 74. 
%E. Sutherland, op. cit., p. 103. 

ulterior, după completare, în anul 1957, cu titlul: „Teoria socială și structura 
socială”!. 

Teoria lui Merton prezintă o concepție culturalistă, cu rădăcini în gândirea 
durkheimiană și cu unele corespondențe în teoria „conflictelor de culturi” a lui 
Sellin. 

Pe de o parte, Merton își însușește concepția lui Durkheim, potrivit căreia 
criminalitatea este o problemă intim legată de structura socială și variază în 
funcție de această structură. 

Pe de altă parte, este preluată de la sociologul francez noțiunea de anomie, 
care este adaptată situaţiei concrete pe care o prezenta societatea americană. 

Anomia este concepută ca o stare socială de absenţă ori de slăbire a 
normei, ceea ce duce la o lipsă de coeziune între membrii comunității. În 
explicarea stării de anomie, autorul utilizează două concepte: cel de cultură 
și cel de organizare socială. 

Prin cultură se înțelege ansamblul valorilor ce guvernează conduita indivi- 
zilor în societate și desemnează scopurile spre care aceştia trebuie să tindă. 

Organizarea socială reprezintă ansamblul de norme și instituţii care regle- 
mentează accesul la cultură și indică mijloacele autorizate pentru atingerea 
scopurilor. 

Starea de anomie se instalează atunci când există un decalaj prea mare 
între scopurile propuse și mijloacele legitime, accesibile pentru anumite 
categorii sociale. Aceste categorii defavorizate recurg la mijloace ilegale, la 
criminalitate, pentru satisfacerea scopurilor propuse de cultura ambiantă?. 

Atât fenomenele descrise de Merton, cât și mecanismele explicative pe 
care acesta le propune, sunt valabile pentru societățile de consum și „cultura 
de masă”. 

În acest context, atracţia câștigului material și a puterii reprezintă o ten- 
tație la care se cedează prea uşor, deoarece „în timpul procesului de socia- 
lizare nu se dobândește respectul față de regulile ce guvernează accesul la 
scopurile urmărite”. De aceea, așa cum s-a subliniat în literatura de 
specialitate „analiza clasică a lui Merton asupra anomiei rămâne una din 


1 R.K. Merton, Social Theory and Social Structure. Ed. The Free Press of 
Glencoe, New York, 1957. 
2 În sensul celor de mai sus, a se vedea R. Gassin, op. cit, p. 182-184. 

sursele de inspirație cele mai bogate pentru cercetători, care studiază 
formele și potenţialul de vianță al societății americane”!. 

Având în vedere precizările de mai sus, teoria anomiei ar părea limitată 
din punct de vedere geografic. În contextul în care societăţile occidentale 
cunosc de mai multă vreme o tendință spre „stilul de viață” american, iar în 
țările est-europene, în ultimul timp, „cultura” americană este însusșită rapid, 
cel puțin în privința scopurilor (mai ales latura materială), granițele geografice 
ale teoriei se estompează. Rămân limitele firesti ale unui astfel de explicații, 
ce nu poate avea un caracter general, fiind valabilă cu precădere în cazul 
infracțiunilor patrimoniale comise cu intenţie. 

Ipotezele sugerate de Merton au trezit un interes deosebit în lumea știin- 
țifică și numeroase cercetări ulterioare au încercat să testeze valabilitatea 
acestor ipoteze. 

Astfel, s-a constatat, spre exemplu, existența unei legături directe între 
tendința spre delincvență la unii minori și anomia familială. Prin anomie 
familială s-a desemnat starea de confuzie sau absența consensului cu privire 
la normele de conduită și la valori, printre membrii aceleiași familii?. 

Alte cercetări au scos la iveală, printre altele, că delincvenţța din obis- 
nuință este legată mai mult de slăbirea normelor decât de conflictul de 
norme, în timp ce, delincvența ocazională și cea a adolescenților este favori- 
zată mai mult de conflictul de norme, decât de slăbirea acestora?. 

Departe de a-și fi pierdut actualitatea, această teorie cu izvoare centenare 
(dacă ne gândim că prima formulare a anomiei aparține lui Durkheim) 
continuă și astăzi să se afle la baza unor cercetări cu caracter empiric“. 


$ 2.4. Teoria angajamentului 


191. Această teorie aparține sociologului american Howard S. Becker și 
este formulată în cuprinsul celebrei sale lucrări „Outsiders” (“Marginalii” sau 
„Cei din afară”), publicată în anul 1963. 


1 D. Szabo, Criminologie, Ed. „Les presses de l'Universite de Montreal”, 1965, 
p. 170. 

2 E.D. Jaffe, Family Anomie and Delinquency Development of the Concept and 
Some Empirical Findings, The British Journal of Criminality, 1969, 9, nr. 4, p. 376- 
388, cf. J. Verin, Pourune nouvelle politique penale, Ed. Librairire Generale du Droit 
et de Jurisprudence, 1994, p. 27. 

3G. Rose, Anomie and Deviation: a Conceptual Framework for Empirical Studies, 
British Journal of Sociology, 17-03, 1966, p. 43, citat de J. Verin, op. cit., p. 27. 

* A se vedea, în acest sens, J. Verin, op. cit., p. 29. 

Becker este de fapt unul din principalii reprezentanţi ai curentului inte- 
racționist, ce se înscrie în sfera mai largă a criminologiei „reacției sociale”, 
care consideră că devianța si, implicit, delincvența reprezintă o creaţie a 
structurilor sociale, structuri ce „etichetează” individul ca deviant (sau 
delincvent). Cu toate acestea, în lucrarea lui Becker întâlnim și un „model 
secvențial al delincvenţei” ce poate fi înscris foarte bine în cadrul explicaţiilor 
privind „trecerea la act” (criminologia dinamică). În plus, aşa cum vom vedea 
imediat, teoria angajamentului reprezintă o explicaţie de tip etiologic. Becker 
este, din aceste considerente, un excelent exemplu în sprijinul ideii că 
împărțirea criminologiei în etiologică, dinamică și cea a reacției sociale, are 
în prezent un caracter mai mult formal, didactic. În același timp este o 
dovadă că în ciuda declaraţiilor antietiologice, cercetările recente din dome- 
niul criminologiei, inclusiv curentul interacţionist, nu pot să se sustragă 
tentaţiei unor explicaţii cauzale. 

Revenind la teoria angajamentului, trebuie precizat că aceasta se înscrise 
în categoria explicaţiilor privind „factorii sociali ai respectului legii penale”, de 
care aminteam la începutul acestei secțiuni. Teoriile psiho-sociale de acest 
gen inversează întrebarea clasică și se preocupă de a afla „de ce anumiţi 
indivizi respectă legea” 

Pornind și el de la această interogaţie, Becker găsește un.răspuns posibil 
în ideea de angajament. 

„Termenul angajament trimite la procesele prin care diverse tipuri de 
interese sunt în mod progresiv investite în adoptarea anumitor linii de con- 
duită cu care nu par să aibă raporturi directe. În urma acțiunilor pe care le-a 
realizat în trecut sau datorită funcționării obișnuite a diferitelor mecanisme 
instituționale, individul consideră că trebuie să adopte anumite linii de con- 
duită, în lipsa cărora numeroase din activităţile sale s-ar vedea în mod 
indirect compromise”!. 

Altfel spus, individul respectă legea penală pentru a nu pierde avantajele 
pe care le presupune viața socială în care este „angajat'. 

Dacă această constatare este corectă atunci și reciproca este valabilă, 
respectiv: un individ comite o infractiune deoarece nu este suficient de 
„angajat” în angrenajul social, practic el „nu are ce pierde”: 


'H. Becker, Outsiders, op. cit., p. 50. 

— „pentru acela care nu are nici reputaţie de apărat, nici slujbă de păstrat 
în viața convențională, menţinerea aparenţelor conforme convențiilor nu 
reprezintă o miză; el este deci liber să se supună impulsurilor sale”. 

192. Pe lângă această variantă „clasică”, Becker mai admite existența 
unei a doua căi spre delincvenţă. Pentru această explicaţie el se folosește 
de un concept introdus de alți doi sociologi americani?, respectiv: „tehnicile 
de neutralizare”. 

Prin „tehnicile de neutralizare” se au în vedere „justificările” pe care 
delincvenții le utilizează pentru a aproba propriile acțiuni infracționale. 

O primă tehnică de neutralizare apare în situaţia în care delincventul se 
consideră el însuşi „descărcat de responsabilitatea” propriilor acţiuni; el se 
consideră o „minge de biliard” aruncată din situaţie în situaţie, într-o totală 
neputinţă. 

O a doua „tehnică” se creează în legătură cu prejudiciul comis prin infrac- 
țiune, și care în viziunea infractorului poate fi socotit uneori inexistent: un furt 
de mașină poate fi considerat un „împrumut” și un scandal între bande poate 
fi perceput ca o ceartă particulară, o luptă reciproc acceptată, ce nu 
interesează ansamblul comunității. 

A treia tehnică de neutralizare este reprezentată de situaţia în care delinc- 
ventul consideră că vătămarea pe care o produce este justă: agresiunile 
contra homosexualilor, atacurile împotriva minorităților, vandalismul conce- 
put ca o răzbunare împotriva profesorului ori reprezentantului administraţiei 
școlare care nu a fost „corect” etc. 

O a patra tehnică implică o „condamnare a celor ce condamnă”; aceștia 
pot fi consideraţi de către infractor ipocriți, delincvenţi deghizați ori indivizi 
împinși de o ură personală. 

În sfârşit, o ultimă tehnică de neutralizare constă în sacrificarea exigen- 
țelor sociale generale în schimbul salvării celor ale unui grup social restrâns. 
Îndepărtarea de normă nu se face în acest caz prin respingerea acesteia, ci 
prin „prioritatea acordată respectului altor norme, care sunt considerate mai 
presante sau par să ceară o loialitate de un grad superior”. 


' /dem, p. 51. 

2 G.M. Sykes și D. Matza, Techniques of neutralization. A theory of delinquency, 
American Sociological Review, 22 (Dec. 1957), p. 667-669. 

%H. Becker, op. cit., p. 52. 


132 Criminologia etiologică. Principalele teorii cauzale 


Rezumând cele arătate anterior, putem constata că, în opinia lui Becker, 
individul comite o faptă penală fie pentru că nu este suficient de integrat 
social şi deci nu are ce pierde, fie deoarece își găsește unele „justificări” 
pentru actele sale ilegale. 


secțiunea a III-a. Teoriile psiho-morale 


193. În cadrul mai larg al teoriilor etiologice moderne, o ultimă categorie 
analizată o reprezintă cea a explicaţiilor de natură psiho-morală. 

Teoriile care fac parte din această categorie își propun, în primul rând, 
studierea mentalității criminalului, respectiv mecanismele de formare ale 
acestei mentalități și trăsăturile care o diferenţiază de cea a noncriminalului. 

Teoriile psiho-morale, în general, consideră că biologicul ori socialul nu 
prezintă interes decât în măsura în care permit o mai bună înțelegere a 
modului în care se structurează mentalitatea criminală!. 

Diversitatea explicaţiilor de natură psiho-morală face dificilă o clasificare a 
acestora. O parte din teorii poartă, mai mult sau mai puțin, amprenta directă a 
psihanalizei freudiene; altele, încearcă să ofere unele explicaţii originale, și le 
vom numi „autonome”. Este vorba despre o autonomie relativă deoarece și la 
aceste teorii se poate observa, dacă nu o influență freudiană, o valorificare a 
gândirii altor psihanaliști (Adler, Jung), sau, oricum, o raportare la aceștia. 

Având în vedere precizările de mai sus, vom grupa teoriile psiho-morale 
în două subcategorii ce vor fi tratate în subsecțiuni distincte: 

$ 3.1. Teoriile psiho-morale de factură psihanalitică. 

$ 3.2. Teoriile psiho-morale autonome. 


$ 3.1. Teoriile psiho-morale de factură psihanalitică 


194. Cuprindem, în această subcategorie a teoriilor psiho-morale de 
factură psihoanalitică, acele explicaţii ale fenomenului criminal care poartă 
amprenta psihanalizei freudiene. Pentru înțelegerea lor, ca de altfel pentru o 
mai bună înțelegere a tuturor teoriilor psiho-morale, este necesară în 
prealabil o evaluare a rolului pe care l-au avut explicaţiile freudiene, în 
dezvoltarea doctrinei criminologiei. 


— — 


' În acest sens, a se vedea R. Gassin, op. cit., p. 190. 

$ 3.1.1. Contribuţia lui Freud la dezvoltarea gândirii criminologice 


195. Sigmund Freud (1856-1939) este creatorul psihanalizei, această a 
treia mare înfrângere a orgoliului uman, după cum o numea el însuși!. 

Contribuţia psihanalizei freudiene la dezvoltarea gândirii criminologice 
este greu de evaluat, datorită caracterului vast și evolutiv al operei marelui 
savant. 

Într-o manieră schematică, se pot distinge trei aspecte mai importante ale 
acestei contribuții: 

a) explicaţiile privind structura și funcționarea „aparatului” psihic; 

b) explicaţii privind etiologia și tratamentul nevrozelor; 

c) referirile la fenomenul criminal. 

196. a) Explicaţiile privind structura și funcționarea „aparatului” psihic par- 
curg în gândirea freudiană două faze: 

Inițial, Freud a considerat că cele trei instanțe ale vieţii psihice sunt: 
inconștientul, preconștientul și conștientul. În funcţie de acestea, în primele 
sale studii, Freud explica atât producerea actelor ratate, cât și etiologia ne- 
vrozelor, a viselor etc. 

Ulterior, sinele, eul și supraeul devin elementele structurante ale psihi- 
cului. „Sinele, sediul tendințelor instinctuale și al refulatului, ia /ocul incon- 
știentului, dar inconștientul nu se limitează la sine. Inconștientul nu mai este 
o instanţă, ci o caracteristică a celor trei instanțe, pentru că și supraeul este 
inconștient, iar eul are și el o dimensiune inconștiență” . 

Aceste elemente structurante ale psihicului, precum și corelaţiile dintre 
ele, au fost utilizate ulterior și în cercetarea criminologică. 

197. b) Explicaţiile privind etiologia nevrozelor admit existenţa a trei fac- 
tori a căror acțiune intervine la persoanele bolnave: 1) predispozițiile ere- 
ditare; 2) influența unor evenimente din prima copilărie; 3) „renunţarea reală” 
adică „toate nenorocirile vieţii care impun renunţarea la dragoste, care antre- 
nează mizeria, neînțelegerile familiale, căsătoriile rău asortate, fără a mai 


' Copernic a arătat că pământul nu este centrul universului, Darwin că omul este 
un animal printre altele și psihanaliza demonstrează că „eul nu este stăpân la el 
acasă”. A se vedea, în acest sens, S. Freud, Introduction ă la psychanalyse, 
Ed. Payot, 1989, p. 266. 

2 V. Dem. Zamfirescu, Câteva prejudecăţi despre Freud, în Caiete de psihana- 
liză nr. 1, Ed. Jurnalul literar, 1992, p. 9. 


134 Criminologia etiologică. Principalele teorii cauzale 


vorbi de condiţiile sociale defavorabile şi de rigoarea exigențelor morale a 
căror presiune o resimțim”!. 

Dintre acești factori, analiza freudiană se axează pe „evenimentele din 
prima copilărie”, a căror influență este socotită hotărâtoare. În această peri- 
oadă a primei copilării, instinctul sexual parcurge mai multe faze, în funcţie 
de anumite zone erogene în jurul cărora se situează libidoul: faza orală, faza 
anală și faza genitală. Parcurgerea acestor faze poate da naștere unor „fixaţii 
ale libidoului”, care reprezintă „predispoziții pentru ulterioare breșe ale 
năzuinţelor refulate” și pot genera unele nevroze ori perversiuni?. 

Tot în perioada copilăriei, ca urmare a unei prime fixaţii a libidoului spre 
un „obiect sexual!” exterior, apare şi se dezvoltă „complexul lui Oedip”. Teoria 
psihanalitică desemnează prin „Complexul oedipian”, în esență, atracția 
sexuală manifestată de individ, în primele faze ale copilăriei, față de părintele 
de sex opus, și dorința corelativă de suprimare a părintelui de același sex. 
Etapa „complexului oedipian” este o etapă care se parcurge în mod inevitabil 
de orice individ. Modul în care se va rezolva „conflictul”, fie prin sublimarea 
tendințelor, fie prin refularea lor, va reprezenta „cheia” diferenţierii ulterioare 
între personalitățile normale și personalitățile nevrotice. De aceea, Freud 
vede în „Complexul lui Oedip” nucleul nevrozeloră. 

După cum se va putea observa, explicaţiile freudiene în legătură cu 
„evenimentele din prima copilărie” au influenţat teoriile privind personalitatea 
antisocială (modul de structurare al acesteia), iar explicaţiile privind nevro- 
zele, în general, au fost preluate de „teoria criminalului nevrotic”. 

În plus, tehnica de „transfer” propusă de Freud în terapeutica analitică“ a 
fost preluată de criminologia clinică și utilizată în „tratamentul delincventului”. 

198. c) Referirile directe la fenomenul criminal nu abundă în opera freu- 
diană, deoarece el nu s-a preocupat în mod nemijlocit de acest subiect. 

O primă categorie de referiri ce merită a fi semnalate le găsim în lucrarea 
„Totem și tabu”, ce aparține din punct de vedere cronologic perioadei medii a 
creației freudiene (1913). 

Analizând câteva tabuuri, dintre care unele cu relevanță criminologică 
(uciderea, incestul), Freud consideră că transgresarea acestora reprezintă 


1 S. Freud, Introduction ă la psychanalyse, op. cit., p. 409. 

2 S. Freud, Psihanaliză și sexualitate, Ed. Ştiinţifică Bucuresti, 1994, p. 23. 
3 S. Freud, Introduction & la psychanalyse, op. cit., p. 317. 

* Idem, p. 408 și urm. 

satisfacerea unor „dorințe refulate” si, plecând de la aceasta, ajunge chiar la 
o interesantă fundamentare a sistemului represiv.! 

Dorința este însă o expresie a instinctului, ceea ce duce la ideea că actul 
criminal, ca orice transgresare a tabuului, are o origine instinctuală. La aceeași 
concluzie ajunsese și un alt cercetător (Frazer), pe care Freud îl citează, 
arătând că opiniile acestuia intră în acord cu propriile lui argumente: „Legea nu 
interzice omului decât ceea ce el ar fi capabil să facă sub presiunea unora 
dintre instinctele sale (...). Dacă nu ar exista înclinații rele, nu ar exista crime, 
iar dacă nu ar exista crime, ce nevoie ar fi să le interzicem?2 

Mai trebuie amintit că, în epoca în care a scris „Totem și tabu”, Freud se 
afla în faza absolutizării instinctului sexual (fapt ce i-a atras acuzaţia de 
pansexualism). În acest context, el proiectează „complexul oedipian” la scara 
umanităţii: păcatul originar constă în uciderea tatălui și posedarea mamei, 
crime ce au dat omenirii o perpetuă conștiință a vinovăţiei. „Complexul lui 
Oedip” capătă astfel valoarea unei explicaţii universale: „... în complexul lui 
Oedip găsim începuturile simultane ale religiei, ale moralei, ale societăţii și 
ale artei, în deplină concordanţă cu constatările psihanalizei că acest com- 
plex formează nucleul tuturor nevrozelor, în măsura în care am reușit noi să-l 
înțelegem'*. 

Revenind la problema care ne interesează, în contextul celor de mai sus, 
crima apare și ea ca o expresie a instinctului sexual greșit canalizat, a 
„complexului oedipian”. 

Mai mult, dacă prelungim puțin raționamentul freudian, potrivit căruia 
însăși morala își are originea în „complexul oedipian”, se poate afirma că și 
dreptul penal, ca prelungire a moralei, are aceeași sursă. 

Rezultă din toate acestea o concluzie paradoxală: atât „crima”, cât și 
„pedeapsa” au o origine comună, instinctuală. 


' „Dacă unul a reușit să-și satisfacă o dorinţă refulată, este obligatoriu ca toți 
ceilalți tovarăși de comunitate să se simtă animați de aceeași tentaţie; pentru a o 
reprima, trebuie sancţionată cutezanța celui vinovat, și adesea se întâmplă ca actu/ 
pedepsirii să le dea celor care îl execută prilejul de a comite, la adăpostul expierii, 
același fapt nelegiuit. Este aici unul dintre principiile fundamentale ale sistemului 
penal omenesc, care decurge în mod firesc din ipotetica identitate dintre dorintele 
refulate și cele ale acelora însărcinaţi să răzbune societatea”. S. Freud, Totem și 
tabu, Ed. Mediarex, 1996, p. 86. 

* S. Freud, Totem și tabu, op. cit., p. 145. 

% [dem, p. 182. 

199. O altă categorie de referiri, mai mult sau mai puţin directe, la feno- 
menul criminal, o găsim în studiile publicate de Freud în perioada „matu- 
rităţii”: „Dincolo de principiul plăcerii” (1920) și „Eul şi sinele” (1923). 

În această fază a gândirii freudiene apare o nouă teorie a instinctelor. 

Freud sesizează o proprietate generală a instinctelor, și anume: compul- 
siunea la repetiție. Pe baza acesteia, instinctul este definit ca: „o tendință 
inerentă a organismului viu de a reproduce o stare din trecut la care el a fost 
obligat să renunțe, sub influenţa forțelor exterioare perturbatoare, un fel de 
elasticitate organică (...) expresia inerţiei vieții organice”. 

În acest context, se constată o opoziție categorică între „instinctele eului” 
care tind către moarte, pe de o parte, și instinctele sexuale, care acționează 
în direcția prelungirii vieţii, pe de altă parte?. 

Se conturează astfel dualismul antagonist: Eros-Thanatos. 

Erosul reprezintă categoria instinctelor vieții care tind la „complicarea” și 
menţinerea acesteia. În cadrul acestei categorii, instinctele sexuale sunt 
reprezentative, dar nu singurele. 

De cealaltă parte, Thanatos reprezintă categoria instinctelor morţii având 
„funcția de a readuce organismul la starea anorganică”. Sadismul este 
reprezentantul principal al acestei categorii?. 

Noua teorie asupra instinctelor aduce indirect o nouă posibilitate în 
explicarea crimei care, aşa cum am văzut anterior, în opinia lui Freud, este 
de natură instinctuală. Pe lângă varianta sexuală apare și varianta morbidă, 
unde „responsabilitatea” crimei aparține tendinței umane spre agresiune și 
distructivitate, expresii extravertite ale instinctului morții. Aceste concluzii 
sunt însă indirecte, depășind deja „litera” freudiană. 

200. În sfârșit, într-o explicaţie directă cu privire la crimă, Freud vede în 
aceasta o expresie a sentimentului de culpabilitate tipic nevrozelor, adică 
rămas în stare inconștientă și anterior faptei: „Constatarea că intensificarea 
acestui sentiment inconștient de vinovăţie poate face dintr-un om un criminal, 
a constituit o adevărată surpriză. Și totuși, faptul este neîndoielnic; la mulți 
criminali, îndeosebi tineri, poate fi descoperit un puternic sentiment de culpa- 
bilitate, anterior și nu consecutiv crimei, sentiment care a constituit mobilul 


1 S. Freud, Dincolo de principiul plăcerii, în Caiete de psihanaliză nr. 1, 


Ed. Jurnalul literar, 1992, p. 55. 
2 jder, p. 64. 
3 S. Freud, Eul și sinele, în „Caiete de psihanaliză”, op. cit., p. 131. 


Teoriile etiologice moderne 137 


crimei. S-ar părea deci că respectivul trăieste posibilitatea legării acestui 
sentiment de ceva real și actual ca pe o ușurare”!. 

Crima văzută ca o eliberare de sub presiunea unui sentiment culpabil nu 
înlătură originea instinctuală a acesteia, ci o „intermediază”, dacă ținem seama 
de faptul că sentimentul vinovăţiei este consecutiv unor instincte condamnabile. 

Această ultimă variantă explicativă a crimei a fost reluată de teoria 
criminalului nevrotic, despre care vom vorbi în continuare pe scurt. 


$ 3.1.2. Teoria criminalului nevrotic 


201. Varianta cea mai cunoscută a acestei teorii aparţine criminologilor 
Fr. Alexander și H. Staub și este expusă în lucrarea acestora „Criminalul și 
judecătorii săi” publicată în anul 1929 la Viena?. 

În viziunea celor doi cercetători, criminalitatea poate fi clasificată în 
următoarele trei categorii: 

1) Criminalitatea imaginară, care transpare în vise, fantezii sau acte 
ratate; 

2) Criminalitatea ocazională, specifică persoanelor și situaţiilor în care 
Supraeul suspendă instanța sa morală, în urma unei vătămări sau a unei 
amenințări iminente pentru eu (cazurile în care conduita criminală este 
consecutivă unui șantaj, unei amenințări ori unei stări apropiate de legitima 
apărare etc.); 

3) Criminalitatea obișnuită - această categorie cuprinde la rândul ei trei 
tipuri de criminali: 

a) criminalii organici, a căror personalitate ține de psihiatria clasică (bol- 
navii mintal care prezintă alterări ale capacităţii de discernământ ori lipsa 
acestuia); 

b) criminalii normali, caracterizați prin aceea că sunt sănătoși din punct de 
vedere psihic, dar sunt socialmente anormali; aceștia fac parte, de regulă, 
dintr-o colectivitate criminală și se comportă conform moralei acesteia; nu 
prezintă conflict între Eu și Supraeu; 


' Ider, p. 147. 

2 Alexander și Staub reiau și dezvoltă o teorie aparţinând lui Aichhorn: „Teoria 
ființei supraumane lipsite de supraeu”. Aceasta reprezintă, se pare, prima explicație 
criminologică pe baze psihanalitice, ea fiind aprobată de Freud însuși care semnează 
prefața la lucrarea lui Aichorn (1925). A se vedea, în acest sens, A. Hesnard, 
Psychologie du crime, Ed. Payot, Paris, 1963. 

c) criminalii nevrotici, respectiv cei care acționează în funcţie de mobiluri 
inconștiente; Eul este învins de Sine, care scapă determinării Supraeului; în 
aceste cazuri, se constată existența unui sentiment de vinovăţie, însoţit de 
angoasa pedepsei; criminalul nevrotic resimte pedeapsa ca pe o justificare 
morală, ca o autorizare a recidivei; doar „gândul” criminal este suficient 
pentru a dezvolta sentimentul de culpabilitate și nevoia de pedeapsă!. 


$ 3.1.3. Teoria personalității antisociale 


202. Această teorie are la bază constatările psihanalizei freudiene cu 
privire la „evenimentele din prima copilărie”, la care se adaugă o serie de 
rezultate obținute prin cercetările altor specialiști. 

O variantă a acestei teorii a fost expusă de Kate Friedlander într-o lucrare 
dedicată delincvenţei juvenile?. 

Se consideră, în esenţă, că la origine, copilul este o ființă absolut instinc- 
tivă, dominată de principiul plăcerii; el urmează să se conformeze principiului 
realităţii, care caracterizează adaptarea socială, printr-un proces lent de 
modificare ori sublimare a instinctelor. 

Procesul de adaptare parcurge trei etape: 

1) faza primelor relaţii dintre copil și părinți; 

2) faza formării Supraeului; 

3) faza formării relaţiilor de grup în sânul familiei. 

Prima fază este și cea mai importantă, ea cuprinzând, așa cum am văzut 
în explicaţiile freudiene, atât fixaţiile libidoului, cât și complexul oedipian; de 
rezolvarea acestuia din urmă va depinde în cea mai mare măsură dezvol- 
tarea ulterioară a personalității. 

În cea de-a doua fază, copilul încearcă să se identifice cu părinţii şi are 
loc un proces imitativ. Desigur că, dacă mediul familial este criminal, copilul 
va avea toate sansele să urmeze acelaşi comportament. 

În sfârșit, cea de-a treia și ultima fază are rolul de a asigura adaptarea 
socială a copilului. Relaţiile care se dezvoltă în cadrul grupului familial în 
această perioadă reprezintă o copie „micro” a relaţiilor sociale de mai târziu; 
orice element negativ care poate vicia aceste prime relaţii, gelozie, sentiment 
de injustiție etc., va avea un rol negativ asupra adaptării sociale a individului. 


1 A se vedea, în acest sens, J. Pinatel, op. cit., p. 190. 
2 K.Friedlander, La dglinquance juvenile, Ed. P.U.F., Paris, 1951, p. 7-67. 


Teoriile etiologice moderne 139 


Rezultă că în adaptarea socială, respectiv în formarea personalității indivi- 
dului, factorii primordiali sunt cei familiali. „Toţi ceilalți factori sociali sunt 
secundari”!. 

Rolul hotărâtor al evenimentelor din copilărie în formarea unei persona- 
lități antisociale a fost subliniat și de alte cercetări de psihologie criminală. 

S-a pus accentul uneori pe carenţele afective materne, care generează o 
lipsă de afectivitate copilului, ceea ce poate duce ulterior la un comportament 
criminal. În general însă, mediul infantil precoce, „când părinţii reprezintă po- 
lul semnificativ al unei structuri impersonale”, poate deveni un factor crimino- 
gen pentru viitorul tinerei ființe”?. 


$ 3.2. Teoriile psiho-morale „autonome” 


203. Pot fi incluse în această categorie diverse explicaţii criminologice de 
factură psiho-morală, unele eliberate total, altele doar parțial, de influența 
psihanalitică. 

Reţinem aici doar două astfel de teorii, elaborate de către două dintre 
personalitățile cele mai marcante ale criminologiei: E. de Greeff și J. Pinatel. 


$ 3.2.1. Teoria instinctelor 


204. Această teorie aparţine criminologului belgian Etienne de Greeff, 
considerat pe bună dreptate fondatorul criminologiei clinice (a se vedea 
supra 77), dar şi unul din pionierii criminologiei dinamice, prin formularea 
unei teorii a trecerii la act. Întreaga doctrină a criminologului belgian se 
fondează însă pe o anumită concepție asupra personalității delincventului, 
ceea ce ţine de etiologia psiho-morală?. 

Pentru de Greeff, personalitatea delincventului, ca și personalitatea 
umană în general, este determinată de instincte. 

instinctele însă, pe de o parte, nu se opun inteligenței și nu pot fi separate 
de aceasta. Pe de altă parte, nu se poate identifica la om o manifestare 
instinctuală pură, în sensul că, de fapt, mai multe instincte, mai multe ten- 
dințe acționează și își produc efectele asupra conduitei umane în același 
timp: „acest ansamblu de tendinţe instinctive organizate între ele ținând cont 


1J. Pinatel, Tratat, op. cit., p. 193. 
2 A. Hesnard, op. cit., p. 119. 
3 A se vedea, în același sens, R. Gassin, op. cit., p. 194. 

de viitor, adică organizate potrivit preocupărilor inteligenţei, formează struc- 
tura afectivă”. 

În cadrul acestei structuri afective se pot distinge două grupe fundamen- 
tale de instincte: instinctele de apărare și instinctele de simpatie. Instinctele 
de apărare contribuie la conservarea eului, funcționează sub semnul senti- 
mentului de justiție și de responsabilitate a „celuilalt, au la bază agresi- 
vitatea, tind spre o reducere progresivă a individului la o entitate abstractă, 
supusă legilor morale concepute mecanic. Instinctele de simpatie contribuie 
la conservarea speciei funcționează sub semnul abandonului de sine și 
acceptarea totală a „celuilalt”, au la bază subordonarea și devotamentul față 
de celălalt, tind spre o valorizare extremă a celuilalt. 

Nici una din cele două categorii nu se poate realiza integral; există o 
opoziție permanentă între instinctele de apărare și cele de simpatie; viața 
psihică se desfășoară sub semnul conflictului permanent între structurile 
afective?. 

Tendința de a alege securitatea în dauna afectivității dă naștere unui 
sentiment de vinovăţie a cărui lichidare se încearcă prin „reîntoarcerea către 
celălalt”. 

În tot acest conflict se creează un echilibru precar; în aceste condiții 
tulburările de caracter și insuficientele inteligenţei vor favoriza trecerea la 
actul criminal?. 

Este de reținut că explicaţiile complexe pe care le formulează criminologul 
belgian în legătură cu structurile afective, reprezintă doar „terenul pregătitor” 
pentru dezvoltarea unei teorii a trecerii la act, care depășește sfera 
preocupărilor de natură etiologică. 


$ 3.2.2. Teoria personalității criminale 


205. Această ultimă teorie de care ne ocupăm aparține celebrului crimi- 
nolog francez Jean Pinatel, fiind concepută ca un model explicativ, capabil 
să aducă lămuriri atât în ce privește geneza (etiologia), cât și dinamica 
actului criminal. 


1 E. de Greeff, Les instincts de defense et de sympathie, Ed. P.U.F., Paris, 1947, 
p. 21. 

2 A se vedea, în sensul celor de mai sus, J. Pinatel, La thâorie des instincts 
d'Etienne de Greeff, în R.S.C. nr. 4/1961, p. 833. 

3 A se vedea R. Gassin, op. cit., p. 194. 

Noţiunea de personalitate criminală nu trebuie înțeleasă ca un tip antro- 
pologic, o variantă a speciei umane. Ea este „un instrument clinic, o unealtă 
de lucru, un concept operaţional”. 

Pinatel consideră inutilă încercarea de a separa oamenii în buni și răi; nu 
există o diferență de natură între oameni cu privire la actul criminal: „Psiha- 
naliza ne-a învăţat în acest sens unele lucruri pe care le știam încă de la 
Decalog. Orice om, în circumstanțe excepţionale, poate deveni delincvent”!. 

Inexistența unei diferențe de natură între oameni nu exclude însă exis- 
tența unor diferențe graduale în privința „pragului lor delincvențial”. 

Unii indivizi au nevoie de „instigări” exterioare grave, iar alţii de „instigări” 
lejere, pentru a prezenta reacţii delictuale, pentru a realiza trecerea la act. 
Această diferență graduală este dată de anumite trăsături psihologice care, 
în concepția lui Pinatel, alcătuiesc „nucleul central al personalității criminale”. 

206. Componentele nucleului personalității criminale care comandă 
condițiile trecerii la act sunt: egocentrism; labilitate; agresivitate; indiferență 
afectivă. 

Egocentrismul reprezintă tendința subiectului de a raporta totul la sine 
însuși?. 

Labilitatea (de la Iabilis, care înseamnă a aluneca, a cădea, a atârna) repre- 
zintă o lipsă de prevedere, o „deficiență de organizare în timp”, o instabilitate. 

Agresivitatea desemnează o paletă foarte largă de tendințe, mergând de 
la simpla afirmare a eului, până la ostilitate; ea se manifestă printr-un „dina- 
mism combativ”, care are ca funcţie „învingerea și eliminarea obstacolelor și 
dificultăţilor care barează drumul acţiunilor umane”?. 

Indiferența afectivă (sau insensibilitatea morală) reprezintă acea trăsătură 
negativă prin care individul este împiedicat de a „încerca emoții și înclinații 


1J. Pinatel, La societs criminogene, Ed. Calman-Levy, 1971, p. 97. 

2 Pentru a ilustra această trăsătură autorul dă exemplul experienţelor cu privire la 
„asociaţiile de idei”, în care se denumește „asociaţie egocentrică” împrejurarea în 
care subiectul reacționează la cuvântul inductor printr-o idee relativă la propria per- 
soană: „dacă se dă cuvântul câine, răspunsul va fi: îi iubesc”. A se vedea J. Pinatel, 
Egocentrisme et personalitg criminelle, în R.S.C./D.P.C. nr. 1/1959,p. 163. 

3 J. Pinatel, Agressivits et personalits criminelle, în R.S.C./D.P.C. nr. 1/1960, 
p. 110. 

altruiste și simpatice”; el este dominat de egoism și răceală față de 
aproapele lui. 

Cele patru componente nu trebuie analizate în mod individual; reunirea 
tuturor componentelor, precum și legăturile dintre acestea, dau un caracter 
particular personalității în ansamblul ei. „Nucleul personalității criminale este 
o structură dinamică. Încă o dată, reunirea și asocierea acestor componente, 
dintre care nici una nu este anormală în sine, acțiunea și interacțiunea lor 
trebuie luate în consideraţie. Nucleul personalității criminale este o rezul- 
tantă, și nu un dat”. 

207. Iniţial, teoria personalităţii criminale a fost concepută pentru a explica 
fenomenul criminal individual. Ulterior, această teorie a fost extinsă cu privire 
la criminalitate. 

Perfecţionată în cursul anilor '80 de către autorul ei, această teorie a fost 
validată printr-o serie de studii criminologice?. 

Teoria personalităţii criminale reprezintă astfel una dintre ultimele expli- 
cații etiologice importante. Totodată, ea a constituit o bază de lansare pentru 
teoriile „trecerii la act”, care aparțin criminologiei dinamice, „succesoarea” 
etiologiei criminale. 


1 J. Pinatel, Indiffârence affective et personalits criminelle, în R.S.C./D.P.C. 
nr. 38/1959, p. 712. 

2 J. Pinatel, La socistă criminogene, op. cit., p. 101. 

3 În acest sens, a se vedea, R. Gassin, op. cit., p. 197. 


Partea a III-a 
Criminologia dinamică 
Principalele teorii noncauzale 


Definiția criminologiei dinamice 


208. Criminologia dinamică sau criminologia actului reunește explicaţii de 
tip noncauzal cu privire la fenomenul criminal. O serie de explicaţii de acest 
gen apar încă din prima jumătate a secolului al XX-lea (anii '30). Ele au fost 
calificate de Edwin Sutherland ca „mecaniste”, „situaționale” sau „dinamice”, 
deoarece iau în calcul doar: „elementele care intră în joc în momentul în care 
infracțiunea este comisă” (a se vedea supra 186). 

Actul de nastere al criminologiei dinamice poate fi considerat raportul 
asupra „criminogenezei”, prezentat de E. de Greeff la cel de-al doilea 
Congres Internaţional de Criminologie de la Paris (1950), în care se elabo- 
rează o adevărată teorie asupra proceselor de trecere la act!. 

După congresul de la Paris, din ce în ce mai mulți criminologi s-au arătat 
preocupaţi de o nouă manieră de abordare a fenomenului criminal. Se 
creează astfel o nouă orientare în cercetarea criminologică, orientare ce se 
caracterizează printr-o modalitate de cunoastere specifică, respectiv cunoaş- 
terea dinamică, interesată de înțelegerea proceselor ce însoțesc „trecerea la 
actul criminal!” (a se vedea supra 56). 

Teoreticienii acestei orientări neagă valoarea științifică și utilitatea 
explicaţiilor de tip cauzal și, de aceea, își concentrează atenţia asupra 
actului criminal în sine, încercând să facă abstracţie de „istoria” infractorului, 
de factorii endogeni ori exogeni ce ar fi putut acționa asupra acestuia 
anterior comiterii faptei. 

În ultimele două-trei decenii, explicaţiile de tip dinamic au devenit prepon- 
derente în cercetarea criminologică, încât au ajuns să formeze, practic, o 
subramură distinctă a criminologiei. 

209. Astfel, putem defini criminologia dinamică drept acea subramură a 
criminologiei teoretice, care se ocupă cu studierea fenomenului criminal, din 
punctul de vedere al mecanismelor și al proceselor care însoțesc trecerea la 
act. 


! A se vedea, în acest sens, R. Gassin, op. cit., p. 12. 

Problematică 


210. Din punct de vedere doctrinar, la originea explicaţiilor noncauzale se 
află concepția utilitaristă a școlii clasice a dreptului penal. Această „filiație” 
este de altfel revendicată în mod explicit de Maurice Cusson, unul dintre cei 
mai autorizați exponenți ai teoriilor dinamice actuale. Caracterizându-și pro- 
pria teorie, autorul sus-amintit afirma: „Analiza strategică prinde pe picior 
greșit pozitivismul pentru a opera o întoarcere la clasicism. Este o respingere 
a lui Lombroso în favoarea lui Beccaria”!. 

Deoarece am analizat anterior opera lui Beccaria, și implicit ideile care au 
stat la baza apariţiei scolii clasice, nu vom reveni asupra acestei probleme. 
Reţinem însă că utilitarismul clasic reprezintă un punct de reper important în 
înțelegerea teoriilor dinamice. 

Apariția teoriilor criminologiei dinamice a fost favorizată și de formularea 
primelor explicaţii privind trecerea la act, care aparțin de fapt unor criminologi 
preocupaţi de aspectul etiologic și pentru care, trecerea la act nu a repre- 
zentat decât o prelungire a unor explicaţii cauzale. Abia după examinarea 
acestor prime modele de trecere la act vom putea aborda teoriile dinamice 
propriu-zise, care reprezintă adevăratele explicații noncauzale. 

În sfârșit, o dată cu parcurgerea teoriilor dinamice, avem o imagine de 
ansamblu a principalelor explicaţii formulate în legătură cu fenomenul crimi- 
nal. Putem aşadar risca o apreciere de ordin general asupra stadiului actual 
al cunoştinţelor în domeniul criminologiei. 


Plan 


211. Rezultă că această a treia parte va cuprinde următoarele capitole: 
|. Trecerea la act ca prelungire a explicaţiilor etiologice. 

II. Teoriile dinamice. 

III. Stadiul actual al cunoștințelor criminologice. 


'M. Cusson, D&linquants pourquoi?, Ed. Armand Colin, 1981, p. 64. 


Capitolul | 
Trecerea la act ca prelungire 
a explicațiilor etiologice 


Problematică 


212. O serie de criminologi a încercat să finalizeze explicaţiile de natură 
etiologică, prin elaborarea unor modele de trecere la act. În literatura de 
specialitate, explicaţiile privind aceste modele sunt reunite sub denumirea: 
„Teoriile dinamice complementare”. Se face distincție între modele generale 
și modele particulare, de trecere la act; acestea din urmă sunt la rândul lor 
clasificate în: modele care atribuie un rol determinant personalității; modele 
care atribuie un rol important situaţiei și, în sfârșit, modele de analiză a 
procesului de trecere la act!. 

O prezentare exhaustivă fiind imposibilă în economia acestei lucrări, ne 
vom referi doar la câteva dintre cele mai cunoscute modele particulare, după 
care vom examina un model general care ni se pare semnificativ. 


Plan 


213. Acest capitol va cuprinde deci două secțiuni: 
Sectiunea 1. Modele particulare de trecere la act. 
Secțiunea 2. Un model general (modelul arborelui). 


1 În acest sens, a se vedea R. Gassin, op. cit., p. 203-207. 


148 Criminologia dinamică. Principalele teorii noncauzale 


secțiunea |. Modele particulare de trecere la act 


214. În această categorie, poate fi inclus unul din primele modele de 
trecere la act, ce aparține criminologului belgian Etienne de Greeff, a cărui 
teorie a instinctelor am examinat-o anterior. 

E. de Greeff consideră că „procesul criminogen” trebuie raportat la actul 
grav. El folosește ca model, procesul de convertire parcurs de indivizi aparți- 
nând comunităţilor pre-civilizate, proces descris de un alt autor!. Aplicând 
aceeași schemă generală la actul criminal (în sens de omor), de Greeff 
consideră că sunt parcurse, în principal, de către delincvent, trei etape: 

Prima etapă, cea a asentimentului ineficace, reprezintă o perioadă „mai 
degrabă subconștientă susţinută de numeroase elemente inconștiente”. În 
această etapă, la un moment dat, trăirile subterane ce tind spre crimă, apar 
spontan în zona conștientului: apare ideea „dispariţiei” eventualei victime. 
Această „prise de conscience” poate fi declanșată de stimuli exteriori ori 
interiori multipli, de natură diversă. O asemenea etapă poate fi întâlnită, în 
principiu, în viața oricui. În general, individul sub influența factorilor morali 
afectivi, va îndepărta „ideea” criminală. Viitorul infractor va trece însă la cea 
de-a doua etapă?. 

A doua etapă este denumită: etapa asentimentului formulat. Deși proce- 
sele subconștiente nu au dispărut încă, în această fază „lucrurile se petrec în 
mare parte de o manieră conștientă”. Individul acceptă ideea că o anumită 
persoană trebuie să dispară și oscilează încă între dorința ca această 
„dispariție” să se îndeplinească fără contribuţia sa și ideea că ar putea „ajuta” 
la această dispariție. Este o etapă contradictorie, de ezitări: „Progresia nu se 
face de o manieră univocă. Există în suflet mișcări pentru și contra. Ideea se 
conturează în mod lent prin avansări și reculuri. Greșelile victimei au tendința 
de a fi exagerate, motivele de a o vedea dispărută au tendința de a fi înno- 
bilate. Pericolele și inconvenientele de a o face să dispară, decăderea, 
abjecţia, constituie rezistența interioară. Este vorba de a rupe cu tot trecutul, 
de a se pune în afara societății...”3. 


1 R. Allier, La conversion chez les precivilisess, 2 vol., Payot, Paris, cf. 
E. de Greeff, Introduction ă la Criminologie, Ed. P.U.F., 1948, p. 315. 

2 Ase vedea E. de Greeff, Introduction ă la Criminologie, op. cit., p. 316-319. 

% Idern, p. 320. 

Se întâmplă uneori în această etapă, când decizia de a comite crima nu 
este încă luată, ca un eveniment accidental (spre exemplu beţia) să declan- 
șeze totuși actul criminal. În aceste cazuri asistăm la o pregătire deficitară, la 
o executare imprecisă, la o lipsă totală de precauţii pentru asigurarea 
impunităţii. 

Cea de a treia etapă, criza, presupune ca „dispariția să fie decisă”: „Prin- 
cipiul morții fiind admis, nu rămâne decât să accepte, să se coboare 
personal la act, să-i accepte rușinea și riscul (...). Criminalul se găsește în 
acest moment într-o stare morală și fizică acută. Sensibilitatea sa este 
exasperată, emotivitatea dezechilibrată, judecata sa este obsedată de starea 
de criză și de luptă și se întâmplă să fie pentru moment delirant. 

Explozia este iminentă. Poate să fie, eventual, încă împiedicată, dar, cu 
siguranță, un nimic poate să o elibereze”. 

Drumul spre crimă poate fi oprit în oricare din cele trei etape, prin acțiu- 
nea forțelor de inhibiţie interioare, care pot fi eventual stimulate de împreju- 
rări externe. În același timp trecerea la act se poate face înainte de a se 
ajunge la o „decizie propriu-zisă” și, în acest caz, executarea fiind rău pregă- 
tită, crima are toate sansele să eșueze, ori să fie realizată de o manieră 
improprie?. Rezultă că procesul de trecere la act este, în opinia lui de Greeff, 
rezultatul luptei unor tendințe (mobiluri) opuse, ce pot să apară sau nu, în 
zona conșstientului, în funcţie de etapele ce sunt ori nu, parcurse; configurația 
psiho-morală a individului joacă rolul esenţial; în plus, pot să apară anumiţi 
factori conjuncturali care să faciliteze ori, dimpotrivă, să îngreuneze drumul 
spre crimă. 

În sfârşit, trebuie remarcat că în opina lui de Greeff, există și acte 
criminale ce se realizează total în afara schemei propuse, fără parcurgerea 
nici uneia din etapele descrise. În aceste situaţii, „ușurința” de a comite fapta 


' Jder, p. 321. 

2 Pentru a ilustra această ipoteză, de Greeff folosește exemplul uciderii lui 
Rasputin, reluând mărturisirile Prințului lusupov (La fin de Raspoutine, Ed. Plon, 
1927). În acest caz criminalul „nu era pregătit, din punct de vedere psihologic în 
momentul în care a trecut la act” și toate acţiunile sale destinate să suprime victima 
sunt comise cu stângăcie, de o manieră ezitantă. De aceea, lusupov nu reușește 
decât să-l rănească, în cele din urmă, pe Rasputin, care, ar fi reușit să scape dacă 
nu intervenea o altă persoană, pentru a desăvârși crima. A se vedea, în acest sens, 
de Greeff, op. cit., p. 346-349. 

este foarte mare, criminalul fiind cu atât mai periculos cu cât crima este 
comisă ca și un act banal lipsit de gravitate!. 

215. Printre modelele particulare existente în doctrină merită a fi amintit și 
cel propus de J. Pinatel. 

Modelul de trecere la act conceput de J. Pinatel este considerat a fi 
obiectiv, în sensul că el descrie actul criminal așa cum acesta este perceput 
din exterior de către un observator care analizează „dinamica personalității 
agentului”. Prin aceasta el se deosebește de modelul lui E. de Greeff, care 
este considerat „subiectiv”, în sensul că descrie trecerea la act așa cum 
aceasta este trăită de subiectul însuși?. 

Pentru J. Pinatel trecerea la act se explică prin acțiunea conjugată a celor 
patru trăsături psihice esenţiale care alcătuiesc „nucleul personalității 
criminale” (a se vedea supra 209). Pentru ca un subiect să „treacă la act” 
este necesar ca el să nu fie reținut de oprobiul social care este asociat 
răufăcătorului; acest proces de „autolegitimare subiectivă” este asigurat de 
egocentrism. Faptul că subiectul nu va fi reținut de ameninţarea pedepsei 
este explicat prin /abilitate. Obstacolele materiale susceptibile să împiedicie 
executarea crimei sunt învinse prin agresivitate. În ultimă instanță, când 
subiectul ajunge în situaţia de a comite crima, este necesar ca el să nu fie 
reținut de sentimentul că produce un rău aproapelui său, atentând la 
persoana ori bunurile acestuia. /ndiferenta afectivă asigură această ultimă 
etapă a trecerii la act?. 

Ca și în explicaţiile privind structurarea personalităţii criminale, în modelul 
de trecere la act conceput de J. Pinatel, factorul afectiv joacă un rol esenţial. 

216. În sfârșit un ultim model particular examinat este modelul propus de 
H. Becker. Acesta poate fi încadrat în categoria modelelor „de analiză a 
procesului de trecere la act”. Modelele de analiză examinează procesul de 
trecere la act în sine, „adică succesiunea secvenţelor care conduc persoana 
actorului în interacţiune cu situația pre-criminală până la consumarea 
actului“. 


' /dem, p. 314-315. 

2 În sensul celor de mai sus, a se vedea R. Gassin, Criminologie, op. cit., 
p. 204-205. 

9% A se vedea J. Pinatel, Traită, op. cit., p. 507. 

+ R, Gassin, Criminologie, op. cit., p. 207. 

În elaborarea modelului său, Becker pleacă de la ideea că explicaţiile 
anterioare privind trecerea la act comit greșeala esenţială de a considera că 
„toti factorii care contribuie la producerea fenomenului acționează simultan”. 
El numește modelele bazate pe asemenea explicaţii: „sincronice”. Spre 
deosebire de această manieră de a vedea lucrurile, Becker apreciază că, în 
realitate, nu toate cauzele acționează în același moment și, de aceea, este 
nevoie de un model care „să ia în considerare faptul că modurile de 
comportament se dezvoltă potrivit unei secvențe ordonate”!. Plecând de la 
această idee, Becker analizează diferitele faze pe care le parcurge un individ 
pentru a deveni consumator de droguri (în speță fumător de marijuana). El 
constată că fiecare fază necesită o explicaţie și că reunirea tuturor acestor 
explicaţii contribuie la explicarea comportamentului în ansamblu: „Spre 
exemplu, este nevoie de tipuri diferite de explicaţii pentru a analiza cum o 
persoană se găsește în situația de a-și procura ușor marijuana, de ce, odată 
aflată în această situație, această persoană vrea să facă ea însăși expe- 
riența drogului, și în sfârșit de ce, după ce a făcut această experiență, ea 
continuă să consume. Într-un anumit sens, fiecare din aceste explicaţii trimite 
la o cauză necesară a comportamentului, deoarece persoana nu poate de- 
veni fumător regulat de marijuana fără să fi trecut prin fiecare fază. Expli- 
carea fiecărei faze constituie deci un element în explicarea comporta- 
mentului final”2. 

În aparență, modelul propus de Becker pune accentul în mod exclusiv pe 
contribuţia factorilor conștienți și raționali în trecerea la act. Astfel, în cazul 
consumului de marijuana una din fazele formării comportamentului este 
considerată a fi: „voința de a face experiența drogului”. Caracterul rațional și 
conștient nu trebuie totuși absolutizat. Becker însuși subliniază acest aspect, 
analizând prima etapă a „carierei deviante”: „Ne reprezentăm în general 
actele deviante ca motivate. Credem că persoana care comite un act de- 
viant, chiar pentru prima dată (și poate în mod special când este pentru 
prima dată), o face intenționat. Intenţia poate să nu fie în întregime conști- 
entă, dar trebuie să existe o forță motivantă în planul depărtat. Înainte de a 
trece la cazurile de nonconformitate intenționată, trebuie mai întâi subliniat 
că actele non-conforme sunt adesea comise de indivizi care nu au intenția 


'H.Becher, Outsiders, op. cit. p. 46. 
2 dem, p. 46. 


152 Criminologia dinamică. Principalele teorii noncauzale 


de a acționa în acest sens; este clar că este nevoie de o explicaţie specială 
pentru asemenea cazuri”!. 


secțiunea a Il-a. Un model general 
(modelul „arborelui”) 


217. Printre modelele cu caracter general, cel mai cunoscut pare a fi cel 
elaborat de sociologul american Albert Cohen. Lucrarea acestuia: „Deviance 
and Control” își propune parcurgerea unei etape spre o teorie generală a 
comportamentului deviant adică „un sistem de propuneri aplicabile nume- 
roaselor varietăţi de devianță”?. Trebuie precizat că A. Cohen ca și alți socio- 
logi americani utilizează termenul devianță într-un sens foarte larg, ce 
include comportamentul criminal?. 

Potrivit formaţiei sale, în mod firesc, Cohen pune accentul pe influența 
factorilor sociali asupra devianței. El formulează o teorie a „subculturilor” 
delincvente care se apropie din multe puncte de vedere de teoria lui Sellin, 
dar în care utilizează și concepte proprii altor explicaţii sociale anterioare, 
precum termenul de anomie (Durkheim, Merton) sau cel de dezorganizare 
socială (Sutherland). Ceea ce diferențiază concepția lui Cohen, față de alte 
explicaţii de natură socială, este faptul că el consideră că nici factorii sociali 
și nici cei legaţi de personalitatea individului nu au o acţiune directă, cauză- 
efect, ceea ce-l face să elaboreze şi un model de trecere la act anti- 
determinist sau, cum a fost calificat în doctrină: „neoanti-determinist”?. 

Cohen prezintă modelul său de trecere la act încă înainte de a analiza 
explicaţiile de natură socială cu privire la comportament. Astfel, el face o 
scurtă analiză a explicaţiilor „la nivel psihologic” constatând că, în linii 
generale, „mecanismele motivaţionale” concepute de diverşi autori au pus 
accentul: fie pe „actor” fie pe „situaţie”, fie pe „conjuncția” dintre variabilele 
actorului și cele ale situaţiei. A neglija actorul în dauna situaţiei ori invers 


' Idem, p. 48. 

2 C. Albert, Deviance and Control, Ed. Pretice-Hall, Inc., Englewood Clifs, New 
Jersey, 1966, trad. fr. La Deviance, Ed. J. Duculot, 1971, p. 7. 

% În acest sens, a se vedea, A. Cohen, op. cit, p. 13. 

+ În acest sens, a se vedea, S. Edwin, Radical non-intervention, 1973, p. 137. 

reprezintă în opinia lui Cohen o eroare. În același timp, în teoriile „conjunc- 
tive”, deși devianța rezultă din interacțiunea între actor și situaţie, această 
interacţiune este tratată ca un „episod unic”, actul este determinat. „Totul se 
petrece ca și cum ar fi fost un pasaj brusc de la o stare de conformitate la o 
stare de devianță. Actul deviant se aseamănă reacției care operează atunci 
când două substanțe chimice sunt puse împreună”!. Acestui gen de explicaţii 
i se opun teoriile care văd în devianţă nu o simplă interacțiune actor-situaţie, 
ci rezultatul unui „proces de interacțiune”. În acord cu aceste teorii, Cohen 
concepe actul deviant ca pe o succesiune de etape, în interiorul cărora 
actorul are oricând posibilitatea de a alege „direcția”: „În teoriile care pun 
accentul pe procesele de interacțiune, actul deviant se dezvoltă în timp 
printr-o serie de etape. În urmărirea unui interes sau a unui scop, un individ 
ia o direcţie, poate într-un sens deviant, uneori fără să aibă cea mai mică 
intenţie de devianță în minte. Totodată, pasul următor pe care-l va face 
(continuarea pe calea aleasă) nu este în întregime determinat de starea 
lucrurilor din punctul de plecare. El poate să aleagă între două sau mai multe 
direcţii posibile. Ceea ce va fi alegerea sa va depinde de actor și de situaţie 
la acel moment precis: cu timpul, actorul, situația, sau amândouă pot să fi 
cunoscut schimbări. Spre exemplu, în timp ce un individ se întreabă dacă va 
fura dintr-o mașină aflată în staționare, prietenului său poate să i se facă 
frică și să fugă sau un agent de poliție poate să apară brusc în colțul străzii. 
Acestea sunt probleme și posibilități noi care trebuie înfruntate. Anumite 
schimbări pot să fie excluse, iar altele abia întrevăzute la început, ele pot să 
încurajeze ori să pară inevitabile. Pe scurt, aceste teorii comportă o con- 
cepție asupra actului însuși ca o tentativă, un proces de tatonare a terenului, 
care nu este niciodată în întregime determinat de trecut și care este 
totdeauna susceptibil de a-și modifica cursul ca răspuns la schimbări inter- 
venite la nivelul actorului, al situaţiei sau al amândurora”?. 

Transpunând aceste idei în mod sintetic, într-o schemă grafică, rezultă un 
traseu principal, cel spre devianță, din care se desprind, ca ramurile unui 
arbore, celelalte trasee, non-deviante, spre care la orice moment, din consi- 
derente diverse, individul poate să schimbe direcţia. Datorită acestei repre- 


' A. Cohen, La Deviance, op. cit., p. 94. 
2 jdem, p. 95. 

zentări grafice, modelul de trecere la act conceput de Cohen este cunoscut 
în doctrină sub denumirea de „arbore”!. 


Fig. nr. 5 (Cf. A. Cohen, op. cit., p. 92) 


Caracteristica ce reține atenţia în modelul amintit este relativa „autonomie” 
acordată „actorului”. Cohen nu merge până la a considera persoana devian- 
tului ca pe o ființă exclusiv rațională. Totuși, posibilitatea de a schimba în orice 
moment cursul procesului de trecere la act, printr-un act de voinţă, fie el și 
supus variabilelor situației, face ca modelul propus să reprezinte un pas 
important spre teoriile dinamice pure, de care ne vom ocupa în continuare. 


1 Schema trebuie citită în felul următor: 

„Actul inițial este A sau B, ceea ce depinde de faptul că starea inițială de lucruri 
este x sau non-x. Dacă, plecând de la A, starea de lucruri este y, atunci direcţia este 
AA. Dacă starea de lucruri este non-y, atunci direcţia este AB. Dacă, plecând de la 
AA, starea de lucruri este z, atunci direcţia ajunge la rezultatul deviant AAA. Dacă 
starea de lucruri este non-z, atunci direcţia este AAB.” A. Cohen, op. cit., p. 95. 


Capitolul || 
Teoriile dinamice 


Problematică 


218. Teoriile din această categorie se caracterizează prin aceea că ex- 
plică actul criminal în sine, în afara oricărei referințe la trecutul infractorului. 
Din acest motiv, spre deosebire de modelele de trecere la act formulate ca 
prelungiri ale explicaţiilor etiologice, denumite în doctrină și „teorii dinamice 
complementare”, teoriile la care ne vom referi în prezentul capitol au fost 
socotite „teorii principale” ale actului criminal”. 

Ne vom opri asupra acelor explicaţii care, în opinia noastră, pun cel mai 
clar în evidență caracterul non-determinist al actului criminal (sau cel puțin 
pretind acest lucru), situându-se prin aceasta pe poziţii net contrare teoriilor 
cauzale. 

Din această perspectivă am considerat util să examinăm, în primul rând, 
teoria „reţinerii”. Deşi valoarea științifică a explicaţiilor nu este deosebită, 
autorul acestei teorii a fost printre primii criminologi care s-au exprimat de o 
manieră clară și fermă împotriva teoriilor cauzale. 

Am reținut apoi spre examinare teoria „strategică”, deoarece am consi- 
derat că reprezintă explicația de tip noncauzal cea mai reprezentativă, cu cel 
mai larg ecou în doctrina actuală. 


Plan 


219. În consecință, prezentul capitol va cuprinde două secțiuni: 
Secţiunea 1. Teoria „reţinerii”. 
Secțiunea 2. Teoria „strategică”. 


1 A se vedea, în acest sens, R. Gassin, Criminologie, op. cit., p. 203 si 208. 

secțiunea |. Teoria „reținerii”: 


220. Această teorie, pe care autorul ei, Walter C. Reckless, o declară din 
start „noncauzală”?, reia o idee de principiu exprimată încă din anii '30 con- 
form căreia, formularea unor concluzii etiologice, pe baza cercetărilor crimi- 
nologice, reprezintă o absurditate atât de evidentă încât nici nu merită să fie 
discutată. 

Ceea ce Reckless pune, la rândul lui, sub semnul întrebării este însuși 
conceptul de cauzalitate, mai exact, valabilitatea aplicării acestuia într-o ex- 
plicație privind comportamentul uman: „Foarte probabil, cauzalitatea nu este 
un concept apt să fie aplicat unui comportament uman cum ar fi crima și de- 
lincvenţa, iar o teorie generală a cauzalităţii, care să fie valabilă în întregime, 
sau pentru o mare parte a crimei și a delincvenţei, pentru diversele tipuri de 
infracțiuni sau contravenţii în diferite împrejurări, este cu atât mai nerealistă, 
în ciuda eforturilor eroice din partea criminologilor, de a căuta o teorie 
general valabilă”?. 

În acest context, autorul propune ca, în general, ipotezele și explicaţiile 
criminologilor să nu mai recurgă la conceptul de cauză ori „combinaţie de 
cauze”, și apreciază că propria sa teorie reprezintă un substitut pentru o 
teorie cauzală. 

Explicaţiile lui Reckless se construiesc în jurul ipotezei potrivit căreia 
există o structură socială externă de reținere (a containing external social 
structure), precum și un tampon interior (an internal buffer). Ambele au 
aceeași menire, de a asigura o apărare împotriva devierii indivizilor de la 


1 În varianta originală, teoria este intitulată: „Containment Theory”. În doctrina 
franceză s-a utilizat în paralel şi denumirea „teoria barierelor” - „La theorie des 
barrieres” (A se vedea R. Gassin, Criminologie, op. cit., p. 209). Această denumire, 
deși se depărtează de la o traducere exactă, respectă conţinutul teoriei. Deoarece, în 
opinia noastră, teoria prezintă unele contradicții am preferat o traducere cât mai fidelă 
a variantei originale pentru a nu spori confuzia ce se degajă din conținutul 
explicațiilor. 

2 CW. Reckless, A non causal explanation: containment theory, A.l.C./1963, le 
semestre, p. 220. 

3 În acest sens, a se vedea, M. Jerome și A. Mortimer, Crime, Law and Social 
Science, New York, 1933, p. 169, cf. W. Reckless, op. cit., p. 220. 

+W. Reckless, op. cit., p. 220. 

norma legală ori socială; ele reprezintă: „o izolație contra presiunilor și atra- 
gerilor, o protecţie contra demoralizării și seducţiei”. Punctul forte al teoriei ar 
trebui să fie ideea că: presiunile, atragerile, demoralizările, seducția, chiar 
dacă reprezintă cauze care „conduc” spre comportamentul criminal, ele sunt 
„negate”, „neutralizate”, „reduse la neputinţă” sau „parate” de către cele două 
„tampoane de reţinere”. 

Reckless consideră că în societățile industrializate funcţionează ca „reți- 
neri externe”, una sau mai multe din următoarele componente: 

- un rol al structurii de a furniza posibilități individului; 

- un set de limite și responsabilități rezonabile pentru membri; 

- o oportunitate pentru individ de a dobândi un statut; 

- o coeziune între membrii societăţii, inclusiv activitatea comună și camaraderia; 

- sensul de apartenență (identificarea cu grupul); 

- prevederea unui stoc de căi alternative și satisfacţii materiale (când una 
ori mai multe căi sunt închise). 

Reţinerile interne sunt compuse din: 

- o imagine favorabilă despre sine în relaţie cu celelalte persoane, cu 
grupurile, cu instituțiile; 

- o conștiință de a fi bine plasat, de a avea un obiectiv; 

- un nivel ridicat de toleranţă la frustrare; 

- principii morale şi etice interioare puternice; 

- o bună dezvoltare a eului și a supraeului (în sensul dat de Redi, de 
control și gestiune a sistemului comportamental). 

După această enumerare autorul atrage, încă o dată, atenţia că aceste 
componente ce alcătuiesc „reținerile” (externe si interne) nu sunt cauze, ci 
„tampoane” sau „izolaţii” cu rolul de a opri presiunile, atragerile și puseurile. 
(„The components of the two containing systems are not causes. They are 
buffers or insulations against pressures, pulls, and pushes”)?. 

Când „reţinerile” sunt absente sau fragile („weak”) este posibil ca persoana 
să devieze de la conduita conformă cu norma; ea devine vulnerabilă, putând 


' „The two containments act as a defense against deviating from the legal and 
social norms, as an insulation against pressures and pulls, as a protection against 
demoralization and seduction. If there are „causes” wich lead to deviant behavior 
they are negated, neutralized, rendered impotent, or are parried by the two containing 
buffers”. W. Reckless, op. cit., p. 221. 

2 Jdem, p. 221. 

să comită diverse abateri ori chiar crime. În cazul în care „reținerile” sunt 
puternice, este improbabil ca persoana să devină infractor. Autorul mai pre- 
cizează că teoria sa, nu numai că „descrie” tampoane împotriva devianţei” dar, 
pretinde el, pe baza acestei teorii este posibil să se descrie o probabilitate a 
delincvenţei. Exemplele prezentate în acest sens sunt însă, după părerea 
noastră, mult prea generale și din această cauză lipsite de concludenţă. 

În finalul explicaţiilor, Reckless menţionează că din punctul de vedere al 
cercetării științifice, teoria acoperă doar o zonă medie a fenomenului („middle 
range theory”) ea neputând fi aplicată „extremelor” delincvenţei. Astfel, teoria 
nu este aplicabilă în cazul infracţiunilor care sunt rezultatul unor „puseuri 
interne irezistibile” („overpowering internal pushes”). Eul („The self”), dacă 
este suficient de puternic este capabil să se opună unor frustrări ori dorințe 
ordinare, dar nu unor „puseuri interne anormal de puternice” („abnormally 
strong internal pushes”). În același timp teoria este inaplicabilă unor 
comunități ce duc un mod de viaţă în afara legii, și autorul dă ca exemple în 
acest sens: triburile criminale din India, comunităţile de țigani în Europa, 
fabricanţii de whisky ilegal din regiunea appalachiană în USA, familiile care 
trăiesc din cerșit . 

221. Fără a nega interesul teoretic de ansamblu pe care-l pot prezenta 
aceste explicaţii, după opinia noastră, între aserțiunile autorului și argumentele 
care le însoțesc există un decalaj important, care merită câteva precizări. 

În primul rând, legat de caracteristica principală a teoriei, este de 
remarcat că, pe cât de categorică este afirmaţia lui Reckless că teoria sa 
este o teorie noncauzală, pe atât de slabă este, credem noi, convingerea pe 
care reușește să o inducă cititorului în acest sens. Cum am văzut, autorul 
admite că „presiunile”, „atragerile” etc., pot fi „cauze ale delictului, chiar dacă 
pune între ghilimele cuvântul cauze (If there are „causes” wich lead to 
deviant behavior...). Faptul că acestea pot fi, în anumite condiţii, „neutra- 
lizate” de diverse „reţineri” nu schimbă cu absolut nimic situația, din punctul 
de vedere al etiologiei criminale. După enumerarea „reținerilor” externe si 
interne, autorul a ținut să precizeze, după cum am arătat, că acestea nu sunt 
cauze, precizare absolut inutilă după părerea noastră, deoarece nu există 
nici un pericol să fie considerate ca atare. Dimpotrivă, precizarea are efectul 
de a ne atrage atenţia asupra adevăratelor cauze pe care autorul le enumără 
din nou: presiuni, atrageri, puseuri. Faptul că împotriva acestora acționează, 

dacă nu sunt absente ori slabe, anumite „reţineri”, încă o dată, nu schimbă 
cu nimic situația. 

Dacă „reținerile” nu sunt „cauze”, nu înseamnă că aceste cauze nu există 
și nu înseamnă, în același timp, că prin aceasta se dă o explicaţie non- 
cauzală fenomenului criminal. 

În altă ordine de idei, limitele între care este fixată aplicabilitatea teoriei, în 
acea zonă medie a delincvenţei, reduc în mod considerabil ipotetica ei vala- 
bilitate. În opinia autorului, Eul, ar fi capabil să stăpânească doar presiunile 
ordinare. Problema este că, de regulă, presiunile ce duc la delincvență nu 
sunt ordinare, iar în cazul crimelor pasionale, spre exemplu, impulsurile sunt 
întotdeauna „extraordinare” (neobișnuite). Dar admițând că lucrurile stau 
exact așa cum le prezintă autorul, ar rezulta oricum că, în afara unei delinc- 
venţe ordinare sau medii, unde problema cauzalităţii nu s-ar pune, în rest, și 
acest „rest” rămâne considerabil, o cercetare etiologică nu ar fi lipsită de 
interes. 

În doctrina criminologică teoria lui W. Reckless a fost criticată din alte 
puncte de vedere. S-a insistat asupra faptului că „terminologia utilizată este 
vagă și slab definită” și că „testarea empirică este dificilă”. 

În afară de ideea renunţării la demersul etiologic, nici ea o noutate, teoria 
„reținerii” nu aduce o modificare esenţială în peisajul general al gândirii 
criminologice. În sfera mai restrânsă a explicațiilor dinamice, teoria lui 
Reckless nu este însă lipsită de semnificaţie. În primul rând, pentru că se 
revendică drept noncauzală. În al doilea rând, pentru că se sugerează, 
indirect, ideea non-delincventului ca tip rațional, capabil să ia în calcul 
oportunităţile sociale („reţinerile externe”) și să-și controleze impulsurile 
(„reţinerile interne”). De aici, la ipoteza delincventului de tip rațional, care-și 
calculează „loviturile”, nu mai rămâne decât un pas, pe care-l fac alte 
explicaţii noncauzale, precum cea abordată în continuare. 


1 


C. Schrag, Crime and Justice. American Style, Ed. Washington, D.C.: 
V.S. Gouvernment Printing Office, 1971, p. 82-89, cf. F. Adler ș.a., Criminology, 
second, Ed. Mc. Graw-Hill Inc., 1995, p. 171. 

Secțiunea a II-a. Teoria strategică 


222. Maurice Cusson, autorul acestei teorii, declară a se fi inspirat în 
explicaţiile sale din două surse principale. O primă sursă o reprezintă auto- 
biografiile criminale, din care autorul reține discursul delincvenţilor despre 
propriile decizii, despre ocaziile de care profită, despre strategiile și luptele 
lor. Cea de-a doua sursă de inspiraţie o reprezintă gândirea unor sociologi 
care, în opinia autorului, utilizează un discurs fără corespondenţă în crimi- 
nologie. „Ei prezintă omul ca un actor care ia decizii, care elaborează 
strategii, care urmărește scopuri, care atacă și se apără”. Un fapt important 
remarcat de autor este complementaritatea celor două surse. Aceste analize 
(ale sociologilor, n.n.) mergeau exact în același sens cu ceea ce criminalii 
spuneau despre ei înșişi”!. 

Pe baza acestor surse autorul efectuează, potrivit propriei aprecieri, o 
„analiză strategică a delincvenţei” pe care, încă din introducerea la lucrarea 
„Delinquants pourquoi?”, lucrare ce dezvoltă această analiză, o prezintă pe 
scurt în felul următor: „Activitatea delincventă aduce autorilor ei mai multe 
avantaje decât ne imaginăm în mod obișnuit. Ea le permite să-și satisfacă 
numeroase dorințe, să rezolve probleme foarte reale, să trăiască intens și să 
se amuze hotărât. Din acest punct de vedere, delictul apare ca un mijloc 
printre altele pentru a realiza scopuri pe care le urmărește majoritatea 
oamenilor: excitația, posesiunea, apărarea propriilor interese, dominația. În 
aceste condiții, este de înțeles că numeroși adolescenţi se lasă tentaţi de 
delincvență. Totuși, doar o minoritate dintre aceștia alcătuită mai ales din 
tineri activi şi orientaţi spre prezent, se vor angaja profund în crimă. O vor 
face pentru că aceasta li se pare cea mai accesibilă dintre soluţiile care li se 
oferă lor. De fapt, ei întâmpină dificultăți la școală și pe piața muncii; din 
această împrejurare, căile de acces care, în mod normal, se deschid celor 
care intră în viață, lor le sunt închise. Dimpotrivă, ei frecventează camarazi 
care îi inițiază în tehnicile criminale și care pot fi aliați în momentul activității 
delincvente. Aceste relaţii le deschid calea spre o activitate ilegală care le va 
permite să-și atingă propriile scopuri'?. 


'M. Cusson, Delinquants pourquoi?, op. cit., 1981, p. 7. 
2 dem, p. 8. 

223. Acest rezumat pune în evidență punctele esenţiale în jurul cărora se 
dezvoltă ulterior explicaţiile autorului. Aceste explicații pornesc de la defini- 
rea analizei strategice: „Analiza strategică concepe delictul ca un comporta- 
ment orientat spre rezultate, având raționalitatea sa proprie, ținând cont de 
oportunităţile care se oferă actorului și de conduita adversarilor săi”!. Din 
această definiție rezultă patru elemente esenţiale ce sunt luate în calcul și 
anume: un comportament; rezultatele; raționalitatea; conflictele (adversarii). 

Cât privește comportamentul, acesta este definit ca „o secvenţă (succe- 
siune n.n.) de acte” observabile în mod direct și interpretate în funcţie de 
această observaţie. 

Analiza strategică este interesată, după cum afirmă autorul, de ceea ce 
fac oamenii mai degrabă decât de ceea ce sunt ei, acțiunea umană contează 
mai mult decât personalitatea. „Strategiile sunt acțiuni ale omului asupra 
mediului său și mai ales asupra celuilalt; mișcările sale de atac și de 
apărare; manevrele sale pentru a-l influența pe celălalt, a-l domina, a-l 
constrânge, a-l suprima. Și crima asta este'?. 

Cu privire la rezultate (rezultatele acţiunii) autorul declară că acestea 
prezintă o importanță primordială în analiza strategică. Se face distincţie 
între rezultat în sensul de consecință a actului și scop, adică rezultatul pe 
care actorul stabilește să-l atingă și care este vizat anterior actului. Cusson 
propune ca în locul interogaţiilor cauzale să se pună problema: „ce aduce 
crima autorului ei?” El consideră că importanța atribuită rezultatelor decurge 
dintr-o concepție hedonistă asupra omului. Este amintită în acest sens 
afirmaţia lui Beccaria: „Plăcerea și durerea sunt mobilurile ființelor sensibile”. 
Se invocă și afirmaţia lui Baechler: „Omul este o ființă de dorință, adică o 
ființă aflată constant în căutarea oricărei posibilități de a-și spori avutul (...) 
puterea, bogăţiile, prestigiul”. În acest context, Cusson conchide că: „Împins 
de dorințele sale, omul își modifică conduita în funcţie de consecinţele, 
agreabile sau dezagreabile, ale actelor sale anterioare. Și el creste, se 
dezvoltă satisfăcându-și dorințele sale succesive, descoperind noi trebuințe 
și noi plăceri în rezultatele activităţii sale”3. Aceeași regulă se aplică și 
delincventului care nu se diferenţiază ca natură de non-delincvent și este 
firesc să acționeze, deci, potrivit acelorași principii. 


' Idem, p. 64. 
2 dem, p. 65. 
% Idem, p. 68. 

În legătură cu raționalitatea, analiza strategică prezumă capacitatea 
delincventului (ca și a omului în general) de a lua, până la un punct, decizii 
raționale. „Aceasta înseamnă că e/ poate opta pentru soluția cea mai 
eficace, ținând cont de ceea ce îl interesează şi de constrângerile care i se 
impun. Este principiul raționalității limitate”!. 

În mod ideal, o decizie este rațională atunci când permite alegerea 
mijloacelor optime pentru atingerea scopului propus. Astfel, ar trebui să 
existe un scop, un calcul al mijloacelor aflate la dispoziție pentru a-l atinge, 
alegerea propriu-zisă a mijlocului adecvat și, în final, evaluarea rezultatelor 
obținute după realizarea actului. Acest model, după cum autorul însuși o 
recunoaște, se regăsește foarte rar în situaţiile concrete, existând în principal 
trei motive care limitează raționalitatea: „actorul nu are întotdeauna obiective 
clare; situaţiile limitează opțiunea; și informaţia îi lipsește”?. Acest cadru, 
valabil pentru acţiunile umane în general, se aplică în aceeași măsură și 
delincvenților. 

În sfârsit, în privința conflictelor, analiza strategică îl consideră pe delinc- 
vent drept un actor care decide ținând cont de acțiunea adversarilor săi. 
Delincventul trebuie „să se bată pe două fronturi”: împotriva victimei și împo- 
triva pedepsitorilor. Fiecare delict ar trebui, deci, să presupună din partea 
delincventului cel puțin două strategii: una utilizată față de victimă și una față 
de autoritate („pedepsitorul”). În realitate, activitatea delincventă presupune o 
serie întreagă de alte conflicte, unele reale, altele potenţiale, astfel încât și 
strategiile dezvoltate de delincvent trebuie să fie multiple, adaptabile, în 
ideea de a-i asigura impunitatea?. 

224. Analiza strategică refuză așadar orice explicație de tip cauzal și 
afirmă a nu fi interesată de trecutul și personalitatea infractorului, ci doar de 
actul criminal în sine. Acest act se desfășoară în secvențe ordonate, pe 
parcursul cărora delincventul își păstrează luciditatea și se livrează unor cal- 
cule, care-i permit să opereze o alegere rațională din punctul lui de vedere. 

Un element explicativ important în analiza strategică îl reprezintă noțiunea 
de scop, utilizată în sensul de rezultat propus de actor. Din acest punct de 
vedere, teoria lui M. Cusson se aseamănă cu teoria scopurilor din psiho- 
logie. De altfel, există numeroase alte puncte comune între această teorie 


' /dem, p. 69. 
2 |dern, p. 70. 
3 A se vedea, în acest sens, M. Cusson, op. cit., p. 73-75. 


Teoriile dinamice 163 


criminologică și teoriile psihologice raționaliste. Ca și acestea din urmă, 
analiza strategică lasă un loc redus, dacă nu inexistent, factorului afectiv în 
explicarea comportamentului uman, în speță criminal. 

Prin coerenţa argumentării și prin accentuarea unor aspecte mai puțin 
semnalate anterior în doctrină, teoria strategică reprezintă, fără îndoială, un 
punct de vedere important în gândirea criminologică. În acest sens, speranța 
exprimată de Cusson în finalul lucrării sale, cum că teoria strategică permite 
o mai bună cunoaștere a fenomenului criminal, pare justificată”. 

Ar fi însă o eroare de a generaliza acest mecanism explicativ la ansam- 
blul criminalităţii, de a-i da acestei teorii valoarea unei explicaţii universal 
valabile în raport cu fenomenul criminal. 


1 „Elle a permis de rendre la conduite criminelle un peu plus comprâhensible. En 
effet, des lors que attention se porte sur le delinquant concu comme un acteur qui 
possede un minimum de rationalite, son delit perd le caractere d'invraissemblance 
qu'il possedait ă premiere vue. Le mystăre se dissipe quelque peu”. M. Cusson - 
Delinquents pourquoi?, op. cit., p. 253. 


12. 


Capitolul III 
Stadiul actual al cunoştinţelor criminologice 


Problematică 


225. Prezentarea anterioară a diverselor explicaţii criminologice, deși este 
schematică și fără îndoială incompletă, lasă se întrevadă marea varietate de 
puncte de vedere în legătură cu comportamentul criminal. 

În aceste împrejurări se impune un scurt bilanț al cunoștințelor și posi- 
bilităţilor existente în domeniul cercetării criminologice. 

Două coordonate par a se evidenția din cele arătate până acum, și anume: 
o teorie general valabilă cu privire la comportamentul criminal este imposibilă; 
conjugarea diferitelor eforturi explicative este necesară pentru înțelegerea 
fenomenului criminal. 


Plan 


226. Acest capitol va cuprinde în consecință două secțiuni: 
Sectiunea 1. Imposibilitatea unei teorii general valabile. 
Secţiunea 2. Conjugarea diverselor eforturi explicative. 


secțiunea |. Imposibilitatea unei teorii general 
valabile 


227. După o jumătate de secol în care au dominat gândirea criminologică, 
teoriile cauzale au devenit ținta unor atacuri susținute. Toate eșecurile înre- 
gistrate în combaterea fenomenului criminal, au fost puse pe seama nepu- 
tinței acestor teorii de a prezenta o variantă unică și coerentă asupra facto- 
rilor cauzali și asupra ponderii acestora în conduita criminală. În mod 
paradoxal, nu lipsa de activitate, nu insuficienţa de idei și variante explicative 

au dus la impasul criminologiei etiologice ci, dimpotrivă, se pare că o oare- 
care „inflație”. 

Dar contează mai puţin „cauzele eșecului cauza!” și mai mult efectul, 
respectiv faptul că în ultimii douăzeci de ani, cel puţin, nici o teorie etiologică 
nu a mai reușit să se impună în doctrină. Sigur, explicaţii de tip cauzal 
continuă să fie formulate, dar un ansamblu explicativ coerent bazat pe 
mecanisme deterministe, pare să nu mai trezească interesul specialiștilor. 

Criticile cele mai vehemente împotriva etiologiei criminale au venit din 
direcția criminologiei dinamice. Cum se întâmplă de obicei, și în acest caz, 
„cine detronează guvernează”, astfel încât „puterea” în criminologie a fost 
preluată în ultimele două decenii de teoreticienii criminologiei dinamice. O 
reîntoarcere în forță a ideilor utilitariste a însoţit această luare de putere. 
„Liberul arbitru” reapare în discursul criminologiei și al filozofiei penale. Pe 
această cale, represiunea penală și-a reintrat în drepturile „firești”, justifica- 
rea pedepsei nemaifiind pusă sub semnul întrebării. 

Acest traseu este ilustrat foarte bine de „criminologia actului” („criminologie 
de l'acte”) promovată în Franţa de Lygia Negrier-Dormont. 

228. După cum autoarea o declară fără echivoc: „Criminologia actului 
este fondată pe structura teoretică propusă de Maurice Cusson, pe care el 
însuși o numește „criminologie empirică”!. 

Într-adevăr, în dezvoltarea propriilor explicaţii, autoarea reia pe larg 
„teoria strategică” a criminologului canadian la care adaugă unele reflecții 
personale de natură metodologică, filozofică etc. 

Este interesant de remarcat inventarul pe care D-na Negrier-Dormont îl 
face în final, relativ la terminologia specifică criminologiei propuse: „Crimino- 
logia actului vehiculează o terminologie cuprinzând cuvinte cheie, indispen- 
sabile stăpânirii ei, cum ar fi: actul (comis sau omis); libertatea de alegere a 
persoanei umane (cazurile patologice ies din domeniul criminologului pentru 
a intra în cel al medicului); finalitatea (ceea ce individul doreste să obțină prin 
actul său); rezultatul (ceea ce el a obținut în mod efectiv); analiza strategică 
(proprie omului, deci omului criminal), care precede acțiunii; motivațiile care 
vizează finalitatea actului și care aduc răspunsul la întrebarea: în ce scop 
actul este realizat”. 


' Lygia Negrier-Dormont, Criminologie, Ed. Litec, 1992, p. 183. 

Efortul de cunoaștere al criminologiei actului se autocantonează între 
aceste limite deoarece, cum se arată în continuare, terminologia utilizată 
permite a se identifica: 

„ obiectivul: a cunoaște aspectele legate de criminalitate, existente în 
societatea actuală, pentru a furniza explicaţiile utile pentru ameliorarea anu- 
mitor orientări în lupta anticriminală; 

- și obiectul: actul situat în actual”. 

Rezultă că și „criminologia actului”, ca orice explicație noncauzală, pare a 
nu se preocupa de aspectul etiologic al fenomenului. Totuși, chiar dacă pro- 
blema cauzalității este deliberat omisă, o „sursă” a actului trebuie să existe, 
ea nu poate fi ocultată, iar o explicaţie în acest sens se impune în cele din 
urmă. Această explicație constă în: „libertatea de alegere a persoanei 
umane” care intră în arsenalul terminologic amintit. 

"229. Din punctul de vedere al dreptului de a pedepsi, chestiunea este 
reluată pe larg într-o altă lucrare a aceleiași autoare, și reprezintă o conti- 
nuare, inevitabilă, a construcţiei explicative privind criminologia actului: 
„Potrivit analizelor criminologiei actului delincventul dispune, în lume, de o 
libertate care îi permite să aleagă actele sale. (...). 

A avea capacitatea de a exercita alegerea actelor sale înseamnă: a-și 
exprima gândurile şi a acţiona fără alte piedici decât cele conținute în propria 
voinţă și în limitele cunoașterii de sine (capacităţi, competenţe, reactivitate)”?. 

Comportamentul criminal este așadar o consecință a „alegerii” pe care 
delincventul o face, sau altfel spus, pentru ca lucrurile să fie limpezi, o mani- 
festare a „liberului arbitru” cu care acesta este înzestrat. Și, într-adevăr, spre 
afirmarea existenţei acestui liber arbitru se îndreaptă în continuare discursul 
autoarei. Metoda empirică socotită anterior indispensabilă în abordarea feno- 
menului criminal? este sacrificată de această dată în favoarea raţiona- 
mentelor filozofice. Sunt invocaţi între alţii: Kant, Platon, Leibniz, Nietzsche, 
Sartre etc. Domeniul cercetării criminologice este astfel părăsit și trecem în 
cel al filozofiei penale, al metafizicii penale mai corect spus. În acest moment 
orice interpretare este posibilă, iar poziţiile sunt susceptibile de a deveni 


' /dem, p. 239. 

2 Lygia Negrier-Dormont L. și S. Tzitzis, Criminologie de Pacte et philosophie 
p&nale. De lontologie criminelle des Anciens ă la victimologie appliquee des 
Modernes, Ed. Litec, Paris, 1994, p. 77. 

3 A se vedea Lygia Negrier-Dormont, Criminologie, op. cit., p. 145-165. 

partizane, adică ideologice. Astfel, spre exemplu, invocându-l pe Kant și 
ideile acestuia cu privire la noțiunile de libertate și liber-arbitru autoarea 
arată: „Potrivit lui Kant deci, delincventul, înțeles ca persoană, dispune de 
libertatea care-i permite să gestioneze propriul liber-arbitru”!. Dar cu privire la 
opiniile lui Kant, lucrurile nu par a fi atât de clare. În „Metafizica moravurilor”, 
Kant nu numai că nu se referă la delincvent, dar chiar atrage atenţia că 
întreaga sa construcţie explicativă cu privire la libertate, exclude din start 
actele non-conforme cu norma, unde problema de libertate nici nu se poate 
pune?. 

230. Chiar atunci când afirmaţiile sunt neechivoce, lucrurile nu se schim- 
bă prea mult, deoarece oricărei afirmaţii a vreunui filozof ori scriitor celebru 
care predică liberul arbitru, i se poate opune o alta, a unei personalități la fel 
de celebre care susține idei deterministe în aceeași chestiune. Se intră astfel 
într-un labirint în care noțiunea însăși de libertate își pierde orice sens, după 
cum sesiza Paul Valery: „Libertate: este unul din acele cuvinte detestabile 
care au mai multă valoare decât sens; care cântă mai mult decât vorbesc; 
care cer mai mult decât ne răspund; dintre acele cuvinte care au făcut toate 
meseriile, și din care memoria este plină de Teologie, Metafizică, de Morală 
și de Politică; cuvinte foarte bune pentru controversă, dialectică, elocvență; 
la fel de potrivite pentru analizele iluzorii și subtilitățile infinite, cât și pentru 
sfârșiturile de fraze care dezlănţuie tunetul”>. 

Același autor critica aspectul ideologizant al noțiunilor de libertate și liber- 
arbitru, aspect ce se ascunde deseori sub aparența demersului cognitiv: 

„Cum este deci posibil ca afacerea libertăţii și a liberului-arbitru să fi 
excitat atâtea pasiuni si să fi animat atâtea dispute fără ieșire? Aceasta 
deoarece există un cu totul alt interes decât acela de a dobândi o cunoștință 
care lipsea. Se urmăreau consecințele. Se dorea ca un anumit lucru să fie și 
nu un altul; și unii și ceilalți nu căutau nimic care să nu fi găsit deja. Este 


' Lygia Negrier-Dormont, Criminologie de Pacte et philosophie pânale, op. cit., 
p. 78. 

2 A se vedea, în acest sens, E. Kant, Metaphisique des moeurs, vol. |, 
Ed. Flammarion, Paris, 1994, p. 64. 

3P. Valery, Regards sur le monde actuel - Fluctuations sur Ia libertg, Ed. Gallimard, 
1982, p. 57. 

după părerea mea cea mai rea utilizare ce poate fi dată spiritului pe care îl 
avem". 

În sfârşit, într-o manieră cât se poate de clară și nu fără ironie, Paul 
Valery identifică miza morală și represivă, aflată la originea acestei dispute 
acerbe asupra liberului-arbitru: 

„ Dar de unde poate veni deci această idee că omul este liber, sau 
cealaltă că nu este? 

Nu știu dacă este filozofia cea care a început sau mai degrabă politia. 
Până la urmă, este vorba de a inocenta în întregime actele unui om, oricare 
ar fi ele, și de a-l asimila unui mecanism; sau de a-l face, cum se spune, 


răspunzător, adică de a-i conferi demnitatea de cauză primă” . 

Rezultă, pe de o parte, că pe acest teren metafizico-literar nimic nu se 
poate afirma cu certitudine, nimic nu poate fi demonstrat. Dimpotrivă, există 
riscul derapajului spre poziţii ideologice, când se susțin „adevăruri gata 
confecționate”. 

Mai rezultă, pe de altă parte, că teoriile noncauzale funcționează într-un 
cerc vicios. Ele pornesc de la problema liberului-arbitru și revin la aceasta. 
Pleacă, în sensul că trebuie să considere liberul-arbitru drept „sursă” a 
actului și revin, în sensul că trebuie să considere același liber-arbitru drept 
bază a represiunii penale. Maniera în care se justifică existența liberului 
arbitru ca temei al represiunii nu este însă fără consecințe asupra explica- 
țiilor privind comportamentul și invers. Separarea celor două explicaţii nu 
schimbă datele problemei, deoarece ele se repun reciproc în discuție. 

Aceeaşi cale de separare a problemei o alesese anterior și Maurice 
Cusson la care este necesar să revenim. Astfel, după ce a expus „teoria 
strategică” în „Delinquants pourquoi?”, într-o altă lucrare, „Pourquoi punir?”, 
criminologul canadian analizează consecinţele filozofico-penale, care decurg 
din viziunea sa asupra actului criminal. 

În capitolul privind răspunderea, o primă operațiune spre care se în- 
dreaptă efortul autorului este aceea de a crea o corespondență directă 
(aproape o egalitate) între conceptul de răspundere și cel de liber-arbitru: 
„Conceptul de răspundere stabilește o relaţie între două noțiuni: aptitudinea 
la sancțiune, pe de o parte, și cauza culpei, de cealaltă parte. Un individ este 


' Idem, p. 59. 
2 Jdem, p. 64. 

răspunzător când este pasibil de o pedeapsă pentru că el a fost cauza 
efectivă a unui delict. 

Dar, începând din ce moment suntem autorizați să spunem că un 
delincvent este într-adevăr cauza delictului său? Când l-a comis în mod 
voluntar și în cunoștință de cauză. Criminalul este răspunzător atunci când 
crima sa provine din liberul său arbitru”!. 

În același capitol destinat răspunderii penale, o secţiune intitulată: „Ple- 
doarie pentru indeterminism”, care sugerează din pornire concepția autorului, 
tratează, de principiu, problema comportamentului uman în raport cu 
determinismul. Miza problemei este indicată de la început: 

„În cazul în care comportamentul uman este în totalitate determinat 
rezultă de la sine că liberul-arbitru devine o ipoteză falsă. În schimb, dacă el 
nu este decât în mod parțial determinat, teza liberului arbitru nu este în mod 
necesar ruinată”2. 

. Folosind argumente ale unor autori antideterminiști din domeniile filo- 
zofiei, științelor sociale, sociologiei și psihologiei, M. Cusson alege o cale 
neradicală, negând existența unui determinism universal, dar neacceptând 
nici ideea unui indeterminism absolut. Cadrul teoretic general propus de 
Popper pare a fi cel mai convenabil în acest sens: „Universul nostru este în 
mod parțial cauzal, parțial probabilist și parțial deschis: el este emergent'*. 

Adăugând la argumentele de ordin științific, constatări bazate pe 
experiența subiectivă, din viața de zi cu zi, M. Cusson afirmă cu privire la 
liberul arbitru, în general, că existența acestuia nu poate fi negată: 

„Evidenţa că noi acționăm în mod liber se impune conștiinței noastre de o 
manieră irecuzabilă (...). 

Nu găsim nicăieri în determinism un argument suficient de puternic pentru 
a contrabalansa experienţa subiectivă a liberului nostru arbitru”?. 

Afirmațiile de mai sus ar putea crea impresia ideii de liber-arbitru absolut. 
Autorul este însă prea avizat pentru a cădea în această capcană a antideter- 
minismului total care exclude însăși ideea de știință, posibilitatea oricărei 


'M. Cusson, Pourquoi punir?, Ed. Dalloz, 1987, p. 108. 

2 Idem, p. 109. 

% K. Popper, The Postscript of the Logic of the Scientific Discovery II. The Open 
Universe, London-Hutchinson, 1982, trad. fr. L'Univers irresolue. Plaidoyer pour 
Pindă&t&rminisme, Ed. Herman, Paris, 1984, p. 107; cf. M. Cusson, Pourquoi punir?, 
op. cit., p. 111. 

+ M. Cusson, Pourquoi punir?, op. cit., p. 112. 

cunoașteri. El rămâne în cadrul teoretic al „emergenţei” popperiene și 
consideră că există: „o plajă de libertate”, iar în cazul actului criminal, pro- 
blema se pune nuanţat: 

„Știința nu exclude liberul-arbitru. Rămâne încă posibil să afirmăm că 
subzistă o plajă de libertate în comportamentul uman. Problema este acum 
de a ști dacă faptul de a comite o crimă sau de a nu o comite ține deo 
decizie liberă. Un răspuns afirmativ ar avea mult sens: este la îndemâna unui 
adult normal să decidă de a fura sau de a nu fura, de a ucide sau dea nu 
ucide; unele nuanţe se impun. Oamenii care comit crime pot fi împărțiți în trei 
categorii: iresponsabilii, indivizii pe deplin răspunzători și cei care nu sunt 
decât parţial răspunzători”. „Iresponsabilii” ar fi persoanele care, afectate de 
o tulburare psihică, ar avea discernământul abolit și drept consecință nu 
răspund penal. Liberul-arbitru nu funcţionează în acest caz. 

Indivizii în întregime răspunzători, ar fi cei care acţionează deliberat și 
care păstrează controlul total asupra propriilor acte. În cazul acestora, 
acțiunea este „guvernată de voință și rațiune”. Totuși, chiar și pentru tipul din 
această categorie autorul admite o nuanţă: „Este liber, ceea ce nu vrea să 
spună că decizia sa scapă oricărei influențe”?. 

În ce privește ultima categorie, considerată a fi „destul de importantă”, a 
delincvenţilor „parţiali răspunzători”, lucrurile par ceva mai complicate, ipo- 
tezele fiind relativ numeroase. La stabilirea acestei categorii autorul pleacă 
de la premisa că: „Răspunderea poate fi o afacere de grade, deoarece raţio- 
nalitatea și liberul-arbitru reprezintă o afacere de grade Ia ființele umane”. 

În consecință sunt introduși în ultima categorie, în primul rând, indivizii 
care nu acţionează în totală cunoștință de cauză ori nu au controlul total al 
actelor lor. Este avut în vedere: „Tot ceea ce slăbește, fără a suprima, 
raționalitate, și voința actorului”. Ar fi vorba aici, în termeni de medicină 
legală, de persoanele care suferă de unele tulburări psihice care le afec- 
tează (diminuează) discernământul, fără a-l aboli. Constatăm însă că autorul 
se referă în continuare la o serie de circumstanţe de o mare diversitate, fie 


' /dem, p. 112. 

2 dem, p. 113. 

% Idem, p. 113. Din punct de vedere penal opinia este discutabilă. Considerăm că 
răspunderea, în sensul de „obligație de a răspunde de actele sale”, există sau nu 
există. Responsabilitatea, în sensul de capacitate de a înțelege și a voi, poate fi 
într-adevăr o chestiune de grade. Nu este însă locul aici pentru a lămuri această 
problemă care și în doctrina penală prezintă controverse. 

de natură individuală, fie exterioare, legate de faptă ori de mediul în care s-a 
dezvoltat individul, și pe care, le pune în raport direct cu răspunderea: 

„Răspunderea poate fi considerată ca fiind diminuată când o crimă a fost 
comisă în mod impulsiv (...). Un act comis sub imperiul provocării nu va fi 
considerat atât de răspunzător ca cel care este realizat cu răceală și cu 
premeditare (...). 

Răspunderea unui delincvent este atenuată când capacitatea sa de a 
rezista tentaţiilor este slăbită din tot felul de motive: imaturitate, sărăcie, 
alcoolism, presiunea circumstanțelor ... Delictele comise de către tineri sunt 
văzute cu indulgență, pentru că lor le este mai dificil să-si controleze 
impulsiunile (...). În realitate nu este ușor de a rămâne pe calea cea dreaptă 
când ai avut părinți criminali, când ai avut o educaţie familială în mod grav 
inadecvată, când, la școală sau la serviciu, nu ai cunoscut decât eșecuri și 
probleme, când ai fost expus influenţei unor amici delincvenți”!. 

Textul citat este surprinzător din mai multe puncte de vedere. În primul 
rând constatăm că, din punct de vedere penal, autorul se află într-o mare 
eroare, confundând diferite cauze de atenuare a pedepsei cu cauze care 
acționează asupra răspunderii penale, chestiuni total diferite. Privit cu ochii 
penalistului, textul conţine si alte afirmaţii criticabile, dar nu o analiză penală 
ne interesează în acest moment. 

Rămânând în domeniul criminologic constatăm cu aceeași surprindere, 
că, în câteva rânduri, autorul face un „inventar” al factorilor cauzali de natură 
complexă (bio-psiho-sociali) puși în evidență de teoriile etiologice de la 
Lombroso la Sutherland. Chiar dacă nu-i numește factori cauzali, autorul se 
străduiește să ne convingă de influența importantă pe care o au acestia 
asupra individului (care individ este cauză a delictului, conform tot spuselor 
autorului). În plus sunt luaţi în calcul o serie de factori afectivi: tentaţii, 
impulsuri etc., ce reprezintă exact opusul factorilor raționali care predomină 
în analiza strategică. 

În sfârșit, constatăm că această ultimă categorie, prin varietatea ipote- 
zelor care sunt avansate, este extrem de largă (de fapt, autorul însuși arăta 
că ea „este importantă”). Constatăm în același timp că, în mod evident, intră 
aici comportamente care pot fi socotite cu greu „raționale”, cu atât mai puțin 
„strategice”. „Teoria strategică” nu le este deci aplicabilă. Sunt excluși, de 


' dem, p. 114. 


172 Criminologia dinamică. Principalele teorii noncauzale 


asemenea, de sub „puterea” acestei teorii indivizii din prima categorie, 
iresponsabilii. Rămâne în calcul categoria intermediară, dar atenţie, și în 
legătură cu indivizii din această categorie autorul afirma că decizia lor nu 
scapă oricărei influențe. Lăsăm de-o parte faptul că, în realitate, indivizii din 
această categorie se pot afla la rândul lor, la un moment dat, într-una din 
situaţiile prevăzute la cea de-a treia categorie. 

Problema care se pune este de a ști, în aceste condiţii, ce rămâne din 
„teoria strategică”, prin care ni se prezintă un delincvent calculat, rațional, 
care întocmește planuri de luptă, planuri pe care le adaptează în funcţie de 
situaţie și de adversari etc.? 

231. Pentru a răspunde la această chestiune, merită să ne întoarcem 
puţin, cu o privire critică de această dată, asupra teoriei strategice. 

Observăm în primul rând că însăși definiția pe care M. Cusson o dă 
delincvenţei restrânge în mare măsură aria de valabilitate a explicaţiilor sale 
și, apar deja primele contradicții: 

„În această carte, cuvântul delincvență va desemna infracțiunile comise 
de către adolescenţi, pedepsibili în termenii codului penal și care au cauzat o 
pagubă evidentă altuia”. 

Se specifică apoi că, din definiție rezultă două elemente care trebuie să 
fie prezente pentru a vorbi de delincvenţă: 

„1) o violare a unei dispoziţii a codului penal, 2) o pagubă evidentă adusă 
altuia”!. 

Sunt deci excluse, din plecare, conform celui de-al doilea element, 
infracțiunile de pericol (nemateriale) precum și tentativele. Or, nu vedem 
prea exact de ce, de exemplu, tentativa de omor sau cea de fraudă ar 
presupune alte explicaţii decât cele pentru aceleași infracțiuni, în varianta 
consumată. În plus, autorul omite să precizeze că, pentru a vorbi de 
delincvență, în sensul definiției sale, mai este necesar să existe un al treilea 
element, respectiv ca subiectul să fie un adolescent. Dar, în condiţiile în care 
teoria strategică mizează pe luciditatea și raționalitatea infractorului, se naște 
o contradicție majoră: teoria ar urma să se aplice tocmai adolescenților, 
adică persoane cărora „le este mai greu să-și controleze impulsurile” după 
cum se arată în cealaltă lucrare citată („Pourquoi punir?”). 


'M. Cusson, Delinquants pourquoi?, op. cit., p. 17. 

Mergând mai departe pe firul explicaţiilor autorului, apare un alt paradox: 
în ciuda concluziilor generale, că delincvenţa este o chestiune de alegere, la 
interogația exprimată de titlul capitolului al IV-lea: „Qui sont les dg/inquants?” 
primul răspuns ce se dă, marcat prin titlul primului paragraf, este: „Nous 
sommes tous des dălinquants”. Și într-adevăr, sprijinindu-se pe date statis- 
tice provenite din sondaje pe bază de chestionar, dar și pe „un peu 
d'introspection”, autorul face următoarele afirmaţii: 

„Trebuie deci să conchidem că majoritatea oamenilor comit, cel puţin în 
timpul adolescenţei lor, furturi, agresiune ori vandalism. În acest sens, noi 
suntem toți, sau aproape toti, delincvenți. 

Dacă ne gândim bine, această omniprezență a delincvenţei nu ar trebui 
să ne surprindă. Este suficient să facem puţină introspecţie și să evocăm 
trecutul nostru. Care din noi nu a furat nimic? Cine nu și-a însușit banii găsiți 
într-un portmoneu? Care „intelectual!” n-a furat o carte de la librărie sau de la 
bibliotecă? Cine nu a brutalizat un mic coleg? Cel care nu a păcătuit să 
arunce prima piatră... Am putea totdeauna să spunem că nu este grav. Da, 
dar putem spune, de asemenea, că un furt este un furt și că gravitatea 
delictului depinde adeseori de factori fortuiți”!. 

Sigur că din punct de vedere religios (sau mai degrabă mistic) suntem cu 
toții „păcătoşi”, iar „piatra” nu ar trebui să plece niciodată. Dar să nu confun- 
dăm lucrurile. Din punct de vedere criminologic, să nu mai vorbim din punct 
de vedere penal, problema nu se poate pune de o asemenea manieră. 
Transgresarea legii penale presupune comiterea unui act care iese din 
banalitatea cotidiană, tocmai printr-o anume gravitate acordată faptei în sine. 
Un furt poate să difere ca gravitate extrinsecă, în funcţie de circumstanțe, in- 
clusiv de valoarea materială a bunului sustras. Dar, intrinsec, un furt rămâne 
un furt și fapta păstrează o gravitate „în sine”, dincolo de circumstanțe. Nu 
știm ce experiențe personale, triste am spune noi, îl fac pe autor să afirme 
cele de mai sus (pe bază de introspecţie), dar furtul unei cărţi este în orice 
împrejurare o faptă gravă. Cu atât mai gravă dacă este comisă de un 
„intelectua!”, cu toate ghilimelele de rigoare. Cel puţin în opinia noastră. 
Chestiune de interpretare? Poate... Dar problema nu este aici. 

Ceea ce este interesant de remarcat, vis-ă-vis de textul citat, este că 
urmând un asemenea raționament ar rezulta, nu numai că orice om este prin 


1M. Cusson, Delinquants pourquoi?, op. cit., p. 33. 

natura sa „rău”, ceea ce s-a mai spus, dar că ar fi vorba de o „răutate” voită, 
calculată, de vreme ce, potrivit teoriei strategice, infractorul acționează lucid, 
rațional etc. Remarcăm că într-o asemenea ipoteză „bietul” Lombroso, cu 
criminalul său „născut”, o categorie restrânsă de indivizi pradă destinului, era 
un „naiv”! Pentru ca lucrurile să fie mai clare, să spunem că teza „omnipre- 
zenţei” fatale a comportamentului criminal contrazice ideea unei delincvențe 
„calculate”. 

Această contradicţie nu este izolată. În plin paragraf destinat rezultatelor, 
pe care, aparent, infractorul și le „alege” cu grijă (scopul mai exact), se 
afirmă că: „Împins (pouss6) de dorințele (desirs) sale, omul își modifică 
conduita ... etc."!. Dacă înțelegem noi corect, sensul cuvântului „pousse” 
(împins) și dacă ne reamintim sensul psihologic al noțiunii de dorință (desir), 
ar rezulta că actul criminal este un comportament afectiv, ghidat de mobil 
(acesta este cel care împinge) și nicidecum unul rațional, chiar dacă apare în 
ecuaţie și un scop. ȘI, într-adevăr, ceva mai departe, în capitolul în care 
tratează „Les finalites du delit', M. Cusson admite o ipoteză care confirmă 
ideea anterioară și care, din nou, intră în contradicţie cu caracterul general al 
teoriei strategice, adică luciditatea infractorului: | 

„Până la ce punct scopurile urmărite prin delict sunt ele conștiente? 
Psihanaliştii au demonstrat că există scopuri inconștiente. Activitatea unui 
individ poate fi orientată către un scop de care el însuși nu-și dă seama, dar 
pe care un observator îl poate descoperi prin studierea comportamentului”?. 

Sub acest aspect, suntem în-deplin acord cu autorul, în sensul că acțiunea 
unui individ (incluzând-o pe cea criminală) poate fi dirijată spre un scop (but), 
sau mai corect spus spre o finalitate care să-i rămână inconștientă. Ceea ce ne 
explicăm mai greu este că, în aceste împrejurări, delincventul elaborează 
„strategiile redutabile” care să-l conducă la rezultatul „urmărit”. 

Să ne oprim, în sfârsit asupra unor afirmaţii ce apar la capitolul „Bilanț” și 
care, văzute în raport cu tot ce autorul a încercat să demonstreze anterior, 
pot stârni nedumerirea. Precizăm că aceste afirmaţii apar în cadrul paragra- 
fului în care, interogându-se asupra „fericirii” infractorilor: „Sont-ils heureux?”, 
autorul răspunde de principiu: Nu! și explică: 

„Această nefericire care lovește delincvenţii („ce malheur qui afflige les 
delinquants”), este de înțeles, când ne gândim la scopurile pe care delictele 


' Idem, p. 68. 
2 dem, p. 82. 

lor nu le permit să le realizeze. Există cel puţin două lucruri care nu pot fi 
obținute printr-o activitate delictuoasă: securitatea și afecțiunea”!. 

Dar dacă delincvenții își fixează scopurile în mod conștient și acționează 
deliberat, cum de se îndreaptă spre o situaţie ce le aduce nefericire? Și dacă 
am admite că anterior s-ar putea înșela asupra rezultatelor, după ce au 
constatat „ce nefericiți sunt”, de ce unii infractori ar insista recidivând? 

Dincolo de aceste interpretări pe marginea textului, ce ar putea să pară 
subiective, este suficient, credem noi, ca la acest text de final să reamintim 
unul din textele de început ale analizei: 

„Activitatea delincventă aduce autorilor ei mai multe avantaje decât ne 
imaginăm în mod obișnuit. Ea le permite să-și satisfacă numeroase dorințe, 
să rezolve probleme foarte reale, să trăiască intens şi să se distreze bine 
s'amuser ferme”?. 

Dacă „ce malheur qui afflige les delinquants” înseamnă același lucru cu 
„s'amuser ferme”, între cele două texte nu există nici o contradicţie. 

232. Faptul de a semnala cele câteva aspecte mai mult sau mai puțin 
criticabile, nu vrea să însemne că negăm orice valoare explicativă a Teoriei 
strategice. Pur şi simplu considerăm că aceste explicaţii pot fi valabile doar 
pentru un segment al fenomenului criminal. Am insistat în mod critic asupra 
acestei teorii nu pentru că ar fi cea mai „criticabilă” ci, dimpotrivă, pentru că 
este una din teoriile noncauzale cele mai semnificative. Dacă această teorie 
nu poate să explice fenomenul criminal în ansamblu, constatarea are toate 
șansele să fie valabilă și pentru celelalte teorii din aceeași categorie. 

Nu am considerat necesară o abordare critică a teoriilor cauzale, pentru 
simplul motiv că acestea au fost suficiet amendate în doctrina criminologică 
și, după cum arătam, în ultima vreme cunosc un real declin. Considerăm 
însă că nici teoriile cauzale, luate individual, nu pot aduce explicaţii universal 
valabile cu privire la fenomenul criminal. 

Ca și comportamentul uman în general, comportamentul criminal este de 
o mare complexitate și diversitate. Din această cauză, și cu privire la com- 
portamentul criminal, o teorie superior generală este imposibilă din punct de 
vedere logic. 

Criminologii au comis aceeași eroare pe care au comis-o și colegii lor 
psihologi, adică să creadă că în domeniul de care se ocupă este nevoie de 


' Idem, p. 250. 
2 Jdem, p.7. 

un Galilei'. Ca și în psihologie, și în criminologie, după toate probabilitățile, 
locul lui Galilei va rămâne neocupat, și este normal să fie așa. 


secțiunea a II-a. Conjugarea diverselor 
eforturi explicative 


233. Constatarea cu care se încheie secțiunea anterioară poate să pară 
descurajantă dacă se caută în criminologie un răspuns facil și uniformizant. 
Realitatea este că nu poate exista un răspuns uşor pentru o problemă 
dificilă, şi nici un răspuns uniformizant pentru o problemă care nu este câtuși 
de puţin uniformă. Nu există o conduită criminală în abstract, există diverse 
conduite criminale concrete. Cum s-a remarcat de nenumărate ori, nici o 
crimă nu seamănă cu cealaltă. Fiecare crimă reprezintă un „univers în sine”. 
Nici măcar unul și acelaşi individ nu poate comite două fapte identice, în 
condiții identice. Chiar dacă luăm, spre exemplu, cazul extrem al ucigașilor 
în serie, bolnavi psihic, care acţionează, de regulă, după anumite 
mecanisme psihice repetitive, există pentru fiecare crimă un „mic detaliu”, 
care îi oferă o diferență specifică prin care se detașează de celelalte crime, 
comise în circumstanțe și din porniri aparent identice. 

Tocmai extraordinara diversitate a comportamentelor criminale, face ca 
nici o explicaţie, fie în termeni cauzali, fie în termeni dinamici, să nu fie uni- 
versal valabilă. Aceasta nu înseamnă că un secol de cercetare criminologică 
este inutil, că nici o teorie nu este valabilă și că nu există nici o posibilitate de 
înțelegere a fenomenului criminal. Dimpotrivă, cercetările criminologice, de la 
începutul lor, au reprezentat etape necesare de căutări și acumulări; teoriile 


1 „„. Toţi cei care se interesează despre motivaţie, că sunt psihologi sau filozofi, 
ar putea să lucreze împreună într-un mod mult mai tolerant și mai convergent. Căci 
toleranța va duce în mod sigur la acceptarea tezei potrivit căreia rolul lui Galilei va 
rămâne totdeauna neocupat în psihologie. Dacă psihologia nu s-a ridicat la o 
perioadă galileană, aceasta nu se datorează, cum deseori s-a crezut, lipsei de idei 
strălucite, de ingeniozitate experimentală sau de rigoare metodologică; ea a rămas 
țintuită la pământ în labirintele și cutiile lui Skinner, pentru că teoriile superior 
generale care se spera că or să apară sunt în mod logic imposibile. Eroarea 
fundamentală a unor teoreticieni ca Lewin și Hull a fost să creadă că psihologia are 
nevoie de un Galilei”. 

R.S. Peters, Le Concept de Motivation , Ed. E.S.F., Paris, 1973, p. 126. 


Stadiul actual al cunoștințelor criminologice 177 


criminologice valoroase, mai vechi sau mai noi, reprezintă „adevăruri parţial 
valabile”; pe baza acestora, în condiţiile în care se renunţă la pretențiile de 
universalitate, comportamentul criminal poate fi parţial înțeles și explicat. 

Soluția de principiu constă, după cum s-a remarcat în doctrină, în 
utilizarea teoriilor criminologice ca „grile de lectură”: 

„Dar în loc de a vedea în acestea (în teoriile criminologice - n.n.), cum se 
obișnuiește, veritabile teorii în sensul tare al termenului, sau chiar articole de 
credință în afara cărora nu ar fi posibilă înțelegerea acţiunii criminale, trebuie 
să le considerăm înainte de toate ca un fel de grile de lectură, de instru- 
mente de interpretare, a realităţii criminale care permit a se opera asupra 
realului și care nu au altă funcţie decât de a ne da posibilitatea de a vedea 
puțin mai bine un fenomen criminal care, trebuie s-o recunoaștem, apare, la 
prima vedere, ca fiind de cea mai mare opacitate. Teoriile criminologice 
trebuie în cele din urmă să fie considerate mai ales ca niște instrumente 
metodologice de interpretare”. 

Teoretic, soluția este simplă, însă, aplicarea ei concretă se lovește de 
mari dificultăţi. Între acestea, cea mai importantă, deoarece reprezintă o con- 
diție prealabilă, este abandonarea falsei opoziții: cauzal — noncauzal. 
Această abandonare este posibilă căci, dacă privim istoria opoziției cauzal — 
noncauzal și elementele pe care ea se sprijină, constatăm că, din punct de 
vedere științific este vorba de un antagonism aparent. 

Să ne reamintim mai întâi că teoriile cauzale pun accentul pe latura afectivă 
a comportamentului criminal; fie că la origine acționează factorii biologici, ori 
psihici, ori sociali, fie că toți aceștia interacționează între ei, finalul este același: 
un act criminal mai mult sau mai puțin impulsiv, scăpat oarecum de sub 
controlul subiectului, un act spre care subiectul „este împins”. 

Teoriile noncauzale, la rândul lor, merg pe ideea unui infractor rațional, 
care-și calculează mișcările, riscurile şi câștigul, care urmărește un rezultat. 

Nu se poate ignora că cele două moduri diferite de a vedea comporta- 
mentul criminal pot antrena două maniere diferite de a concepe represiunea 
și de a o practica. În primul caz se poate tinde spre un oarecare „laxism”, în 
al doilea caz s-ar justifica fermitatea represiunii. 


'R. Gassin, op. cit., p. 230. 

Miscarea de idei în criminologie dinspre viziunea deterministă spre cea 
dinamică poate fi pusă în relaţie cu o serie de împrejurări, unele subiective, 
altele obiective. 

Din categoria subiectivă, două împrejurări par să marcheze această 
translație: 

În primul rând, este evident că miscarea de idei din criminologie urmează 
exemplul psihologiei care se deplasează de la teoriile cauzale spre cele 
cognitive. Dacă în psihologie se poate remarca și o oarecare tendință de 
convergență între cele două poziţii, în criminologie o asemenea tendință nu 
se poate observa. 

În al doilea rând, se pare că ascensiunea teoriilor noncauzale coincide și 
cu o oarecare „instituționalizare” a cercetării, în stiințele socio-umane în 
general și, în particular, în criminologie. 

Epoca cercetărilor de orientare deterministă a coincis, în mare parte, cu 
eforturile solitare, uneori depuse pe perioade de zeci de ani, ale unor savanți 
pasionați. i 

În măsura în care cercetările au fost „luate în grijă”, au fost asigurate 
condițiile tehnice și financiare, au fost elaborate programe de cercetare și au 
fost create echipe „ad-hoc”, atenţia s-a deplasat spre aspectele dinamice ale 
fenomenului criminal. Fără a face vreun proces de intenţie, nu putem să nu 
remarcăm că „instituționalizarea” ori „statalizarea” cercetării aduce un element 
nou, de care trebuie să se țină seama, respectiv: „direcționarea efortului de 
cercetare”. Este clar că nu putem găsi ceva, decât acolo unde căutăm. 

În ce priveste aspectul obiectiv al schimbării de orientare în criminologie, 
credem că împrejurarea principală ce merită a fi luată în calcul este chiar 
modificarea fenomenului criminal. 

Societatea umană a evoluat și o dată cu ea și fenomenul criminal. Crimi- 
nalul este cu totul altul decât cel din epoca lombrosiană. Actul criminal în 
sine are altă înfățișare, structura criminalităţii (pe categorii de infracţiuni) s-a 
modificat. 

Dacă vom compara fotografiile din celebrul Atlas al lui Lombroso cu cele 
din oricare fișier modern al poliției, vom constata că până și din punct de 
vedere fizic infractorul de azi nu mai seamănă deloc cu cel de ieri. Acesta 
este însă aspectul cel mai puţin important. Nivelul de instrucție, gradul de 
cultură, de civilizaţie, sunt cu totul altele. Adăugând și modificarea împre- 
jurărilor sociale în care criminalul acționează, este normal ca nici actul 

criminal să nu mai semene prea mult cu cel de acum o sută de ani: valorile 
vizate, mijloacele utilizate, modurile de operare sunt complet diferite. 

Aspectul cel mai semnificativ însă, este înregistrat la nivelul criminalității, 
prin mișcarea produsă în structurile acesteia. 

Deși violenţa a fost și rămâne subiectul cel mai preocupant, locul infrac- 
țiunilor de violenţă în peisajul general al criminalităţii este limitat. În fapt, în 
ultimul secol, delincvența de violență a cunoscut o relativă stagnare; doar 
manevrarea abilă a unor date statistice, precum și tendința mass-media de a 
insista asupra faptelor șocante creează imaginea unei escaladări continue a 
violenţei! . Contrar imaginii comune care s-a creat, la nivel global, infracțiu- 
nile de violenţă nu depășesc nici 10 % din criminalitate?. 

În schimb, statisticile criminale indică o creștere continuă a infracţiunilor 
de profit. Sigur, „jocul cifrelor” poate să fie extrem de înșelător în aprecierea 
criminalităţii. Pericolul a fost sesizat încă de la sfârșitul secolului trecut de 
G. Tarde“. Cu toate progresele realizate în domeniul elaborării și interpretării 
„statisticilor criminale”, voci autorizate ne invită și astăzi la prudență în 
interpretarea lors. În cazul raportului: infracțiuni de violență, infracţiuni de 
profit, decalajul este însă atât de mare încât, orice marjă de eroare am lua în 
calcul, fondul problemei nu se schimbă. Sporirea criminalităţii de profit este 
însoțită de o perfecţionare a metodelor și tehnicilor de operare. Se poate 
vorbi din ce în ce mai justificat despre o criminalitate „inteligentă”. Unele 
infracțiuni financiare, unele escrocherii etc., demonstrează uneori o investiție 
de inteligenţă și o imaginaţie demne de cauze mai bune. 

În aceste condiții este justificată preocuparea criminologiei de a încerca 
să surprindă noua imagine a criminalităţii, de a găsi explicaţii pentru un act 
criminal lucid, rațional. 

În același timp, explicaţiile cauzale nu devin lipsite de sens. Acel procent 
de infracțiuni violente, impulsive, unde explicaţiile de natură cauzală sunt 
indispensabile, există încă și, pe cât este de redus, pe atât de grave sunt 


' În acest sens, a se vedea; J.C. Chesnais, op. cit, p. 76 şi urm. 

2 A se vedea, în acest sens, spre exemplu, D. Szabo, op. cit, p. 22 și 41. 

3 A se vedea, în acest sens, C. Lazerges et G. Camilleri, Atlas de /a 
criminalits en France, Ed. Reclus - La Documentation Frangaise, 1992, p. 129 şi 154. 

“ A se vedea, în acest sens, G. Tarde, op. cit, p. 80 și urm. 

5 A se vedea, spre exemplu, în acest sens, Ch. Lazerges et G. Camilleri, 
op. cit.,p.8. 

consecințele care decurg din el. Dar chiar și criminalitatea „inteligentă” are 
nevoie de explicaţiile cauzale pentru a fi cunoscută dincolo de aparenţe. 

De fapt, teoriile etiologice și cele dinamice nu au nimic antagonic, ele se 
referă doar la două faze distincte ale fenomenului criminal. Primele se referă, 
în special, la ce se întâmplă cu o persoană până în momentul „trecerii la act” 
(cauzele care-l determină să adopte conduita criminală), iar celelalte se 
referă la ce se întâmplă cu criminalul în momentul faptei, descriu „trecerea la 
act” în sine. Sunt, de fapt, două viziuni care se completează reciproc. 

Păstrându-și fiecare identitatea, diferitele teorii trebuie să concureze la 
explicarea fenomenului criminal, nu să se nege reciproc. Valoarea unei teorii 
nu este asigurată prin desființarea alteia. Conjugarea eforturilor explicative 
pare astfel singura variantă viabilă în stadiul actual al criminologiei. 

